
НОРМАТИВТІК СІЛТЕМЕЛЕР

Бұл диссертациялық жұмыста келесі нормативтік құжаттарға сілтемелер қолданылған:
Қазақстан Республикасының Конституциясы. ҚР. 08.06.2022. 
Қазақстан Республикасында 1995 ж. тарихи сана қалыптастыру тұжырымдамасы. – Алматы, 1995.
Қазақстан Республикасының «Білім туралы» Заңы. 27.07.2007 ж., № 319-111 Заңы.
Қазақстан Республикасының «Ғылым туралы» Заңы. 2011 жылдың 18 ақпанда, №407 қабылданған.
Саяси қуғын-сүргін құрбандарын толық ақтау жөнінде мемлекеттік комиссия туралы Ереже. Қазақстан Республикасы Президентінің 2020 жылғы 24 қарашадағы №456 Жарлығы.
Мемлекет басшысы Қасым-Жомарт Тоқаевтың Саяси қуғын-сүргін және ашаршылық құрбандарын еске алу күніне байланысты үндеуі. 2021 жылғы 31 мамыр.
Мемлекет басшысы Қасым-Жомарт Тоқаевтың Қазақстан халқына Жолдауы: «Жаңа Қазақстан: жаңару мен жаңғыру жолы» (16 Наурыз 2022 ж.)
Мемлекет басшысы Қасым-Жомарт Тоқаевтың «Жасанды интеллект дәуіріндегі Қазақстан: өзекті мәселелер және оны түбегейлі цифрлық өзгерістер арқылы шешу» атты Қазақстан халқына Жолдауы, 8 қыркүйек 2025 ж. 
«Оқытудың кредиттік технологиясы бойынша оқу үдерісін ұйымдастыру қағидаларын бекіту туралы» ҚР-сы Білім және ғылым министрі 2011 жылғы 20 сәуірдегі №152 бұйрығы. 
Жоғары білім берудің мемлекеттік жалпыға міндетті стандарты Қазақстан Республикасы Үкіметінің 2012 жылғы 23 тамыздағы №1080  қаулысымен бекітілген ҚР МЖМБС 1.4.002-2012. 
Қазақстан тарихын Жоғары және оқу орнындарында оқыту тұжырымдамасы. – Астана, 2020.
Жоғары және (немесе) жоғары оқу орнынан кейінгі білім беру ұйымдарына арналған «Қазақстан тарихы» жалпы білім беретін пәнінің типтік оқу бағдарламалары. – Астана, 2021. 
Жоғары және жоғары оқу орнынан кейінгі білім берудің мемлекеттік жалпыға міндетті стандарттарын  бекіту туралы Қазақстан Республикасы Ғылым және жоғары білім  министрінің 2022 жылғы 20 шілдедегі  №2 бұйрығы.
ГОСТ 7.0.11. – 2011. Диссертация и автореферат диссертации. Структура и оформления.




АНЫҚТАМАЛАР

Бұл диссертациялық жұмыста келесі терминдерге сәйкес анықтамалар қолданылды:
Әдіснама − ғылыми таным әдістері туралы ілім; ғылымдардың әдістерінің (не зерттеу жолы) жиынтығы; жүйе және теория әдісі туралы білім.
Әдістеме – оқытудың мақсатын, мазмұнын, формасын, әдістерін, тәсілдерін және процесті жабдықтауға қойылатын талаптардың жиынтығы.
Бағдарлама – пән бойынша меңгерілуге тиісті білім, білік, дағдылардың мазмұны мен көлемін айқындау үшін қажетті құжаттар.
Геноцид – тұрғындардың барлық категорияларын қуғындап, қырып-жоюға бағытталған саясат№
Сайлау құқығынан айырылғандар – Кеңес Одағында 20-30 жж. орын алған жаппай саяси қуғын-сүргіннің формалары мен тәсілдері алуан түрлі болды. Осы формалар мен тәсілдерді топтап, «жұмсақ» және «қатаң» деп топтастыруға болады. Билікке, оппозициядағы азаматтарға қатысты қолданған сондай «жұмсақ» қуғындау түрінің бірі – сайлау құқығынан айыру. 
Саяси қуғын-сүргін – ұлттық автономия құру идеясын қолдаушыларға, Кеңестік билік жергілікті тұрғындардың ұлттық ерекшеліктері мен мүдделерін қорғаушыларға, «ұлтшылдар», «халық жаулары» деп жала жауып, жер аударуы, саяси қудалау саясаты мағынасында.
Субъектілік қатынас – оқытушы мен білім алушының арасындағы белсенді іс-әрекет.
Стандарт (ағыл. сөзі – қалып, нұсқа, үлгі) – білім мазмұнының міндетті минимумын, білім алушының оқу жүктелімінің шегіне жеткен көлемін, білім алушы дайындығына қойылатын талап деңгейлері.
Теория – табиғат, қоғам, сананың заңдылықтарын бейнелейтін ғылыми принциптер, ұғымдар және идеялардың жүйесі туралы ілім; ғылым мен оның қандай да болсын саласының пайда болуы туралы жалпы ережелер жиынтығы.
Тәркілеу – сотталушының меншігіндегі мүлікті мемлекет меншігіне мәжбүрлі түрде өтеусіз алу.
Репрессия – бүтіндей жою, басып-жаншу мақсатында жүргізілетін жазалау шаралары. Үкімет басшыларының заң орындары арқылы өз халқын, оның жекелеген өкілдерін қуғынға ұшыратып, жазалау шаралары.
Этноцид – жеке этносты қуғындап, қырып-жоюға бағытталған саясат.

КІРІСПЕ

Жалпы сипаттама. Диссертациялық зерттеу ХХ ғасырдың 20-30 жылдарындағы Жетісу өңіріндегі жаппай саяси қуғын-сүргін тарихын архивтік құжаттар негізінде деректік талдау арқылы, ғылыми-теориялық тұрғыдан негіздеу және оның оқыту әдістемесін жасауға арналады.
Зерттеудің өзектілігі. Отан тарихында тәуелсіздік жылдары ғана шынайы ғылыми зерттеу нысанына айналған «ақтаңдақ» тақырыптар аз емес. Солардың арасында ХХ ғасырдың 20-30 жылдарындағы кеңестік тоталитарлық биліктің күштеп жүргізген реформалық өзгерістерінің барысында мемлекеттік деңгейде орын алған жаппай саяси қуғын-сүргіннің себептері мен салдарларын зерттеу ұзақ уақыт бойы саяси-идеологиялық себептермен жабық тақырыпқа айналды.
Тәуелсіздіктің басты атрибуттарының бірі ретінде тәуелсіз тарихи сана қалыптастыру мемлекеттік бағдарламаға айналуы саяси қуғын-сүргін тарихы бойынша зерттеулерді өзектілендіре түсті. Осындай ұстанымдарды негізге алып, біздің тақырыбымыздың өзектілігін тарихи сана қалыптастыру мемлекеттік тұжырымдамасы айқындайды деп атап айтамыз.
Мемлекет басшысы Қасым-Жомарт Тоқаев 2020 жылғы 1 қыркүйектегі Қазақстан халқына «Жаңа жағдайдағы Қазақстан: іс-қимыл кезеңі» атты Жолдауында «Адамды және қоғамды уақыт талабына сай жетілдіру қажеттігін өмірдің өзі көрсетіп отыр» [1] деген тұжырым ұсынуы тәуелсіз тарихи сана қалыптастырудың міндеттерін іске асыруға үндейді. Демек, Жаңа Қазақстандағы іс-қимылдың тиімділігі адам мен қоғамның үндестікте дамуына тікелей байланысты болмақ. Осыған байланысты мемлекет басшысының саяси қуғын-сүргін құрбандарын толық ақтау бойынша комиссия құру туралы 2020 жылы 20 қарашадағы Жарлығы және Саяси қуғын-сүргін және ашаршылық құрбандарын еске алу күніне байланысты 2021 жылғы 31 мамырдағы үндеуі саяси қуғын-сүргіннің тарихын зерттеудің танымдық қана емес, жаңа тұрпатты қоғам мүшелерін дайындауға мемлекеттік деңгейде маңыз бергендігі болды деп атап айтамыз.
Зерттеу проблемасы аясында, тарихи, педагогикалық-психологиялық, әдістемелік әдебиеттерді, ғылыми зерттеулерді, жоғары білім беретін оқу орындарының тәжірибелерін зерттеу нәтижесінде: 
- саяси қуғын-сүргін мәселесінің бірқатар аспектілері тарих ғылымында зерттелгендігін көрсетті. Жетісу өңіріндегі жаппай саяси қуғын-сүргіннің тарихы мен оның Қазақстан тарихы курсында оқытылуы педагогика тұрғысынан арнайы зерттеу пәні болмағандығы, бүгінгі таңда  жас ұрпақтың бойында мемлекеттік бағдарламаға сай тәуелсіз тарихи сана қалыптастыру тұрғысында білімдік, тәрбиелік-танымдық маңызды міндеттерді шешуге бағытталуы да тақырыптың өзектілігін айқындай түседі.
Зерттелу деңгейі. Жетісу өңіріндегі саяси қуғын-сүргін тарихы диссертациялық тұрғыда тәуелсіздік кезеңінде жалпы тарихи мәселелердің құрамында зерттеліп келді. Айталық, саяси қуғын-сүргіннің басты тұлғаларының бірі байлар – «жартылай феодалдардың» құқықтық және саяси қуғындалуының тарихын тарихи-деректік тұрғыда талдаған С.А. Жакишеваның зерттеуі [2] осы бағыттағы ізденістерге методологиялық негіз қалағандығын атап айтуымызға болады. С.А. Жакишева осы зерттеуінде Жетісу өңіріндегі байлардың қуғындалуына қатысты ішінара деректік талдау жасаған. Әсіресе байлардың мал-мүлкін кәмпескелеу мен оларды жер аударудың тетіктерін жүйелегендігін атап көрсетеміз. Ол зерттеуінде: «Қазақ қоғамына орталықтан жүргізілген репрессиялық шара ретінде бай қожалықтарын тәркілеу классикалық сценарий бойынша жүрді» [3] деп атап көрсетеді. М.К. Тулекова «Жетісу өңірі халқының әлеуметтік-демографиялық дамуы (1897-1999 жылдар)» атты [4] зерттеуінде саяси қуғын-сүргін барысындағы өңірде орын алған демографиялық өзгерістерге тоқталады.
Сол сияқты А.С. Сейсенбаева «Жетісу аймағындағы репатрианттар: этномәдени және миграциялық үдерістер» [5] диссертациялық жұмысында кеңестік реформалар барысында ауа көшкендер мен ашаршылық босқындарының туған жеріне оралуына байланысты зерттеулер жүргізді.
Архив деректерін ЖЖОКБҰ оқу процесінде қолданудың әдістемесіне қатысты Г.Б. Жакибаеваның [6] диссертациялық зерттеуінде архив деректерін оқу процесінде қолданудың әдіс-тәсілдерін жүйелеп берген еңбек болды.
[bookmark: _Hlk221653339]Біз зерттеуімізде қазақ жеріндегі саяси қуғын-сүргіннің хронологиялық шегін кеңестік биліктің орнығуынан бастаймыз. Бұл шарттылық. Шын мәнінде саяси қуғын-сүргін саясатының уақыттық шегі отарлық басталған кезеңнен басталады. Осы бағытта да бірқатар диссертациялық зерттеулер жүргізілген. Солардың арасында тікелей Жетісу өңіріндегі қуғын-сүрінге арналған Ш. Тлеубаевтың «Жетісу облысындағы қазақ және қырғыз халықтарының 1916 жылғы ұлт-азаттық көтерілісі» деген [7] зерттеуінде отаршыл билік тарапынан көтерілісшілерді қуғындау және оның салдарына деректік талдау жасалған. Қазақстанның Жетісу өңіріндегі босқыншылық тарихын арнайы зерттеген Е.И. Стамшаловтың «Қазақстанның оңтүстік-шығыс өңіріндегі босқыншылық: тарихы мен тағылымы (1918-1936 жылдар)» [8] диссертациясында зерделенген. 
Саяси қуғын-сүргін тарихын еліміздің жекелеген аймақтарына қатысты оқшаулап зерттеудің тәжірибесін С.У. Бақторазовтың «Оңтүстік Қазақстанда 1920-30-шы жылдары жүргізілген саяси қуғын-сүргін» атты диссертациясынан көреміз [9]. Аталған зерттеуде Жетісуға көршілес өңірдегі саяси қуғын-сүргін шараларына жалпылама талдаулар жасалады.
Саяси қуғын-сүргін тарихын жекелеген аймақтар бойынша қарастырған басқа да зерттеулер бар. Біз шаруашылық-мәдени типі ұқсас, проблемалары ортақ болғандықтан Оңтүстік өңірге қатысты зерттеуді ғана атап көрсетіп отырмыз.
Саяси қуғын-сүргіннің тарихын гендерлік тұрғыда қарастырған зерттеулер арасынан Қ.Қ. Сәрсембинаның «Қазақстан әйелдері саяси қуғын-сүргін құрбандары (1925-1938 жылдар)» [10] зерттеуінде құпия қорлардың ашылмауына байланысты деректердің қолжетімсіздігінен тақырып жалпылама негізде қарастырылғандығын айтуымыз керек.
Тақырыптың зерттелу деңгейіне жасалған қысқаша талдау көрсетіп отырғандай осы кезге дейін Жетісу өңіріндегі саяси қуғын-сүргін тарихы отандық тарих ғылымында арнайы қарастырылмаған. Біздің зерттеуімізде тақырып диссертациялық тұрғыда алғаш рет арнайы қарастырылып отыр. 
Таңдалған тақырыпқа мазмұндық нақтылық беру мақсатында ендігі кезекте тақырыпқа қысқаша тарихнамалық талдау жасайық. Отандық тарихта бүкіл еліміздегі сияқты Жетісу өңіріндегі кеңестік биліктің жаппай саяси қуғын-сүргінінің тарихнамасы тәуелсіздік қарсаңында ғана қалыптаса бастады деп айта аламыз. Кеңестік кезеңде бұл тақырып идеологиялық себептермен мүлдем жабық болғандығы, қуғын-сүргіннің себептері кеңестік билікке қарсылықтардан туындады, оны ұйымдастырған контрреволюционерлер мен ұлтшылдар деген тарихи ұстаным орныққаны белгілі. Сондықтан да кеңестік тарихнамаға шолу жасаудан тартынып, тәуелсіздік жылдары қалыптасқан іргелі зерттеулерге тоқталатын боламыз.
Тәуелсіздіктің алғашқы жылдары Жетісу өңірінде орын алған қуғын-сүргінге қатысты алғашқы зерттеулерді алдыңғы кезекте саяси қуғын-сүргін құрбандарын ақтау бойынша құрылған Қазақстан Республикасы Жоғары Кеңесінің Төралқасы комиссиясының құрамында жұмыс істеген Т.Омарбековтың есімімен байланыстырамыз. Осы комиссия құрамындағы жұмысының қорытындыларын республикалық басылымдарда («Жұлдыз», «Ақиқат» журналдары) жариялаған Т. Омарбековтың алғашқы іргелі еңбегі «Зобалаң» (күштеп ұжымдастыруға қарсылық): оқу құралы 1994 ж. жарық көрді [11]. Тақырыпқа тікелей қатысты Қ. Алдажұмановтың «Шаруалар көтерілісінің қарсылығы» [12], М.Қозыбаев, Ж.Б. Әбілғожин, К.С. Алдажұмановтардың зерттеуі «Қазақстандағы ұжымдастыру: шаруалар трагедиясы» жарық көрді [13]. Бұл зерттеулерде өңірдегі саяси қуғын-сүргіннің ауыл шаруашылығын күштеп ұжымдастыру, шаруалардың бас көтеруі сияқты желілері арнайы талдау нысанына айналды. Дегенмен, ХХ ғасырдың басындағы қазақ байларын кәмпескелеу саясатына қатысты кейбір мәселелер назардан тыс қалғандықтан, әлі де зерттейтін тұстары көп. ХХ ғасырдың 20-шы жылдарының аяғы мен 30-шы жылдарының басында Қазақстанда орын алған қайғылы оқиғаны кейбір қазақстандық ғалымдар – «Голощекиндік геноцид» немесе «этноцид» деп сипаттайтынын айта кеткен жөн [14].
Тақырыпқа қатысты М.Қойгелдиевтің «1920-1940-жж. Қазақстандағы: Сталинизм мен репрессия» [15] атты зерттеулерінде ұлт зиялыларының діни себептермен де саяси қуғын-сүргінге ұшырағандығы туралы тұжырымдар орныққан.
Соңғы жылдардағы зерттеулерінде Т.Омарбеков Қазақстан бойынша кәмпеске науқанының деректерін талдап, әрбір округтен кәмпескеленген байлардың тізімін береді. Т.Омарбековтың «1929-1931 жылдардағы халық көтерілістері: зерттеу» деген еңбегінде сол тізімдердің арасында Алматы облысы бойынша барлығы 56 байдың аты-жөнін ұсынады [16]. Т.Омарбековтің бұл ұсынған тізімі толық және түпкілікті дей алмаймыз. Ғалымның өзі де ондай үзілді-кесілді тұжырым жасамайды.
2020 жылы саяси қуғын-сүргіннің құрбандарын толық ақтау мәселесі мемлекеттік бағдарламаға айналғаннан бері архивтердің құпия қорларының зерттеушілерге қолжетімді болуы кәмпеске науқанына қатысты тың деректер мен мәліметтерді іздеп тауып, оны ғылыми айналымға ұсынуға мүмкіндік берді. Саяси қуғын-сүргін құрбандарын толық ақтауға байланысты құрылған Алматы қалалық комиссиясы жұмыс тобының мүшесі ретінде Алматы округіндегі кәмпеске тарихына қатысты архив құжаттарымен жұмыс жасап, нәтижесін жарияладық [17-19].
Толық ақтау жөніндегі мемлекеттік комиссия топтарының жинақтауымен ҰҚК, ІІМ арнайы архивтерінің құпиясыздандырылған құжаттары топтастырылған 12 томдық жинақта, Жетісу өңіріндегі саяси қуғын-сүргін туралы құнды деректер енген [20-22].
Тарихи фактілерді, оқиғалар мен құбылыстарды олардың дамуына сәйкес жан-жақты қарастыруға әкелетін қазіргі тарих ғылымы мен ғылыми әдістеме талап ететін жалпы философиялық қағидалар зерттеудің әдіснамалық негізін құрайды. Тарихи ұстаным нақты тарихи шындыққа жетелейтін болса, шынайылық қағидаты мәселені саяси-идеологиялық ұстанымдарға қарай бұрмалауға жол бермейтіні белгілі. Қазақ байларын кәмпескелеу тарихының заңдылықтары мен оның ішкі саясатының ерекшеліктерін анықтауға мүмкіндік беретін талдау, сараптау, т.б. жалпы ғылыми және мерзімдік-мәселелер сияқты арнайы тарихи әдістер де басшылыққа алынды. Айта кету керек, зерттеуді қорытындылау, нәтиже алу ең алдымен архив материалдарына негізделген. Сондай-ақ, ғылыми-тарихи ұстанымның құрамдас бөлігі болып табылатын салыстырмалы әдіс бірнеше деректерді қарастыруға және олардың өзара байланысын немесе басқа аспектілерін зерттеуге мүмкіндік беретінін атап өткен жөн.
Кеңестік және посткеңестік тарихнама аясында бұл мәселенің зерттелу дәрежесіне толық талдау жасау өте қиын, өйткені мәжбүрлі кәмпескелеу тақырыбы ұзақ уақыт бойы зерттеуге тыйым салынған және осы кезеңде нақты материалдар жинақталуда, нәтижесінде осы мәселе бойынша қалыптасқан көзқарастардың саны әлі көп емес; тарихшылар әлі күнге дейін түсіндірмеген көптеген мәселелер бар. Кеңестік тоталитарлық билік көптеген халықтардың басына үлкен қайғы-қасірет алып келді, бұлардың барлығы архивтік құжаттар арқылы дәлелденіп жатыр. 
Сол кездегі жүйенің тоталитарлық теориясындағы рөлі туралы көп жазылды және зерттелді. Дегенмен, Қазақстанда Фридрих Эберт қорының қолдауымен жүргізілген зерттеу және архивтік жұмыс нәтижелері бойынша ғалым-тарихшы Мәмбет Қойгелдиев: «Коммунистік доктринаның айрықша белгілерінің бірі – идеалды үлгі ретіндегі халық билігі теориясы, ол биліктің заңдылығының бір қыры болды. Тоталитарлық теорияда қарапайым адамның өмір сүру жағдайы туралы мәселе көптеген мәлімдемелер болғанымен әрең көтерілді және тоталитарлық жүйенің халықтың еркі ретіндегі нақты заңдылығы туралы мәселе осылайша қайта қозғалды», – деп атап көрсетеді [15,с. 3]. ХХ ғасырдың 30-шы жылдарының басында өз халқын зорлықпен «бақытты» ету мақсатында «социализм жолында» жүргізілген большевиктік эксперименттің нәтижесі «Трагедия казахского аула (1928-1934 гг.)» архивтік құжаттар жинағында айтылады [23]. 
Сара Камерон зерттеуінде: «Қазақстанда дала көшпелілерін индустриалды және отырықшы ауыл шаруашылық мемлекетіне айналдыру экспериментінің нәтижесі жергілікті халықтың миллионнан астамын босқындар өлімі мен толығымен күйреген экономикаға ұласқанын» [24] атап көрсетеді. Неміс ғалымы Роберт Киндлер өз зерттеуінде: «Өздерін шын мәнінде прогрестің, жаңарудың тасымалдаушылары деп санаған большевиктер көшпенділерді «артта қалған» мәдениеттің өкілдері деп есептеді. Олардың пікірінше, көшпенділер феодалдық қанаушылық қатынаста, сондай-ақ лас, ауру, сауатсыздық пен діндарлыққа байланысты надандық басым, заңсыздық және әйелдерді қанау болды» [25] деп жазады. «Еуропалық» стандарттарды басшылыққа алған большевиктер үшін көшпелі өмір салты өрескел болып көрінуі мүмкін. Осылайша, біріншіден, ұтқырлыққа негізделген өмір, екіншіден генеалогиялық қағидат бойынша қалыптасқан рулық құрылымдарға барлық жеке тұлғаларды қосуға негізделген өмір салты көшпелілерді большевиктер елестеткен қоғамнан тысқары қалдырды. 
Ресейлік ғалым Н.А. Ивницкий: «1927 жылы желтоқсанда өткен Бүкілодақтық коммунистік (большевиктер) партиясының ХV съезі партияның ауылдағы басты міндеті ретінде «ұсақ жеке шаруа қожалықтарын» біріктіріп, ірі ұжымдарға айналдыруды белгіледі. Кеңес мемлекетінің бүкіл экономикалық саясаты осы міндетке: қаржылық, салықтық, несиелік және т.б. ауылдағы қоғамдық өндірісті, шаруалардың кедей және мұқтаж орта топтарын барлық жағынан қолдау, ауылдағы бай (кулак) элементтерін барынша шектеу керек» деп атап көрсетеді [26].
Осындай тақырыпты зерттеудің теориялық-әдіснамалық негіздемесінде қазіргі заманғы тарих ғылымының соңғы жетістіктері басшылыққа алынды. Аталмыш ғалымдардың еңбектері саяси қуғын-сүргін тарихын Қазақстан тарихы курсында оқытуда маңызды болып табылады.
Қазіргі таңда шетелдік және отандық педагогикалық-психологиялық еңбектерде білім беру жүйесінің мазмұны, зерттеу нысаны, оған қойылатын дидактикалық талаптар мен әдіснамалық мәселелері әр түрлі аспектіде зерделенген. Ұлт тарихын зерделеуде терең де жан-жақты зерттеулер жүргізіп, кейінгі өскелең ұрпаққа Отан тарихы туралы келелі ой-тұжырымдарын қалдырған және жоғары оқу орындары мен мектеп үшін оқулықтардың пәндік ғылыми-әдістемелік мазмұнын жетілдіруде құнды еңбектер жазған тарихшы-ғалымдар М. Қозыбаев [27], Ж. Қасымбаев [28], К. Нұрпейіс [29], М. Қойгелдиев [30], Б.Ғ. Аяған, М.Ж. Шаймерденова [31], Б.А. Аяған, Х.М. Әбжанов, Д. Махат [32], Қ.С. Қаражан т.б. [33], З.Е. Қабылдинов т.б. [34] және тарихи деректанулық құжаттардың негіздері К.М. Атабаев [35] т.б. еңбектері құнды болып табылады.
[bookmark: _Hlk221711271][bookmark: _Hlk221711289][bookmark: _Hlk221711304][bookmark: _Hlk221711318][bookmark: _Hlk221711334][bookmark: _Hlk221711372][bookmark: _Hlk221711417][bookmark: _Hlk221711449][bookmark: _Hlk221711463][bookmark: _Hlk221711488][bookmark: _Hlk221711525][bookmark: _Hlk225348493]Қазіргі таңда шетелдік және отандық педагогикалық-психологиялық еңбектерде білім беру жүйесінің мазмұны, зерттеу нысаны, оған қойылатын дидактикалық талаптар мен әдіснамалық мәселелері әр түрлі аспектіде зерделенген. Педагогикалық – психологиялық тұрғыда оқу-тәрбие үдерісін ұйымдастырудың өзекті бағыттарын В.Г. Ананьев [36], В.В. Давыдов [37], Л.С. Выготский [38], А. Маслоу [39], Ж.Ы. Намазбаева [40], И.Я. Якиманская [41]; әрекеттік Н.В.Кузьмина [42], Т.Г. Браже [43], Л.С. Рубенштейн [44], А.Н. Леонтьев [45]; шетелдің білім беру саласындағы қалыптасқан нормаларды пайымдауға мүмкіндік беретін нақты тарихи және мәдениеттанушылық тәсілдердің синтезі М.Н. Скаткин [46], И.Я. Лернер [47] және т.б.; педагогикалық құзіреттілік Дж. Равен [48], А.В. Хуторской [49], И.С. Сергеев [50]; инновациялық Н.Р. Юсуфбекова [51], Шунк Дейл Х. [52], М.В. Кларин [53], Ж.А. Қараев [54], Б.А. Тұрғынбаева [55], Ш.Т. Таубаева [56] және т.б.; білім берудің ұлттық педагогика аясында Қ.Б. Жарықбаев [57], Ә.Табылдиев [58] С.Қ. Қалиев [59], С.А. Ұзақбаева [60], Р.К. Төлеубекова [61], Ж. Наурызбай [62], Ұ.М. Әбдіғапбарова [63], тәрбиенің әртүрлі салалары, мұғалімдер даярлығы А.А. Саипов [64], М.Н. Сарыбеков [65], М.Н. Жампейісова [66] және т.б., өлкетану материалдарын пайдалану М.Н. Мұсаева [67], Н.В. Ивлева [68],  Ж.А. Дәуренбаева [69], т.б. еңбектерінде мән берілген.
Тарихты оқытудың теориясы мен әдістемесі, талаптары, ұстанымдары, әдістері туралы А.А. Вагин [70], Л.Н. Алексашкина [71], М.Т. Студеникин [72], Е.Е. Вяземский [73], В.В. Шоган [74], Т.Т. Тұрлығұл [75], Б.Қ. Әбдіғұлова [76], Б.С. Сарсекеев [77], Б.Т. Берлібаев [78], тарихты оқытудың әдістемелік мәселелері Т.Әлсатов [79], Ж.Қалиев [80], Х.Тұрсұн [81], А.Ш. Журасова [82], архив материалдарын қолдану Т.Н. Ильина [83] Ф.Н. Мийманбаева [84], Г.Т. Жакупова [85], А.Г. Голиков [86] және т.б. зерттеу жұмыстарында қарастырылған. Ғалымдардың еңбектеріне, жазған оқу құралдарына зерттеу жұмысымызда баса назар аударылып, оқыту әдістемесін жетілдіруде басшылыққа алынды.
Демек, еліміз тәуелсіздік алған кезден бастап Қазақстандағы саяси қуғын-сүргін тарихын зерттеуге деген қоғам сұранысының өсуі, қызығушылықтың артуы мен жоғары оқу орындарында арнайы жүйелі зерттелмеуі арасында; ЖЖОКБҰ Қазақстан тарихынан білім мазмұнының жаңарту жағдайы мен оның ғылыми-теориялық, әдістемелік негіздерінің жеткіліксіз зерттелуі арасында; саяси қуғын-сүргін тарихын Қазақстан тарихы курсында оқыту сапасына талаптардың артуы мен арнайы оқу-әдістемелік кешендермен қамтамасыз етілмеуі және оның тиімді әдіс-тәсілдерінің толық зерттелмеуі арасында қарама-қайшылықтар бар екендігі анық байқалады. Осы міндеттердің тиімді жолдарын іздестіру біздің зерттеу проблемамызды айқындауға және тақырыпты «Жетісу өңіріндегі жаппай саяси қуғын-сүргін тарихының зерттелуі мен оқытылуы» деп таңдауымызға негіз болды.
Зepттeудiң ныcaны. ЖЖОКБҰ Қазақстан тарихы пәнін оқыту үдерісі. 
Зepттeудiң пәнi. Жетісу өңіріндегі жаппай саяси қуғын-сүргіннің тарихы және оқыту әдістемесі. 
Зерттеудің мақсаты. Жетісу өңіріндегі жаппай саяси қуғын-сүргін тарихын ғылыми және әдістемелік тұрғыдан негіздеу және оның әдістемесін жасау. 

Зepттeудiң мiндeттepi
1. Жетісу өңірінде кеңестік реформалардың қуғын-сүргіндік сипаты мен іске асыру тетіктерін деректік негізде талдау.
2. Архив материалдары негізінде күштеп жүргізілген кеңестік ауыл шаруашылық реформаларына тұрғындардың қарсылығын және тәркіленген байлардың кейінгі тағдырын ғылыми тұрғыда ашып көрсету.
3. Өңірдегі саяси қуғын-сүргіннің барысы және салдарларына деректік талдау жасау және бүгінгі күн тұрғысынан баға беру.
4. Қазақстан тарихы курсында Жетісу өңіріндегі саяси қуғын-сүргін тарихын оқытуға арналған таңдау пәнінің оқу-әдістемелік кешенін жасау. 
5. Жетісу өңіріндегі саяси қуғын-сүргін тарихын оқытудың әдістемесін жетілдіруге және оны оқу үдерісіне енгізуге қатысты тәжірибелік-эксперимент жүргізу, ғылыми-әдістемелік ұсыныстар жасау. 
Зерттеудің ғылыми болжамы: егер, архивтік құжаттар мәліметтері негізінде Жетісу өңіріндегі кеңестік қуғын-сүргін саясатының тарихы, іске асыру тетіктері, барысы мен салдарына деректік талдау жасалып, ғылыми тұрғыда негізделсе, таңдау пәнінің оқу-әдістемелік кешенінің мазмұндық-құрылымдық үлгісі және оны жүзеге асырудың әдістемесі әзірленіп, тәжірибеге ендірілсе, онда білім алушылардың кәсіби біліктілігін арттыруға, креативтілігін дамытуға мүмкіндік туады.
Зерттеудің жетекші идеясы. Жетісу өңіріндегі саяси қуғын-сүргін тарихын зерделеу және оқыту әдістемесін жетілдіру рухани жаңғыру жағдайында білім берудің сапасын арттыруға, болашақ мамандарды адамзаттық және ұлттық құндылықтар негізінде тәрбиелеуге мүмкіндік береді.
Зерттеудің теориялық-әдіснамалық негіздері: ХХ ғасырдың басындағы жаппай саяси қуғын-сүргін тарихын зерттеу мәселелері отандық және шетелдік (әсіресе, ресейлік) ғалымдар тарапынан теориялық және методологиялық тұрғыда негізделді. Зерттеуде саяси қуғын-сүргіннің себептері мен салдарларына талдау жасауда адам құқығының билік тарапынан аяқасты етілуі, қоғамдағы орныққан жалпы адамзаттық құндылықтардың таптық-партиялық құндылықтармен алмастырылуы сияқты методологиялық қағидаттардың басшылыққа алынуы аталған құбылыстың шынайы мәнін ашуға көмектеседі деп ойлаймыз. Осы қағидаттарды басшылыққа алынуы біздің саяси қуғын-сүргін құбылысының тарихын деректік негізде талдауымызға бағдар болды. Тарихи фактілерді, оқиғалар мен құбылыстарды олардың дамуына сәйкес жан-жақты қарастыруға әкелетін қазіргі тарих ғылымы мен ғылыми әдістеме талап ететін жалпы философиялық қағидалар да зерттеудің әдіснамалық негізін құрайды. Тарих ғылымында орныққан теориялық ұстанымдарға сай шынайылық пен тарихилық қағидаттары кеңестік дәстүрлі тарихнамадағы саяси-идеологиялық сұраныстарға сай бұрмаланған тұжырымдарды жаңалауға мүмкіндік береді.
Зерттеуіміздің жекелеген желілелерін, атап айтқанда ашаршылық, кәмпеске, шаруалардың бас көтерулері, кеңестік қуғын-сүргіннің заңнамалық негізі мен іске асыру тетіктерін талдау-сараптау барысында шетелдік методологиялық ұстанымдардың ықпалына жығылмай, мәселеге қатысты ұлттық мүдденің ұстанымдары алдыңғы кезекте басшылыққа алынды. Зерттеуде М. Қойгелдиевтің, Т. Омарбековтың, Қ. Алдажұмановтың, Ж. Абылхожиннің, Х.М. Әбжановтардың мақалалары мен монографияларында жасалған ғылыми тұжырымдары ескерілді.
Біз өз тарапымыздан тақырыпты еліміздің жеке аймағындағы саяси қуғын-сүргіннің тарихын деректік негізде ғылыми қалпына келтіруді мақсат етіп қойдық. 
Зерттеуіміздегі баға беру мен қорытындылау, нәтиже алу ең алдымен архив материалдарына негізделгендіктен тарихи салыстырмалы әдіс бойынша бірнеше деректердің мәліметтерін салыстыра сараптауға баса мән берілді.
Архив – тарихи жадты сақтаушы, мәдени мұраның сарқылмас қоры, кешегі тарихты бүгінгі күнге ұластыратын дәлел мен дәйектің өзегі. Архив қорларының мәліметтері қарапайым оқырманның, талапкер ізденушінің бәріне бірдей қолжетімді бола бермейді. Зерттеуімізде архивтік құжаттармен жұмыс жасауда археографияның әдіс-тәсілдері қолданылды. 
Зерттеуімізде тұлға теориясы, таным және іс-әрекет теориясы, тарихи сананың қалыптасуы теориясы, тарихи-педагогикалық құбылыстар мен үдерістерді зерттеудегі іс-әрекеттік, жүйелілік, тұтастық идеялары, педагогикалық құзіреттілік, инновациялық, пәндер интеграциясы, жоғары оқу орындарына қатысты тұжырымдамалар құрайды.
Зерттеу көздері. Қазақстан Республикасының Конституциясы [87], Қазақстан Республикасының «Білім туралы» Заңы [88], Қазақстан Республикасының «Ғылым туралы» Заңы [89], Мемлекет басшысы Қасым-Жомарт Тоқаевтың Қазақстан халқына Жолдауы: «Жаңа Қазақстан: жаңару мен жаңғыру жолы» (16 Наурыз 2022 ж.) [90], «Жасанды интеллект дәуіріндегі Қазақстан: өзекті мәселелер және оны түбегейлі цифрлық өзгерістер арқылы шешу» атты Қазақстан халқына Жолдауы (8 қыркүйек 2025 ж.) [91], Саяси қуғын-сүргін және ашаршылық құрбандарын еске алу күніне байланысты үндеуі [92], Саяси қуғын-сүргін құрбандарын толық ақтау жөнінде мемлекеттік комиссия туралы Ереже [93], министрліктің «Оқытудың кредиттік технологиясы бойынша оқу үдерісін ұйымдастыру қағидаларын бекіту туралы» бұйрығы [94], Жоғары білім берудің мемлекеттік жалпыға міндетті стандарты [95], Қазақстан Республикасының гуманитарлық білім беру тұжырымдамасы [96], Қазақстан Республикасында тарихи сана қалыптастыру тұжырымдамасы [97], Қазақстан Республикасындағы этникалық-мәдени білім беру тұжырымдамасы [98], «Қазақстан тарихын Жоғары және оқу орнындарында оқыту тұжырымдамасы [99], «Қазақстанның қазіргі заман тарихы» жалпы білім беру пәнінің үлгілік оқу бағдарламасы [100], Жоғары және (немесе) жоғары оқу орнынан кейінгі білім беру ұйымдарына арналған «Қазақстан тарихы» жалпы білім беретін пәнінің типтік оқу бағдарламасы [101] оқу-әдістемелік кешендері, тұжырымдамалары, заңдары, ресми құжаттар [102], Қазақстан Республикасы Ғылым министрлігі архиві [103] және зерттеу мәселелері бойынша тарихшы, философтардың, заңгерлердің, педагогтардың, психологтардың, әдіскерлердің ғылыми еңбектері, автордың педагогикалық және зерттеушілік іс-әрекет тәжірибесі. 
Зерттеу жұмысының деректік негізі. Зерттеу жұмысының басты дереккөзін архив қорларының құжаттары құрайды. Зерттеу деректерін бірнеше топқа бөліп қарастырдық.
Деректердің бірінші тобын архив құжаттары мен материалдары құрайды. Қазақстан Республикасы Президенттік архивінің қорлары (Алматы қаласының Полиция департаменті арнайы мемлекеттік архивінің қорлары) және Алматы облысы мемлекеттік архивінің №591 «Округтік атқару комитеті президиумы жанындағы бай шаруашылықтарын кәмпескелеу жөніндегі Алматы округтік комиссиясы» қорының және №173 «Жұмысшы шаруа және Қызыл Армия депутаттары Кеңестерінің Алматы аудандық Атқару комитеті» атты қорларындағы Алматы округінің 13 ауданы бойынша құжаттармен жұмыс жасалды. Осы қорларда жүргізген зерттеу жұмыстардың нәтижесінде архивтік құжаттар жинағы [17,б. 736] жарыққа шығарылды. Архив қорларындағы құжаттар мен кеңестік кездегі республикалық және жергілікті мерзімдік басылымдар «Лениншіл жас», «Тілші» және «Қызыл Ту» газеттерінің Алматы округіндегі науқанға қатысты мақалалары дереккөз ретінде пайдаланылды.
Қазіргі кезде саяси қуғын-сүргін құрбандарын толық ақтау мемлекеттік бағдарламасы бойынша өңірлік комиссиялар мен жұмыс топтары отандық және шетелдік архив қорларымен жұмыс жасап, зерттеу жұмыстар атқаруда. Біздің тақырыбымызға қатысты сондай құжаттар жинақтарының бірі «Жетісудағы мүлікті тәркілеу тарихынан: Қастек ауданы. 1928 жыл (Құжаттар жинағы)» [104]. Біздің зерттеу жұмыстарымыздың нәтижесінде жарыққа шығарған жинағымыздың [17,б. 736] аталған жинақтан ерекшелігі Алматы округіндегі кәмпеске науқанының тарихын нақты тұлғаларға қатысты топтастырып және әр ауданға бөліп жүйелеу болды. 2023 жылдың қазан айында АҚШ-тың Калифорния штаты, Пало-Альтода орналасқан Стэнфорд университеті Гувер институтының кітапханасы мен архивінде іздестіру жұмыстары барысында отандық архивтерде қолжетімсіз болған құжаттардың арасынан тақырыбымызға қатысты құжаттық деректерді диссертациялық зерттеуімізде қолдандық.
Архив қорларынан іздеп табылған құжаттардың арасынан Қазақстанда ІІХК Үштіктерінің қызметіне қатысты мәліметтерін Скопус базасындағы журналға жариялап, айналымға ұсындық [105].
Деректердің екінші тобын статистикалық материалдар құрайды. Қазақстандағы және Жетісу өңіріндегі саяси қуғын-сүргін тарихы туралы архив қорларындағы статистикалық материалдар маңызды дерек болып табылады. 
Деректердің үшінші тобын білім беру саласындағы нормативтік-құқықтық құжаттар, мемлекеттік тұжырымдамалар, заңдар және Қазақстан тарихы пәнінің үлгілік оқу бағдарламасы, оқу-әдістемелік кешендері т.б., ресми құжаттар құрайды. 
Зерттеу кезеңдері. Ғылыми-зерттеу жұмысы үш кезеңді қамтиды. Бірінші кезеңде (2016-2017 жж.) зерттеу тақырыбының ғылыми концепциясы нақтыланып, зерттеудің ғылыми аппараты мен теориялық-методологиялық негізі анықталды. Тарихнамалық және деректік талдау жасалды, материалдар жинақталып, жүйеленді. Жетісу өңіріндегі жаппай саяси қуғын-сүргін саясатын Қазақстан тарихы курсында оқыту үдерісінің мазмұндық-құрылымдық моделі құрылып, өлшемдері, көрсеткіштері мен деңгейлері анықталды. Зерттеу мақсатына сай, тәжірибелік-педагогикалық жұмыс мазмұны және әдістемесі дайындалып, анықтаушы эксперимент басталды. Алматы қаласындағы архивтерде зерттеу жұмыстары жүргізіліп, құжаттарды іздеп табу және өңдеу барысында мақалалар дайындалды.
Екінші кезеңде (2018-2021 жж.) Жетісу өңіріндегі саяси қуғын-сүргін тарихына қатысты зерттеулердің нәтижелерін оқу үдерісіне енгізу мақсатында сауалнама жүргізу арқылы білім алушылардың  білім деңгейінің дамуы анықталып, педагогикалық эксперимент жұмыстарының мақсат-міндеттері, мазмұны айқындалды. «Жетісу өңіріндегі жаппай саяси қуғын-сүргін тарихының архивтік деректері» атты таңдау пәнінің мазмұны қалыптастырылып, оқу бағдарламасы дайындалып, тәжірибелік-эксперименттің қалыптастырушы кезеңі жүргізілді. Әдіс-тәсілдер сұрыпталып, олардың тиімділігі тәжірибелік-эксперимент жүзінде дәлелденді. Зерттеу мазмұны бойынша ғылыми мақалалар жарияланды. 
Үшінші кезеңде (2021-2024 жж.) диссертация тақырыбының мақсаты мен міндеттеріне сай ғылыми концепцияның мәні ашылып, архивтік деректер негізінде жекелеген тақырыптар бойынша тұжырымдар мен қорытындылар жасалды. Архивтік құжаттардың жинақтары дайындалып, жарық көрді. Қол жеткен нәтижелер эксперименттік жұмыс барысында сыннан өткізілді. Тәжірибелік-эксперименттік жұмыстардың нәтижелері сараланды, тиімділігі тексерілді. Тәжірибелік-эксперименттік жұмыстар ұйымдастырылды, нәтижелері сараланды, тиімділігі тексерілді. Зерттеу нәтижелері талқыланып, статистикалық өңдеу жұмыстары жүргізілді. Алынғaн нәтижeлepi дәйeктeлiп, нақтыланды, пайдаланылған әдебиеттер жүйеленді. Диссертация материалдары талапқа сай рәсімделді.
Докторантура бағдарламасына сай шетелдік ғылыми кеңесші, профессор Ахмет Ташағылдың басшылығымен 2018 жылдың қазан айында, 2019 жылдың ақпан-наурыз айларында Түркия Республикасының Ыстамбул қаласындағы Йедитепе университетінде (Yeditepe University) шетелдік ғылыми-зерттеу тағылымдамадан өтіп, диссертациялық жұмыс пысықталды.
Зерттеу әдістері: Зерттеуде әлеуметтік-гуманитардық ғылымдардың тәсілдері негізге алынып, тарихилық және шынайылық қағидалары мен жүйелілік тұғыр басшылыққа алынды. Тарихи және статистикалық деректерді талдағанда (үштік мәжілістерінің хаттамалары, сайлау құқығынан айырылғандардың жеке істері, комиссиялар, әртүрлі кеңестер, қоғамдық ұйымдар мәжілістерінің хаттамалары, сайлау комиссиясының есептері) тарихи-салыстырмалы тәсіл қолданылды. Ғылыми әдебиеттерге, оқу-тәрбие үдерісі құжаттарына талдау жасау, бақылау, сауалнамалар жүргізу, озық тәжірибелерді зерделеу, педагогикалық эксперимент жүргізу, қорыту және мәліметтерді компьютерлік өңдеу әдістері мен тәсілдері  тұрғысында өңдеу. 


Зерттеудің ғылыми жаңалығы мен теориялық маңыздылығы
1. Зерттеу жұмысында Жетісу өңірінде жүргізілген кеңестік реформалардың қуғын-сүргіндік сипаты айқындалып, оны іске асырудың күштік және саяси тетіктері жүйеленді;
2. Дәстүрлі саяси-әлеуметтік құрылымдарды модернизациялауда күштік тәсілдермен жүргізілген ауыл шаруашылық реформаларына өлке тұрғындары қарсылығының себептері мен салдарлары сарапталды; тәркіленген байлардың кейінгі «тағдырын» ашып көрсету дерек көздері арқылы айқындалды.
3. Өңірдегі сайлау құқығынан айырылғандар әлеуметтік тобы, «Бес масақ заңының» қолдануынан зардап шеккендер және заңнан тыс «Үштіктердің» қызметі алғаш рет деректік негізде талданды және баға берілді;
4. Жетісу өңіріндегі саяси қуғын-сүргін тарихын оқытылу жайы, оқу-әдістемелік кешеніне ғылыми-әдістемелік тұрғыда салыстырмалы талдау жасалып, төл тарихымыздың мазмұнының басымдықтары мен жаңаша сипаттары айқындалды, оқу үдерісінің жаңа мазмұндық-құрылымдық моделі әзірленді. «Жетісу өңіріндегі жаппай саяси қуғын-сүргін тарихының архивтік деректері» атты таңдау пәнінің мазмұны анықталып, оқу-әдістемелік кешені дайындалды;
5. Тәжірибелік-эксперимент жүргізу нәтижесінде Жетісу өңіріндегі саяси қуғын-сүргін тарихын оқытудың әдістемесін жетілдіруге және оны оқу үдерісіне енгізуге қатысты ғылыми негізделген ұсыныстар дайындалды.
Зерттеу базасы. Абай атындағы Қазақ ұлттық педагогикалық университетінің Тарих және құқық факультеті болып белгіленді. Сонымен бірге педагогикалық зерттеулер жүргізу үшін Ғұмарбек Дәукеев атындағы Алматы энергетика және байланыс университеті, Алматы гуманитарлық-экономикалық университеті таңдап алынды. Осы базалық оқу орындарында тәжірибелік-эксперимент жүргізілді.
Зepттeудiң пpaктикaлық мәнi
· Зерттеудің нәтижелері бойынша «Жетісу өңіріндегі жаппай саяси қуғын-сүргін тарихының архивтік деректері» атты таңдау пәнінің бағдарламасы дайындалып, оқу үдерісіне енгізілді;
· Зерттеу тақырыбына қатысты «Уақыт пен тағдыр: Алматы округі ірі байларының өміріндегі 1928 жыл. Құжаттар мен материалдар жинағы» [17,б. 736] және «Сайлау құқығынан айырылғандар. Алма-Ата, 1918-1936 жж. Құжаттар мен материалдар жинағы» [106] атты 2 құжаттар мен материалдар жинағы жарық көрді. Оқытушылар мен білім алушылар үшін тарихи білім сапасын арттыруға негізделген семинар өткізілді;
· Қазақстан тарихы пәнінің оқытушыларына арналған «Жетісу өңіріндегі жаппай саяси қуғын-сүргін тарихының архивтік деректері» атты тақырыпта тәжірибе-эксперимент ұйымдастыру туралы әдістемелік нұсқаулық» дайындалып, тәжірибелік жұмыстар барысында қолданылды;
· ғылыми-зepттeу жұмыcының тұжыpымдapын oқу құpaлдapын дaйындaудa, оқытушылар білімін жетілдіру институттарында, білім алушылардың тарихи жадын қалыптастыруда белсенділігін арттыруда қолдануға болады. 
Зерттеу тақырыбының хронологиясы. Диссертациялық жұмыста қарастырылатын мәселелердің хронологиялық ауқымы елімізде орын алған жаппай саяси қуғын-сүргін іске асқан ХХ ғасырдың 20-30 жылдар аралығын қамтиды.
Қорғауға ұсынылатын негізгі қағидалар
1. Жетісу өңіріндегі жаппай саяси қуғын-сүргін тарихының жүйеленіп, ғылыми негізделуі өлке тарихының мазмұнын толықтырады және дәстүрлі көзқарастарды жаңалайды. 
2. ХХ ғасырдың 20-30 жылдары Жетісу өңірінде орын алған жаппай саяси қуғын-сүргін тарихын оқшаулап қарастыру Отан тарихының мазмұнын жеке аймақтарға қатысты зерттеулерге айқындық және нақтылық беретін болады.
3. Зерттеу барысында архивтік деректерді іздеп тауып, ғылыми талдаулармен айналымға ұсынылуы саяси қуғын-сүргін және ашаршылық құрбандарын толық ақтау бойынша дайындалатын қорытынды тұжырымдарды толықтырады.
4. Жетісу өңіріндегі жаппай саяси қуғын-сүргін тарихының оқытылу жайы, мазмұны, құралдары, әдістері, күтілетін нәтижелері, оқу-әдістемелік кешендегі көрінісі, төл тарихымыздың мазмұнының басымдықтары мен жаңаша сипаттары қарастырылады. Құрылымдық-мазмұндық моделі компоненттердің бірлігін (мотивациялық, когнетивтік, мазмұндық және процессуалдық), өлшемдер мен көрсеткіштерді, деңгейлерді қамтиды. «Өлке тарихы - Қазақстан тарихы - Дүниежүзі тарихының» материалдарын үйлесімділікпен оқыту принципі негізінде білім алушылардың   өздігінен орындайтын жұмыстарының әдістемелік жүйесі негізделеді.
5. «Жетісу өңіріндегі жаппай саяси қуғын-сүргін тарихының архивтік деректері» атты таңдау пәні бағдарламасының мазмұндық сипаттамасы, эксперимент жүзінде тексеруден өткізіп ұсынылған заманауи әдіс-тәсілдер, технологияларды белсенді қолдану, пәнді оқытуға арналған оқу-әдістемелік ұсыныстар жас ұрпақтың тарихи санасын қалыптастырып, мәдени-рухани дамуының бағыт-бағдарына ықпал етеді.
Зepттeу нәтижелерінің дәлeлдiгi мeн нeгiздiлiгi ізденушінің тарихи-педагогикалық, салыстырмалы-тарихи зерттеулермен, әдicнaмaлық ұстанымдармен, кeшeндi зepттeу әдicтepiн пaйдaлaнуымeн, архив құжаттapын өңдеу тәсілдерін қатаң сақтауымен, тақырыпқа қатысты ipгeлi тeopиялық-әдicнaмaлық eңбeктepдің тұжырымдарын басшылыққа алуымен, зерттеу мазмұнының ғылыми ақпаратқа сәйкестігімен, тәжірибелік-педагогикалық жұмыстың жоспарлылығымен, алынған нәтижелер мен тұжырымдардың тиімділігін тексерумен жәнe диccepтaнттың пpaктикaлық жұмыc тәжipибeciмeн қaмтaмacыз eтiледi.
Зерттеу жұмысының ғылыми нәтижелері мен қорытындылары
Зepттeу жұмыcының ғылыми нәтижeлepi мeн қopытындылapы Скопус (Scopus) мәліметтер базасында индекстелетін журналда 1 мaқaлa, ҚР ҒЖБМ Ғылым және жоғары білім саласындағы сапаны бақылау комитеті ұсынған отандық ғылыми журналдарда 8 мақала, 1 ұжымдық монография тарауы, 1 әдістемелік нұсқаулық, жақын және алыс шет елдерде өткізілген халықаралық ғылыми-практикалық конференцияларда 6 мaқaлa, Қазақстан Республикасында ұйымдастырылған халықаралық ғылыми-практикалық конференцияларда 2 мaқaлa, Республикалық ғылыми-практикалық конференция материалдарында 5 мақала, жалпы саны 22 мақала жарияланды. Зерттеу тақырыбына қатысты диссертанттың жеке құрастыруымен 2, құрастырушылар құрамында қатысқан 2 құжаттар жинағы жарық көрді. Диccepтaцияның нәтижeлepi мeн тұжыpымдapы бoйыншa 28 ғылыми еңбек жарияланды.
Зерттеудің құpылымы. Диссертация нормативтік сілтемелер, анықтамалар, қысқартылған сөздер тізімінен, кіріспеден, үш тараудан, он тармақтан, қорытындыдан, пайдаланылған әдебиеттер тізімінен және қосымшалардан тұрады. 
Кіріспеде зерттеудің өзектілігі, ғылыми аппараттың  сипаттамасы, қорғауға ұсынылатын негізгі қағидалары беріледі.
«Жетісу өңіріндегі кеңестік реформалардың қуғын-сүргіндік сипаты» атты бірінші тарауда Қазақстандағы саяси қуғын-сүргін саясатының Жетісу өңірінің мысалында деректік негізде талданды. Бұл бөлімде сайлау құқығынан айыруды саяси қуғын-сүргін тәсілі ретінде қарастырып, байлардың мал-мүлкін тәркілеу, өңірдегі өткен ғасырдың 20-30 жылдары жүргізілген кеңестік ауыл шаруашылық реформалары және тұрғындардың туған жерлерінен мәжбүрлі түрде ауа көшуі арнайы желі ретінде талданып, қорытындылар жасалды.
«Өңірдегі саяси қуғын-сүргіннің барысы және іске асыру тетіктері» деп аталатын екінші тарауда өңір тұрғындарының биліктің саяси қуғын-сүргін саясатына қарулы қарсылығы (Шоқпар, Биен-Ақсу, Малайсары көтерілістерінің мысалында) және оның салдары, Жетісу өңіріндегі «Бес масақ» заңы соттық қуғындау түрі ретінде талданды. Сонымен қатар, өңірдегі заңнан тыс үштіктердің құжаттары саяси қуғын-сүргіннің іске асыру тетіктері ретінде қарастырылды.
«Жетісу өңіріндегі саяси қуғын-сүргін тарихын оқыту әдістемесі» атты үшінші тарауда Жетісу өңіріндегі саяси қуғын-сүргін мәселенің оқытылу жайы, оқу бағдарламалары мен оқулықтардағы көрінісі мазмұндалды; құрылымдық-мазмұндық моделі, көрсеткіштері мен өлшемдері, деңгейлері ұсынылды. ЖЖОКБҰ «Қазақстан тарихы» пәнін оқытудың әдіс-тәсілдері сипатталды. «Жетісу өңіріндегі жаппай саяси қуғын-сүргін тарихы архивтік деректері» атты таңдау пәнінің және «Жетісу өңіріндегі саяси қуғын-сүргін тарихын оқытудағы тәрбиелік іс-шаралар» курсының тәрбие сабақтарының оқу-әдістемелік кешені жасалды, ғылыми-әдістемелік ұсыныстар берілді және тәжірибелік-эксперимент жұмыстардың нәтижелері, қорытындылар жасалды.
Диссертацияның «Қорытынды» бөлімінде қол жеткен зерттеу нәтижелері мен пәнде оқытудың әдістемесін жетілдіруге қатысты ұсыныстар жасалады.

        
1 ЖЕТІСУ ӨҢІРІНДЕГІ КЕҢЕСТІК РЕФОРМАЛАРДЫҢ ҚУҒЫН-СҮРГІНДІК СИПАТЫ

1.1 Сайлау құқығынан айыру және тұрғындардың әлеуметтік жіктелуі
Зерттеу тақырыбының басты мақсаты Жетісу өңірі тұрғындарының сайлау құқығын шектеу тетіктерін тұрғындардың әлеуметтік-экономикалық және саяси өмірі мазмұнында зерттеу. Тақырыптың кеңістігін тек Алматы қаласымен шектеуіміз мәселеге айқындық беру үшін қолданылып отырғандығын еске саламыз. Өйткені, осы бағытта Алматы қаласы облыс әрі республика орталығы болғандықтан, сайлау құқығынан айыру түріндегі саяси қуғын-сүргін тетіктерінің бірі ретінде облыстың аудандарымен салыстырғанда барынша толық құжатталғандығы белгілі болып отыр. Осы мақсатта іске асырылатын зерттеуіміздің мынандай міндеттері белгіленеді:
- Алматы қаласындағы сайлау құқығынан айыру үрдісінің қоғамдық-саяси негізіне талдау жасап, осы қуғындау тетігінің қалыптасуына және іске асуына ықпал жасаған саяси ахуалды анықтау;
- Қаладағы сайлау құқығынан айыру тәжірибесінің негізгі әлеуметтік-экономикалық факторларын салыстыру;
- Қаладағы сайлаудан шеттетілген жекелеген әлеуметтік топтардың құрамын, болжамды санын анықтау.
1920-1936 жж. Кеңес үкіметінің құрылымындағы таптық қағида түбірімен өзгере қойған жоқ. Әйтсе де, оны іске асырудың құралы – тұрғындардың жекелеген тобын сайлау құқығынан айыру мәселесі қарқынды түрде өзгеріске түсіп отырды. Сайлау құқығынан айырудың жалпы мемлекеттік және жергілікті (Алматы қаласы мысалында – Ж.С.) нормалары мен талдамаларына жасалған талдауда сайлау құқығынан айырудың әлеуметтік-таптық бағыттылығы сақталып, сайлаудан шеттетілгендер категориясының әлеуметтік-саяси қамту аймағы үнемі кеңейіп отырғандығына көз жеткіздік.
Кеңес Одағының бұрынғы республикаларындағы 1920-1950 жылдардағы саяси қуғын-сүргіндер сталинизм мен жеке басқа табынушылықтың күшеюімен тікелей байланысты болды. Қазақстан аталмыш жылдары сталиндік террордың қалыптасуы мен күшеюі кезінде едәуір зардап шеккені белгілі. Кеңестік тоталитаризмнің жүргізген саяси репрессиялары нәтижесінде миллиондаған адамдар әлеуметтік табына, саяси көзқарасы мен діни сенімі үшін қуғын-сүргінге ұшырап, жер аударылды, «халық жауы» атанды, лагерьлер мен түрмелердің азабын тартты. Деректі құжаттар сталиндік кезеңдегі қуғын-сүргіннің орталықтандырылған сипатын растайды. Қуғын-сүргін Мәскеудің бұйрығымен іске асып, нүктесі қойылды әрі қатаң бақыланды. Сталин кезіндегі террор мен мемлекеттік зорлық-зомбылық күрделі және тармақталған құрылымға ие болды. Ату, жаппай лагерьге қамау және депортация сияқты экстремалды террорлық әдістермен қатар көптеген «жұмсақ» әрекеттер де орын алды. Жаппай қуғын-сүргін әр түрлі формада болды. Қаласа соттады немесе соттамай-ақ жаза белгіледі. Белгілі бір ұлт пен этносты немесе жеке адамға қатысты жазалау шаралары қолданылды. 
Кеңес Одағында 20-30 жж. орын алған жаппай саяси қуғын-сүргіннің формалары мен тәсілдері алуан түрлі болды. Осы формалар мен тәсілдерді топтап, «жұмсақ» және «қатаң» деп топтастыруға болады. Билікке, оппозициядағы азаматтарға қатысты қолданған сондай «жұмсақ» қуғындау түрінің бірі – сайлау құқығынан айыру. Бұл әдіс кеңестік саяси қуғындау тәжірибесіне берік енген болатын.
Кеңестік қоғамның тарихында саяси қуғындаудың бұл формасы 1917 жылғы ақпан төңкерісінен соң билікке өлермендікпен ұмтылған большевиктердің ұстанған саяси тұғырнамасынан бастау алады. «Уақытша үкіметтің патшалық Ресейде орын алған шектеулерін алып тастау біртіндеп эволюциялық жолмен іске асуы керек» деген ұстанымы саяси берекесіздікке ұласып, большевиктердің билік басына келуіне жол ашқаны белгілі. Қазан төңкерісін жасап, билікті қолына алған большевиктердің алғашқы саяси тәжірибесінде адам құқығын аяқасты ету - қоғамға ықпал жасаудың басты тәсіліне айналып шыға келді.
Саяси қуғын-сүргін тәжірибесінде сайлау құқығынан айырылғандардың саны алғашқы кезде салыстырмалы түрде аз болатын. Сондықтан ол аса бір үлкен саяси қауіп туғыза қоймайтын еді. Әйтсе де, билік осы бір адамдықтан жұрдай қуғындау тәсілін 20-30 жылдары ғана қолданғанымен, оның саяси жаңғырығы азаматтардың өмірбаянында 1960 жылдарға дейін көрініс тапты.
Оның себебі, «Біріншіден, большевиктер өздерінің шексіз билікке жетуіне белсенді немесе самарқау түрде кедергі келтіреді деген әлеуметтік топтарға қатысты бітіспес позиция ұстанды. Екіншіден, партия-кеңес функционерлерінің, тұтастай алғанда кеңестік билік тұрғындардың елеулі бөлігінің алдында беделі тым жоғары бола қоймады. Содан да құқығын шектеудің басты мақсаты саяси өмірден елеусіз және қауқарсыз әлеуметтік топтарды емес, білімді де беделді, соңына өзгелерді ерте алатындарды оқшаулау болатын» [107]. Бұл ең алдымен ескі қоғамның зиялыларына, дінбасыларға және өз аяғынан тік тұрған ауыл қожайындарына қатысты болды. Бұл әлеуметтік топтар сайлау науқандарында большевиктердің «бас ауруына» айналғандықтан оларды сайлау құқығынан айыру шаралары күшейе берді, сайлау құқығынан айырылғандар категориясының қамту аймағы кеңейе түсті.
30-жылдардың соңында тұрғындардың контрреволюциялық категориясына қатысты қуғындаудың күшеюін осы себеппен түсіндіруге болады. Бір жағынан, большевиктер «сталиндік» конституция арқылы құқығынан айырылғандар институтының жойылғанын мәлімдесе, екінші жағынан, белгілі бір әлеуметтік топтарға қатысты сақталып қалған осы қағиданы РКФСР ҚК 58 бабының (кеңеске қарсы үгіт-насихат) аясына сыйғызып жіберді. Демек, құқығынан айырылғандар институты «жойылғанымен», заң жүзінде оның басқаша мәні сақталып қалды.
Сайлау құқығынан айыру азаматтарды әлеуметтік кемсіту болып саналды. Бұл саяси актының батыстағы нәсілшілдікпен ұқсастығы көп болатын.
Сайлау құқығы шектелгендер тақырыбы Отандық тарихнамада (кеңестік, тәуелсіздік кезеңдері) назардан тыс қалып келді. Саяси қуғын-сүргіннің жалпы мәселелері, күштеп ұжымдастыру, отырықшыландыру тақырыбындағы Т.Омарбеков, Ж.Абылхожин және т.б. ғалымдардың іргелі зерттеулерінде қамтылған мәселелер қатарында атап өтілгендігі болмаса, бұл тақырып монографиялық және диссертациялық тұрғыда талдау нысаны бола қойған жоқ. Оның басты себебін архивтердің құпия қорларының қолжетімсіз болуымен түсіндіруге болады. 
Сайлау құқығы шектелгендер тақырыбы ресейлік тарихшылар тарапынан біршама зерттеліп, мәселеге қатысты ғылыми тұжырымдар жасалған. Енді осы тарихнамаға шолу жасап көрейік. 
Мәселеге қатысты алғашқы зерттеуді Г.Шостактың есімімен байланыстырамыз [108]. Ол осы мақалаларында сайлау құқығынан айырылғандар мәселесіне қатысты мемлекеттің саясатын төрт кезеңге бөліп қарастырады: 
· бірінші 1918-1922 жж.; 
· екінші – 1923-1928 жж.; 
· үшінші – 1929-1933 жж.; 
· төртінші 1934-1936 жж.
«Хрущев декадасы» кезеңінде жарық көрген еңбектердің арасында А.И. Кимнің [109] еңбегін атап айтуға болады. Оның зерттеуінде мәселенің саяси мәнінен бұрын құқықтық негіздерін талдауға басымдық берілген.
Посткеңестік кеңістікте мәселені тереңдей зерттеген А.И. Добкиннің [110] С.А. Красильниковтың [111] зерттеулерін атауымызға болады.
Ресейде мәселені жекелеген тақырыптар мен аймақтарға қатысты диссертациялық зерттеулер жүргізіле бастады [112]. Осындай зерттеулер тақырыпқа қатысты ғылыми тұжырымдардың қалыптасуына негіз болды.
Жаппай саяси қуғын-сүргіннің екі жақты себебі бар деп ойлаймыз. Бір жағынан, террорлық процеске таптық күштеуді ұстанған маркстік идеология өз билігін жүргізсе, екінші жағынан, билікке өршелене ұмтылған большевиктердің өндірістік күштер жақсы жолға қойылған ескі мемлекеттік аппаратты күйрету мақсатын көздеді.
Ескінің бәрін күйрету барысында, оның ішінде азық-түлікке қатысты большевиктер астық дайындауда алғашқы қиындықтарға тап болды. Әйтсе де, нарық заңдылығына сай әрекет етудің орнына большевиктер күштеу мен таптық төзімсіздікке басымдық берді. Осылайша, 1918 ж. мамырында РКФСР ХКК-нің ауыл шаруашылық буржуазиясымен күресу үшін азық-түлік отрядтарын (продотряд) құру туралы «Об организации и снабжений деревенской бедноты» деп аталатын декреті қабылданды. Азық-түлік отрядтарының реквизициялық әрекеті ашық түрде тонау мен талау түрінде көрініс тапты.
Азаматтарды сайлау және сайлану құқығынан айыру институтына 1918 ж. 10 шілдеде кеңестер съезі қабылдаған РКФСР конституциясы құқықтық негіз қалап берді. Оның екі басты тезисі «адамды адамның қанауын жою» дегенге саятын еді. Бұл тезистің мәні жеке меншікке қатысты айқындалды. Осы Конституцияның жекелеген баптары белсенді және пассивті сайлау құқығының нормаларын енгізді. Онда азаматтың жасы, еңбек және қоғамдық қызметі, әскерде, мемлекеттік, жергілікті мекемелердегі қызметі қарастырылды. Сайлау құқығынан айырудың басты өлшемі Конституцияның 65-бабымен айқындалды. Мемлекеттік басқару және қоғамдық істерге қатысуға тыйым салынатын адамдар категориясы мынандай болып белгіленді:
А) табыс табу мақсатында жалдамалы еңбекке жүгінетіндер;
Б) еңбексіз табыспен күн көретіндер;
В) жеке саудагерлер, сауда және коммерциялық делдалдар;
Г) монахтар, шіркеулердің қызметкерлері;
Д) бұрынғы полиция қызметкерлері мен агенттері, ерекше жандармдар корпусы мен күзет қызметінің қызметкерлері, Ресейдегі билеуші әулеттің мүшелері;
Е) Есі ауысқан, ақыл есі кеміс және өзгелердің қамқорлығындағы жандар;
Ж) қылмыстық әрекеттері бойынша сот үкімімен сотталған жандар [107,с. 22].
Конституцияның осы талабын іске асыру үшін 1918 ж. 20 шілде және 19 тымызда 18-45 жас аралығындағы буржуазия және еңбексіз табыспен күн көрушілерді тіркеуге алу туралы РКФСР ХКК декреті қабылданды. Ресейдің орталығында бірден күшіне енген бұл декреттің талабы азамат соғысы және кеңестік биліктің орнықпаған жағдайында қазақ жерінде 1920 жылдан кейінгі кезеңде қолданыла бастағандығы есте болуы керек.
Осы аталған тіркеу тәртібі ескі қоғамда белсенді қызмет істеген миллиондаған қызметкерлердің жаңа қоғамда қызметке араласуын шектеді.
Бүкілресейлік сайлау комиссиясының төрағасы А. Киселевтің 1929 ж. 12 мамырдағы мәліметі бойынша КСРО-дағы «сайлау құқығынан айырылғандардың» жалпы саны 3 716 мыңға жеткен [113]. Әрине, осыншама адамның арасынан сайлау құқығын қалпына кетіруді сұраған өтініштер де көп болған. Осы арыз-шағымдарды қараған БОАК комиссиясы сайлау құқығынан айырудың құқықтық процедурасының жиі бұзылғандығын анықтаған. Солардың қатарында көбіне сайлау құқығынан айырудың құжатталмауы, арыз-шағымды қарау мерзімінің сақталмауы аталады [114]. Орталықта орын алған бұндай құжатталмау процесі шет аймақтарда тіпті өрескел түрде көрініс тапқан.
Осы тақырыпқа қатысты Алматы қаласының мемлекеттік архиві (АҚМА) қорларында жүргізілген іздестіру жұмыстары барысында біздің қолымызға сайлау комиссиялардың хаттамалары ілінді. Ол комиссияның шешімімен түзілген сайлау құқығынан айырылғандардың тізіміне қатысты құжаттар мүлдем кездеспеуі – мәселенің негізінен ауызша хабарлама, мәлімдемелер арқылы жасалғандығын айғақтайды. Демек, сайлау құқығынан айырылғандар мәселесіне ғылыми талдау жасауда кездесетін басты қиындық – сайлау құқығынан айыру процесін айғақтайтын деректік құжаттардың барынша аз болуы екендігіне көз жеткіземіз.
Қалпына келтіру комиссиялары сайлау құқығынан айырылғандардың арыз-шағымдарын қанағаттандырғанда, «аудандық комиссиялар өз қаулыларынан «тізімнен шығарылсын» деген терминді «құқығы қалпына келтірілсін» деген терминмен ауыстырады және олардың түсіндіруінде бұлай қабылданған шешім құқығы қалпына келтірілгендердің дүние-мүлкі қайтарылсын дегенді білдірмейтін» [115] еді.
Сайлау құқығынан айырылғандар тарихын зерттеу Ресейде 90-жылдардың бас кезінен бастап белсенді түрде қолға алынды. Қоғамда болып жатқан қайта құру процесі жол салып берген бұл үдеріс посткеңестік кеңістікте қоғамдық пікірді десоветизация, декоммунизация жасауға деген мемлекеттік бағдарламаның көрінісі деп бағалаймыз. Өкінішке орай, елімізде осы тақырыпқа арналған диссертациялық және іргелі зерттеулердің болмауы мәселенің қазақ қоғамында қаншалықты қиратқыш рөл атқарғандығы жөнінде ғылыми тұжырым қалыптасып үлгермегендігін көрсетеді. Қазақстандық зерттеушілердің бұл тақырыпқа қатысты ғылыми ізденістер жүргізбеуінің ең басты екі себебін айтуға болады. Біріншіден, қазақ жерінде сайлау құқығынан айыру мәселесі Ресейдегідей барынша өткір сипат алмағандығы, соған сай жаппай саяси қуғын-сүргін процесінде қосалқы мәнге ие болғандығы. Екіншіден, тақырыпқа қатысты басты құжаттар кешені құпия қорларда сақталғандықтан зерттеушілер үшін қолжетімсіз болғандығымен түсіндіруге болады. Әрине, мәселені зерттеудің кенже қалуының басқа да қосалқы себептері болуы мүмкіндігін жоққа шығара алмаймыз. Дегенде, саяси қуғын-сүргін құрбандарын толық ақтау бойынша ҚР Президенті Қ.К. Тоқаевтың жарлығы бойынша құрылған комиссиялардың жұмыс бағыттарында арнайы қарастырылмағанымен де сайлау құқығынан айырылғандар тақырыбы жаппай саяси қуғын-сүргінге ұшыратудың дербес түрі және тәсілі ретінде зерттеушілердің қызығушылығын оятып отыр. Біздің Алматы қаласының мемлекеттік архивінде жүргізген зерттеу жұмыстарымыз барысында жинақталған құжаттарды топтастырып, арнайы жинақ етіп жариялауымызға түрткі болған осы факторды атап өтеміз [106,б. 236].
Кеңестік биліктің өмір сүру тәсілінің бір түрі белгілі бір әлеуметтік топтың қоғамдық және саяси өмірге белсенді араласуын шектеу болды. Әдетте, жаппай саяси қуғын-сүргін тарихы сөз болғанда ең алдымен лагерьлерге қамау, жер аудару, ату жазасына кесуге баса мән берілді де азаматтарды сайлау құқығынан айыру мәселесі назардан тыс қалып қалды. Солай дегенмен, кеңестік билік өзі өмір сүрген алғашқы жылдарынан бастап әлеуметтік ортаны өзгертудің басқа да тәсілдерін қолданған. Солардың бастыларының бірі азаматтарды таптық белгісі бойынша сайлау құқығынан айыру болатын. 
1917 жылдың қазан төңкерісі қарсаңында пайда болған бұл идеяны кеңестік билік жетекшілері 1918 ж. шілдесінде РКФСР-дың алғашқы Конституциясында арнайы баппен бекітуге қол жеткізді. Таптық белгісі немесе әлеуметтік топқа қатыстылығына қарап, азаматтарды сайлау құқығынан айыру жазасы 30-жылдардың ортасына дейін сақталып қалды. 1936 ж. Конституция бойынша ақыл есі кеміс және қамаудағылардан басқалардың бәрі теңдей сайлау құқығына ие болған еді.
Сайлау құқығынан айыру жүйесі азаматтарды қуғындалған, «екінші сортты» адамдарға айналдырды. Көп жағдайда сайлау құқығынан айыру ол адамды одан әрі қуғындау әрекетіне негіз болды.
Сайлау құқығынан айырудың тәсілдері оның салдарларын зерттеудің маңыздылығы осы тақырыптың тарихнамасының жеткілікті түрде қалыптаса қоймағандығымен анықталады. Тақырыпты игеру кеңестік биліктің алғашқы жылдарындағы саяси қуғын-сүргіннің әрекеттерін барынша терең түсінуге мүмкіндік беретіндігімен де өзекті бола түседі.
Тақырыпқа қатысты зерттеуіміздің нысаны РКФСР-дың 1918 және 1925 жж. Конституциясына сәйкес сайлау құқығынан айырылған тұлғалар болып белгіленді.
Ал зерттеу пәнін кеңес мемлекетінің сайлау құқығынан айыру мен оны іске асыру саясаты және соның барысында азаматтардың қоғамдық өміріндегі өзгерістердің тарихы айқындайды.
Зерттеуімізде Жетісу өңіріндегі сайлау құқығынан айырудағы нақты процестерді зерттеуге қатысты мәліметтерді жинақтаған құжаттарды қолжетімді етіп, ғылыми айналымға ұсынуды басты мақсат етіп қойдық. Жетісу өңіріндегі азаматтарды саяси құқығынан айыру және оларды есепке алу жүйесін зерттеп, сайлау құқығынан айырылған өңір тұрғындарының өміріндегі өзгерістерді зерттеу міндеттері шешілуі керек.
Тақырыптың территориялық аумағын Жетісу өңірі деп алуымызға себеп, бұл аймақ Жетісу облысы (1867-1924), (1930-1936), Жетісу губерниясы (1924-1925), Жетісу округі (1925-1928) деп әртүрлі әкімшілік-территориялық атаулармен аталуына байланысты. Осы географиялық аумақтың тұтастығын сақтау үшін «Жетісу өңірі» ұғымы қолданылды.
Ресейлік тарихшылар сайлау құқығынан айырылғандар тарихының тарихнамасын шартты түрде үш кезеңге бөліп қарастырады: 1) 1920-1930 жж. кеңестік құқықтанушылар мен мемлекеттік қызметкерлердің еңбектері; 2) 1950-1980 жж. кеңестік тарихшылардың еңбектері; 3) қазіргі заманғы зерттеушілердің еңбектері [112,с. 170].
1920-1930 жж. еңбектерге жасалған тарихнамалық талдау олардың сайлау құқығынан айыруға арналған зерттеулері негізінен «қолданбалық» сипат алғандығын танытады. Олардың еңбектерінде сайлау құқығынан айыру және оны қалпына келтіру тәжірибесі талданады. Негізінен ол еңбектерде сайлау құқығынан айырудың құқықтық қырлары қарастырылғанымен, авторлардың сайлау құқығынан айыру уақытша, бірақ революция жетістіктерін қорғау үшін қажетті шара ретінде ақтауға бағытталған көзқарастары анық байқалады. Осы кезең тарихнамасына қатысты еңбектер жариялаған М.Ф. Владимирский [116], С.М. Бродович [117], Г.С. Гурвич [118,119]; В.И. Игнатьев [120], П.И. Стучка [121,122], А.С. Кисилёв [123-125], Н.В. Крыленко [126], П. Зайцев [127], И. Боговой [128,129] сияқты Кеңес Одағына танымал заңгерлер, мемлекеттік қызметкерлер және көсемсөзшілерді атауға болады. Қазақстандық авторлардың арасында бұл тақырыпты арнайы қарастырғандар кездеспейді. 
Ресейде сайлау құқығынан айырылғандар тақырыбын зерттеу мәселесі посткеңестік кезеңде жалпы мәселелер құрамында да деректік тұрғыда кеңінен зерттеле бастады [130]. Аталған еңбектерде түрлі архивтердің қорларындағы құжаттармен бірге сайлау науқандарын өткізу туралы статистикалық есептер мен мәліметтер, жоғары органдардың директивалары мен қаулы-қарарлары, құқығынан айырылғандардың арыз-шағымдары жинақталған және талданған. Бұл еңбектердің басты ғылыми жетістіктері қатарында олардың жоғары деңгейде ғылыми-анықтамалық аппаратпен қамтамасыз етілгендігін атап айтуымызға болады. Бұл жағдай айналымға ұсынылған құжаттардың аса мол және көпқатпарлы мәліметтерін түсінуге бағыт-бағдар береді.
Зерттеуімізде талданып отырған құжаттар негізінен Алматы қалалық мемлекеттік архивінің «Алматы қалалық кеңесі», «Қалалық сайлау комиссиясы» қорларынан алынды, басым бөлігі сайлау құқығынан айыру комиссиясының хаттамаларын құрайды. Сонымен қатар сайлау құқығынан айырылғандардың жоғары инстанцияларға жазған арыз-шағымдары да қамтылды. Құжаттардың алдыңғы бөлігі қаладағы сайлау құқығынан айыру процесінің қалай іске асқандығын тануға мүмкіндік берсе, екінші бөлігі сайлау құқығынан айырылғандар тағдырының қалай өрбігенін, олардың билік органдарымен арадағы қарым-қатынастарының барысы туралы талдау жасауға мүмкіндік береді. Кезінде билік органдарының қызмет бабында пайдалану мақсатында шектеулі таралыммен жарық көрген, бұл күнде аса сирек басылым болып отырған «Список лиц, лишенных избирательных прав по городу Алма-Ата и пригородному району» [131] деп аталатын кітапшаны да талданатын құжаттардың қатарына қостық. Мәселен, 1934 жылы қараша айында шыққан осы кітапшада сайлау құқығынан айырылған 4 819 азаматтың аты-жөні алфавиттік реттілікпен тізім бойынша жарияланған. 
Аталған құжаттар, Алматы қаласы бойынша 1920-1936 жж. сайлау құқығынан айыру процесінің, әлеуметтік топтардың құрамында орын алған өзгерістердің барысын талдауға мүмкіндік береді. Әр жылдары түзілген сайлау құқығынан айырылғандардың тізімдері жыл өткен сайын әлеуметтік ортаның өзгеріске түсіп, тұрғындар арасында тұтастай әлеуметтік жіктер мен топтардың жойылып кеткендігіне көз жеткізеді. Міне, осы мәліметтер саяси қуғын-сүргінге ұшыраған жекелеген адамдардың тағдыры туралы ой қорытуға деректік негіз болады.
Әсіресе, тарихи дереккөз ретінде сайлау құқығынан айырылғандардың жоғары органдарда өз құқығын қайтаруды сұрап жазған арыз-шағымдарының ақпараттық маңызы үлкен. Ол құжаттар тұтас дәуірдің тынысын сезуге мүмкіндік береді, тарихи оқиғаға «жан бітіреді». Осы өтініштерді талдау сайлау құқығынан айырудың адамдардың тағдырына қандай ықпал-әсері және салдары болғандығына көз жеткізеді. Ең бастысы аталған форматтағы құжаттар азаматтардың құқығын шектеудің түпкі мақсаты мен шынайы себептерін түсінуге көмектеседі.
Ресейлік тарихшы А.И. Добкин алғашқылардың бірі болып сайлау құқығынан айыруды «кең ауқымды қуғын-сүргіндік процесс» [110,с. 609-610] деп бағалады. Негізі 1990-жылдардан бастап ғалымдар белгілі бір әлеуметтік топты саяси өмірден оқшаулау тетігінің тәжірибесі ретінде қарастырып келген болса, А.И. Добкиннің анықтамасы мәселенің тың методологиялық тұжырымына жол ашты. 
Алматы қаласы мемлекеттік архивінің (АҚМА) «Алматы қалалық кеңесі қоры», «Қалалық сайлау комиссиясы қорының» материалдары деректанулық өңдеуден өткізілді. Бұл қорлардан сайлау құқығынан айырылғандар тізімі, қалалық кеңес бөлімдері мен комиссияларының, қалалық сайлау комиссиясының жекелеген азаматтарды сайлау құқығынан айыру тізіміне енгізу немесе енгізбеу, азаматтардың сайлау құқығын қалпына келтіруге қатысты арыз-шағымдары таңдап алынды. Осы іріктелген құжаттар Алматы қаласы бойынша 1920-1936 жж. сайлау құқығынан айырылғандар тарихын ғылыми тұрғыдан қалпына келтіруге септігін тигізеді деп ойлаймыз.
Қорытындылай келе айтарымыз, сайлау құқынан айыру миллиондаған отандастарымыздың тағдырына ауыр із қалдырды. Қалыпты қоғамдық қатынастар жағдайында ол адамдар өз Отанына халық шаруашылығы салаларына болсын, отан қорғау ісінде болсын көп көмек жасаған болар еді. Өкінішке орай, олар белсенді шаруашылық, саяси әрекеті шектеліп, кемсітушілікке тап болды және соңғы кезеңде аяусыз саяси қуғын-сүргінге ұшырады. Ал еліміздің басқа облыстарында да осындай жағдай орын алғандығын ескерсек, алдағы уақытта республика бойынша азаматтық құқығынан айырылғандар мәселесін арнайы ғылыми зерттеу және сараптама жұмыстарының нысанына айналдыру қажеттігіне көз жеткіземіз.

1.2  Алматы округі бойынша байлардың мал-мүлкін тәркілеу
Кеңестік идеологияның мүддесіне қызмет еткен тарихи зерттеу тақырыптардың бірі – 1928 жылы Қазақстанда іске асырылған байлардың шаруашылығын кәмпескелеу науқанының тарихы болатын. Тарихи танымда дәстүрлі шаруашылықтың тірегі болған байлар категориясына деген жатырқаушылық көзқарас қалыптастырылды. Осы кеңестік қасаң қағиданы алғаш рет археографиялық қырынан әшкерелеушілердің бірі Сейсен Мұхтарұлы болды. «Жалын» баспасынан жарық көрген тарихи-анықтамалық кітап [132] осы саладағы тыңға түрен салған туынды еді. Алғашқы томы Ақмола округіндегі кәмпескеге арналған сериялы жинақ түрлі себептермен жалғасын таппады.
Кәмпеске науқаны іске асырылған кезде еліміздің аумақтық-әкімшілік құрылымы 12 округтен құралған еді. Қазақ Орталық атқару комитетінің қаулысы бойынша осы округтерден мал-мүлкі кәмпескеленіп, жер аударылатын ірі байлар мен саяси сенімсіз деп табылған шаруашылықтардың саны ресми түрде бекітілді. Солардың бірі Алматы округінен ірі байлар қатарында 70 шаруашылық, саяси сенімсіздер категориясымен 10 шаруашылық тізімге ілінген. Мал-мүлкі күштеп тартып алынған әр тұлғаның соңында тұтас бір әулеттің ащы тағдыры тұр. Бұл мәселе тұлғалық тарихтың нысаны ретінде ғылыми тұрғыда қалпына келтіруге сұранып-ақ тұрған тақырып. 
Қазақ байларының мал-мүлкін тәркілеу тарихын қазіргі таңдағы ғылым тұрғысынан түсіну – оларды қайта бағалауды талап етеді. Кеңес басшылығының мемлекеттік саясатының басым бағыттарының бірі – Алматы округіндегі байларды кәмпескелеу, оларды күштеп көшіру, жер аудару арқылы жүргізілген саясат болды. Бұл бағытты жүзеге асыру үшін үкімет Кеңес Одағындағы әлеуметтік топ – байларға қатысты төтенше шаралар енгізу, оларды кәмпескелеу арқылы ұжымдастыру, жергілікті халықтың қарсылығы негізінде іске асырылды. Соңғы факт – аймақтық және жергілікті деректердің құндылығын арттыратындығын атап өткен жөн.
Тәуелсіздік алғаннан бергі уақытта үкімет тарапынан ұлттық тарихымызға деген құрмет пен қолдау жоғары деңгейде жүргізіліп келе жатыр. Соның бірі Мемлекет басшысы Қасым-Жомарт Тоқаевтың саяси қуғын-сүргін құрбандарын ақтау мәселесін жан-жақты зерделеу және шешу, сонымен бірге бұл мәселеге саяси баға беру мақсатында 2020 ж. 24 қарашадағы №456 Жарлығы бойынша «Саяси қуғын-сүргін құрбандарын толық ақтау» жөніндегі мемлекеттік комиссия құру туралы тапсырмасын тарихшы қауым тұтастай кезеңнің тарихын игеруде жаңа мүмкіндіктерге жол ашқан құжат ретінде қарсы алды. 
Кеңестік билік басшыларының қуғын-сүргін саясатының басым бағыттарының бірі – бай-кулактарды кәмпескелеуде қазақ байлары жазықсыз жазалағаны белгілі. Мұндай үлкен көлемдегі жазалау саясатына қазақ қоғамының көптеген өкілдері тартылып, солардың бір тармағы «бай-кулактардың мал-мүлкін кәмпескелеу» айдары әлі күнге дейін жаңсақ пікірге ұласып келе жатқан тұсы бар. Жазалау аппараты «адам құқығы», «адам құндылығы», «адами қасиетті» аяққа таптап, жойқын заңсыздықтарға орын беріліп, ұлтымыз жаппай ашаршылыққа ұшырап, босқынға айналуына жол берілді. Қуғын-сүргін саясаты бүкіл елімізді қамтып, кәмпескеленген байлар барынан айырылып күштеп жер аударылды. Сондықтан кеңестік үкіметтің кәмпескелеу, ұжымдастыру, ашаршылық, қудалау және т.б. сияқты қолдан жасаған қылмыстарын жан-жақты қарастыру маңызды. 
[bookmark: _Hlk221812656][bookmark: _Hlk222323271]Кеңестік қуғын-сүргін жылдарында кәмпескелеуге ұшыраған қазақ байларының жазықсыз зардап шеккендігі туралы негізгі материалдар: Қазақстан Республикасы Орталық мемлекеттік архивіндегі №135 қордың «Қазақ КазКСР Орталық Атқару Комитеті жанындағы байлар мен жартылай-феодалдардың мал-мүлкін кәмпескелеу [133] және жер аудару жөніндегі орталық комиссия материалдары» атты құжаттар; Қазақстан Республикасы Президенттік архивінің №141 қорының «Бүкілресейлік Орталық Атқару Комитетіне: ҚазКСР бойынша бай мен жартылай феодалдардың мүліктерін кәмпескелеу туралы есебі» атты материалдары [134]; Алматы облысы мемлекеттік архивінің №591 қорының «Округтік атқару комитеті президиумы жанындағы бай шаруашылықтарын кәмпескелеу жөніндегі Алматы округтік комиссиясының» [135] және №173 қордағы «Жұмысшы шаруа және Қызыл Армия депутаттары Кеңестерінің Алматы аудандық Атқару комитетінің» [136] құжаттары пайдаланылды. 
Сол кездегі баспасөз материалдар бойынша: «Тілші» газетіндегі «Мына байлардың мал, мүлкі кәмпескеленді» (Алматы окірігіндегі төменгі аты аталған байлардың мал, мүлкі кәнпескеленетін болып окіріктік кемесие мен өлкелік кемесиеде бекілді) және «Қызыл Ту» газетіндегі «Сентебірдің 20-нан – ірі байларды кәнпескелеуге кірісіледі» атты материалдар қаралды. Сонымен қатар «Мемориал» халықаралық тарихи-ағартушылық, қайырымдылық және адам құқықтары қоғамының https://www.memo.ru сайтындағы «репрессия тарихының» материалдары [137] да пайдаланылды.
Ал енді осы мәселенің сауалнамалық хаттамасынан үзінді келтірер болсақ: «1928 жылдың 30 қыркүйегі, Ақсу ауылы. Мен Алматы округі БМСБ бөлімінің уәкілетті өкілі Иванов осы күні күдікті ретінде жауап алдым. Онда тиісті айғақтар үшін жауапкершілік туралы ескертілгенін Сейітбаталов былай деп түсіндірді» деп одан әрі Қожахмет Сейітбаталовтың (Маманов) өмірбаяны мен қызметін тәптіштеп жазады. Осы жазбада мынадай қызықты дерек кездеседі: «біз Қытайда болғанымызда Тәңірберген Тұрыспеков хат жолдап, ақтардың күшейгенін көрсетіп, мамановшылардан ақтарға 100 жылқы беруге шешім қабылдады, біз жылқы беруді ұйғардық, мен өзім жеті жылқы бердім, басқалары қанша жылқы бергенін білмеймін, бірақ бәрібір біз барлық туыстардан 100 жылқы жинадық және жылқылар Тұрыспековке айдап әкелінді, біз Тұрыспековтің қысымынсыз жылқыларды өз еркімізбен бердік», – деп Мамановтан жауап алған Ивановтың қолын Ковалышкин растаған [138].
Осылайша мал-мүлкін есепке алып, тәркілегенен кейін, Қожахмет Сейітбаталұлы Мамановты бірінші санаттағы «қоғамға қауіпті элемент» тобына жатқызып: «Осы №10 ауылдың азаматы Қожахмет Сейітбаталұлы Мамановқа Қазақ Орталық Атқару Комитеті мен КСР Халық Комиссарлар Кеңесінің 28 тамыздағы қаулысы негізінде Алматы округінің аумағынан Орал округіне келесі отбасы мүшелері: 1) Әсия Маманова, 2) Қадише Қожахметова, 3) Шығыс Қожахметов, 4) Ахмет Қалым Қожахметов, 5) Жарқынай Қожахметова, 6) Нұрсұлу Қожахметова, 7) Сейдебек Сейітбаталұлы Маманов, 8) Сара Маманова, 9) Рахима Маманова, 10) Жөнек Маманов, 11) Бөкейхан Сейбеков көшірілсін» [138,л. 4] – деп Қазақ КСР Жетісу губерниясы, Талдықорған уезі Кеңестерінің Ақсу болыстық атқару комитеті жанынан арнайы «куәлік» даярланды.
Осыған қосымша ескертпеде: «Орал округіне көшіру туралы куәлікті аудандық атқару комитеті беретіндігін ескере отырып, бұл анықтаманы Жетісу аудандық атқару комитетінде ауыстыру қажет. Қожахмет қамауда болғандықтан, анықтама оның ағасы Сейітбек Мамановқа берілген» [139] деп жазылған.
Архив құжаттарына көз жүгіртер болсақ, Биен-Ақсу ауданының №10 ауылының азаматы Сейітбаталов (Маманов) Қожахметтің атынан округтік уәкілдің атына жазылған өтініште: «Осымен сіздердің назарларыңызға әкемнің үш әйелі болғанын жеткіземін. Ол қайтыс болғаннан кейін кіші әйелі Худайберген ағаға тұрмысқа шығып, мал-мүлкімен бірге бір кішкентай ұлын менің үйімде қалдырды. 1922 жылы бұл ағамыз жанұясы мен мал-мүлкін маған қалдырып оқуға кеткен болатын, қазіргі уақытта менің шаруашылығыммен бірге оның да шаруашылығы тәркіленуге тартылып жатыр. Мен өзім патша заманында кандидат болып, 5 ай бойы болыс басқарушы болдым, ал Керенскийдің тұсында өз еркімнен тыс қалта болыс басқарушы болып сайланып, Кеңес өкіметі орнаған күннен бастап бір жыл ғана қызмет еттім, кедейлерге қолымнан келгеннің бәрімен көмектестім, тіпті кедейлер де мұны растайды. Жоғарыда айтылғандар туралы хабарлай отырып, аталған ағамның үй шаруашылығынан мені бөліп, сол жерде, сондай-ақ балаларымды қалдыруды сұраймын. Менің мал-мүлкім комиссияға белгілі, сіздің мейіріміңізге деген үмітпен ешнәрсе жасырмадым» [138,п. 2]  деп қол қойған.
Сонымен бірге, осы арада айта кететін жәйт, мәселен мал-мүлкі тәркіленгеннен кейін жанұяны жер аударудан сақтап қалу үшін Сейітбаталов (Маманов) Қожахметтің әйелі Әсия Өтеулинованың (Маманова) жеделхатының көшірмесін алып, Биен-Ақсу аудандық комиссиясынан некені бұзуға кедергі келтірмейтіндігі және жер аударылғандар арасында кәмелетке толмаған балаларына қатысты мәселені соттың қарауына бергені туралы өкім шығаруыңызды сұраймын дегені де орынды еді. Кәмелетке толмаған балаларының тағдырына алаңдаған ана қызылдардың қысымы жаны алқымына келген кезде «Қожахметпен ажырасқым келеді, жергілікті билік мұндайға рұқсат бермейді, бірге тұруға мәжбүрлейді, мұндай заңсыз әрекетке көмек сұраймын», - дегеннен басқа амалы қалмағаны белгілі [138,л. 6].
Осы мәселе бойынша, Округтік атқару комитеті жанындағы бай шаруашылықтарын тәркілеу жөніндегі аудандық комиссия отырысында «Биен-Ақсу ауданының азаматшасы Өтеулинова Әсияның жер аударылып жатқан күйеуі Қожахмет Мамановтан некені бұзу құқығын беру туралы өтініші қабылданбасын, себебі оның ажырасуы жалған» [138,п. 8] деген мәліметті кездестіреміз. Ал көп ұзамай «Алматы округі, Биен-Ақсу ауданы, №10 ауылдың қазағы, Маманов Қожахмет Сейітбаталұлы Қылмыстық кодекстің 11-бөлімі, 58-4, 58-7, 16-58-10- баптары бойынша қылмыс жасағаны үшін жауапқа тартылып, Алматыдағы еңбекпен түзеу мекемесі жанында қамауда және БМСБ органдарының қарамағында болады» [138,п. 9] деген үкім шыққан. 
Алматы округі бойынша байларды тәркілеу және көшіру жөніндегі комиссия төрағасы Қ. Мамановқа «Ең күшті «Қыдырәлі» руынан шыққан, патша және «керенскийшілдік» тұсында бірнеше жыл ел басқарған. «Алаш-ордашылар» мен «ақтар қозғалысы» кезінде де тысқары қалмады, яғни олардың ауылына әлдебір Ыбылайхан-төре алып келген алаш жасағының құрметіне той ұйымдастырып, құрбандық шалды... Кеңес өкіметіне қарсы шыққандардың бәрін қаржылай қолдаған. Ауылдың кеңестік және қоғамдық органдарына ықпал етті» деп мінездеме берген [138,л. 15]. Комиссия төрағасының мәліметінен Мамановтың отбасынан «мынадай мүшелері көшірілді: 1) Әсия Маманова – әйелі, 39 жаста, 2) Қадиша – 16 жастағы қызы, 3) Шығыс – 11 жасар ұлы, 4) Ахмет-Қалым – 13 жасар ұлы, 5) Жарқынай – 8 жасар қызы, 6) Нарсұлу - 1 жасар қызы, 7) Сейтбаталов Сейдебек – інісі, 16 жаста, 8) Сара Маманова – Сейітбектің әйелі, 23 жаста, 9) Рахима – Сейітбектің әпкесі, 19 жаста, 10) Бөлек Маманов – Сейітбектің інісі, 5 жаста, 11) Бөкейхан 1 жасар Сейітбектің ұлы» [138,л. 15].
Қ.Мамановтан барлығы саман үй 1, киіз үй 1, күміс ер-тоқым 2, көшем 2, сиыр 2, жайылым жер 1/2 десятина» [138,л. 15] дүние-мүлік кәмпескеленген болып шықты. 
«Қапал құзғындары Оралда» тақырыбымен Қара бала деген бүркеншік есімімен жарияланған мақала («Қызыл ту» газеті. №128 (705). 14 декабр 1928.) Маман әулетін біржақты қаралауға арналғаны да қуғындалған байларды қарапайым халыққа жау етіп көрсетіп, таптық күресті жасанды түрде күшейтуге қызмет етті. 
Алматы округі бойынша БМСБ-ның бірінші санаттағы қоғамға қауіпті элементті есепке алу ісінің Маманов Есенқұл Сейітбаталұлына қатысты «меморандумда»: «Маманов Есенқұл, қазақ, бұрынғы Жетісу губерниясы, Талдықорған уезі, Биен-Куяндин болысының №5 ауылының (қазіргі Биен-Ақсу ауданы) тумасы, жасы 50-де, 1 гектар егістік жері, 515 бас ірі қара, 1500 ұсақ (ірі 815 бас болып аударылған) тізімдер бойынша 178 бас ірі, 976 бас (ірі болып аударылғанда 377 бас) бар. Ірі 23 бас, ал кіші 130 бас (үлкен 49 бас болып аударылған) басқа, барлығы 426 бас бар. 1928 жылы 2690 рубль мөлшерінде қосымша жеке салық салынды. Отбасы 17 адамнан тұрады. Экономикалық жағынан мықты және артықшылықты «Қыдырәлі» руынан шыққан, бұрынғы би, материалдық жағынан Алаш-Ордаға көмек көрсеткен, Қытайға екі рет қоныс аударған, мал ұрлағаны үшін жауапқа тартылған, реакциялық ниетте болған»,-делінген болатын [139,л. 1]. Осылайша жазықсыз жауапқа тартылған Есенқұл бала-шағасы мен мал-мүлкі тоз-тоз болып Оралға жер аударылды. 
Есенқұлға қатысты мәселенің сауалнамалық хаттамасында БМСБ уәкілетті қызметкері Иванов Мамановтан жауап алған. «Маманов Есенқұл, қазақ, 48 жаста, үйленген, 2 әйелі бар, ірі мал өсіруші және саудагер отбасынан шыққан, Биен-Ақсу ауданы, №10 ауылда тұрады, мал шаруашылығымен айналысады, 800 қой, 120 жылқы, 30 сиыр, 19 түйе, қыстау, 1 ағаш үй, 4 бөлмелі, темірмен қоршалған, асхана, қора, монша және басқа да шаруашылық құрылыстары, 5 жұмысшы, шөп шабуға 4 гектар шабындық, жайылым 1½ ені 4 гектар, бақша 3 гектар (терек пен қарағаш), бұрын 10 000-нан 15 000-ға дейін қой, 500-ге дейін жылқы, 200-ге дейін сиыр, 20 жұмысшы ұстаған. Құны 10 000 рубль болатын екі ағаш үйі болды, сонымен қатар Есенқұл Маманов 11 000 рубль тұратын мектеп салды» [139,л. 4-5]. Мәселен 1899 жылы Жетісу губерниясында қазақ балалары үшін тұңғыш мектепті Маманның ұлы Тұрысбек ашқан болатын, осы «Мамания» мектебін одан әрі дөңгелетіп алып кеткен Маман қажының кенже баласы Есенқұл еді. 
Ары қарай архив құжатында: «11 гильдиядан тұратын сауда-өндірістік кәсіпкерлікпен айналысқан, сонымен қатар мал сатумен де айналысқан, 1 дүкені бар, банктен 20 000 сомға несие ашылған, сауатты, молдадан 3 жыл білім алған»,-деп келтірілген [139,л. 4-5]. Осы жерде айтарымыз, Қарағашта салынған алғашқы мектеп үш сыныптық болып, оқу ескіше басталған болатын, дегенмен көп ұзамай мұның өзі жаңа үдеріске бағытталып, жәдит жүйесіне ауыстырылған еді. Алайда мұндай төте жазу жүйесі бойынша білім алған қазақ зиялыларының бәрі еуропалықтар үшін «надандықпен» ғана шектелгені белгілі. 
[bookmark: _Hlk222328112]«Мен партияда болған емеспін және жоқпын, әскерде қызмет еткен жоқпын, 1916 жылы соғыс пайдасына алымдардың барлық түрлерінің қатаңдығына қарсы үгіт жүргізгенім үшін сотты болдым» - десе дегендей-ақ болар, өйткені қазақтың бетке ұстарлары жәй ғана наразылықпен емес ұлт-азаттық көтеріліспен қарсы шыққаны белгілі. Ал тергеуші Ивановтың «Бірақ бұл уезд бастығы Лебедевке 2 000 рубль, оның көмекшісі Маранинге 500 рубль пара беріп құтылған. Кеңес өкіметі кезінде ол ұрлық жасағаны үшін екі рет сотты болған, бірақ ақталып шыққан» [139,л. 4-5] дегені жалған ақпарат болуы әбден мүмкін.
Маман ауқатты, Меккеге қажылыққа барған, мал саудасымен айналысқан, беделді кісі болған, 4 әйел алған, бірінші әйелінен – Ырысбек, Тұрысбек, Бейісбек, Сейітбатал, екінші әйелінен – Оңғарбек, үшінші әйелінен – Құрттыбек, Құрбанбек, төртінше әйелінен Есенқұл. Тұңғыш ұлдары ретінде Тұрысбек пен Сейітбатал беделді болған. Есенқұл 1907 жылы Меккеге қажылыққа барып келген, 3 000 сомды мешіттер мен мектептер салуға жұмсаған, сонымен қатар өз қаражат есебімнен кедей отбасыларының балалары: Ермектасов Мейірман мен Сүлеев Біләл және т.б. білім алуына жәрдемдескен [139,л. 4-5]. Осы «Мамания» мектебінің түлектері қатарында: Ыбырайым Маманов, Біләл Сүлеев, Бейсенбай Кедесов, Әбубәкір Жайшыбеков, Ілияс Жансүгіров, Ермектасов Мейірман, Әйсейіт Бағрамов сияқты тұлғалар да болғаны мәлім.
Кәмпеске жүргізудің директивасына сәйкес, Қазақстанның 12 округі бойынша 700 байдың шаруашылығын кәмпескелеу жоспарланды [140].
Кәмпескелеу жүргізу директивасына сәйкес, Қаулыны жариялаумен бірге Өлкелік комитеттің арнайы жарғысы жарияланады: «Барлық ауылдық ұяшықтарға және ауылдық коммунистерге»; ҚазОАК-нің «Қазақстанның барлық еңбекші диқаншыларына, кедейлері мен батрақтарына» үндеуі; Өлкелік комитеттің «барлық ауылдық комсомолдарға» үндеуі; Қосшы одағының өлкелік комитетінің «Қосшы одағының барлық мүшелеріне» үндеуі; жер және орман жұмысшылар одағының (ЦП Рабземлес) «Қазақстанның барлық ауыл батрақтарына» жолдаған үндеулері жарияланды. Сондай-ақ, тәркілеуге байланысты (жалпы таралымы 250 мың данаға дейін) ауылдарға арнап бірнеше парақшалар шығарылып, оларды 1 қыркүйекке дейін аудандарға таратып үлгерген. 
Округтерде кәмпескелеу жұмыстарын жүзеге асыру үшін, округтік атқару комитеттерінің арнайы өкілі немесе оның орынбасары төрағалық ететін төмендегідей комиссия мүшелері құрылды: Жер басқармасының меңгерушісі. Біріккен мемлекеттік саяси басқармасының өкілетті өкілінің округтік бөлімінің бастығы (ПП ОГПУ), Қосшы одағының округтік комитетінің төрағасы, жер және орман шаруашылығы жұмысшылар одағының округтік төрағасы, сонымен қатар комиссияда, жиынның дауыс беру құқығымен прокуратура өкілі қатысты.
Аудандық комиссиялар Өлкелік комитеттің директиваларын алғаннан кейін дереу жұмысқа кірісіп кетті. Өлкелік комитет округтерде партия комиссияларын құрмай, кәмпескелеу жөніндегі кеңестік комиссияның жұмысына басшылықты тікелей округтік комитеттерге тапсырды. Кәмпеске жұмысына қатысу үшін және оған жалпы жетекшілік жасауға әр округке аймақтық уәкіл жіберу туралы Өлкелік комитет қаулы қабылдап, Алматы окру гіне өкіл етіп, Ораз Жандосовты жіберді [140,л. 2-6].
Қазақтың ірі байларын кәмпескелеуді кеңес үкіметі барынша тез әрі тиянақты ұйымдастырды. Кедейлер мен орта шаруаларды байларға айдап салу арқылы тап күресін қоздырып, өршітті. Алматы округі бойынша кәмпескелеуге кедей батрақтар да қатысып, көп ұзамай олар бірнеше жиналыс өткізіп, онда Қазақ ОАК мен ХКК-нің 1928 жылғы 27 тамыздағы қаулысын орындау мақсатында ауыл шаруашылығының түрлері бойынша Алматы округі төмендегідей бөлінді: көшпелі ауданға Балқаш, ал жартылай көшпелі аудандарға Қарғалы, Сүгеті, Алтын-Емел, Қаратал, Қоңырөлең, Қарқара, Шоқпар, Қордай, Бәрібай, Биен Ақсу, Қастек, Алакөл. Кейбір жағдайларда АКСР Халық Комиссарлары Кеңесінің бекітуімен Округтік Атқару Комитеттеріне шаруашылықтың түрін анықтауға оның қай округке бекітілгеніне қарамастан жеке қарау құқығы да берілді [140,л. 11-13]. 
Осы қаулыға сәйкес, өлкелік атқару комитетінің жер аударылатын адамдардың малдарын кәмпескелеу жұмыстарын жүргізу барысында мыналарды басшылыққа алды: 
1) ірі қараның бірлігі ретінде – 2 жастан асқан жылқы, сиыр, қодас, түйе деп есептелінді.
2) бір бас ірі қара малға әртүрлі жастағы малдардың келесідей санына теңестіріледі: 3 бас құлын, 2 тай, 1,5 құнан басы, 1,5 бас құнан сиыр, құнан өгіз, 3 бас тайынша, 5 бас бұзау, 5 бас қой, қошқар, 5 бас ешкі, 3 бас меринос қойы, 3 бас бота, 2 бас тайлақ [140,л. 11-13]. Осылайша, қаулы қабылдана салысымен-ақ, кәмпескелеу науқаны жедел әрі зорлық-зомбылықпен, жалған айғақтармен, қуғын-сүргінмен іске асырылды.
Қазақ ОАК мен ХКК-нің қаулысы негізінде кәмпескеленетін ірі байлардың тізімі 1928 жылы 26 қыркүйекте «Тілші» газетінде «Алматы окірігіндегі байлардың мал-мүлкі кәнпескеленеді» атты мақалада жарық көрді. Онда Алматы округінен 81 ірі байдың мал-мүлкі түгел кәмпескеленетіндігі туралы жазылған. 
[bookmark: _Hlk222330228][bookmark: _Hlk222329620]Осы мақалада Қарқара ауданынан – 8, Қастек ауданынан – 14, Қордай ауданынан – 2, Қаратал ауданынан – 4, Бәрібай ауданынан – 11, Іле ауданынан – 4, Биен-Ақсу ауданынан – 9, Алакөл ауданынан – 1, Октебір ауданынан – 2, Еңбекші қазақ ауданынан – 11, Балқаш ауданынан – 6, Шоқбар ауданынан – 5, Алтын Еміл ауданынан – 5 байдың аты-жөні тізбектеп жазылды («Тілші» газеті, 26 қыркүйек 1928). Бұл жарияланған тізім кәмпеске барысында өзгергенін де айта кеткен жөн [141]. Мәселен, шешім қайта қабылданып: Қаратал ауданынан Қараубай Қырбасовтың орнына Арыстамбай Диқанбаевты, Оспанов Тоқбергеннің орнына Тоқбергенов Әбілді, ал Қарқара ауданы шекарадан шалғайда орналасқан ең зиянды элементтер ретінде тәркіленген шаруашылықтар қатарына: Әбдікәрім Қонопиев, Ибрагим Сұлтанқұлов, Сұлтанәлі Кекелев, Дәулетхан Ұзақовты қосып, Жасыбай Монобаевты Оразал Байбачиевпен алмастыруды талап ету туралы бірнеше қаулы шығарылған болатын [141,л. 130-131]. 
Облыстық «Тілші» газеті кәмпеске науқанына қатысты «Қаратал ауданында кәмпескелеу жұмысы», «Шен, алтын белдік, күміс тәрелке табылды», «Кедейлер іс жүзінде орындап шықты», «Кәмпеске жұмысы жүріп жатыр», «Баймен аянбай күресеміз» («Тілші» газеті. №60 (387). 15 октебір 1928. Дүйсенбі.) мақалалар жарық көрді. Сол сияқты газеттің 26 қазан 1928 жылғы санында «Садуда бай баласы», «Ғазез «мырза» тартып отыр» деген мақалалар да кәмпескенің барысын насихаттады.
Аталған газеттің кейінгі сандарында таптық күресті өрістеткен биліктің саясатына арналған «Кедей баласының сыбағасына ортақ болмасын», «Игіліктің баласы оқып жүр», «Хан тұқымысыз ақ күн көреміз», «Әкеңнің атын ұмытып қалғаның ба?!», «Әкеңнен қалма қарағым», «Әкеңнің атын жасырма» деген мақалалардың тақырыбының өзі ел ішіндегі байларды және олардың әулетіне идеологиялық қысым жасауға бағытталғандығын танытып тұр («Тілші» газеті. №66 (393). 14 ноябр 1928. Сәрсенбі.)
1928 жылы 8-қыркүйекте Алматы округінің мекеме басшылары қолдарына декрет тиген сәттен бастап-ақ, кеңестік комиссия құрып, тез арада отырыстар өткізіп үлгерген болатын. Бұл комиссияның негізгі жұмыстары кәмпескеге және жер аударылуға жататын ірі байлардың шаруашылықтарын анықтау болды. Олар бастапқыда мұндай 300 шаруашылықты, ал кейіннен 100 шаруашылықты тексеріп, тізімге алған болатын. Округтік комиссия 3 рет қарағаннан кейін жеке 83 шаруашылықты бекітіп, оның ішінде 15 шаруа қожалығын қамауға алғандығы туралы мәлімет бар. Кейін бұл тізім облыстық комиссияның қарауына жіберіліп, 71 шаруашылық бекітіліп, 10 шаруашылық тәркілеу тізіміне қосымша енгізілген болатын. Ал Қарқара ауданының 11 шаруашылығы мен Октябрь ауданының 1 шаруашылығы бұл аумақтың шекаралық белдеуде орналасқандығы ескеріліп, қайта ауыстырылды. Нәтижесінде тәркілеу жұмыстары аудандарда шаруашылықтардың және мал басының санымен жүргізілгенін байқауға болады. Ол бойынша БМСБ негізінен ірі бай шаруашылықтарды салықтық және хаттамалық материалдарды жинау арқылы анықтады [142]. Байлардың басты байлығы – малын кәмпескелеу барысында мемлекет тарапынан түрлі жазалау шаралары қолданылған, яғни ауқымды тәркілеудің барысында тек байлардың өзі ғана жапа шегіп қойған жоқ олардың отбасылары мен жақын туыстары да айыпталды. Мысалы, Алматы округінен мал-мүлкі кәмпескеленіп, жер аударылған 82 ірі байдың отбасы мүшелерімен қосқанда 800-ге тарта адамның тағдыры талқандалып, құқықтары тапталды (кесте 1).

Кесте 1 - Биен-Ақсу ауданы бойынша кәмпескеленген ірі байлар

	Аты-жөні
	Отбасы мүшелерінің саны

	
	ересектер
	балалар

	Биен-Ақсу ауданы

	Есенқұл Маманұлы
	6
	8

	Қожақмет Маманұлы
	5
	7

	Мақұметбек Маманұлы
	5
	

	Сейдақмет Сейтбатталұлы Маман немересі
	3
	3

	Сәреке Қылыйұлы
	4
	3

	Бекіш Былшықұлы
	5
	4

	Тәңірберген Тұрысбекұлы
	10
	25

	Айтмұқамбет Тұрысбекұлы
	2
	7

	Үпі Нүсіпұлы
	19
	18



Кестеде көріп отырғанымыздай, Алматы оқругінің бір ғана Биен-Ақсу ауданынан кәмпескеленген 9 ірі бай шаруашылықтың артында 59 ересек, 85 бала-шаға зардап шеккенін көруге болады [141,л. 131-132].
Осы жоғарыда айтылған «82 ірі байдың» Алматы округінде өздерінің мал-мүлкінің көптігімен ғана емес, сонымен қатар елдегі меценаттық қызметтерімен, халыққа деген қамқорлықтарымен, ағартушылық қызметтерімен де танымал болған атақты тұлғалар болғанын естен шығармаған жөн. Біз енді нақты архив құжаттары негізінде аталмыш байларға (бұрынғы билер, болыстар, хан ұрпақтарына, атқамінерлерге) және олардың кәмпескелеу тұсындағы қоғамдық-саяси қызметіне тоқталып өтер болсақ: «Базарбай Мәметұлы, Жетісу губерниясы, Лепсі уезі, Көк-Терек болысы, Бәрібаев ауданы, Балқаш-Лепсі ауылында беделді әрі ірі қазақ байының отбасынан шыққан. Мәліметтерге сәйкес, оның 400-ден астам қойы мен 72 бас ірі қарасы бар (іріге аударғанда 152 бас). Тізім бойынша 7 қой мен 26 ірі бас, қалған малын тығып отыр. Екі үйі, екі жеңіл және ат арбасы, соқа, т.б шағын құрал-саймандары бар. Отбасы 5 адамнан тұрады. Ол туыстарының атын жамылып, екі кедей отбасын қанаушы.
1917 жылы Орынбор қазақ съезінде құрылған Алаш партиясының делегаты және Уфадағы Шуро-Ислам съезінің делегаты, одан кейін Алаш Орда заңсыз ұйымының және Алаш Орда партиясының Құрылтай жиналысының мүшесі, Алаш Орда Кеңесінің басқарма істерінің мүшесі.
Біраз уақыт гарнизонның бастығы болған, Алаш-Орданың екі отрядын құрған, ату жазаларын жүзеге асырған, Кеңес үкіметі тұсында бірқатар қызметтер атқарған, атап айтқанда, губерния прокуроры қызметі барысында қаржы жымқыру және басқа да бірқатар қылмыстар жасаған, антисоветтік көзқараста, ұлтаралық жанжалдар туғызатын арандатушылықтар мен антисоветтік үгіттер жүргізген» [143] – деген айыптар тағылған.
Ал келесі бір құжатта: «Байырша Абылайханұлы 1888 жылы Омбы қаласында туған қазақ, бұрынғы Жетісу губерниясы, Талды-Қорған уезі, Ескелді болысы №1 ауылының (қазіргі ауданы) тұрғыны. Иелігінде 100 қой, 12 сиыр, 103 түйе (ірі қараға аударғанда 35 бас), тәуелділігінде ешкім жоқ. Омбы мұғалімдер семинариясын бітірген. 1916 жылдан бастап Ескелді болысында халық судьясы «би» болған, Омбы губернаторының тілмашының баласы, «Төреден» яғни сұлтандар руынан шыққан, жер аударылған ағасы мен дербес тұратын Сейіт-Ахмет Мұхаметұлы деген ортаншы ағасы бар. 
Қазан төңкерісінен кейін Байырша Абылайқанұлы, Қытайға, Сүйдүн округіне қоныс аударған. 1919 жылы губерниясының шығыс бөлігінде казак ақ гвардияшыларының төңкерісі кезінде, оның ағасы Меңделхан Аблайханұлы уақытша үкіметтің комиссары қызметін атқарған тұста Байырша Абылайханұлы Қытайдан оралып, Қапалға келіп, ақ гвардия бөлімшелерін қарасты мал дайындау және реквизициялауда қызметін атқарған. Ақ гвардия және Алаш-Орда бөлімшелерінің жойылуымен Байырша Абылайханұлы атаман Анненковтың ақ жасақтарымен бірге Қытайға, Сүйдүн округіне қайтадан қоныс аударған.
1920 жылы Байырша Абылайханұлы, қайтадан Қорғас арқылы КСРО-ға, Жаркент қаласына оралды, ол жерде милиция бастығы Чанышев Қасымханмен танысуының арқасында, тегін Аблайұлы деп өзгертіп, 20 күн Қалжат шекаралық милиционері болып тағайындап, қызмет еткеннен кейін, Абылайұлы, яғни, Байырша Абылайханұлы қару-жарақпен контрабандалық апиынның бір бөлігін өзімен бірге алып, қайтадан Қытайға қашып барып, онда 1927 жылдың наурызына дейін болып, тиісті құжаттарынсыз Талды-Қорған ауданына қайта келген. 
1927 ж. шілде айында Байырша Абылайханұлы, Ғаула Шәкіров, Салих Сатвалинов Себегенмен және тағы басқа ақсақалдармен жайлауда ВКП(б) Мұхамедчина (яғни, Абылайханұлы Сейдахмет) ақсақалдармен әңгімесінде Қытайда жұмысшы көтерілісшілерді түгел қырып жатқанын, содан кейін Кеңес үкіметін жоюға кірісетіндігін айтқан. Қатысушылар, соның ішінде, Мұхамедчинде қарсылық білдірмеген. 30 қыркүйекте Бақбантеев әңгіме барысында даусын көтеріп, болған әңгімеде Байырша Абылайханұлымен олардың (туысқан) араларында туындаған істерді өз араларында шешілетінін және билікке ештеңе айтылмайтынын айтқан», – деген «қаралау» мәліметтер келтірілген [144].
Әлібек (Ойшын) Әшімұлы, қазақ, Алматы округі, Балқаш ауданында ата-бабасымен мұрагерлікпен болыс болған. Орыс самодержавиесі тұсында 12 жыл би қызметін атқарған. Ол үнемі ауыл батрақтарын қанаған. Сайлау құқығынан айырылған. Ірі бай және бұрынғы қызметі үшін, ол халық арасында зор беделге ие. Ол антисоветтік элемент ретінде үнемі ауылды кеңестендіруге кедергі жасап, қарапайым кеңестік аппаратқа ықпал етуші. Әлібек (Ойшын) Әшімұлы, тәркілеу басталмай жатып, антисоветтік қызметі үшін жазалаудан қорқып, ауылдан қашып кеткен.
Округтік басқарма уәкілінің анықтамасына сәйкес, 1928 жылдың қысы-көктемінде малдары жұттан өліп, қалғаны сатылғандықтан, 1928 жылдың 1 қаңтарындағы жалпы мал басының нақты санының болмағанын атап айтқан.
Архив құжаттарынан тағы бір мысал келтірсек: «Есенқұл Маманұлы – қазақ, жасы 48-де, үйленген, 2 әйелі бар, ірі мал өсіруші және саудагер отбасынан шыққан, Биен-Ақсу ауданы, №10 ауылда тұрады, мал шаруашылығымен айналысады, 800 қой, 120 жылқы, 30 сиыр, 19 түйесі бар, қыстағы мен 4 бөлмеден тұратын 1 ағаш, темірмен қапталған үй, ас үй, қора, монша және басқа да қосалқы ғимараттары, 5 қызметкері, 1 десятина жоңышқасы, 4 десятина шабындығы, 1½ верст. ені мен 4 верст ұзындығындағы жайылымдары, 3 десятина бағы (қарағаш, терек) болған. 
Есенғұл Маманұлы – бұл кісі бір кезде, Әлихан, Ақаң, Мұқамбетжан секілді ұлтшылдардың тірегі болған. 1918 інші жылғы Орынбор сиезіне Алаштан арнап шақырылған. Алаш Ордамен қазақ орыс атамандарына шын көңілімен көмек көрсеткен. Кешегі аласапыран жылдарда «Балшебектерге ат айғырымды ұстап бердің» деп жалшылары Бүршікбай ұлдарын бауыздап өлтірген. Еңбекші үкіметіне қарсы саяси беті бар жауыз делінген [145].  Мәселен, 1928 жылы БМСБ-ң Жетісулық губерния бөлімінің бастығының атына Қадыр Бабаджанов, Т. Манаббаев, Құрма Тостанов деген адамдардардың куәгерлігімен Тайшатбаев өз атынан құпия арыз түсіріп, онда арыз иелері «қазіргі уақытта екі тап болуы керек екенін және олардың ішінде кедейлер табы біздің құрылыста алдыңғы қатарлы тап болуы керек екенін хабарлаймын. Бірақ бұл ауылдарда олай емес барлық жерде байлар басшылық етіп, кедейлердің тыныш өмір сүруіне кедергі келтіретінін мәлімдейді. Олар мыналар: 1) Канбеков Хасен – бұрын болыс болған, 2) Серикпаев Ахмет – 3 жыл болыстық қызмет атқарған, 3) Тайбеков Байтембет –3 жыл старшин қызметінде болған, 4) Утжабаев Алимулла – бай, 5) Актямбердиев Калык – атқамінер, 6) Татжибедиев Вали, 7) Ахмеджанов Нұрдахи – ұрылар тобының басшысы, 8) Күзенбаев Сарыбас – саудагер, 9) Жаманкулов Сандыбай – бұрын би болған, 10) Кашбаянбаев Мандебай 7 жыл старшин қызметін атқарған. Осы жоғарыда аталғандар ауылдардағы кедей-кепшіктерді тонап, барынша қанауда. Көрсетілген қауіпті тап жауларын толығымен жер аударуларыңызды сұраймыз» – деген. Осындай мәтіндегі арыздар көптеп жазыла бастаған еді [146].
Қуғын-сүргінге ұшыраған зиялыларымызды, «ұлттың қаймағы» десек, қазақ байлары «ауылдың ұйытқысы» деген сипатқа әбден келеді. Олар өз ауылының, руының әлеуметтік, әкімшілік, азаматтық сияқты келелі мәселелерін дала заңымен шешіп отырған тұтас бір институт еді. Сондықтан байларды құрту қазақтың ауылдағы негізгі діңгегін, күре тамырын қопарғанмен тең. 
Кәмпескелеу науқаны тұсында байларды әулетімен бірге жер аударуы және оларды ұрпақтарымен бірге қуғын-сүргінге ұшыратуы, ауылды ішінен ыдырату жолындағы кеңес үкіметінің сұрқия саясатының алғашқы қадамдарының бірі екендігі дау тудырмайды. Құжаттардың көрсетуіне қарағанда, Қазақстанда жүргізілген ірі байлардың мал-мүлкін кәнпескелеу науқаны «қанды қол» Сталиннің алғашқы террорлық эксперименті еді. Бұл науқан Қазақстаннан кейін ғана КСРО-ның басқа өңірлерінде іске асырылған.
Кеңестердің тәркілеу науқаны бүкіл қазақ халқының басына түскен ауыртпалық болды. Бұл тәркілеу кейінгі ашаршылықтың бастамасы болатын. Біз зерттеуімізде бір әулеттің басына түскен қасіретін қарастырсақ та, бұл бүкіл Алматы округі үшін үлкен зардаптың бір бөлігі еді. Маманов Қожахмет, Сейтахмет, Есенқұлда отбасымен Оралға жер аударылды, алайда қазіргі таңда олардың сол кездегі халыққа жасаған жақсылықтары айтыла бастады.
Архив материалдары мен кейінгі жылдары жарық көрген ғылыми зерттеулерді пайдалана отырып, Алматы округі бойынша бай және жартылай феодалдарды тәркілеу науқанының қалай жүргізілгенін талдауға мүмкіндік туып отыр. Өздеріңіз білетіндей, ауыл шаруашылығын ұжымдастырудың негізгі механизмі мен құрамдас бөлігі – ХХ ғасырдың 20-30 жж. бай және жарталай феодалдарды кәмпескелеу, яғни иеліктерінен айыру болды. Олардың кейбіреулері тұтқындалып, БМСБ лагерьлеріне еңбекпен түзеу жұмыстарына жіберілсе, ал кейбіреулері еліміздің шалғай аудандарына немесе жақын орналасқан елді мекендерге жер аударылды. Осылайша, қазақ байларын кәмпескелеу тарихына қатысты мәселелерді заманауи ғылым тұрғысынан түсіндіру, оларды қайта бағалау талаптары басты ұстанымның бірі болып табылады. Дегенмен мұнда, тоталитаризм жылдарындағы зорлық-зомбылыққа төтеп беріп, өмірдің ауыртпалығымен күресе жүріп, қазіргі таңда тарихқа айналған байлардың тағдырының бір қырын ғана қарастырып отырмыз. Қызылдардың қылмысты саясатына мойымай, сондай ауыр кезеңде өзінің адами болмысын сақтап қалған ұлтымыздың бетке ұстарлары болашақ ұрпаққа үлгі болары анық.
Дәстүрлі қазақ қоғамының атақты байларына қарсы жүргізілген саяси қуғын-сүргіннің зардабы мен қазіргі таңдағы толық ақтау мәселесінің шындығы нақтыланса деген тұжырым шешімін табу үшін Республикалық көлемде жүргізіліп жатқан «Саяси қуғын-сүргін құрбандарын толық ақтау мәселелері жөніндегі» жарлықтың ғылыми маңызы – зерттеу жұмыстарына мемлекеттік қолдау жасап, жаңа мүмкіндіктер деп білеміз. Оның негізгі бағыты – саяси қуғын-сүргін тарихын ғылыми қалпына келтіру, оның ащы сабақтарын Қазақстан Республикасының қоғамдық-саяси және мәдени-рухани дамуы жағдайында тарихи таным мен сана қалыптастыруына қолдану болмақ. Осылайша, қазақ халқының, жалпы қазақстандықтардың орынсыз, жазықсыз, саяси қуғын-сүргінге ұшырап, қудаланып, жаншылған әлеуметтік топтары түгел дерлік ақталады деп сенеміз. 
1930 жылдың 20 наурызында ҚКАСР Әділет халкомы егіс науқаны барысында соттық және әкімшілік қуғындауға талдау жасаған. Осы есепті баяндамада Алматы облысы бойынша барлық сотталғандар – 1 044 адам, әкімшілік тәртіппен сотталғандары 533 адам, олардан 127 702 рубльдің мүлкі тартып алынған. Сотталғандардың әлеуметтік таптық құрамы: кулактар 70,7%, ауқаттылар 22,2%, орта шаруа 5,7% кедей 1,3%, байлар 18,6%, орта шаруалар-5%, кедейлер 4% болған. Салыстыру үшін Сырдария облысының мәліметтерін келтірейік. Сырдария облысында барлығы 414 адамға үкім шыққан, олардан 152 393 рубль көлемінде мүлік айыппұл ретінде алынған. Сотталғандардың таптық құрамы: кулактар 66,6%, ауқаттылар 22,2%, орта шаруалар 3,7%, кедей 0,5% басқалар – 2% құраған [147].
Жоғарыда келтірілген сандардан көріп отырғанымыздай, қазіргі науқанда сотталғандардың 93%-ға жуығы кулактар мен ауқатты адамдар. Дегенмен, бұл сандарды, жұмсартып айтқанда, нақты емес деп айта аламыз. Алматы округінің халық соттары қараған бірқатар істерді тексеру іс жүзінде кулак, бай атанғандардың көбісі шаруалар, тіпті кедейлер болып шығатыны анықталды.
Шетелге кетуге мәжбүр болған қазақ байлары артта қалған елмен байланыстарын үзбеген болатын. Көбіне басқа округтарға жер аударылған туыстарына арнайы делегат жасақтап, солар арқылы бүкіл елден жинаған қаражаттарын көмек ретінде жіберіп отырған. Бұл сол тұстағы байлардың елде қалған бүкіл ауыл жұртының, кедей-кепшіктердің алдындағы беделін көрсетсе керек. Кей жағдайда қуғыннан қашқан байлар өз елін қиып кете алмай, қайта оралып немесе көрші аудандарда бой тасалап жүрген. Елде жүргізіліп жатқан тәркілеу науқаны байларды мал жансыз қалуға, өлім-жітімінің көбеюіне алып келді. Бұл өз кезегінде байлардың наразылығына, көтерілістерге, сонымен қатар, өз отбасы мен мал-жанын аман алып қалу үшін шетелдерге қашуға, ел болып, жұрт болып ауа көшуге алып келді.
Кәмпеске мен ұжымдастыру тұсында Қазақ жерінде бас аяғы 372 көтеріліс болып өткен. Бұл көтерілістерге 80 мыңнан аса адам қатысқан. Республика бойынша барлық аймақтарда шаруалар мен кедейлердің өздері бірнеше ірі көтерілістер ұйымдастырған болатын. Мәселен, бір ғана Бостандық ауданында орын алған көтеріліске: Қазақстанның әртүрлі округтарынан 67 адам, оның ішінде байлардан 4, дін өкілдерінен 4 адам, 45 ихан, 2 саудагер, 2 батрақ пен 10 әртүрлі қызметтегі адамдардың жеке мүліктерін тартып алып, ату жазасына кескен және лагерьлерге жіберген [148]. 
1928 жылы 30 тамыздағы қаулыға сәйкес тәркіленген шаруашылықтарды Жетісу мен Сырдария округінен Орал округіне жер аудару қажет деп шешкен [149].  Жалпы тақырып бойынша архивтегі іздестіру жұмыстарының алдын-ала нәтижелерін ғылыми журналдарға жариялап [150,151] айналымға ұсынған болатынбыз.
Осы тақырып бойынша қорытынды ретінде айтарымыз, Алматы округі бойынша жүргізілген байлардың мал-мүлкін кәмпескелеу науқаны Қазақстанның орталық билігінің арнайы құқықтық және саяси шешімдері бойынша іске асқандығы, соған байланысты оларға қатысты қуғындау әрекеттерінің құжаттық негіздері архив қорларында жеткілікті деңгейде сақталғандығы белгілі. Ал одан кейінгі жылдары орташалар мен кулактарды тап ретінде жою түріндегі тәркілеу процесінің қуғындау әрекеттері құжатталмағандығы белгілі болды. Зерттеу барысында анықталған тағы бір мәселе – «Орал округіне жер аударылған байларға қатысты құжаттардың қолжетімсіз болып тұрғандығын, жер аударылған байлардың барған жерлеріндегі тағдыры қалай өрбіді, олар қалай өмір сүрді және кейінгі тағдыры не болды?» деген сауалдардың жауабы алдағы зерттеулерде жалғасын табады.

1.3 Кеңестік ауыл шаруашылық реформалары және ауа көшу
Алматы округінің кейбір аудандарында кулактарды жою мал мен техниканы ысырап етуге қарсы күрес желеуімен кедей және орта шаруа бұқарасының қатысуынсыз жүргізілді. Мұндай әкімшілік «жою» қандай бұрмалауға әкелгендігіне іс жүзінде Калинин аудандық атқару комитетінің, Алматы округінің басқа да аудандарының қызметінен мынадай фактілер дәлелдейді: ақпан айының басында Калинин ауданының барлық ауылдық кеңестері бойынша «мал мен дүние-мүлкін ысырап ететін» адамдардың тізімдері жасалады; тізімдер кедей шаруалар жиналыстарында талқыланбай, тізімге енгізілген адамдарды кулак шаруашылығына жатқызуға болатын белгілерді көрсетпей, мүлікті ысырап ету фактілерін көрсетпей асығыс жасалған.
[bookmark: _Hlk222335258]Бұл тізімдер бойынша КСРО Орталық Атқару Комитетінің 1930 жылғы 16 қаңтардағы және 1 ақпандағы қаулысы негізінде кулактардың мүлкі тәркіленген. Каменский селосы кеңесінің төрағасы Кондратенко, Соллогуб Николай селолық кеңес мүшесі, «Красный комбинат» колхозының қабылдау-бағалау комиссиясының мүшесі Иван Косляк, Веретельников Петр қол қойған актіде ауылдық кеңес аумағында орналасқан азаматтардың мүлкін толық ұжымдастыру және есепке алу жұмыстарын жүргізу кезінде төменде аты аталған азаматтардың техника, отын меншігін қасақана ысырап ету, ағаштарды кесу, мал басын, жем-шөпті қасақана ысырап ету фактілері анықталды (зақымданған 24 ғимараттың атауы көрсетілген). Калинин аудандық атқару комитетінен жоғарыда аталған кулактардың мүліктерін тәркілеуді сұрайды [147,п. 15].
Мұндай өтініштер келесі күні ауаткомның көшпелі сессиясында ешқандай тексерусіз мақұлданған. Нәтижесінде жойылған кулактар арасына көптеген орта шаруалар, қызыл әскерлер мен қызыл партизандар отбасылары еніп кеткен, олардың мүліктері кеңестің қаулысын ауатком бекіткенге дейін жаппай колхозға берілген. Прокуратура қызметкерлері Калинин ауданы Ленин ауылындағы колхоздан шығарылған 53 шаруашылықтың тізімін тексергенде, оның ішінде тек 16-сы ғана жеке салық төлеп, 16-сы ғана сайлау құқығынан айырылған болып шыққан. Бір қызығы, 2 аптадан кейін селолық кеңес онсыз да жойылған шаруашылықтарды көшіру туралы мәселені колхоз жиналысының талқылауына қойғанда, жиналыс 4 отбасын колхозға қайта қабылдау туралы шешім қабылдап, олардан тәркіленген дүние-мүлкін қоғамдастырылған деп шешкен. Ал, үш отбасын колхозға қабылдамаған, мүлiктерi де әлдеқашан сатылғандықтан иелеріне қайтарылмаған. Бұл «кулактарды жоюдың» асыра сілтеуінің нәтижелері еді. Ал, Покровский кеңесі 28 ақпандағы отырысында округтен келген өкіл Саблиннің баяндамасы негізінде 19 отбасын жер аудару туралы шешім қабылдаған. Кулактарды айыптаулардың арасында: «округ өкілдеріне жалпы жиналыстарда тіл тигізу» деген де дәлелдер ұсынылған. 
Малды союға және мүлікті ысырап етуге қарсы күресте кулактарды тап ретінде жою саласындағы ұйғарымдарды бұрмалау фактілері Алматы округінің бірқатар аудандарында анықталған. Республика Прокуратурасы жүргізген тергеу барысында анықталғандай, бұл бұрмалаушылықтар көбінесе аудандық басқару органдарының және олармен бірге аудандық прокурорлардың және аудандық соттың бұрмаланған нұсқауларына байланысты орын алған. Олар кедейлер мен орта шаруалардың колхоздарға енгені немесе енбегенін қаперге алмаған. 
[bookmark: _Hlk222335347]Тұқымдық қордың үлестерін жинауда көптеген бұрмалаушылықтарға жол берілді. Бұл жерде ҚК-тің 61-бабы бойынша қуғын-сүргін Қазақстан Әділет халкомының нұсқауларына қайшы, орта шаруаларға, тіпті кедейлерге қолданылды. Қылмыстық кодекстің 61-бабы бойынша сотталған кедей және орта шаруалардың ыдыс-аяқтары, ағаш қасық, аспа белдік, бюстгалтер сияқты барлық дүние-мүлкін сотта тәркілеу жағдайлары жиі кездеседі. Ал, Алматы ауданында орта шаруалардың мүлкін әкімшілік тәртіппен тәркілеудің бірқатар фактілері анықталды [147,п. 14-15].
Ұжымдастыруды жүргізу тәртібінде де көптеген бұрмалаушылықтар орын алған. Бұл жерде басты зұлымдық еріктілік принципін бұзуда және тек әкімшілік шаралармен колхоздар құруда жатыр, ұжымдастыру көбінесе зорлық-зомбылықпен жүргізілген. Мысалы, Калинин ауданы Шамалған ауылында шаруашылықтарды 100 пайыз ұжымдастыру (бұл 1930 жылы 3 ақпанда болған) керек деген қаулы қабылданған. Осындай «100 пайыздық» ұжымдастыру нәтижесінде қазір орташалар мен кедейлердің бір бөлігі колхоздан шығуға топ-тобымен өтініш берген. Ал, Қаскелең ауылдық кеңесінің төрағасы кедейлер мен орта шаруаларды колхозға кіргізу үшін оларға ешқандай да анықтама қағаз бермей қойған, «Красный Восток» балық аулау артеліне кіргісі келгендерді «артельді таратамыз» деп қорқытқан. «Қаскелең» колхозының басқарма төрағасы Арафьев МСБ өкіліне колхоздан кеткісі келетін 13 адамның тізімін беріп, қамауға алуды сұрайды. Новороссийский ауданында Округтік атқару комитетінің өкілі Анисимов 10 адамды колхоздан кеткені үшін тұтқындап, МСБ -ға жібереді.
100 пайыз ұжымдастыру туралы шешім қабылданған сол Шамалған ауылдық кеңесі колхозға кірмеген шаруаларды кулактар қатарына қосатындарын жариялаған [147, п. 16].
Әділет халық комиссариаты атынан Алматы уезіне қарасты Іле ауданына барған Әділет халкомының өкілі Хайбалдин жазбасында ұжымдастырудың күштеу әдістері мен оның салдары туралы былай әңгімелейді: аудан 91 пайызға ұжымдастырылған. Аудандағы колхоз қозғалысының қарқыны келесі деректермен сипатталады: қаңтардың ортасында аудан 18 пайызға ұжымдастырылды, ал қазір 20 ақпанда, яғни бір айдан кейін 91 пайызға жеткен. Осындай бас айналдыратын табыстың нәтижесі диқандардың колхоздардан жаппай шығып кетуімен сипатталатын қазіргі жағдайға жеткізіп отыр. Мен жеке өзім колхоздың үш топтық бірлестігіне барып қайттым. Қайнар-Қарасу топтық бірлестігіндегі шаруашылықтардың 53-інің 47-сі, Жана Дәуір бойынша 55-тің 38-і ұжымнан бөлінген. Өкінішке орай, бұл жекелеген көрініс емес. Бұл облыстағы асығыс ұйымдастырылған барлық колхоздардың жағдайын сипаттайды. Ол кемшіліктердің себебі ұжымшар қозғалысын ұйымдастыруға басшылық етудегі жіберген қателіктері. Жалпы ереже бойынша, жиналыстарда колхоздан шығу туралы мәселені талқылаудың соңы шаруашылық жүргізудің колхоздық формасының қолайсыздығын талқылауға айналып кетеді. Колхозға бірігуге қарсы шыққандар бұл қолайсыздықты колхоздарды ыдыратуға және бұл идеяның беделін түсіруге пайдаланады дей келіп, мұндай келеңсіздіктер кімнің аузынан шықса да колхоздарға қарсы үгіт жүргізді деп аудан тұрғындарының жартысынан көбін түрмеге қамау деген болар еді» [147,п. 17] деген қорытынды жасайды құқық қорғау органының пікірін білдірген Хайбалдин.
Осы аудандағы: №1 ауылдың азаматы Тілесов Торғынбай, 1929 жылы 104 сом салық төлеген ауқатты адам. Өзінің шаруашылығы, маусымдық жұмысшылары бар. Сол колхоздың 4 мүшесі және кедейлердің қатысуымен екі рет заңсыз жиналыс өткізіп, онда ұжымшардан шығу мәселесін талқылаған. Колхоз басқармасы шақырған жалпы жиналысты Телесов 3 рет бұзған. Оның беделділігі соншалық, көпшілік әрқашан оны жақтайды, ол басқарманың пікірімен келіспеседе, мәжілісті тастап шығып кеткенде көпшілік онымен ере кеткен. Ол жергілікті белсендіге бірнеше рет қоқан-лоқы көрсеткен.
Осы ауылда «Кеңес өкіметі таяуда жойылады, оны құлататын күн 1 мамырға белгіленді» деген қауесет тараған. Ауылда өткізілген жиналыста колхозға қарсы сөйлегендердің басым бөлігі әйелдер болған. Ал бұл кезде Телесов басқалармен бірге тұтқындалды. Оны милицияға айдатып жіберген кезде тұтқындауға наразылық білдірген 20-ға жуық адам ауданға баруға әрекетенген. Бұл колхозға қарсы қозғалыстағы типтік жағдай. Бұндай жағдай да облыста жеке әрекет емес» [147,п. 16-17] еді.
Облыста контрактацияға қатысты да асыра сілтеулер көптеп орын алған. Көптеген аудандарда, әсіресе қала маңындағы мал басына қатысты жасалған контрактация ешқандай жүйесіз жүргізілгені анықталған. Алматы ауданында контракт жасаушылар колхозшыларды қорқытып-үркітіп әрқайсысы колхозға да, ауылдық кеңеске де билігін жүргізген. 
Есік ауданындағы колхозға жіберілген жұмысшылардың бірі уәкілетті адам келіп, әр тауыққа 40 жұмыртқаға келісім-шарт жасайды. Келесі күні тағы біреуі келіп, шошқа, тауық және жұмыртқаға келісім-шарт жасайды. Тағы да 30 дана тауық жұмыртқасы қажет. Үшіншісі келіп, сары май, тауық, жұмыртқаға келісім-шарт жасайды. Оған да 30 тауық жұмыртқасын беріңіз. Нәтижесінде әрбір тауық кем дегенде 200 жұмыртқа шығаруы керек. Кем дегенде 3-4 контракт жасаушы сүт жинауға келеді. Бір сиырдан тапсыратын сүт 45 пұттан бастап 100 пұтқа жетеді. Балаларға сүт қалдыруға бола ма деген колхозшыларға ақылды бастар бұл мүмкін емес деп жауап береді» [147,п. 28].
Ауылды жерлерде Сталиннің «Табыстан бас айналу» мақаласы және БК(б)П қаулысы кеңінен насихатталмаған, тіпті оның колхозшылардан жасырған дәйектер де кездеседі. Есік ауданында партия мүшелігіне кандидат партияда жоқ шаруаның қолынан Сталиннің «Табыстан бас айналу» мақаласын көріп, оны тек коммунистер ғана оқиды деп тартып алған. Партиялық және кеңестік директиваларды өрескел бұрмалаудың көптеген дәйектері жекелеген басшылардың жоғары биліктің талаптарын орындамауы қаншалықты қауіпті екенін көрсетеді.
Осы мәселелер талқыланған жиналыста «Сталин жолдастың «Табыстан бас айналу» мақаласы контрреволюциялық мақала және ол үшін Сталинді ату керек деп шын жүректен айтқан бір комсомол мүшесінің сөзі анекдот (күлкілі әңгіме – Ж.С.) емес шындық» [147,п. 22] екендігіне көз жеткізу үшін қаншама уақыт керек болды.
Осы кезде Алматы округінде биліктің нұсқауларын жүйелі түрде бұрмалағаны үшін аудан прокуроры Темірбековтың ісі сотқа тапсырылған. Калинин ауданында Қаскелең, Алматы, Каменск ауылдық кеңестерінің төрағалары мен округтің уәкілдері Ткаченко мен Анисимовтар жауапкершілікке тартылды. Іле ауданында колхозшыларды жүйелі түрде заңсыз тұтқындағаны үшін ауатком төрағасының орынбасары, полиция бөлімнінің бастығы мен оның орынбасары және бірқатар қызметкерлер қылмыстық жауапкершілікке тартылды [147,п. 23].
Алматы округінде соңғы кездері салықтан және астық даярлаудан қашу мақсатында шет елдерге, әсіресе бір жыл бұрын тәркілеу кезінде қашып, Қытайға жайғасып үлгерген бай туған туыстарын жағалап, Қытайға қашу үрдісі кең етек алған. 
Бір ғана Биен-Ақсу ауданынан 38 отбасы Қытайға ауа көшіп кеткен. Сонымен қатар, 1930 жылдың шілде айында Қапал мен Арасандағы жұрттың басым бөлігі Қытайға көшу үшін дайындықтар жүргізе бастаған болатын. Оған Қытайға қашуды ұйымдастыру мақсатында екі адам келеді. Жаркенттің шығысында орналасқан Бенджим ауылынан екі кедей және жеті орташа отбасы Қытайға көшсе, Жалиюз ауылынан бірден 9 отбасы ауа көшіп кеткен. Сонымен қатар, Алматы округі, Алакөл ауданына қарасты Қызылтас, Жайпақ ауылдары мен Бөрібай ауданына қарайтын №7 және №9 ауылдың тұрғындары толығымен үдере көшу үшін жүктерін жинақтай бастаған.
Қытайға ауа көшу көп жағдайда Қытай жерінде жасақталған қарулы бандалардың бірге еріп жүруімен тікелей байланысты болған. 1930 жылдың маусым айында Хабар-Асу асуында 30-35 адамнан тұратын бандалар Қытайға қашқан байлардың дүние мүлкімен бірге отбасы мүшелерін Қытай асырып жіберуді мақсат еткен. Сонымен қатар, бұл банда Қызыл тас ауданының 88 шаруашылықтан тұратын №6-шы ауылдық кеңесін толығымен алып кеткен. Алайда кеңестік шекара қызметкерлері банда мүшелерін толығымен тұтқындаған. Тұтқындау сәтінде бандалардан 300 ге жуық ірі қара малын және 3500 ұсақ малдары алынып, Қытайға қашпақшы болған отбасылар өз жерлеріне кері қайтарылған. Кедейлерден тартып алынған мал мүліктері өздеріне толық қайтарылды. Алайда Биен-Ақсу ауданы №7 ауылдың қазақтары өздерін аңдып келген отрядқа қарулы қарсылық көрсеткен [148,б. 222-223].
Ақсу, Алакөл, Шұбартау, Аягөз бен Балхаш  және Лепсі аудандарынан Қытай жеріне ауа көшушілер де көп болған. Лепсі ауданының өзінен Қытайға ауа көшкен қожалықтардың жалпы саны 700 ден 1000 қожалыққа дейін барады. Оның басым бөлігі кедей-орта шаруа болса, 100 ге жуығы ғана байлар еді [152]. Осы жерде кіндік қаны тамған туған жерін тастап белгісіз елге көшуге мәжбүр болғандар тек бай-шонжарлар ғана емес екендігін байқаймыз. Шетелге ауа көшкендердің қатарында қарапайым кедей тап өкілдерінің де болғандығы, яғни елдегі салықтың ауырлығы мен ұжымдастырудың жүйесіз жасалғандығын көреміз. 
Ауа көшудің себептері ең алдымен елде орын алған саяси жағдайлар мен жаппай аштықтың орын алуымен байланысты еді. Сонымен қатар, байлардың тұрғындар арасында қауесет тарата отырып, халықты басқа аудандарда жүріп жатқан ашаршылықпен қорқыта отырып, көшуге үгіттеу және жергілікті басшылар мен кеңестік қызметкерлердің жұмысын дұрыс дайындамауы да әсер еткен болатын.
Осы орайда Қазақстандағы БМСБ мен шекара қызмет басқармасы бірігіп ауа көшушілерге қатысты  төмендегідей шешімдер қарастырған. 
Біріншіден, көшпенділер арасында жұмыс жүргізу қажеттігі туындауына байланысты шетелге, әсіресе Қытайға қашудың алдын алып, олардың кері қайта оралуына жағдай жасау қажет;
Екіншіден, ауа көшуді ұйымдастырушы байлар туралы ақпарат жинақтап, жеке істерін қалыптастыру керек және БМСБ үштігіне дайындалған істерді қарауға беру қажет;
Үшіншіден, ауа көшушілер мен шетел байларының контрреволюциясының агенттіктері арасында байланыс бар екендігі анықталуда;
Төртіншіден, шетелге барып, қайта оралған ауа көшушілермен жұмыс жүргізіп, оларға материалдық көмек көрсету үшін партия қызметкерлері мен аудандық комитет жұмысшыларына тапсырма берілді;
Бесіншіден барлық аудандық БМСБ өкілдеріне ауа көшушілер арасынан байларды анықтау және олар туралы материалдарды құзырлы органдарға жіберу қарастырылуы керек.
Сонымен қатар, Өңірлік комитеттердің өтініші бойынша барлық аудандық комитеттерге ұсынылуы керек жағдайлар:
А) Саяси-қоғамдық жұмыстарды іске асыруға байланысты аудандарда орын алған барлық қателіктерді тез арада және түбегейлі шешу қажет. Асыра сілтеушілерді жазалау керек.
Б) Лепсі ауданына шұғыл түрде мықты партия қызметкерлерін жіберіп, олардың елге қайта оралғандармен (ауа көшушілер) тығыз жұмыс жасауына жағдай жасау керек;
В) Елге қайта оралушыларға материалдық көмек көрсету керек, атап айтқанда оларды қабылдап алу, қолдау көрсету және жолда тамақпен қамту қажет;
Г) Алыс жерлерден елге қайта оралғандарды колхозға орналастыру жөнінде Лепсі аудандық комитетіне тапсырма беру қажет [153].
Көріп отырғандарыңыздай, тәркілеу науқаны тұсында шетелге байлармен бірге ауа көше бастаған дүйім елді туған жерінде алып қалу мақсатында кеңестік саяси жүйенің өкілдері ендігі жерде әртүрлі әрекеттерге барған. Солай жасау арқылы Кеңестік билік қазақ жерінен ауа көшу көшін тоқтатуды мақсат тұтқан болатын. 
Қазіргі уақытта Алматы округіне қарасты көктемгі бандылық шабуылдардың ошағына айналған Биен-Ақсу ауданында жағдай өте шиеленісті болып тұр:
1) Батыс Қытайға көшу мақсатымен халықтың шекараға жаппай көшуі күшейді. Көбінесе көші-қон қарулы топтардың қол астында жүреді. Мысалы: а) осы жылдың 18 тамызында Үлкен басқан өзенінің жоғарғы ағысында орналасқан №7 ауылдан 30 қазақ шаруашылығы шекарадан өтіп, қашқандары қуып келе жатқан отрядқа қарулы қарсылық көрсетті. Қашқандарға бір партия мүшесі және Бүкілодақтық коммунистік (большевиктер) партиясының екі кандидаты, сондай-ақ №7 ауылдық кеңестің жекелеген депутаттары көмек көрсеткен; б) Шамамен осы уақытта басқа ауылдан 12 отбасы, ал 20 тамызда сол ауданның №11 ауылынан 3 отбасы, т.б. отбасылар шетелге ауа көшіп кеткен.
Ел арасында Қытайға жаппай қашу қажеттілігі туралы көңіл күй қалыптасуда. Қашқындардың арасында негізінен кедейлер мен орта шаруалар, колхозшылар да бар.
2) Дін басылары мен байлар астық сатып алу мен ауыл шаруашылық салықтарына қарсы өте белсенді үгіт-насихат жүргізіп, шетелге көшіп-қонуды ұйымдастырып, халықты қарулы көтеріліске шақырды.
Шет жерлерден келіп, жергілікті халықтардың біршама тобын ұйымдастырып, олармен бірге Қытайға көшіп кеткен жағдайлар да орын алып жатты. Қазақстаннан шет жерлерге ауа көшудің негізгі себебі – астық жинау мен байларға салынған салықтарға қарсы туындаған наразылықтың нәтижесінде кедейлер мен орта шаруаларды қорқыту үшін пайдаланды.
3) Бұл ретте аудандық партия органдарының шектен тыс енжарлығын атап өту керек. Олардың басшыларының арасында жоғарыда аталған байлардың қызметiнiң негiзiнде астық дайындау жөнiнде теріс пейіл қалыптасқан. 
Бастапқы органдар тарапынан болсын, учаскелік комиссиялар тарапынан болсын, сатып алуға байланысты халық арасында қажетті жұмыстар жүргізілмеген.
Шаруашылық жұмыстарын ұйымдастыру келесідегідей фактілермен белгілі болып отыр: а) «Союзтранс» тасымалдаудан бас тартуына байланысты, ауыл шаруашылық техникаларын жеткізу тоқтатылған, б) Ауданда ат арбалары аз, жүк тасу мүмкін емес. в) Матай ауылының басшылығынан сұратылған машиналар мен техникалар берілмеді, себебі олардың өздерінде де ауыл шаруашылық техникалары жетіспей жатыр. г) Ауданға келген «Союзхлеб» қызметкерлері аудан басшылығымен және олардың шешімдерімен санаспайды. д) «Коопхлеб» аппараты сапалық құрамы жағынан да, сандық құрамы жағынан да талаптарға сәйкес келмегендіктен де бұл астық сатып алу қаупін тудыруда. 
4) Бұндай жағдайлар Биен-Ақсу ауданына көршілес Барибаев және Малай-Сары аудандарында да байқалады: Малайсары ауданының бірқатар ауыл тұрғындары Қытай шекарасына қарай қоныс аударып, жергілікті биліктің астық сатып алу, салық және т.б. талаптарын орындамай қойған. Қоныс тепкен жерлерінен қайтуға ниеттерінің жоқ екендігін және бәрібір мемлекет тартып алатын астықты жинаумен айналысқысы келмейтіндіктерін мәлімдеген.
Бір кездері Қытайға қашып кеткен байлармен байланыс орнатқан жергілікті байлар тұрғындар арасында үгіт насихат жүргізіп, Қытайға көшуге үгіттейді. 
Бұл айтылғандардың барлығы осы аудандарда жаңа бандылық ошақтарының пайда болу мүмкіндігін көрсетеді және одан әрі шиеленісуіне нақты қауіп-қатердің бар екендігін айқындап отыр. Осы орайда, партиялық-құтқару жұмыстарының бірқалыпты жұмысын жолға қою міндетімен өңірдің беделді қызметкерлер тобын жергілікті жерлерге жіберу қажет. Себебі, олар қоғамдық ұйымдардың халық арасында және шаруашылық сатып алу органдарының қызметінде байқалған ауытқуларды жоюмен айналысар еді [154].
Алматы округі бойынша қазақ байларын кәмпескелеуге бағытталған саясатты зерделеу алдымызға қойған өзекті мәселенің бірі болып табылады. 
1928-1929 жылдардағы Кеңес басшылығының мемлекеттік саясатының басым бағыттарының бірі – Алматы округіндегі байларды кәмпескелеу, оларды күштеп көшіру, жер аудару арқылы жүргізілген саясат болды. Бұл бағытты жүзеге асыру үшін үкімет Кеңес Одағындағы үстем тап – байларға қатысты төтенше шаралар енгізу, яғни оларды кәмпескелеу арқылы ұжымдастыру, жергілікті халықтың қарсылығы негізінде іске асырылды. Бұл тақырып зерттелетін үдерістерді аймақтандыру тұрғысынан ғана емес, сонымен бірге кәмпескеленген байлардың отбасылық өмірін қарастыруға тырысқан жағдайда да өзекті. 
Жергілікті өкілдердің Бүкілресейлік Орталық Атқару Комитетінің «ҚазКСР бойынша бай мен жартылай феодалдардың мүліктерін кәмпескелеу туралы» есебінде былай деп көрсетілген: «Ауылдарда үлкен таптық ілгерілеу болып жатыр, еңбекшілерінің қоғамдық белсенділігі өсті, ауылдағы батрактар пен кедейлер өз рөлін түсінді және өздері тап жауы деп қараған байлар мен жартылай феодалдарға қарсы шығып отыр. Кеңес өкіметі тарапынан өз орындарын біле бастады. Алайда, Қазақстан социалистік құрылысқа көшуде бірқатар кедергілерге ие, олардың ішіндегі ең бастысы – капиталистік (патриархалды-рулық және жартылай феодалдық) әлеуметтік-экономикалық қатынастардың қалдықтары. Біз, ауылда өткізетін таптық іс-шараларға капиталистік және феодалдық элита тарапынан қарсылықтың болатыны сөзсіз». Осыдан көріп отырғанымыздай халықтың арасындағы атқамінер, ауқаттыларымыз зиянды «капиталист» болып шыға келді. «Бұрын үстем болған артықшылықты тап өкілдері ауылдың еңбеккерлерінің орасан зор тобырын өздеріне жартылай тәуелділікте ұстауды жалғастыруда, олар ауылдағы тайпалық және рулық қатынастардың күрделі жүйесінің қалдықтарын уыстарында мықтап ұстап отыр, олардың барлық түрлерін қолдануда, өз үстемдігін сақтап қалу үшін барлық мүмкіндікті пайдалануда» [155], – деп байларды қандай жолмен болса да мал, мүлкінен айырып, жазалау қолға алынды. Жартылай феодалдарды кәмпескелеу мен жер айдау алдында ауылды кеңестендіруге (құнарлы жерлерді қайта бөлу, революциялық заңдылықты нығайту, қанаушыларды кеңестерге қатысудан шеттету) бағытталған бірқатар саяси шаралар жүргізілді [156]. 
Бірақ бұл кезде кеңестік өкілдер мен ауылдық шаруалар бай және жартылай феодалдарды кәмпескелеу сияқты оқиғаларға толығымен «дайын болды» дегенді білдірмейді. Кеңестердің алдында осы бұқараны өздерінің таптық мүдделерін жүзеге асыруға және байларға қарсы күреске дайындау сияқты үлкен міндеттер тұрды. Ауылды нақты кеңестендіру үшін: «... кәмпескелеу мәселесін Кеңестердің VI Бүкілқазақ съезі алдын ала белгілеп, ауыл кедей-кепшіктері, егіншілер мен орта шаруалардың қалың бұқарасын байларға тәуелділіктен біржола азат ету үшін жағдай жасау қажет», – деп таныды [156,п. 10]. 1928 жылы 23 маусымда Қазақстан Орталық Атқару Комитеті алдағы уақытта байлардың мал, мүлкін кәмпескелеу туралы еңбекшілерге үндеу жариялап, яғни еңбекшілердің ерік-жігерін орындай отырып, жергілікті комитеттерге бұл кәмпескелеудің ауыл тұрғындарына еш әсер етпейтінін, ол тек бай қожалықтарына, яғни еңбекші халықты «құлдыққа айналдырған» ірі немесе жартылай феодалдық шаруашылықтарға ғана ықпал етеді деп түсіндірді. Осылайша, тиісті кәмпескелеу заңдарын әзірлеу және оны Бүкілресейлік Орталық Атқару Комитетінің бекітуіне ұсыну бойынша дайындық жұмыстары басталып кетті. «Алайда, заңды бекіту 9 айға созылып кетті – осы жағдайды байлар белгілі бір дәрежеде өз мүдделеріне пайдаланып, малдарын ішінара жоюға, жасыруға және шаруашылықтарын қайта бөлуге тырысты», – делінген [156,п. 12].
Бүкілресейлік Орталық Атқару Комитетінде кәмпескелеу мәселесі бекітілгеннен кейін, 1928 жылы 27 тамызда Қазақ Орталық Атқару комитеті заң қабылдап, бұл ретте барлық еңбеккерлерге екінші үндеуі жарияланды. Бұл заңның өзі де, қоғамдық ұйымдарға жолдаған үндеулер де жеткілікті үгіт-насихат материалы болды. Облыстық және жергілікті баспасөзде тәркілеуге дайындық жұмыстары мен барысы жеткілікті түрде жазылғанын айтпағанда, оған дайындық жұмыстарын жүргізу барысында тәркілеу туралы заңды және оған қатысты нұсқауларды түсіндіру және қолдану туралы бірқатар жазбаша ақпараттар берілді. Осыдан кейін кәмпескелеу мәселесі бойынша орталық және жергілікті комиссиялар ұйымдастырылып, арнайы уәкілдер жіберілді [156,п. 25]. Дегенмен мұндай кеңестік саясатқа: «...Құрамында мәдени жағынан артта қалған ұлты бар Қазақ Республикасында осы уақытқа дейін өткізілген іс-шаралармен революцияға дейінгі ескі қатынастар әлі де тиісті дәрежеде өзгерген жоқ. Қазақ Республикасында кеңес өкіметінің өмір сүру тәжірибесі көрсетіп отырғандай, қазіргі таптар мен бұрынғы артықшылықты сословиелердің өкілдері ауыл мен қыстақта Кеңес өкіметінің негізгі іс-шараларын өткізуге кедергі жасайды, қаскөйлікпен үгіт жүргізеді, кедейлердің рулық қатынастары мен экономикалық тәуелділігін пайдалана отырып және сол арқылы республиканың экономикалық және мәдени даму қарқынын кешіктіре отырып, ұлтаралық және рулық араздықты тудырады», – деп баға берілген болатын [157]. 
1928 жылғы тәркілеудің алдында халықты идеологиялық дайындаумен қатар, байлардың шаруашылық дербестігіне нұқсан келтіруге және олардың ауылдағы қазақтарға экономикалық емес ықпалына бағытталған саяси және экономикалық сипаттағы бірқатар ірі іс-шаралар жүргізілді: 1926-1927 жылдары егістік және шабындық жерлерді қайта бөлу; 1927 жылы кеңеске қайта сайлау өткізу қарсаңында ауыл халқының бай және ауқатты топтарының сайлау құқығынан айыру; салық қысымының күшеюі (1928 жылдың көктемінде салық салу және өзін-өзі салық салу объектілерін тіркеу қайтадан жүргізілді); конфессиялық мекемелерге кең ауқымды қысым және дәстүрлі мәдени ландшафттың жойылуы; 1928 жылы бай, орта және кедей болып үш категорияға бөлінген шаруашылықтарды қайта тіркеу жүргізілгені белгілі. Ауқатты бай шаруаларының ең көп саны Алматы округінде болды, өйткені бұған мал шаруашылығы мен егіншілік үшін қолайлы табиғи жағдайлар ықпал етті. 1928 жылға дейін қазақ халқының арасында «бай» ұғымы өз шаруашылығын табысты жүргізе алатын мықты шаруашылық жүргізуші дегенді білдіреді. Алайда, «жоғарыдан төңкерістің» басталуымен (1928, қаңтар) олар енді әлеуметтік-экономикалық емес, моральдық-саяси мәнге ие бола бастады (қанаушылар, пайдаланушылар, қанды адам). Ауылдың кедейленген топтары арасында ауқатты шаруаларға деген төзімсіздік жағдайы күшейе түсті. Ондай мәселелерді іске асыру үшін үшін ауылдардағы киіз үйлерде кедейлердің жалпы жиналыстары пайдаланылды. Дәл осындай жағдай облыстың басқа аудандарында да орын алды. Мысалы, Алматы округтік партия және кеңес басшылары таптық күрестің шиеленісуінің жүргізушілері, уездік комитеттеріне жазған хатында олардың бюролары тек уездерде ғана емес, сонымен қатар әрбір округте «қатаң бақылауды қамтамасыз ету керек» деп көрсетеді, тиісті органдардың жұмысы мен атқарылып жатқан істерінің барлығынан хабардар болу керектігі баса айтылады [158].
Мәселен, Алматы округі бойынша байлардың мал-мүлкін кәмпескелеу және көшіру жұмыстарына қатысты бірнеше бай отбасының тумасына мысал келтіре айтар болсақ, Жетісу губерниясы, Талдықорған уезі, Биен-Қоянды ауданының (қазіргі Биен-Ақсу ауданы) тумалары: Қожахмет Маманұлы, Сейдақмет Сейтбаталұлы (Маманның немересі), Мақұметбек (Бидахмет) Маманұлы, Есенқұл Маманұлы, Айтмұқамбет Тұрысбекұлы, Үпі Нүсіпұлы, Бекіш Былшықұлы, Тәңірберген Тұрысбекұлы, Сәреке Қылыйұлы сияқты байлардан бастайық. Бұл байлар Алматы округінде өздерінің мал-мүлкінің көптігімен ғана емес сонымен қатар елдегі меценаттық қызметтерімен, халыққа деген қамқорлықтарымен, ағартушылық қызметтерімен де танымал болған тұлғалар еді. 
Қорыта айтқанда, Жетісу өңірде 20-30 жылдары жүргізілген кеңестік ауылшаруашылық реформалары дәстүрлі шаруашылық жүйесін өзгертіп, жоспарлы социалистік модульге көшіруді басты мақсат еткен болса, бұл тарихи процесстің күштеу, мәжбүрлеу, қорқыту тәсілдері арқылы іске асырылуы аталған реформалардың қаншалықты игі мақсаттарды көздегеніне қарамастан, халыққа қарсы сипат алғандығына көз жеткіздік. Архивтік деректерге жасалған талдауларымыз көрсетіп отырғандай, қолданылған куғындау тәсілдері тұрғындардың жаппай наразылығына ұласты. Ол наразылықтардың қандай түрін болса да күштеуге негізделген жергілікті билік аппараты жоғары инстанциялардың тапсырма, нұсқаулары басшылыққа алып, оған саяси мән беріп, қылмыстық құрам іздеп тауып, қуғындауға бейім тұрды. Соның салдары тұрғындардың туған жерлерінен мәжбүрлі түрде республика аумағына, шетелге ауа көшуіне тура келді. Дүние-мүлкімен тұтас ауылдар болып ауа көшу отырықшыландыру, ұжымдастыру науқандарына орны толмас зиян алып келді. Ауа көшудің алдын алу шараларын ұйымдастыра алмаған жергілікті билік онымен қуғындау тәсілдері арқылы күшпен шешуді дұрыс көрді. Осы жағдай тұрғындардың қарулы бас көтерулеріне негіз болды. Келесі тараушада осы мәселені қарастыратын боламыз.





2 ӨҢІРДЕГІ САЯСИ ҚУҒЫН-СҮРГІННІҢ БАРЫСЫ ЖӘНЕ ІСКЕ АСЫРУ ТЕТІКТЕРІ

2.1 Өңір тұрғындарының саяси қуғын-сүргінге қарсылығы (Шоқпар, Биен-Ақсу, Малайсары көтерілістері) және оның салдары
ХХ ғасырдың 20 жылдарындағы кеңестік биліктің халыққа қарсы жасаған жаппай саяси қуғын-сүргін саясатының тарихындағы қарсылық қозғалыстардың қатарында шаруалардың көтерілістері үлкен маңыз алады. Елдегі ауыл шаруашылық реформалары кәмпеске, отырықшыландыру және ұжымдастырудың күштеу тәсілдерімен жүргізілуі, халықты үнемі үрейде ұстаудың мүлдем адам сенгісіз негізде орын алуы халық тарапынан наразылық туғызды. Алғашқы кезде Қазақстанның оңтүстігінен бастау алған көтерілістердің толқыны елдің бүкіл аймағын шарпыды. Солардың қатарында елеулі көтерілістердің бірі – Алматы облысы, Талдықорған ауданы аймағында болған Шоқпар, Балқаш көтерілістері еді. Алғашында жалпылама стихиялы түрде басталған көтеріліс күннен күнге ұйымдасқан сипатқа ие бола бастады. 
Көтеріліс алғашында қазақ орта шаруалары тұтқында жатқан бай туыстарын, елдегі абыройлы азаматтарының босатуын талап етуден бастау алып, одан ары қарай үдей түсуімен белең алды. Тарихшы ғалым Т.Омарбековтың зерттеулерінде «Көтеріліс жасаушылар негізінен, Голощекин айтқандай, байлардың соңынан ілесуді емес, қайта аудан орталығында бай аталып, жазықсыз қамауда отырған өздерінің ағайын-туыстарын тұтқыннан босатып алуды мақсат еткен» [16,б. 19] деген пікірді алға тартады (Созақ көтерілісінде де, Абыралы көтерілісінде де және т.б. осылай болған).
Жалпы қазақ даласында шаруалар көтерілістерінің тұтануы мен өршуі 1929-1931 жж. сәйкес келеді. Архив деректеріне сүйенсек, 1929-1931 жж. Қазақстан аумағында 372 шаруалар көтерілісі орын алған. Оның ішінде 54 көтеріліс 1929 жылы, 241 көтеріліс 1930 жылы, 77 көтеріліс 1931 жылы болды [152,п. 1-2]. Соңғы жылдардағы зерттеулерде көтерілістердің саны одан да көп екендігі белгілі болды. Бұл көтерілістердің ең көп болған кезеңі 1930 жылға сәйкес келеді. Міне, нақ осы жылы наурыз-сәуір айларында Алматы облысы, Шоқпар ауданындағы бірнеше ауылдарда шаруалар мен байлардың көтерілісі белең алды. Енді осы көтерілістің нақты қашан, қалай болғандығына тоқталсақ.
1930 жылдың 20 наурызында таңертеңгілік аудандық атқару комитетінің алдына ерлер мен әйелдер, бала-шаға бірігіп жиналады. Сондағы олардың талабы, астық жинау кезінде қатты қысымға алған, қолдарындағы барын тартып алып, дымсыз қалдырған аудандық атқару комитетінің уәкілі Попов Сейдахметті жазалау үшін өздеріне беруді талап ету. Аудан уәкілінен әбден зәбір көрген халық өздерінің тұқым қорына деп жинақтап отырған дәнді-дақылдарын салыққа деп жинап алуын тоқтатуды талап еткен. Алайда халықтың талабы орындала қоймасы анық еді. Өздерінің талап арыздарының оңайлықпен орындалмасын байқаған қарапайым халық ендігі жерде «байлар» деген жаламен ұсталып қамауға алынған 17 адамды түрмелерден шығарып алуға әрекет жасайды. 
Алайда халық соты Баубеков пен сот төрағасы Бековтың халықты сабырға шақырған үгіт-насихатынан соң, халық біршама саябырсып, наразы жұрт тарқай бастайды. Алайда арада біршама уақыт өткен соң, 900 адамнан құралған салт аттылы топ колхоз басқармасының кеңсесіне барып тағы да наразылықтарын білдірген. Бұл жолғы негізгі талаптары халықтың дымын қоймай сыпырып алу үшін ауыл шаруашылығы артельдеріне (колхоздарға) зорлап мүше еткен кеңестік билікке наразылық айтып, колхоз мүшелігінен алып тастауды талап етеді.
Жалпы алғанда, Шоқпар ауданы бойынша бас көтеруге қатысқан 27 адам тұтқындалып, 67 мылтық жинап алынды. 1930 жылдың 14 сәуірі мен 27 сәуірі аралығында Балқаш ауданында 26 адам, оның ішінде 20-сы бай, 2-і кедей, 2-і орташа, 2-і қызметкер. Шоқпар ауданында 27 адам, оның ішінде 18 бай, 6 орташа, 2 кедей және 1 қызметкер (комсомол) тұтқынға алынды [16,б. 189]. 
Шоқпар көтерілісі бойынша 17 адам ұсталған болатын. Оның ішінде байлар мен атқамінерлер де бар. Сол 17 адамның қатарында Саурықбаев Тілеуқұл бар. Қорасында 50 қойы, 7 жылқысы және 1 сиыры мен үйінде 7 жаны бар Тілеуқұл өзін орташа тап өкілімін деп көрсеткен. Ертеректе сотталмаған, сауаты аз, партия қатарына өтпеген Тілеуқұл кеңестік билікке қарсы көтерілісті ұйымдастырушылардың бірі ретінде айтылды. 
Шоқпар көтерілісін ұйымдастыруда Тілеуқұл Саурықбаев өзінің малайлары мен жалшыларына кеңес үкіметін құлатқан соң олардан қайтарып алынатын тәркіленген малдарынан бөліп беретіндігін айтып, ал Дармен Жарылқапов сынды көтеріліске белсенді қатысқандарға бір-бір аттан беремін деп уәде берген. Осылайша айналасына өзіне тілеулес, жақтас азаматтарды жинақтаған Тілеуқұл көтерілісті ұйымдастыру үшін жасалған барлық жиналыстардан қалмаған. Талдықорған, Жаркент, Алматы мен Қазақстанның басқа да қалаларын Қытай іскерлері жаулап алыпты деген қауесетке сеніп, ендігі жерде Кеңестік билік толығымен жоюымыз керек дегенге сенген. Көтерілісті ұйымдастыруға қатысты соңғы жиналысты өз үйінде өткізіп, жергілікті кеңестік қызметкерлерді аяусыз өлтіру және кеңестік билікті толық жою туралы шешім қабылдап бата жасалды делінген. 
Жергілікті тұрғындар Шоқпар көтерілісінің жеңетініне сенімді болған. Егер көтеріліс жеңіліс тапқан жағдайда Желтораңғы аралына өтіп кетіп сол жерде қысқа дейін паналай тұруға және ол кезге дейін кеңес үкіметі ақыры құлайды деп жоспарлаған.
Шоқпар көтерілісін ұйымдастырушылардың белсенділерінің бірі – 40 жасар атқамінер Нұрабаев Әбдібек болатын. Отбасында 6 жаны бар, 31 қойы, 3 жылқысы, 2 сиыры мен 1 түйесі бар. Әбдібек кеңестік үкіметке қарсы көтерілістің ұйымдастырушысы әрі басшысы болған. Ауылдың атқарушы төрағасы, яғни ханы болып сайланған. 40 адамнан тұратын топпен бірігіп, Шоқпар ауданының 3 ауылына барып сауда орындарына ұрлыққа түскен. Кеңес үкіметін құлату үшін бір жылқыны құрбандыққа шалады. 
Нұрабаев Әбдібектің ағасы Нұрабаев Абдрахман отбасында 5 жаны бар, үйленген атқамінер. 1 жылқысы, 9 қойы бар орташа, сауаты жоқ, сотталмаған, партияға қатысы жоқ. Байлардың барлық жиналыстарына қатысқан. Өз руын басқарып, көтеріліске қатысуға үгіттеген. Кеңестік қызметкерлерді ұстаумен, қамаумен және оларды ұрып-соғумен айналысқан болатын. Кеңестік билік өкілдерін өлтіру туралы шешім қабылданған жиналысқа қатысқан. Сол жиналыстан соң Бекболатов Тоқтамысқа кеңес қызметкерлерін өлтір, егер оларды өлтірмесең мен сені өлтіремін деп қорқытып, үркітіп отырған. «Азамат» деп атауға тиым салған болатын. 
Шоқпар көтерілісіне қатысқан 17 көтерілісшінің бірі – Асаубаев Әлімбай да 4 жылқысы, 15 қойы мен сиыр, түйесі бар ортаң қол байлардың қатарына жатады. Көтерілісті ұйымдастырған әрі басшылық жасаған Әлімбай да, байларға қатысты барлық жиылыстар мен бас қосулардан қалмаған. Өзге аудандарға тыңшылыққа барып, сауда орындарын тонаумен және кеңестік билікті жою мақсатында өз руын көтеріліске дайындаған, үгіт насихат жұмыстарын жүргізген.
Шоқпар көтерілісіне белсене қатысқан Жарылқапов Дәрмен байлардан тәркіленген малдан үлес алған, Көшші одағының мүшесі, жеке шаруашылығы бар кедей. Байларға болысып, Балқаш ауданында кеңестік билікті құлату мақсатында кедейлердің арасында арнайы насихат жүргізген. «Барлық көтерілістерді мен ұйымдастырдым, бәріне мен кінәлімін. Байларсыз бізге өмір жоқ, оларсыз аштан өлеміз, сондықтан да байларға еркіндік беріңдер» деген сарында показаниелер берген. Алайда НКВД жендеттері тарапынан жасалған бірнеше қыспақтан кейін Дармен Жарылқапов «Саурыбаев пен Нурабаевтың қысым көрсетуімен бұндай қадамға барғандығын, егерде байлар жеңіске жетіп, кеңес үкіметі ыдырайтын болса, онда тәркіленіп алынған малдар өздеріңде қалады және қосымша бір-бір жылқыдан беріледі» деп уәде берілді дейді.
Тура осындай кедей тап өкілдерінен шыққан ВЛКСМ мүшесі, сауатты Баққұлов Сандыбай көтеріліске қатысты жиналыстарға қатысып, ұрланған заттарды талан-таражға салуға атсалысқандығы үшін айыпталған. Атқамінер Батырбеков Киікбай кеңестік билікті құлатуға барынша атсалысқандардың бірі. 
Екінші ауылдың атқамінері Тіленшиев Жүзжасар кеңестік билікті құлатуға атсалысқан, көрші ауылдардағы сауда орталықтарын тонауға белсенді араласып, ел арасында Бішкек, Талдықорған және т.б. қалаларға қытай іскерлері келіп, кеңестік билікті құлатты деген қауесет таратқан атқамінер ретінде сипатталады.
Байқабатов Сәдібек-Шоқпар ауданы, 2 ауылдағы бай баласы, оның негізгі міндетіне көтеріліс кезінде қару-жарақ жинау, патрондардың санын есептеу және тонап алынған заттарды бөлу кірді. Қару-жарақтарын өткізуге қарсы болғандарды ұрып- соғып, қорқытып алып отырған. 
Даушев Әбді – сауатты, сотталмаған, партия құрамына кірмеген кедей. Кеңестік билікке қарсы көтеріліс ұйымдастыруда байлар мен атқамінерлердің шашбауын көтеріп өз руын көтеріліске шақырумен айналысты. Қару-жарақ жинау мен тоналған заттарды үлестіруде белсенділік таныта отырып, кеңестік билік өкілдерін тұтқындаумен айналысты. 
61 жастағы Талдықорғандық Иманбаев Қыпшақбай «Балқаш, Шоқпар аудандарында  кеңестік билік толығымен құлады, Талдықорған, Жаркент, Іле көпірлері қытай әскеріне толды» – деген жалған ақпарат пен қауесет таратып отырған. Сонымен қатар жиналыстарда өз жерлеріңдегі кеңестік билікті қуып шығыңдар деген бастама көтеріп отырған.
Бекболсынов Қалибек және оның ұлы, Анапия Шоқпар көтерілісіне белсенді қатысқан 17 кісінің қатарында. Әкелі-балалы екеуі кеңес үкіметінің билігін мойындамай, керісінше, кеңестік билік құлады деп қауесет таратып, солай болуына барынша үгіт- насихат жүргізген болатын [159]. 
Жетісу өңіріндегі ең ірі көтерілістердің қатарында Бүйен-Ақсу көтерілісі де бар. Кеңестік билікке қарсылық көрсетуде Бүйен-Ақсу ауданының байлары үздіксіз үгіт-насихат жүргізіп отырған. Архив құжаттарындағы деректерде көрсетілгеніндей 1930 жылдың наурыз айының басында №10 ауылдың байлары жоғалып кетіп, артынша қару-жарақпен қаруланып оралып отырған. 27-наурыз күні таңертең ауыл кеңесінің жанында жиналған олар өзара кеңесіп, жоспар құрып алғаннан кейін байлардың кей бөлігі Ақсуға, бір бөлігі Сарқандқа, ендігі бөлігі Қапалға кетеді. Жан-жаққа тарамас бұрын олар ауыл басшысы коммунист Тасиковқа шабуыл жасап, оны киіз үйдің ішіне аш-жалаңаш күйінде бір тәуліктің көлемінде байлап тастаған. Бұдан бөлек ауыл мектебіне келіп, Дүйсебаев деген азаматты қорқытып-үркітіп сол жерден 9 винтовка мен патрондарды алып және 4 жылқыны айдап алып кеткен. 
Қапалға келіп жеткен Толқынов Нұрпейіс, Нұрмұхаммедов Абдулла, Сағатов Тұрсұн, Нұрмамбетов Мұхамедей, Қазымбетов Сүлей сынды байлар ауылдық кеңестік хатшысы Мұсабековты, комсомол Омаров Османды және белсенді Сейтеновты ұстап алып, қамшымен әбден ұрған. Содан соң оларды қыстаудағы тапал тамға апарып, үш жыл бойына құдайларыңды ұмыттыңдар, енді міне, құдайға жалбарыныңдар деп одан ары тағы да есінен танғанша ұрған. Әбден таяқ жеген бұл үшеуді қыстауға қамап, өздері Қапалға қарай жол тартады. Бұл кезде алдарына шыққан аға милиционер Черемных Қапалда өте көп қаруланған отрядтардың бар екенін айтады. Толқынов, Нұрмұхаммедов, Сағатов, Қазымбетов, Бекқабылов, Нұрмамбетов және басқалары қолдарындағы бар патрондарын атып тауысқан соң өз ауылдарына оралып, ол жерде де ұзақ бола алмай, өз әрекеттерінің салдарынан қорыққандықтан тауға қарай қашып кеткен. Қапалдан қайтар тұста Толқынов Нұпейіс жолда кездескен бір диханның жылқысын және батрақ Баертаевтың винтовкасын тартып алып, ол да тауға барып жасырынған. 
Байлардың көтерілісін жаншып-басып тастағаннан кейін тауда тығылып жатқан №10 ауылдың байлары араға алты ай салып осы жылдың қыркүйек айында ауылға қайта орала бастайды. Олар келген бойда ауылда бұрынғыша кеңестік билікке қарсы үгіт-насихат жүргізе бастайды. Олар жергілікті халыққа ауылда қалсақ аштан қырылып қаламыз, ал Қытайда барлығы қолжетімді әрі арзан деп сол жаққа ауа көшуге үгіттейді. Нәтижесінде ауылдың тек байлары ғана емес, сонымен қатар орта тап өкілдері де заңсыз жолмен Қытайдың шекарасынан өтіп кетеді. Өкінішке орай, Қытайға ауа көшуді ұйымдастарған байлар жолда ұсталып, барлығы дерлік БМСБ-ның Үштік құрылымының жазалауына ұшырайды. 
1930 ж. наурыз айында Биен-Ақсу ауданындағы басқа да ауылдың тұрғындарымен қосылып, кеңестік биліктің зорлығы мен жүргізіп отырған іс-әрекеттеріне қарсы шығып, кішігірім көтеріліс ұйымдастырып, артынан жергілікті халықты жинап Қытайға ауа көшуге үгіттеген, нәтижесінде ұсталып, үштік құрылыммен жазаланып, дүние-мүлкі кәмпескеленіп, ату жазасына кесілген байлар 1992 жылға дейін ақталуға жатпаған екен. 
Осыдан 100 жыл бұрын Жетісу аймағындағы толқулардың бірі ретінде танылған Биен-Ақсу көтерілісін ұйымдастырған және оған белсене қатысқан тұрмысы орташа және бай деп танылып, ату жазасына кесілген байлардың тізімі архивтегі құпия қорларда сақтаулы болып келген. Мемлекет басшысы Қ.К.Тоқаевтың жарлығы негізінде бұл қорларға қолжетімділік беріліп, нәтижесінде көтерілістердің ақ-қарасын ажыратуға мүмкіндік берілді. 
Архив деректері негізінде көтеріліске қатысқан 10 азаматтың жеке деректерін қарай отырып, оларға төмендегідей сипаттама беріп өтуге болады.
1. Нұрмұхаммедов Абдулла, 36 жастағы Ақсу-Биен ауданы №10 ауылының тұрғыны. Ертеректе ірі бай болған. Оның иелігінде 700-қой, 70-жылқы, 20-түйе, 34-40 сиыр, 3-4 жалшысы болған. Бұл күнде орташа тапқа жатады. 1930 жылы кәмпескеленген екен.
2. Толқынов Нұрпейіс Қыдырәлі руынан шыққан, үйленген қазақ. Бұл да Ақсу-Биен ауданы №10 ауылының ірі байларының бірі. 1928 жылы кәмпескеленген, 1930 ж. қайта кәмпескеленіп отыр. 
3. Сағитов Тұрсұн партия құрамына кірмеген, шала сауатсыз, ірі байдың баласы және өзі де ұзақ уақыт бойы ірі мал ұстап келген, 60 жастағы ақсақал. Бұл кісі де 1930 жылы кәмпескеленген. 
4. Нұрмамбетов Мұхамедей 1867 жылы дүниеге келген, отбасылы қазақ, №10 ауылының Биен-Ақсу ауданының тұрғыны.
5. Ербосынов Әділге 1872 жылы дүниеге келген, партия құрамында болмаған, сотталмаған отбасылы қазақ.
6. Тұрсұнов Жалдұқан 1870 жылы туылған отбасылы, сауатсыз, партия құрамына кірмеген қазақ.
7. Азретов Тезек 1870 жылы туылған, Биен-Ақсу ауданынан шыққан, сауаты жоқ, партия құрамына кірмеген, отбасылы қазақ.
8. Қазымбетов Сүлей жиырма жылдай ірі бай Мамановтың шәкірті болып, соның үйінде тұрған, партия құрамына кірмеген, шала сауатты, бұрын сотталмаған, отбасылы.
9.  Бекқабылов Жақып 21 жастағы байдың баласы, бұрын сотты болмаған, шала сауатты, партия құрамында болып көрмеген, қарамағында 800 қойы мен 80 жылқысы, он беске жуық түйесі бар орта тап өкілі. 
БМСБ Үштігі тарапынан байлардың көтерілісі қару-жарақпен қаруланып, жергілікті атқарушы билікті аяусыз ұрып соғып, Кеңестік билікке қарсы шыққан ретінде бағаланды және соған сәйкес жазаланды.
Нұрмұхамедов Абдулла, Толқынов Нұрпейіс, Сағитов Тұрсұн, Нұрмамбетов Мұхаммедей, Қазымбетов Сүлей Кеңестік биліктің қас-жауы ретінде байлардың көтерілісіне белсене қатысушы ретінде танылып, ал Бекқабылов Жақып пен Ербосынов Әділге байлардың көтерілісіне қатардағы қатысушы ретінде, ал Тұрсұнов Жалмұқан мен Азретов Тезек ауыл жұртын Қытайға ауа көшуге көндірмек мақсатта үгіт жүргізген деп РСФСР Қылмыстық Кодексінің № 58-4, 8, 10 баптарына сәйкес жаза тағайындалған. Жаза тағайындаудың қорытындысы бойынша, №10 ауылдан шыққан 7 байды, атап айтқанда А. Нұрмұхамедов, Н. Толқынов, Т. Сағитов, М. Нұрмамбетов, Ә. Ербосынов, Ж. Тұрсұнов, Т. Азретовтың бар мал-мүлкі тәркіленіп, ату жазасына кесілген. Ал Бекқабылов Жақыптың бар дүние-мүлкі тәркіленіп, өзін 3 жылға концлагерьге жіберген. Сол секілді Қазымбетов Сүлейге тағайындалған ату жазасын 10 жылдық мерзімде концлагерьде өтеуге ауыстырған [159,п. 6]. 
Көтерілістердің басталуына түрткі болған осы кәмпеске науқанына алдыңғы бөлімде арнайы тоқталғанымызбен, көтерілістерге қатысты да айтып кететін жайттардың бар екендігін еске саламыз. Яғни, бұл талдауларымыз өткен деректерді қайталау емес, керісінше оларды толықтыру, жаңа мазмұнда түсіндірме жасау мақсатын көздейді. Осы мақсатта Жетісу округінен кәмпескеленгендердің (отбасымен қоса алғанда – С.Ж.) тізіміне арналған кестені ұсынамыз (кесте 2).

Кесте 2 - Алматы округі бойынша 1928 жылы кәмпескеленген байлардың толық тізімі 

	Аты-жөні
	Отбасы мүшелерінің саны

	
	Ересектер
	балалар 

	Шоқпар ауданы

	1
	2
	3

	Маркенов Алимбай
	6
	8

	Маркенов Сапарбай
	6
	4

	Умарбеков Метербай
	5
	5

	Тлеужанов Аныш
	3
	4

	Таджиев Карибек
	5
	6

	Еңбекші-қазақ ауданы

	Чорымбаев Улан-булат ұлы Айнабекпен
	4
	1

	Доркамбаев Даулет ұлымен
	2
	1

	Жайнаков Дусеъек
	3
	4

	Байогетов Жоруй
	2
	1

	Сергебаев Жунусбай
	4
	3

	Бескемпиров Райс
	4
	2

	Кулмамбетов Джунус
	4
	4

	Жамбаув Карасарт
	4
	4

	Исмаилов Токсамбай
	6
	5

	Абаев Нуркебай
	4
	2

	Қордай ауданы

	Актаев Куледжан
	4
	3

	Кожамбердиев Мусаппыр
	5
	4

	Қарқара ауданы

	Доркембаев Абаюр
	8
	

	Имамбеков Исабек
	9
	


2 – кестенің  жалғасы

	1
	2
	3

	Тыштыбаев Доирмак
	14
	

	Бримтаев Иса
	6
	

	Кумаев Акшал
	6
	

	Тургембаев Жазибек
	6
	

	Байбатшаев Уразак
	7
	

	Канапиев Абдкерим
	10
	

	Биен-Ақсу ауданы

	Маманов Исенгул
	6
	8

	Маманов Кожахмед
	5
	7

	Маманов Махмудбек
	5
	

	Маманов Сейдахмет
	3
	3

	Клыев Сареке
	4
	3

	Блшиков Бекиш
	5
	4

	Туруспеков Танырберген
	10
	25

	Туруспеков Айтмухамбет
	2
	7

	Юсупов Упы
	19
	18

	Қаратал ауданы

	Буланбаев Саяк
	5
	3

	Дикамбаев Арыстан
	6
	2

	Килчибаев Джитбай
	5
	2

	Аблаханов Бакирша
	1
	

	Балқаш ауданы

	Чигиров Жаманкул
	7
	1

	Барибаев Кожай
	6
	4

	Тлеугабылов абиль
	3
	2

	Ойшинков Ашимбек
	3
	2

	Исмаилов Доркембай
	4
	3

	Исмаилов Тезекпай
	2
	2

	Бәрібай ауданы

	Базарбаев Тасибек
	8
	

	Искимбаев Касен
	11
	

	Жерндентокпанов Сыдык
	9
	

	Маметов Базарбай
	5
	

	Султанбеков Заманбек
	5
	

	Шошакпаев Имаш
	6
	

	Тлеулиев Кундыбай
	5
	

	Ахметжанов Мухамед
	5
	

	Шаликпаев Абдрахман
	6
	

	Мрсаев Абдукарим
	6
	

	Бахтияров Кужебай
	6
	

	Қастек ауданы

	Жаубасаров Абдильда
	3
	5

	Кадирбаев Жилкимбай
	2
	2

	Токбергенов Абдильда
	3
	4

	Асылбеков Есдаулет
	11
	

	Кудайбергенов Шолабай
	5
	7

	Серкимбаев Ахмет
	5
	5


2 – кестенің  жалғасы

	1
	2
	3

	Коникбеков Касен
	-
	

	Тойжанов Нурпеис
	10
	

	Есенов Айдарбек
	7
	

	Рискельдинов Абдыкалык (Акчал)
	-
	

	Кельчимбаев Абайдильда
	8
	

	Кашауин Тайбай
	7
	

	Асыков Ахметжан
	17
	

	Айтхожин Касыбай
	7
	

	Іле ауданы

	Урдабаев Калий
	12
	16

	Даулелиев Утеген
	6
	3

	Караев Алимбай
	7
	10

	Калыков Сагит
	8
	11

	Октябрь ауданы

	Танысык-Ходжаев Джангазе
	4
	3

	Аулетбаков Мамрбай
	3
	4

	Малай-Сары ауданы

	Самаев Бильдыбай
	5
	3

	Байтулатов Бегбатыр
	4
	

	Бугубаев Рахматулла
	3
	

	Чилбаев Ирасыл
	6
	

	Даумбаев Исембай
	7
	

	Барлығы:
	
	

	Ескерту – Дереккөз [141,п. 130-131]



Алматы округтік атқару комитеті арнайы бөлімінің меңгерушісі Веркутис қол қойған осы құжат архив қорларынан қазірге дейін қолға түскен кәмпескеленген байлардың барынша толық тізімі деп білеміз. Бұл тізімді әр ауданға қатысты талдап көрейік.
Алматы округіне қарасты ауылдарда кəмпескелеу қыркүйек айының басынан бастап екі-үш ай көлемі аралығында ірі байларды екі санатқа бөліп кəмпескелеу басталды. Санаттарына сəйкес аса қауіпті антисоветтік элемент ретінде Алматы округінің Алакөл ауданынан – 1, Шоқпар ауданынан – 5, Еңбекші қазақ ауданынан – 11, Қордай ауданынан – 2, Қарқара ауданынан – 8, Биен-Ақсу ауданынан – 9, Қаратал ауданынан – 4, Балқаш ауданынан – 6, Бəрібай ауданынан – 11, Қастек ауданынан – 14, Іле ауданынан – 4, Октябрь ауданынан – 2, Малайсары ауданынан – 5, яғни барлығы 13 ауданнан 82 ірі байлардың шаруашылығы кəмпескеге ұшырады.
Биен-Ақсу ауданында 1930 жылы наурызында болған байлардың көтерілісі өзге аудандарда орын алып жатқан өзге көтерілістер секілді кеңестік билікке қарсы көтерілген стихиялы көтеріліс болды. Өздерінің дәрменсіз екенін білсе де соңына дейін антикеңестік күрес жүргізуді ойлаған жоғарыда есімдері аталған тоғыз азамат та сол кездегі қатал жаза ату жазасына сәйкес атылып және түзету лагерлеріне жер аударылып кете барды. Бас аяғы бір айға созылған байлардың наразылығы 1930-жылдың желтоқсан айының соңына дейін толық аяқталып бітті.
Жетісудағы келесі бір көтеріліс ол Малайсары ауданында орын алған байлардың наразылығынан туындаған көтеріліс болатын. Малайсары көтерілісіне 43 адам қатысқан. Бұл көтерілістің Шоқпар және Биен-Ақсу көтерілістерінен басты ерекшелігі Малайсары көтерілісінің басты үндеуі көрші қытай еліне ауа көшуге шақыруымен ерекшеленеді. 
Малайсары ауылының байлары Кеңестік биліктің орнатып жатқан саясатына қарсы шығып, мемлекет тарапынан белгіленген жоспарды орындамай, керісінше Қытайға көшу мақсатында бірнеше рет жасырын жиналыстар өткізіп отырған. Қытайға отбасы мүшелерімен бірге малдарын, оның ішінде әсіресе жылқы малын толық алып кетуге тырысып, алдарынан шыққан шекара күзетшілеріне қарулы қарсылық көрсеткен. 
1930 жылдың күзінде Жүз-Асу деген жерде Оразбаев Әбілхан жиналыс жасап, жергілікті халықты Қытайға ауа көшуге үгіттейді [160].
Сол жиналыста Оразбаев Әбілхан: «Көріп отырғандарыңыздай Қытайдан бізге КСРО-ға А. Құтанов, О. Мұртазиновтар келді. Олардың айтуынша, Қытайда өмір өте жақсы екен. Билік басында бұрынғы болыстар мен старшындар отыр екен. Олар халықтан салық алып, нанын тартып алмайды екен. Ал Кеңес билігі байлардың мал мүлкін тәркілеп, өздеріне ауыр салық салып отыр. Сондықтан да дәл қазір Қытайға көшіп, сол жақтағы туыстарымызға барайық. Олар бізді шақырып жатыр, барғандарға жер де бермекші» деп үгіттейді. 
1930-жылғы күзгі егінді жинап болған соң тағы да Б. Әкебасов пен Е. Жанғабыловтың ұйымдастыруымен екінші рет жиналыс өткізіледі. Бұл жиналыста жинаған астықтарын үкіметке өткізбей, керісінше Қытайға көшуге шешім қабылданады. Осындай мақсатпен Қытайда өмір сүріп жатқан Н. Төлемісов пен А. Рүстемов сынды байларға арнайы хатпен кезінде кәмпескеленіп, өзі қуғынға ұшыраған, еңбекпен түзеу лагерінен қашып шыққан Қарабеков Бектас делегацияның басшы ретінде жіберіледі. Ол хатта КСРО да өмір сүру мүмкін болмай кеткендігін және Қытайдан арнайы жасақ жіберіп, ауа көшкендердің Қытайға қауіпсіз өтуін қамтамасыз етуді сұрайды. 
1931 жылдың 31 ақпанында Қытайдан көмек сұрап кеткен Бектас Қарабеков қаруланған оншақты адамды ертіп қайта оралады. Қарабеков келген бойда тағы да жиналыс өткізіп, ол жерде көшуге ат көліктің толық дайын еместігі айтылады. Бұл жиналысқа Малайсары ауылының байлары Н. Танабаев, О. Оразымбетов, Б. Әкебасов, И. Байганалиев, Д. Ешпаев, Е. Жанғабылов, М. Оспанов, Бектас Қарабеков, Бойтас Қарабеков, Б. Бектимисов, Б. Байбеков, С. Макышбаев, О. Каденов, Н. Манабаев, Д. Құсайынов,  И. Қарамсақов, А. Құнтұбаев, О. Исмаилов, Т. Оспанқұлов, К. Сұлтанқұлов, М. Рүстемов, Д. Қыстаубаев, Рүстем Төлемісов, М. Иликпаев, Н. Мусинов, М. Нурсеитов, К. Иликпаев, К. Мұхаметсалиев, С. Матайбаев, Б. Асылбеков және т.б. ауа көшу туралы жоспарды құпия ұстау мақсатында Бойсаловты өлтіру жоспарланады. 1931 жылдың 27 наурызы түнде Сойқанай Бойсаловтың үйіне шабуыл жасалып, сол айқаста оның інісі Ш. Мұхаметов қайтыс болады.
С. Камеронның берген бағасына орай, шын мәнісінде қазақ байларын кәмпескелеуде Орталық биліктің «сексеуіл» тәсілін қолданғаны анық. ХХ ғасырдың басында болып өткен алапат аштық пен ұжымдастыру, индустрияландыру және байларды тәркілеу Қазақстанның өзге өңірлері секілді Жетісу өлкесіне де үлкен соққы болып тиді. 1930 жылдарға дейін-ақ, қазақ арасынан шыққан, бас көтере алатын, оқыған, көзі ашық азаматтардың басым бөлігін, оның ішінде күні бүгінге дейін беймәлім болып келген алаштық арыстардың қаншамасын түрмеге қамап, лагерьлерге жер аударып, біршамасын халық жауы деген атпен атып тастаған болатын. 1929-1930 жылдары сол қазақ халқының негізгі бетке ұстар азаматтарынан қалған, шала сауаттысы бар, сауатсызы бар байлар ғана қалған болатын. Бұл туралы Т. Омарбековтың 1929-1931 жж. бас көтеріп наразылық білдірген орта тап өкілдері, орта қол шаруалардың көтерілісіне «көтерілісшілердің жетекші күші – ауқатты қазақ шаруалары және халыққа ықпалды дінбасылары болды. Қазақ ауылының ұлттық дәстүрлі мүдделерін империялық үстемдіктен қорғайтындай, ол кезде қазақ қоғамында бұлардан басқа әлеуметтік күштер де қалған жоқ еді» [16,б. 20] – деген бағасы өте орынды. Қазақ халқының еркіндікке, тыныш өмір сүруге деген ерік-жігерін құм қылған қызыл империяның алдағы 70 жылдық дәуренінде жүргізген саясаты мен мықты идеологиясының нәтижесінде бүгінгі таңдағы қазақ халқына терісін тірідей сыпырып алса да қыңқ демейтін құлдық сананы берік орнатуы көп нәрсені аңғартса керек.  
Бүгінгі таңда Жетісу өңіріндегі бұл толқуларды көтеріліс деп атау ұсынылып жүр. Бұл өз кезегінде өте орынды. Себебі, 1929-1931 жж. бой көтерген халық наразылықтарының «кейбір жерлерде көтеріліс сипатын алғанын» Ф. Голощекиннің өзі И.В. Сталинге жазған хатында мойындаған болатын [160,п. 108]. «Көтеріліс, қарулы қарсылық, бас көтеру» деп әртүрлі терминдермен аталып келе жатқан осы құбылыс терминдік жағынан біріздендірілуімен бірге соңғы үш жылдағы жүргізілген құпия қорлардағы жұмыстардың нәтижесінде жаппай саяси қуғын-сүргінге қарсылық ретінде орын алған көтерілістердің саны да нақтыланады деп ойлаймыз.
Тақырып бойынша зерттеу нәтижелерінің қорытындысы ретінде айтарымыз, Жетісу өңірі тұрғындардың жаппай саяси қуғын-сүргінге қарсылығы ізсіз кетпеген. Сол қарсылықтың салдары – өңірдегі саяси қуғын-сүргінді күшейте түсуге тікелей ықпал етсе, екінші жағынан кеңестік билік – орталықтандырғысы болсын, жергіліктісі болсын, өздерінің ауыл шаруашылық реформаларын жүргізу кезінде асыра сілтеу әдістеріне жол бергендігін жария түрде ресми мойындамаса да, елде жүргізетін реформалық өзгерістеріне түзетулер енгізуге мәжбүр болған. Біз өзімізге дейін жүргізілген зерттеулерді қайталамау мақсатында, бұрын зерттеу нысанына айналмаған және жеткілікті деңгейде ғылым қалпына келтірілмеген Шоқпар, Биен-Ақсу, Малайсары көтерілістерінің құжаттарын талдау арқылы мәселеге айқындық бердік деп ойлаймыз.


2.2  «Бес масақ» заңы соттық қуғындау түрі ретінде
Бүкіл Кеңес Одағындағы сияқты Жетісу өңіріндегі жаппай саяси қуғын-сүргіннің – әсіресе ауыл тұрғындарына тікелей қатысты бөлігі социалистік меншікті қорғау деген желеумен жүргізілген әрекет болды. Содан да осы тарихи процестің Жетісуда қалай іске асқандығы және оның қандай салдарларға ұрындырғандығын арнайы желі ретінде архивтік деректермен талдау жасау қажеттілігі туындайды. 
Осы тақырып барысында 1932 жылы 7 тамызда КСРО Орталық Атқару Комитеті мен Халық Комиссарлар Кеңесі қабылдаған «Мемлекеттік кәсіпорындардың, колхоздар мен кооперативтердің меншігін қорғау және қоғамдық (социалистік) меншікті қорғау туралы» [161] заң негізінде ауылдық жерлердегі шаруаларға қарсы сталиндік қуғын-сүргін саясатының барысы зерттеледі. «Социалистік меншікті қорғау туралы» немесе халық арасында «Бес масақ» деп аталатын заң бойынша колхоз мүлкін талан-таражға салғандар, әсіресе жасырын егін еккендерге қатысты өлім жазасына дейінгі жазалау шаралары кеңінен қолданылды. 
Осылайша, «Бес масақ» заңы аясында колхоз мүлкін талан-таражға салып, алқапқа жасырын егін еккендерге өлім жазасына дейін жазалаланды. «Бес масақ» заңына сәйкес «социалистік меншік ұрыларымен» күресу үшін арнайы «көмек топтары» құрылғандығы және солардың науқандық іс-шаралары қарастырылды. Кеңес Одағында жаппай ұжымдастыру процесі басталғанда көшпелі және жартылай көшпелі шаруашылықтарды жаппай отырықшыландыру мәселесі көтерілді.
Өз күн көруіне жеткілікті астығына да иелік жасай алмаған шаруалардың астық тапшылығына ұшырағаны сонша, тіпті ашыққан балаларын тамақтандыру үшін колхоздың егістіктерінен бидай масақтарын теріп алуға мәжбүр болған. Бұл жағдай барынша кең таралған күн көріс әдісіне айналды. Билік бүкіл халықтық сипат алған осы әрекеттен астық жинаудың жоспарына нұқсан келеді деп қауіптенді. Оған жол беруге болдырмау үшін қабылданған заң елдің арасында «Бес масақ» заңы аталып кетуінің жағдайы осындай еді. 
Бұл заңның мазмұны мен оның негізінде жүргізілген іс-шаралар қарапайым халықты қан жылатып, байлар мен шаруалардың мал-мүлкін талан-таражға салып қана қоймай, жергілікті сот органдары арқылы қуғын-сүргінге ұшыратып, жер аударылып, қудалауға ұшыратты, түрмеге қамады. Кеңес Одағы құрылғаннан бері мемлекеттік меншікті қорғау мәселелері кеңестік қылмыстық заңнаманың басым міндеттерінің бірі болып, «Социалистік меншікті тонау» ұғымы 1932 жылы Кеңес заңнамасына енгізілген болатын. Ұжымдастыру, индустрияландыру және 1932-1933 жылдардағы ашаршылық жағдайында колхоздарда азық-түлік пен жем-шөптің ұрлығы көптеп орын алды. Осы жағдайға байланысты Кеңес үкіметі әлеуметтік меншікті қорғауға бағытталған соңғы қадамдарға көшті, яғни аталған заң күшіне енгеннен бастап сот және жазалаушы органдар оның тікелей орындаушылары мен бақылаушыларына айналды. Осы Заңға сәйкес, заңдағы кез-келген социалистік меншікті заңсыз иелену ұрлық, тонау, қастандық деп саналады. Жаза ретінде өлім жазасы немесе жеңілдететін мән-жайлар болған кезде 10 жылға дейінгі мерзімге еңбекпен түзеу лагерлерінде қамау көзделген. Күдіктінің қылмыстарын 1932 жылғы 7 тамыздағы заңға сәйкес анықтау үшін оның әрекеттерінің ашкөз және қастық сипатын дәлелдеу қажет болды. «Бес масақтың» жеткілікті кең түсіндірілуіне байланысты (егер қылмыс кезінде осы заң бойынша емес, қылмыстық кодекстің тиісті баптары бойынша жазаланатын Социалистік меншікке ұрлау, тонау және басқа да қол сұғу белгілері болмаса) оны іс жүзінде қолдану биліктің утилитарлық қажеттіліктерімен байланысты. Бұл заң 1932-1934 жылдардағы ұжымдастыру кезеңінде шаруаларды бағындырудың негізгі құралдарының біріне айналды. Бұл заң негізінен астық, картоп және басқа да ауыл шаруашылық өнімдерін ұрлағаны үшін колхоз құрамындағы шаруаларды жазалау үшін қолданылды.
Кеңестік заңнамада совхоз-колхоз мүлкін ұрлау – социализм құрылысына мүмкіндігінше соққы жасауға тырысқан тап жауының қастандық әрекетінің көрінісі деп бағаланды. Оларға кулактар, алыпсатарлар және зиянкестер жатады. Колхоздар мен совхоздардың егістігінен астық ұрлау, кооперативтік ұйымдардың тауарларын ұрлау, зауыттар мен фабрикалардан өнімдерді ұрлау – бұл құбылыстардың барлығы бірдей және тап жауының әр түрлі формадағы әрекетін көрсетеді. Олар қай жерде болса да социализм құрылысына зиянын тигізуге немесе оның дамуына кедергі келтіруге тырысады, демек, қоғамдық меншікті ұрлауға қарсы күрес – социализм құру жолындағы тап жауына қарсы күрес осылай басталды. Бұл заң социалистік меншікті талан-таражға салатындарға қатаң шаралар қолдануды көздейді: олармен аяусыз күресу, қуғын-сүргіннің негізгі сипаты ретінде әлеуметтік қорғау шараларын қолдану (өлім жазасына кесу) – бұл ең бастысы, сот органдарының осы саладағы жұмысының бағытын көрсетеді [162]. 
КСРО Орталық Атқару Комитеті мен Халық Комиссарлар Кеңесінің 1932 жылғы 7 тамыздағы «Социалистік меншікті қорғау туралы» қаулысына сәйкес ұрлық жағдайларын тергеу жөніндегі барлық нұсқауларды тергеу органдарының қызметкерлері мұқият қарауы керек еді. Ол әділет органдарын партия мен үкімет құрған социалистік меншікті қорғауға мәжбүр етті. Бұл хат прокуратураның кабинеттік отырыстарында дайындалды. Аудандарға, әр тергеушіге жеткізілді және тергеу органдарының барлық қызметкерлерімен талқылау қажеттілігі туралы қатаң ескертілді [162,п. 58].
«Бес масақ» заңымен жазаланғандардың қатарында астық тасымалымен айналысатын тракторшы, жүргізуші және жүк тиеуші, арбакеш, астық қоймасының жұмысшылары, саудагерлер және т.б. астық тасымалдау кезінде ұрлық жасағаны және социалистік мүлікті талан-таражға салғаны үшін кінәлі деп танылды. Ал олардың ісін дұрыстап қарасаңыз, жауапқа тартуға тұрарлық қылмыс таба алмайсыз.Астық жинау науқаны кезінде сотталғандардың көпшілігі үйлерінен балаларына бір уыс масақ, яғни жүгері, бидай, тары, арпа алған. Сондықтан қырағылықты арттыру үшін арнайы тапсырмалар мен қосымша нұсқаулар қардай жауып, бірінен соң бірі тапсырмалар берілді. Мұндай мәліметтерді академик М.Қойгелдиевтің 1932-33 жылдардағы көптеген деректі материалдары бар «Алаш қозғалысының» екінші томынан табуға болады. Монографияда келтірілген сол кезеңнің көзі тірі куәгерлерінің естеліктерінде республика шаруашылықтарында барлық саяси науқандар жүз пайыз аяқталғанға дейін жалғасты, оған дейін колхоз саудасын бастамау туралы шешім қабылданғандығы және қазақ жұрты Кеңес билігінен зорлық, тонаудан басқа ешқандай жақсылық көріп отырмағандығы айтылады Жаңа биліктің мұндай ұстанымы жағдайында қазақтар халық ретінде қырылып бітіп, жоқ болатындығы, аштық туралы, жер-жерде аштан өліп жатқан қазақты кездестіретіндіктері жөнінде айта бастаса болғаны оларды сатқын, оппортунист атайды, шаруашылықтағы саяси науқанға кедергі келтіруші ретінде айыптайтындығы жөнінде нақтылы дәйектермен берілген [162,п. 60].
Осылайша, ұсынылған мәліметтерге сүйене отырып, «Кеңес үкіметінің «Бес масақ» заңын жүзеге асыру барысында социалистік меншікті сақтау бағытында жергілікті соттардың жүргізген науқандық жұмыстары ауыл шаруашылығының құлдырауына, 1932-1933 жылдардағы ашаршылыққа, содан кейін келесі саяси қуғын-сүргін жұмыстарына әкелді» [163].
Қазақстанда күштеп ұжымдастыру саясатының бастауы қазақ байларын экспроприациялау науқаны болды. Байлардың малын тәркілеу кеңестік үлгідегі ауыл шаруашылығының дамуына кең жол ашуы керек еді. Осыған байланысты «Ұжымдастыруды жеделдету және колхоздар құрылысына көмектесу шаралары туралы» қабылданған үкіметтік шешімдерде айтылғандай, БК(б)П ОК жаппай ұжымдастыруды жүзеге асыру үшін КСРО облыстарын үш топқа бөлді. Екінші топқа Украинаның, Орталық қара топырақты облыстар, Сібір, Оралмен бірге Қазақстанның астықты аудандары енгізілді. Бірін-бірі толықтырып, ауырлығы асып түсетін шешімдердің бірі БКП(б) ОК Саяси Бюросының 1930 жылғы 15 қаңтардағы шешімімен құрылған арнайы комиссия бай-кулактарды тәркілеуге байланысты бірқатар нақты шаралардың негізі ретінде олардың меншігіндегі жерді, малды, шаруашылық және тұрғын үйлерді, азық-түлікті, жем-шөп пен астық қорларын тартып алудан тұрды. 
Кулак шаруашылығының орта және төменгі бөлігі болып есептелетіндерді тұрғылықты жерімен шектесетін, бірақ колхоздан тыс жерлерге көшіру қарастырылды. Бірақ ұжымдастыру науқанын жеделдету кезінде колхоздар санының күрт өсуіне байланысты олардың аумақтары қабаттасып, шын мәнінде соңғы екі категория бір-бірімен қосылып кетті [164]. 
Қазақстандағы отырықшыландыру жұмыстарына Ф.Голощекин саяси мазмұн беруге тырысты. Отырықшы аудандардағы колхоздардың бастапқы түрі жерді бірлесіп өңдеу серіктестері (ТОЗ) және мал қауымдастығы бойынша серіктестер болуы тиіс еді. Бұл жаңалық экономикалық саясат жылдарында (ЖЭС) саяси тұрақтылық орнаған қазақ ауылында саяси дүрбелең туғызды. XX ғасырдың бірінші ширегінде Қазақ өлкелік комитеті «ауылдағы партияның саясаты - бай-кулактарды тап ретінде жою және ұжымдастыру» ұранын басшылыққа ала отырып, аграрлық салада кез- келген құқық бұзушылықтарға жол берді. Осылайша дәстүрлі көшпелі шаруашылыққа бейімделген қазақ далалары, бірінші кезекте көп сатылы кешенді және отырықшы ұжымдық процеске дайын болған жоқ еді, жергілікті ауыл шаруашылығының ерекшелігін ескермей, астық дайындау науқанын жедел жүргізу мақсатында көшпелі және жартылай көшпелі мал шаруашылығына пайдаланылатын жерлерді тартып алу кең таралды. 
Осыған байланысты, 1931 жылдың қыркүйегінде аудандарға «ұжымдастыруды барынша жеделдету» және ауыл шаруашылығы артельдерін құру міндеттері жүктелді. Сөйтіп, қарқынды ұжымдастыру науқаны нәтижесінде республикадағы колхоздардың саны 7 мыңға жетті, ал олардың 2 мыңнан астамы жайылымдық жерлерге қоныстанды. Бұл реформалық өзгерістер республикада отырықшылыққа жаппай күштеп көшу, ұжымдастыру үдерістерінің нәтижесінде өндірісті ұйымдастыру процесінде дәстүрлі халық шаруашылығының күйреуіне, әсіресе мал басының күрт қысқаруына әкеп соқтырды. Идеологиялық үгіт-насихат қанша бүркемелегенімен қазақ халқы 1920-1930 жылдар аралығында бірнеше қуаңшылық пен ашаршылықты бастан кешіріп, соның салдарынан дәстүрлі көшпелі мал шаруашылығына үлкен зиян келгендігі жасырын емес еді. Байлар мен ауқатты шаруалардың қолындағы мыңдаған мал талан-таражға түсіп, қарапайым шаруалардың мыңдаған жылдар бойы қалыптасқан күнделікті тіршілігі бұзылды. Соның салдарынан жаппай ашаршылық пен антисанитариялық жағдайлардан адам шығыны көбейе түсті. Осындай жағдайға қарамастан байлар мен кулактарды тап ретінде жоюмен шектелмей, тоталитарлық билік қарапайым шаруаларды да саяси, құқықтық тұрғыда қуғындау саясатын жүзеге асыруға бар күшін салды. Бай-кулак шаруашылықтары жойылып, олардың орнын күштеу жолымен құрылған кеңестік, ұжымдық шаруашылықтар алмастырғанымен шаруалардың дәстүрлі күн көрісін қамтамасыз ететін күнделікті тауарлармен қамтамасыз етудің тетіктері іске қосылмады. 
Қуғын-сүргіннің жылдам қарқыны мен оның аса қатыгездігі – қоғамдық мүлікті талан-таражға салуға қарсы күрестің табысты болуының басты шарты болды. Осы жағдай тергеу органдары мен соттың барынша белсенділігін талап етеді. Тергеу органдары жұмысының нәтижесі көбінесе сот шешімдерінің сапасымен бағаланатын еді. Тергеу сапасын жоғары деңгейге жүргізу керек болды, өйткені сапалы тергеуде ғана сот органдары елеулі қолайсыздық тудыратын және іс жүзінде соттық қуғын-сүргіннің барлық қуатын қолдана алады. Аталған заңның барлық еңбекшілерге кеңінен мәлім болуы және осы оның орындалуына қалың бұқараның сот органдары жұмысын белсенді қадағалауы тергеу органдарынан жауапкершілік пен біліктілік танытуды талап етті. Алайда, құпия қорлардан алынған құжаттардың мәліметтері тергеу органдарының өз жұмысын кеңестік заңдылыққа сай толық ұйымдастыра алмағанын және қажетті жұмыс әдістерін меңгере алмағанын көрсетеді.
Архив құжаттарында «Бес масақ заңы» қысқа мерзімде одақтық, республикалық, өлкелік, облыстық, аудандық прокуратураның қылмыстық сот істерінде жаппай қолданысқа ие болғандығына және олардың өрескел бұрмалаушылықпен жүргізілгендігі байқалады.
Осы заңның орындалуын салыстырмалы түрде қарастырғанда ресейлік зерттеуші В.П. Поповтың дерегінде тек РСФСР-де «Бес бидай масағы туралы» Заң бойынша 1932 жылдың бес айында 22,4 мың адам, 1933 ж. – 103,4 мың адам, 1934 ж. – 37,7 мың адам, 1935 ж. – 12,8 мың адам сотталғандығы айтылады [165].
Әділет органдарының жұмысы туралы баяндаманың мәліметтеріне талдау жасағанда республикада бұл процестің жоспардан тыс орындалғанын байқаймыз. Айтылған мәліметке толық көз жеткізу және талдау үшін сотталғандардың тергеу ісінің сипатына қарай берілген мәліметтерді айғақтайтын мына кестеге көз жүгіртейік (кесте 3).

Кесте 3 - 1932 жылғы 7 тамыз заңы бойынша сотталғандардың істері бойынша іс сипаттамасы туралы мәліметтер 

	Облыс атауы
	Өндірістік меншік
ті талан-таражға салғаны үшін сотталған-дар
	Совхоз меншігін талан-таражға салғаны үшін сот
талған
дар
	Мемлекет менші
гін
...
	Колхоз менші
гін
...
	Су көліктерін
...
	Кооперация меншігін
...
	Т. ж. көлігін
...
	Автокөлікті
...

	Алматы
обл. соты
Халық
Соты
	4


-
	1


120
	-


31
	25


249
	-


-
	3


17
	-


3
	-


2

	ШҚО соты
Халық
соты        
	225
	117
	29
	878
	9
	92
	33
	9


	Актөбе обл
соты                                                           Халық
Соты
	-


-
	11


14
	-


1
	-


118
	-


-
	-


18
	-


-
	-


7

	Қарағанды облсоты
Халық
Соты
	17
	117
	12
	1356
	-
	56

	5
	3


	БҚО соты              Халық Соты
	Мәліметтер жоқ

	ОҚО соты
Халық
Соты
	-

-
	-

1
	-

-
	2

19
	-

-
	-

-
	-

-
	-

-

	Облсоттар
Халық
Соттары
	236
	381
	73
	2647
	9
	186
	45
	21


	Өлке бойынша барлығы
	236
	381
	73
	2647
	9
	186
	45
	21

	Ескерту – Дереккөз [166]


«Бес масақ заңы» және оның орындалуы барысындағы жазалаушы міндетін атқарған сот орындарының қызметіне күні бүгінге дейін қазақстандық тарихнамада ғалымдар тарапынан толықтай назар аударылмаған. Тіпті кешегі Одақтас республикалар арасында алғашқылардың бірі болып 1992 жылы 9 желтоқсанда ҚазОАК мен ҚАКСР ХКК-нің 1928 жылғы 29 тамыздағы «Бай шаруашылықтарды тəркілеу туралы», 1928 жылғы 35 қыркүйектегі «Аса ірі жəне жартылай феодал байларды тəркілеу жəне жер аударуға қарсы əрекет жасағаны үшін қылмыстық жауаптылық туралы», 1930 жылғы 19 ақпандағы «Жаппай ұжымдастыру аудандарында ауыл шаруашылығын социалистік жолмен қайта құруды нығайту жөніндегі жəне кулактар мен байларға қарсы күрес жөніндегі шаралар туралы» қаулыларын зерттеу жөніндегі академик М.Қ. Қозыбаев төрағалық жасаған ҚР Жоғарғы Кеңесінің Төралқасы комиссиясының қорытындылары мен ұсыныстары туралы 5 пункттен тұратын Қаулысы жəне баспасөз беттерінде жарық көрген Комиссияның қорытындысында да [167] бұл заң туралы айтылмаған. Сол Қорытындыда «ХХ ғасырды тітіркеткен сұмдық қасіреттердің жан түршігер тізімінде большевиктердің шаруаларды жазалау шаралары, украиндық «аштан қыру», халықтарды Сталиндік жер аудару, маолық «мəдени революция», сияқты адамзатқа қарсы қылмыстармен қатар қисапсыз қасіретті бастан кешірген Қазақстан халқы жөніндегі қырып-жою əрекеттері де ешқашан естен шықпайтына» баса назар аударылды. Осы уақыт аралығында Қазақстан қасіреті туралы қаншама зерттеулер жарық көргенімен, оның кейбір тұстары әлі де болса тереңірек зерттеуді қажет етеді [167, п.4].
Алматы қаласының тұрғыны, 1888 жылы туған Бабажанов Хабибулла Маулекеұлының қалалық аяқ киім фабрикасының жұмысшысы 28 қаңтар 1933 жылы түскі ас кезінде бес жұп аяқкиімді қоршаудан сыртқа лақтырып жібереді де өзі сыртқа шығып әрі қарай алып кетеді. Базарға барып аяқ киімдерді саудалап тұрған жерінде БМСБ қызметкерлері тарапынан ұсталып, тұтқындалады. Осы әрекеті үшін БОАК пен КСРО ХКК-інің 7 тамыз 1932 жылғы қаулысында қарастырылған қылмыстық әрекеттері үшін ҚПК 206 бабы бойынша айыпталып, ісі сотқа тапсырылады [168]. Іс 7 ақпан күні толтырылады да келесі күні қалалық соттың 1 учаскесінің халық соты төрағасы Хощанский мен алқаби (заседатель) мүшелері Красюков пен Астахованың қатысуымен өткен сот «айыпталушыны тергеп, оның соңғы сөзін тыңдап, қызмет бабын пайдаланып 5-жұп аяқ киімді жалдамалы пәтеріне 37 рубль төлеу үшін ұрлағаны анықталды, өзі айыбын мойындады. Фабрикаға зиян келтірді» деп 7 тамыз заңына сай айыпталушыны концлагерге жіберуді 10 жылға қамауға алуға үкім шығарады [169].
Осы сияқты Х.Бабажановтың ісі бойынша тергеу хаттамасында өзі туралы «1932-жылдың қаңтар айынан бастап аяқ киім фабрикасында жалғаушы болып жұмыс істеймін. Мен бүгін түскі уақытта сағат 1-де етікке арналған 5-жұп дайындаманы қоршаудан асып ұрлап, көшеге шығып, сату үшін алып, базарға апардым. Бір тиын ақшам болған жоқ. Оған дейін зауыттан ешқандай бұйым алмағанмын» [169, л. 2] – деп түсінік берген.
Сот органдары жоғары органдарға «7 тамыз Заңы» бойынша жинақталған материалдарды жүйелі түрде жолдап отырған. Асығыс толтырылған істердің арасында «керексіз істер» болып қайтарылғандары да болды. Мысалы, Алматы облыстық сотының төрағасы Беспалко Іле аудандық сотына 16 қаңтар 1936 жылы «Біздің сұратуымыз бойынша жіберілген 7/VIII – заңымен айыпталған адамдардың ісінен бізге керексіз болғандықтан 184, 835, 205, 44, 437, 502, 774, 779, 182, 453, 185, 32, 478-санды істер өзіңіздің қарауыңызға қайтарылады» [170] деген мазмұнда хат жолдаған.
Іле ауданында аталған заң бойынша жауапқа тартылған Қасан Жартыбаев колхоз пішенін қоруға, Сейсек Бұшпақбаев ірі қара малды бағуға бекітілген. Олардың әрекетсіздігінен және жауапсыздығынан колхоздың 4 жылқысы мен 7 мая шөп ұрланғаны туралы аул советте акт жасалған және іс тергеу органына сараптамаға жіберілгендігін [171] жаза отырып, колхоз төрағасы Кушиков астық тапсыруда Әбілда Қуандықов мен Сейфула Имашев астық жинауға дұрыс басшылық жасап, колхоздың астық дайындау жоспарын орындауда белсенділік танытқандығын колхоз басқармасы да растайтындығын айтады.
Осы төраға Сейфоула Имашевтың «Көкөзек» колхозында бригадир болып қызмет істегенін, оның 7 шөмеле шөп пен 4 жылқының жоғалуына және 3 га егістіктің масағы терілмей жиюсыз қалуына қатысы жоқ деген анықтама берген [171,л. 4].
Қылмыстық іс бойынша С.Имашев Алматы облыстық сотының төралқасына кассациялық арыз жазады. Онда іске қатысты өзінің кінәсіздігін дәлелдейтін түрлі анықтамалар ұсынады [172]. Осы кассациялық арызды қараған Алматы облыстық қылмыстық істер алқасының төрағасы Кузнецов, мүшелері Белесар ұлы мен Басыбайұлы болып 1933-жылы қаңтар айының 7-күні Алматы қаласында өзінің ашық сот мәжілісінде Іле аудандық халық сотының 26/XI-32 жыл Имаш ұлы, Баймаш ұлы айыпкер болу турасында 32-жыл 26/XI-да шығарған үкіміне сол аудандық прокурорының көрсеткен наразылығы бойынша қылмысты істі қарап, «Имаш ұлы колхоздың өндіріс бригадасының бригадирлік қызметін атқаруда салқындық істеп, 3 га астық жиюсыз қалып шіріді, қарауындағы 4 жылқы ұрланды, қасқыр жеді. 7 шошақ шөпті көрінгеннің малы жеп иесіздікке ұшырады, сондықтан сот айыпкердің қылмысын қ-з. III-ыст. жатқызуы керек еді, үйткені Имаш ұлы бас қамы үшін колхоздың мал-мүлкінен ішіп-жеп қойғаны көрінбейді, жоғарғы жазған баяндарды негізге алып» мына мазмұнда Ұйғару шығарады: «Іле аудандық пракурордың наразылығын мақұлдап сот үкімін негізінде күшінде қалдыруға, айыпкер Имаш ұлының қылмысын қылмыс заңының  III-ыст. жатқызып белгіленген (10) он жыл еркінен айыру әлеумет қорғау шарасы 2 жылға түсірілсін, мал-мүлкі кәмпескелеу дегені үкімнен мүлдем шығарылсын» [171,л. 5]. 
Облыстық сот төралқасының аудандық соттардың есебін тыңдап, тиісті қорытындылар жасау тәжірибесі орныққан. Айталық, Іле аудандық Халық сотына жолданған мына қызмет хат соның айғағы болады. Қаралған мәселелердің барынша ауқымды екендігіне көз жеткізу үшін мәтінді толық келтірейік. Халық сотының есебі мына мәселелерді қамтуы тиіс болды: 1) Орта есеппен айында қаралған қылмысты іс саны. 2) Жазаға бұйырылған құлақтар саны. 3) Қай жерде қанша көрнекті сот мәжілісі өткерілді. 4) Астық дайындау науқанында соттың қатынасы. 5) Күздік айдаудың барысы. 6) Саяси бөлімдеріммен қатынасы бар ма? Не түрде. 7) Заң орындарының малды жоспарға сай бөлу мен мал басын сақтауда кездескен заңсыздықтарды жоюда қолданған шарасы. 8) Колхоз шаруашылығын нығайтуға қатынас. 9) Маман оқытушылардың құқығын сақтаудағы қам. 10) Жұмыскер, қызметкерлердің жол ақысы туралы қаралған іс. 11) Панасыздық санымен күрес. 12) Көпшілік жұмысы. a) Колхоздағы, ауылдағы жолдастық соттардың жұмысы. б) Қаржы жинау. в) Қыстақ-ауылдарда көрсетілген заң көмегі. 13) Ұлтшылдар мен күрес. 14) Халық сотының учаскесінің қазақтандырылуы. 15) 7/VIIІ- Заңын қолдану жайы [171,л. 1]. 
Алматы облыстық қылмыстық істерді қарайтын алқасы аудандық соттардың «Бес масақ Заңына» қатысты шығарған үкімдеріне наразылық білдіріп, оны бұзып отырған жағдайлар да кездеседі. Алқа төрағасы Кузнецов, мүшелері Петрова, Төгерекұлы және прокурор Мырзақожаұлының қатысуымен 1933 жылы май айының 23-күні Алматы қаласында өзінің ашық сот мәжілісінде Іле аудандық халық сотының 1933 жылы январь айының 12 күні шығарған үкіміне наразы болып бақылау ретінде Қаңлыбайұлының ісін қараған. Сот үкімі бойынша Мұсабай Қаңлыбайұлы, 28 жаста, сауаты бар, партияда кандидат, хат біледі, малы жоқ, негізі кедей, бұрын сотты болмаған. 7 санды қой совхозының ферма бастығы болып қызмет істеп жүріп 1932 жылы 27 желтоқсан күні қой күзетіп тұрған қойшы Асанұлын күзеттен босатып, ағасы Мұсағалы деген ағасына арақ апарып беруге жұмсайды. Қойшы қайтып келгенше Асанұлының қарауындағы қойдан бір қойды ұрлатады, бұл қойдың жоғалуына себеп болған Қаңлыбайұлы өзінің қызмет бабын пайдаланып бір қойды орынсыз сойды деп 7/VIII-Заңы мен айыптап 10 жылға бас еркінен айырған, үй мүліктерін кәмпескелеген. Алқа мүшелері «Айыпкер Қаңлыбай ұлының қызмет бабымен пайдаланып күзетте тұрған қойшыны араққа жұмсап жіберген, нәтижесінде бір қой жоғалғаны үшін қылмысты түрде жауапқа тартылуы дұрыс емес» деп тауып «Іле аудандық халық сотының үкімін бұзып, қылмысты жағын мүлдем қысқартып Қаңлыбай ұлын әкімшілік ретінде жауапқа тартуға» деген ұйғарым шығарады [171,л. 2].
Аталған қаулы қабылданған соң іле-шала жүргізілген «18 қыркүйек – 10 қазан 1932 жыл) Құрманғалиев Наурызбай мен Отарбаев Жампейістің ісі де назар аударарлық. Казатком колхозының төрағасы осы екі азаматқа екеуінің де шыққан тегі кедей, «сәбет жолына үйлесімсіз» іс қылмағандығын растап мінездеме берген [171,л. 3]. Осы іс бойынша тергеу жүргізген Іле аудандық саяси бөлімі бастығының орынбасары Айдаболұлы толтырған хаттамада мынадай мәліметтер айтылады: куәгер Іле ауданы Казсек (КазЦИК – Ж.С.) атындағы колхоз мүшесі, 60 жастағы Серғабайұлы Кемебайдың жауабы «өзім үкімет орнына астық үйуші падыботшік едім. 3-сентәбір күні бес-алты адам болып Алматыға астық тарттық, қасымызда астық тартқандардың үстінен қарайтын жауапкер бригадир Наурызбай Құрманәлі бар, Алматы стансасының бержағындағы тараншылар қыстағына барғанда бригадир Құрманаліұлы тұрып «қария, сен не білесің, бізде олжа бар, сенің түйеңнің үстіндегі бір қап бидайды біз өлшемей қырманнан артық алып кеткенбіз, сен түйеңнен түс» деп мені түсірді де астымдағы түйеге артқан бір қап бидайды алып барып бір тараншыға сатты, пұтын 50 сомнан саттым барлығы 5-ақ пұт болды деп маған Құрманәлі ұлы 20 сом ақша берді. Сатылған бидайдің ақшасы бәрі 300 сом болды, сол ақшаны 20 сомнан бадыботшыларға үлестіріп бердім деп жауап берді. Мұнан кейін стансыға бидайды апарып төгіп бері қарай шыққанымызда Отарбайұлы Сәлімбай деген, қара Қали Өскенбайұлы деген падыботшылар тағы ұрлаған бір қап бидай бар екен, сол жерде олар Алматы шақарына апарып сатсақ болады, сол жерде бригада Құрманалі ұлы бадыбодшы Отарбайұлы Салімбаймен ұрысып қалды, Құрманбайұлы Отарбайұлына бұл бидайды сатқаннан кейін бәріне де беру керек әйтпесе бәріде көріп қойды ғой деді. Сол жерде сол бір қап бидайды алып шығып бір орысқа сатты, пұтын 50 сомнан 6 пұт бидайды 300 сомға, ол ақшаданда бөліп берермін деген бригадир Құрманәліұлы соңынан маған көк тиін берген жоқ» [171,л. 4] деп жауап берген.
Осы ауылдың тұрғыны, комсомол мүшесі, 20 жастағы Наурызбай Құрманәліұлының жауабы: «осы жылы сентәбір айының бас кезінде Алматының басындағы диірменге астық өткізіп келе жатып мен артта қалып едім, біраздан кейін артынан келсем бидай әкелген жұмысшылар дорбасынан, қаптың түбінен бидай жиыстырып жатыр екен. Сол жерде Кемебай деген осы бидайды саталық деді. Мақұл деп мен 3 пұт бидайды 300 сомға саттым. Сонан 8 адамға 33 сомнан 264 сом бөліп алдық. Қалған 36 сом ақшаны тағы мен еңбекті көп істеген мен болмағанда ала алмайтын едіңдер деп Отарбайұлы артық алды» [171,л. 10].
1932 жылы 18 қыркүйек күні Айдаболұлы 24 жастағы комсомол мүшесі Іле ауданы «Казсек» (КазЦИК – Ж.С.) колхозының мүшесі Жандыбайұлы Көшбайдан жауап алған. Ол «өзім қырманда жұмысшыларға астық алып беріп тұратын тәбілшік едім. 4-ші сентәбір күні ертесімен келіп үкіметке астық таратушы Жырғабайұлы Кемебай осындағы астық таратушы бадышотшіктің бригадирі Құрманәліұлы Наурызбай дегеннің кәсібі жолай (жолбойы – Ж.С.) тараншыларға бидай сатады екен, маған 20 сом ақша берді деді. 6 пұт бидайды 50 сомнан тараншыға 300 сомға сатып, маған 20 сом ақша берді деді. Бұнан кейін астықты құйып келе жатқанда тараншыларға тағы 6 пұт бидайды сатты деді» [171,л. 8] деп куәлік етеді. 
Жауап беруші келесі куәгер Айтбайұлы Ысқақ, 30 жаста, бір үйде 4 жан, әйелі жоқ, кәсібі диқан, колхоз мүшесі, партияда жоқ, шала хат біледі, бұрын сотты болмаған, тұрағы Іле ауданы, 2-ші ауыл Казсек колхозының мүшесі. Ол жауабында: «өзім осы қалқоздың үкіметке бидай құйушы падыбөтшінтің бірімін, сентәбір айының ішінде қай уақытта екенін білмеймін. Осында бірқатар падыботшылар қалаға үкіметке бидай апарып құйдық, қасымызда бригадир Құрманәлиұлы бар, сонан қайтып келе жатқанда сол бидай құйған жерден 5-6 пұттай бидай ұрлап шығып едік сол бидайды бастық Құрманаліұлы бір адамға сатты барлығын 300 сомға. Өзіме 33 сом ақша берді, басқасын білмеймін не қылғанын» [172,п. 1] деген мәліметтер береді.
Социалистік меншікті, әсіресе егінді қорғау жолындағы «күрес партияның ОК мен ХКК-нің – колхоз бен совхоздың егінін тік тұрғанда да, орып жинауда да, бастыруда да, тасуда да ұрылардың, жалқаулардың, кулактардың және олардың құйыршықтарының ұрлауынан қатты күзетіп қорғауды ұйымдастыру туралы қойған шартының орындалуы» [173] барысында жалғасын табатындығы қатаң тапсырылды.
Жиын-терім, орақ т.б. науқандарды жүргізгенде Заң орындарының 17 тамыз заңын 1 іске асыруда жіберілген қателіктерін қайталамас үшін Заң комиссариаты атқарушы органдарға төмендегідей шараларды қолдануды бұйырған: Ұйымдастырушылар және қатысушылар міндетті түрде 7 тамыз заңы бойынша жауапқа тартылуға тиіс: а) Қару жарақ пенен ұрлаушылыққа б) Ірі яки үнемі жасалған ұрлықтарға в) Бандалардың яки ұйымдасқан топты адамдардың жасаған ұрлықтарына г) Кулак және т.б. элементтердің ұйымдастырған ұрлықтарына д) Колхоздардың яки совхоздардың қызмет адамдарының қатысулары мен ұйымдастырылған ұрлықтарын да е) Ірі ақша жоюшыларға ұрлаған қоғам мүлкімен алып сатушылық кәсіп қылушыларға, саудагерлерге [173,л. 155-156] деп қолданылатын шараларды жіктеп көрсетілді.
Бұйрықта көрсетілген адамдарға жаза толығымен қолданылуға тиіс болды. Сонымен қатар мүлікті жою және ұрлауға қатысты басқа істерді қылмыс заңының 162-статьясының «г» және «д» тармақтарымен жүргізілуі, оның ішінде осы тармақтарда көрсетілген ауырлататын белгілер болмасада сол санатқа жатқызылды.
Бұйрықта екіншіден, егінді қоруды дұрыс ұйымдастырмағандар мен оны жоюға, ұрлауға көмектескен қызмет адамдарына «7 тамыз заңы» тек ірі ұрлаушылық болғанда қолданылуы тиіс, ал басқа жағдайларда қызмет бабындағы қылмыстардың баптары қолданылуы айтылды.
Үшіншіден, Одақтық ХКК мен ОК-тің қаулысы астықты тікелей қору міндетін колхоздың егіс даласындағы жұмыс істейтін мүшелері осы маңызды міндетті орындауға толық жауапкер болатындығы айтылды. Көрсетілген адамдарды міндетін орындауды қамтамасыз етпегендерді жауапқа тартқанда қызмет басындағы қылмыстар туралы баптар бойынша тергелді. 7 тамыз заңына сай зұлымдылық іс бабы колхоз-совхоздарға кіріп алып, үнемі қарсылық етуші кулактарға қолданылды.
Орташаларды қызметтік қылмыстарымен жауапқа тартқанда оларды еркінен айырып, дүние қоңыздық іспен айналысты деп сыныпталып, ауыр қылмыс жасағандар ретінде қолдануға тиіс болды.
Аталмыш бұйрықта көрсетілгендей, дүние қоңыздықпен, жауыздықпен бірге ұрлау жұртшылыққа ақтардың әскерлері (белогвардеец), бұрынғы помещиктер және кулактар бәріне қол сұғумен ұйымдастырылған, кеңеске қарсы үгіт жүргізуімен істелген ұрлыққа 7 тамыз Заңы қолданылуымен қатаң жаза қолданылуы керек. Сот және прокурорлық бақылау қызметкерлері әрбір істің жеке жағдайымен санаса отырып жедел бітірулері керектігі және сот пен прокурор бір өздеріне келіп түскен жеке істерді айыра білулері керектігі де тапсырылды [173,л. 155-156].
Алматы облысы Іле аудандық халық сотының 1-учаскесі 7.08.11932 жылғы заң бойынша Ақшалов Жазамбай, Абытаев Тұрлықбайдың айыптау ісін 21 сәуір күні бастап, 23 сәуір күні аяқталған. Бар-жоғы 20 парақ материал жинақталған [171,л. 16]. 
1933 жылы сәуір айының 23 күні Алматы облыстық сотына қарасты Іле аудандық халық сотының көшпелі сессиясы сот Пазылбайұлының төрағалығымен өткен. Сот Ақшашұлы мен Ілбетайұлына жаза кесуге арналған сотқа екі куә шақырылған. Айыпталушыларды колхоз төрағасы Жүсіпұлы Әубәкірдің кепілге алуына қарағанда олар қамауда болмаған. Айыпталушылардың қылмыстық істерін «Казправда» колхозы орталығында ашық сот мәжілісінде қаралған. 
60 жастағы сауатсыз, партияда жоқ, колхоз мүшесі, отбасында 5 жаны бар, бұрын сотты болмаған Ақшалұлы Сарамбайдан жауап алғанда стансадан тұқымдық бидай тартып келгенде қап аузынан төгіліп қалған бидайды азық салып  жүрген дорбасына салып әкеле жатқан жерінен «ұрлап алғансың» деп айыпталғандығы белгілі болады. Тергеу барысында және куәгерлердің көрсетуі бойынша Сарамбай кило бидай ұрлап алған екен. «Қазақшылық қылып артылған бидайды қаптан алып басқа дорбаға салып алған қылмысымды мойныма алам» деп мойындайды [171,л. 15]. 
Айыпкер Ілбетайұлы Тірлікбай 30 жаста, ұлты қазақ, сауатсыз, партияда жоқ, колхоз мүшесі, бір ат, бір сиыры бар, үйленген, қарауында бес жаны бар. Бұрын сотты болмаған. Айыпкер Ілбетайұлы өзіне тағылған айыбын мойнына алмайды.
Сот төрағасы айыпкерлерге соңғы сөз бергенде Ақшалұлы «қараңғышылығымды еске алса екен» десе, Ілбетайұлы «бұл істен мен ақпын ақиқат айтылса екен» дейді [171,л. 17].
Сот үкімі бойынша айыбын мойнына алған Ақшалұлының қылмысы толық мойнына қойылады. Оған он жыл еркінен айыру, жазасын еңбекпен түзеу лагерінде өтеу, мал-мүлкін қарауындағы жандарға тең бөлгенде өзіне тиісті бөлігі кәмпескеленіп колхоз пайдасына алынсын. Айыпкерге бұлтартпау шарасы бүгіннен бастап қол астына алынсын» деген жаза кесіледі. 
Екінші айыпталған Ілбетайұлының қылмысы сот тергеуінде мойнына қойылмағандықтан 32 бап бойынша ақтап, екі апта қамауға алумен шектелуге үкім шыққан [171,л. 18-20].
Аталған заң бойынша мал ұрлығына қатысты қылмыстар да қарастырылған. Соған мысал ретінде Іле аудандық ішкі істер бөлімінің тергеушісі Қалықұлының Шилікемер колхозының мүшесі Мырзабайұлы мен Медербек Бурабайұлының 2 биені ұрлағандығы жөнінде жүргізген ісіне талдау жасап көрейік. Аталған екі азамат қызыл әскерлерге арналған жылқыдан екі биені ұрлап, бірін сойып алған. Екіншісі тінту кезінде табылған. Осы іске куәлік еткен Шилікемер колхозының басқарма төрағасы Керімқұл Кембайұлы, осы колхоздың мал басқармасы Көпжасар Сәкіұлының айғақтары бойынша [171,л.  4] айыпталған.
Іле ауданындағы 14-ауыл тұрғыны Медербек Бурабайұлы тұтқынға алынып, тергеушіге жауап берген. Ал екінші айыпкер Медербек Бурабайұлы қашып кеткен. Айыптау қорытындысында айыпкерлердің ауырған жылқыны амалсыздан сойып алғандығы, екінші биенің тұрағын ауыстырғандығы жөніндегі уәждері есепке алынбаған. 25 мамыр күнгі сот мәжілісі аталған екі азаматты он жылдан бас еркінен айыруға, екі жылқы үшін колхоз пайдасына айыпкерлерден 1200 сом өндіруге үкім шығарылды [171,л. 12-13]. Айыпкерлердің екеуі де сотқа қатыспай қашып кеткендіктен, үкім олардың сыртынан шығарылған.
Азамат Қандекбаев Қисабайды 07.08.1932 жылғы заңмен айыптау ісі 18 сәуір 1933жылы басталып 16 сәуір 1935 жылы аяқталған [171,л. 72]. Осы іс туралы республикалық жастар газетінде Айдарұлының «Ат өлтірген азабын тартсын» деген атпен жарық көрген [174] мақалаға талдау жасайық. Мақалада Іле ауданының 14-ауылындағы «Жолбарысты» колхозына көктемгі егіске жәрдем беру үшін Тоқмырзаұлы деген комсомол мүшесі жіберілгендігі, ол жәрдем берудің орнына колхоз ішіндегі бай-құлақтармен ауыз жаласып кеткендігі, тап дұшпандарына тұқым ұрлауға жол ашып беріп өзі ұрлыққа қатысқандығы айтылады. Наурыздың 25-і күні «Жолбарысты» колхозының басқарма мүшесі Мақұлбекұлы Шамалған станциясынан бір қап тары ұрлап алып, оны жолда пісіріп ішіп отырғанда үстінен шыққан Тоқмырзаұлы «ешкімге айтпай, өздерің бөліп ал» деп келісім береді. Тұқым тасушылардың тұқымды ұрлап, оның орнына құм қосып әкеліп жүргенін Тоқмырзаұлы біле тұрсада үндемейді. Оған тағылған тағы бір айып «Жолбарысты» колхозының бір жұмыс атын бір колхозшы Алматыға мініп кетіп атты үш-төрт күндей аш байлап қойып аштан өлтіргендігін біле тұрса да үндемеген. Газет тілшісі мақаласын «Егіс кезінде кесел жасап, тап жауымен бірігіп калхоздың тұқымын ұрлап атын өлтіріп отырған Тоқмырзаұлы сықылды комсомолды ұжымнан аластап, сотқа тартуы керек» деген ұсыныспен аяқтайды [171,л. 2].
Осы іс бойынша Қаратал аудандық партия комитетінің өкілі 23 сәуір 1933 жылы доностардың негізінде Тоқмырзаұлын «Қылмыс үшін қудалап, қару астына алуды» мәлімдейді [171,л. 5].
1933 жылдың сәуірдің 23 күні Қаратал аудандық халық тергеушісі Қаңтарбайұлы куәлер Көпшекбайұлы Әжібайдан, Тоқмурзинұлы Оралдан, айыпкер ретінде Кәндекбайұлы Қойшыбайдан жауап алған. Куәгерлер мен айыпкерлердің тура жауаптары тергеуші тарапынан мүлдем басқа мағынада хатталған. Айталық, айыпкердің 5 кг етті өз ақшасына сатып алғандығы, Алматыға мініп барған атты облатком қоймашысына тапсырғандығы, жіпке оралып пышаққа ілінген аттың еті қасапханаға өткізілгендігі, «тұрмысы нашар болғандықтан колхоздан ұн сұрағандығы» [171,л. 8] сияқты дәлелдердің барлығы да «бес масақ» заңының талабына сай колхоз мүлкін талан-тараж ету болып сыныпталған.
1933 жылдың апрель айының 23 күні мен Іле аудандық халық тергеушісі Қаңтарбайұлы «Азамат Тоқмурзинұлы бұрынғы «Жолбарыс» колхозының бастығы Кәндекбайұлымен байланысып колхозшылардың аш-арық, кәріп-кәсерлерге берілген жәрдем астықтан, детдомнан 11 кг ұн алдырып, өз бетінше бір жұмыс көлігін  пайдаланған» [171,л. 15] деген қаулы алған.
1935 жылы сәуір айының он алтысы күні Іле аудандық халық соты Оралбайұлы істі қарап, айыпкерлер Кәндікбайұлы, Тоқмырзаұлының қашып кеткендігіне байланысты істі қараудан тоқтатып, айыпкерлерге іздестіру жариялауға қаулы етеді [171,л. 29].
Іле аудандық НКВД жауапты өкілі Есімбекұлы «бес масақ» заңы бойынша айыпкер Кәдіш Иманәліұлынан 11 мамыр 1934 ж. жауап алған. Оның жауабынан 33 жылдың мамырынан бастап бригадир болғанын, сыбағасына тиген егіс 8 гектар, соны әзер жинап алатындығын білеміз. Бидайды бастырғанда топанымен араласып кеткендерін жинап қойған. Сол топан қазып бара жатқан соң елге басқармамен келісіп елге бергізген. Шіріген бидай есепке алынбаған, елге таратылған. 62 шошақ шөп дайындаған, оның 50 шошағы малға берілген, қалған 12 шошағы сатылған. Қолындағы малдан 2 ат өлген. Оған белсенділер акт жасаған болатын [171,л. 63-64].
Осы іс бойынша айыпталған 39 жастағы Мажын Жүндібайұлы 30-жылы артельде хатшы, дүкенші, кейін колхозда басқарма болған. Басқарма төрағасы ретінде ол аурудан өлген, жоғалған малдар, колхозшыларға амалсыз пышаққа ілінген малдың етін, су болып шіріген бидайды таратқаны үшін жауапқа тартылған [171,л. 65-67].
58 жастағы Сыдық Адламбекұлы мал шығынына жол бергендігімен қатар күзде қырманда бидай бастырғанда молотилканың астына түскен бидай су болып шіріп бара жатқан соң, оны колхозшыларға үлестіргендігі үшін айыпталған [171, л. 68-69].
Тергеуші Есімбекұлы Іле ауданындағы «Ынтымақ» колхозының басқармасы Мәжін Жүндібайұлы бастаған Сыдық Адламбекұлы, Нығмет Исаұлы, Тауғамбайұлы, Кәдіш Иманәліұлы, Әли Мәндеұлы, Мейірман Жүндібайұлдарын ұйымдасқан түрде колхоз шаруашылығын жоюды іске асырған деп айыптаған. Мынадай дәлелдерді алға тартады: 32 жылы көктемде жазғы егіс айдау науқанында 600 пұт тұқымдық астықты бөліп алған. Жерге тұқым түгел түспегендіктен колхоз жоспарын орындай алмай тұрғындарды ашаршылыққа ұшыратқан. 33-жылы күзде шіріген бидайларды айтпай жасыруға бата жасаған. Колхоз малына өлді деп әкті жасап соя берген. Колхоз шөбін сатып, колхоздың жұмыс малын орынсыз сойып ұйымдасқан түрде қылмыс істеген деп айыптап, олардың қылмысын «сегізінші тамыз» заңының 109 бабына жатады деп сыныптайды [171,л. 83].
Шаруаларға мінездеме беру де оларды қатаң бақылауда ұстаудың немесе қуғындаудың бір тетігі ретінде пайдаланылған. Айталық, Калинин аулдық кеңесінің Адланбекұлы Сыдыққа берген мінездемесінде «атасы бай, ағасы би, болыс» болғандығы [171,л. 86], «Ынтымақ» колхозының мүшесі Нығымет Ілиясұлының әкесі бұрын бай болып, 32 жылы колхоздан шығарылғандығы [171, л. 87], Мәжін Жүндібайұлына берілген мінездемеде өзі кедей, 30 жылдан партия мүшелігіне кандидат болғанымен биылғы жылғы табысқа мастанып колхоз шаруашылығын бұрынғы атқамінер, бай тұқымдарының пайдалануына жол бергендігі баса көрсетілген [171,л. 92].
1934 жылы 16 мамырда Іле аудандық қылмыстық зерттеу (сол кезде ішкі істер бөлімінің қылмысты іздестіру бөлімі осылай аталған – Ж.С.) бөлімінің жауапты өкілі Есімбекұлы Іле ауданы «Ынтымақ» колхозының басқармасы Жүндібайұлы бастаған 8 адамды айыпты деп тауып, ісін сотқа өткізген. Оларға тағылған айыптар: тұқымдық астықты талан-тараж жасаған, астық өнімінің нақты көлемін жасырған, бидайды ормай қалдырып кеткен, астықты шіріді деп, колхоз малын ауыру деп актілеп сойып колхозшыларға таратқан [171,л. 95-98]. Білікті тергеушінің дәлел, дәйекпен барынша сауатты жазылған көлемді айыптау қорытындысында айыпкерлердің қылмыстық әрекеттерінің шынайы себептері жайлы мүлдем айтылмайды. Олар осы қылмыстық әрекетке контрреволюциялық топ ретінде колхоз құрылысына қарсылық ниетімен жасады деген қорытынды жасалады. Аталған қылмыстық әрекеттерінің шынайы себептері тұрғындар арасында орын алған ашаршылық жөнінде бір ауыз сөз айтылмайды. Бұл, әрине, биліктің тарапынан құқық қорғау органдарына қойылған талабы болатын.
Қорыта айтқанда, «Бес масақ заңы» елде жаңа тұрпатты экономикалық қатынастар орнатуды көздеген кеңестік биліктің көпшілік тұрғындар үшін дерексіз (абстракция) болып көрінген социалистік меншікті қорғау, сақтау және оны дамытуды жолға қою үшін қабылдаған мәжбүрлі шарасы болғандығына көз жеткіздік. Осы міндетті іске асыруда заңда қарастырылған құқықтық шаралардың қуғын-сүргіндік сипаты оның барынша саясиландырылғандығын танытады. Қарапайым өнім өндірушілердің тұтыну қажеттілігін орталықтандырылған жүйе бойынша қамтамасыз етудің тетіктері іске қосылмаған жағдайда шарасыздықтан орын алған әрекеттердің бәрі де билікке қарсылық деп бағалануы жаппай қуғындауға негіз болды. Осылайша, кеңестік биліктің экономикалық міндеттерді саяси тәсілдерімен шешу әрекеттері елді ауыр әлеуметтік және саяси ахуалдарға ұрындырғандығын Жетісу өңіріне қатысты құжаттық деректерді талдау арқылы көз жеткіздік.
 
2.3 Заңнан тыс үштіктер – саяси қуғын-сүргінді іске асыру тетігі
Зерттеуіміз архивтік деректерді талдауға негізделгендіктен де оны тарихи оқиғаларды ғылыми қалпына келтіруде жиі қолданамыз. Жаппай саяси қуғын-сүргіннің кезінде үлкен рөл атқарған Жоғарғы сот, Әскери трибунал сияқты үкім шығарушы органдармен қатар заңнан тыс ІІХК жанынан құрылған Үштіктердің қызметіне қатысты құпия қорларда аса мол деректік құжаттар жинақталған. Партиялық Үштіктерден бұл ІІХК Үштіктерінің құзыреті барынша ауқымды болды және олардың қабылдаған шешімдері барынша қатаң болуымен ерекшеленді.
КСР Одағы Ішкі Істер Халық Комиссары Н. Ежовтың №00447 санды «Бұрынғы кулактарды, қылмыскерлерді және басқа да кеңеске қарсы элементтерді репрессиялау жөніндегі операция туралы» 1937 ж. 30 шілдедегі жедел бұйрығы негізінде 1937 жылдың 5 тамызынан барлық республикаларда, өлкелер мен облыстарда бұрынғы кулактарды, белсенді кеңеске қарсы элементтер мен қылмыскерлерді репрессиялау бойынша операциялар басталды.
Осы бұйрықпен репрессияланғандарды жазалау шаралары және репрессияға жататындардың саны туралы одақтас, автономиялы республикалар мен облыстардың ішкі істер басқармаларына нақты тапсырмалар берілді.
Республикалық ішкі істер халық комиссариаттарының халық комиссарлары және өлкелік және облыстық басқармаларының бастықтары ұсынған есептік мәліметтерге сәйкес репрессияға жататындардың ұзын санын белгіледі. Соның ішінде І және ІІ категориялармен қуғындалатындардың Қазақстанның 8 облысына қатысты нақты цифрлар бекітілді. Алматы облысынан І категория бойынша 200, ІІ категория бойынша 800, барлығы 1000 адам тұтқындаудың ұзын саны белгіленген. Бұл бақылау цифрлары бұйрықта көрсетілгендей республикалық ішкі істер халық комиссариаттарының халық комиссарлары және өлкелік және облыстық басқармаларының бастықтары ұсынған есептік мәліметтерге сәйкес түзілген.
Бұйрық бойынша барлық репрессияланатын кулактар, қылмыскерлер және басқа антикеңестік элементтер екі категорияға топтастырылды: а) бірінші категорияға жоғарыда аталған элементтердің қатарынан барынша дұшпандық пиғылдағы барлық қылмыскерлер жатады. Олар жедел тұтқынға алынуға, істерін үштікте қарап болғаннан соң ату жазасына кесілуге тиіс.
б)екінші категорияға белсенді емес, сонда да болса дұшпандық көзқарастағы барлық басқа элементтер жатады. Олар тұтқынға алынып, 8-10 жыл аралығындағы мерзімге лагерьлерге қамалуға тиіс, ал олардың арасындағы барынша қастық ниеттегі және әлеуметтік қауіпті қылмыскерлер үштіктіңшешімімен түрмелерге жабылуы керек.
Бұйрықтың «Үштіктің жұмысын ұйымдастыру және жүргізу» деп аталатын бөлімінде Үштіктердің республикалық, өлкелік және облыстық құрамы Н. Ежовтың бұйрығымен бекітілді. Алматы облысы бойынша – төрағалыққа Шабанбеков, мүшелері болып Сәдуақасов, Қужанов. Бұл жерде аталған Шабанбеков облыстық ІІХК басқармасының төрағасы, Жанайдар Садуақасов облыстық партия комитетінің бірінші хатшысы, ал Қужанов – облыстық прокурор қызметін атқаратын еді.
№00447 бұйрықпен бекітілген Үштік комиссияларының құрамын БК(б)П ОК Саяси Бюросының шешімімен бекітілетін және өзгерістерді де осы құзырлы мекеме бекітіп отырған. АҚШ-тың Гувер институтының архивынан Саяси Бюроның 2 шілде 1937 жылғы мәжілісінде қаралған «Кеңеске қарсы элементтер туралы» мәселе бойынша қабылданған шешіммен танысуға мүмкіндік алдық. Қаулыда «Кеңеске қарсы элементтерді тексеру бойынша Үштіктер бекітілсін; Алматы облысы бойынша жж. Сәдуақасов, Қужанов және Шабанбеков құрамында» [175] деген мәлімет айтылады. Ал Саяси Бюроның 20 тамыз 1937 жылғы мәжілісінде қаралған «Кеңеске қарсы элементтер туралы» мәселе бойынша «15 маусым 1937 ж. ОК шешіміне өзгеріс енгізу мақсатында кеңеске қарсы элементтерді тексеру жөніндегі үштіктер мүшелері бекітілсін: Оңтүстік Қазақстан облысы бойынша – жж. Таганский мен Калин (Случак пен Пинтельдің орнына). Шығыс Қазақстан облысы бойынша Бектасов (Юсуповтың орнына). Алматы облысы бойынша ж. Юсупов (Сәдуақасовтың орнына)» [176] деген мәліметпен таныстық.
Комиссия құрамындағы бұндай өзгерістер оның кейбір мүшелерінің саяси қуғынға ұшырап, қызметтерінен босатылуы себеп болған. ОҚО бойынша Әбілқайыр Досов, Алматы облысы бойынша Ж. Сәдуақасовтардың комиссия құрамынан шағарылып тасталуының осындай себептері болды.
ЗҚазіргі кезде ҚР ПА қорларына жинақталған Алматы облыстық Полиция департаменті арнайы мемлекеттік архивінің қорларындағы Үштіктің хаттамаларына сандық талдау барысында мынадай арнайы диаграмма жасалды (кесте 4). 

Сурет 1 - Алматы облысы бойынша ІІХКБ Үштігінің соттық хаттамаларының сандық талдауы 

Кесте 4 

	Санаттар бойынша:
	I санат (ату жазасы)
	II санат (3, 5, 8, 10 жыл)
	III санат (тергеу)
	Ескертпе

	
	2 650
	2 811
	15
	44

	Барлығы:
	5 520

Сурет 2 - Алматы облысы бойынша Үштік мәжілістері хаттамаларының шетелдік бағыт бойынша қаралған істердің сандық көрсеткіші

Кесте 5

	БАҒЫТТАР:
	Саны
	I санат (ату)
	II санат (3, 5, 8, 10 жыл)
	III санат (қосымша тергеу)
	100%

	Жапон 
	277
	251
	21
	5
	44.18%

	Неміс
	126
	120
	4
	2
	20.10%

	Поляк
	122
	116
	5
	1
	19.46%

	Ағылшын
	30
	29
	1
	-
	4.78%

	Латвиялық
	22
	17
	3
	2
	3.51%

	Қытайлық
	15
	11
	2
	2
	2.39%

	Ирандық
	6
	6
	-
	-
	0.96%

	Румындық
	6
	4
	2
	-
	0.96%

	Эстондық
	6
	6
	-
	-
	0.96%

	Америкалық
	1
	1
	-
	-
	0.16%

	Француздық
	4
	4
	-
	-
	0.64%

	Венгерлік
	2
	
	1
	1
	0.32%

	Чехословакиялық
	12
	12
	1
	1
	0.32%

	Австриялық
	1
	1
	1
	1
	0.16%

	Болгарлық
	3
	1
	2
	
	0.48%

	Финдік
	2
	2
	
	
	0.32%

	Югославиялық
	
	
	
	
	0.16%

	РОВС
	
	
	
	
	0.16%

	БАРЛЫҒЫ:
	627
	
	
	
	



Ендігі кезекте, Алматы облыстық ІІХК басқармасының 28 тамыз 1937 жылғы хаттамасына талдау жасайық (1 том). Осы күнгі Үштіктің мәжілісіне ІІХК басқармасының бастығы қауіпсіздік комитетінің капитаны Шабанбеков төрағалық жасаған. ҚК(б)П Алматы обкомының хатшысы Юсупов, Алматы облаткомының төрағасы Құжанов және хатшысы ҚКСР ІІХК Мемлекеттік қауіпсіздік басқармасы 8 бөлімінің бастығы, мемлекеттік қауіпсіздік лейтенанты Михеев қатысқан. Осы мәжілісте Үштік мүшелері 58 айыпкердің ісін қарап, олардың 55-іне ең жоғары жаза тағайындаған.
Осы мәжілісте Бахтиозиннің баяндамасы бойынша Қызылорда ауданы №8 ауылында туған 37 жастағы Нұрман Мықтыбаевтың ісі қаралған. Бұрынғы партия мүшесі, қызметкер Мықтыбаев контрреволюциялық ұйымның мүшесі Бекарысовтың тарапынан ұйымға тартылып, оның тапсырмасымен диверсиялық бүлдіргіш топ құрумен айналысқандығы үшін 10 жылға еңбекпен түзеу лагерінде жазасын өтеуге үкім шығарылған [177].
Осы құрамдағы Үштіктің келесі мәжілісі (23.08.1937 ж.) 34 іске топтастырылған 42 айыпкерге үкім шығарады. Олардың 34-і атылған, 6-ы 10 жылға, 2-і 8 жылға ЕТЛ-ға жіберілген. Атылғандардың бірі – 1897 ж. туған Қастек ауданының азаматы Ахметов Әбдікәрім сауатты, партия мүшесі болған. 1934 жылы «Бес масақ» заңы бойынша тұтқынға алынып, 5 жылға сотталған. Ал Үштікте оған тағылған айып саяси мәнге ие болған. 1934-35 жж тұқымдық астықты 10 килограмға қысқартқан, 3 тонна бидайды талан-тараж еткен, колхоздың мүлкінен 7 мың рубльдің мануфактурасын, 66 қой, 2 жылқы, 17 кг темекі, 210 кг жүн 109 центнер астықтың ұрлануына қатысқан деген айыптауларға «өз үйінде КСРО-ға қатысты теріс пікірлер айтып, патша билігі уақытын аңсаған, атылған троцкийшілерге аяушылық білдірген, Троцкий мен Зиновьевтің бандасын мақтаған» сөздер айтқан «қылмысы» үшін ату жазасына үкім шығарылған [178].
1894 ж. туған Қастек ауданының тұрғыны, бай Тойчабаров Иенберген де бұрын «Бес масақ» заңымен 8 жылға сотталған болса, «Үлкен террор» кезінде «атылған троцкийшілерге аяушылық білдірген, Троцкий мен Зиновьевтің бандасын мақтаған» деген айыппен ату жазасына үкім шығарылған [178,л. 23-38].
Осы ауданның тұрғыны, 1887 жылы туған Ерсариев Әбіш те «Бес масақ» заңымен жауапқа тартылып, Ахметов Әбдікәрім сияқты 3 тонна астық, 7 мың рубльдің мануфактурасы, 17 центнер темекі, 210 кг жүн сияқты «Кеңес» колхозының мүлкін талан-таражға салғандығына «атылған троцкийшілерге аяушылық білдірген, бандаларға қосылуға ниет білдіргендігі» үшін ату жазасына кесілген. 1892 ж. туған Қастек ауданының тұрғыны Кошиков Айтпайдың айыптау дәлелі де осы айыптауларды қайталайды [178,л. 23-38]. Осы қылмыстық іске тартылған 1897 ж. туған қастектік Джаркимбаев Смағұлдың бұрын істі болмағандығы ескеріліп, «атылған троцкийшілерге аяушылық білдіргендігі» үшін ғана ЕТЛ-іне 10 жылға жіберілген.
Үштіктің 25 тамыз 1937 жылғы мәжілісінде (№3 хаттама) 3 қылмыстық іс қаралған. Оның біріншісінде (№1206512 іс) дұнған ұлтының өкілдері айыпталған. Олардың 1-уі ату жазасына, 6-ы 8 жылға, 5-і 10 жылға сотталған. 
Ату жазасына үкім кесілген 1912 ж. Қордай ауданы Шортөбе ауылының тұрғына Дышин Саваның ісіне талдау жасайық. Оның әлеуметтік тегі молданың, кулактың баласы деп анықталған. Бұрын сотты болмаған.
Ол дұнғандар арасында қызмет істеген деп танылған «Шида Диишун» атты контрреволюциялық ұлтшылдық ұйымның барлық жиындарына қатысқан, колхозда бүлдіргіштік жұмыстар ұйымдастырған, тұрғындар арасында наразылық тудырып, колхоз белсенділері мен қоғамдық қызметкерлерге қарсы террорлық әрекеттер жасаған деп айыпталады және айыптарын мойындайды. «Шида Диишун» ұйымының мүшелерімен бірге контрреволюциялық әрекеттер жасауға Құран ұстануы ант бергендігі [177,л. 41] ұйымға діни сипат беру мақсатында дәлел ретінде келтірілген болуы керек.
Осы ауылдың тұрғындары Дышин Савамен бірге Нур Санху, Имар Хасава, Юбыр Исмар, Губэ Хурба, Джабур Чанбо, Мусар Сба, Хур Солир, Ур Тума, Хузва Баги, Санзанс Тумар, Нунуза Удайлар Қордай аудандық ІІХК аудандық милиция бөлімінің (Георгиевка селосы) алдын-ала қамауға алу камерасында ұсталған. Олардың бәріне жазасын 8-10 жылдан ЕТЛ өтеуге үкім шығарылған [177,л. 41-44].
Мәжілісте қаралған екінші іс бойынша 1883 ж. туған Қастек ауданы Жаманты ауылының тұрғына Исмаилов Абдығұлдың әлеуметтік тегі бай, кәмпескеленген, 1931 ж. қуғындаудан қашып Қырғыз КСР-ына кеткен, 1936 ж. оралған. Ол фашистік көңіл-күйдегі үгіт жүргізген, Каменев пен Зиновьев тірі болғанда кеңес өкіметін төңкеріп тастар еді. Фашистер билікке келсе біз бақытты өмір сүретін боламыз. Капиталистік мемлекеттер Кеңестермен соғысса мен бірінше болып кеңес қызметкерлерін атар едім. Колхоздағы жұмысым үшін жалақы алған жоқпын, қалай жалақымды аламын, оның бәрін түгелдей зиновьевшілер мен каменевшілерге беріп, материалдық көмек көрсеткен болар едім» деген сөздері үшін айыпты болып саналған. Осы іске тартылған Жаманты селосының тұрғындары Абдыхалықов Талқыштың да айыпталуының мазмұны бірдей болып келеді. Мәселе бойынша Середкин баяндама жасап, ұсыныс берген. Нәтижесінде екеуіне де, ату жазасына үкім кесілген [177,л. 44].
Аталған мәжілісте қаралған төртінші іс барлығы 21 парақты құрайды. Істі Еңбекші қазақ аудандық ішкі істер бөлімі дайындаған. Бұл іс бойынша жауапқа тартылған 1905 ж. Түрген селосында туған Жуков Сергей Григорьевичтің әлеуметтік тегі кулак, 1931 жылы кәмпескеленген, 1932 жылы астық дайындау жоспарын орындамағандығы үшін істі болған, 1936 ж. колхоз атқорасын өртеген үшін 2 жылға сотталған. Колхоздан 1932 ж. шығарылып, 1934 ж. қайта қабыланған. Жуковтың ағасы белсенді ақгвардияшыл болғандығы үшін 1921 ж. атылған. Ол өз сөздерінде БК(б)П және Кеңес өкіметінің басшыларына қарсы террорлық акт жүргізу қажеттігін айтып, Кировтың атып өлтірілуін қолдаған, колхозшылар арасында колхоз өміріне қатысты жалған пікірлер таратқан деген айыптаумен ату жазасына кесілген [177,л. 47].
Шелек аудандық милиция бөлімі дайындаған Муваракшаев Биширдің ісі ауа көшу және реэмигранттар категориясына енеді. 1897 ж. Лавар селосында туған Биширдың әлеуметтік тегі бай, контрабандист деп сыныпталған. 1930 ж. Батыс Қытайға ауа көшуді ұйымдастырып, өзімен бірге 20 шаруашылықты колхоздың малымен бірге ала кеткен. КСРО мен Қытай шекарасын бірнеше рет бұзған, осы әрекеті үшін 3 жылға ЕТЛ жазасын өтеуге үкім шыққан. Оған тағылған айып: колхозды ыдырату мақсатында колхозға қарсы үгіт жүргізген; колхозшыларды жұмысқа шықпауға үгіттеген; Батыс Қытайдағы өмірді мақтаған; Қытайға ауа көшуді ұйымдастыру жұмысын жүйелі түрде жүргізген. Ол өз кінәсін ішінара мойындағанына қарамастан ату жазасына кесілген [177,л. 51].
Қаратал ауданынан дайындалған Байғазинов Калыкбергеннің ісі де осыған ұқсас. Ол да бай, астық дайындауды орындамағаны үшін екі рет сотты болған, 1933 жылы 3 жылға концлагерьге қамалған. Оның айыбы: Үштөбе стансасының тұрғындары арасында жүйелі контрреволюциялық үгіт жүргізіп, Троцкий сияқты халық жауларын мақтаған, жақында басталатын соғыс туралы, Кеңес өкіметінің құрып бітетіндігі туралы арандатушылық сыбыстар таратқан [177,л. 55]. Ол да ату жазасына кесілген.
Ақсу ауданынан дайындалған 1889 ж. туған Қалыбаев Нұрғалидың айыптау қорытындысы тым салмақты болып шыққан. Әлеуметтік тегі бай, алашордалық бандаға ерікті болып қатысқан, Анненков әскері ұйымдастырған көтеріліске белсене қатысқан, колхозда орын алған кісі өлімі үшін 1931 ж. ату жазасына кесілген, үкім кейіннен 10 қамауға алумен алмастырылған, Алматы түрмесінен қашып кеткен.  Оған түрмеден қашып кеткендігі, Китбаевтың атына жалған құжат жасатқаны, үкімет пен өкіметке қарсы үгіт жүргізгені, халық жаулары Құлымбетов, Жүргеновтердің тұтқындалуына наразылық білдіргені, олардың қазақ халқының құдайындай адамдар еді, ешқандай қылмысы жоқ, кеңес өкіметі қазақ ғалымдарын жоюға кірісті деген сөздері айып болып тағылып, ату жазасына үкім шығарылған [177,л. 58]. 
Осы іске топтастырылған Ақсу ауданы №6 ауылдың тұрғыны бұрынғы бай, қанаушы, 1930 ж. көтеріліске белсене қатысушы, Жұмағұловтың өліміне қатысы болған, қамаудан қашып кеткен, 1931 ж. астық дайындауда қарызы болған деген айыптармен Құдабеков Байсалбек те [177,л. 59] атылып кетті.
Мәскеуді оқу бітіріп, мамандық алып келген қызметкерлер ұлт зиялылары ретінде ұлтшылдықпен күдіктенуде алғашқы кезекте құқық қорғау органдарының бақылауында болған. Соның бір мысалын Кепешев Рахымжан Наймантайұлының мысалынан көреміз. 1904 ж. туған Кепешов Мәскеу тоқыма институтын бітірген, партия мүшесі, тұтқындалғанға дейін Қастек ауданында шұға фабрикасының директоры болған. Оған кеңеске қарсы ұлтшылдық террористік-бүлікшіл және тыңшылық-диверсиялық ұйымның мүшесі, 1929-1934 жж Мәскеудегі оқуы кезінде ұлтшылдық ұйым мүшелерімен тығыз араласқан, 1936 ж. Мәскеуде болғанында контрреволюциялық жиынға қатысып, өзінің террористік әрекетті қолдаған пікірін білдірген деген айыптар тағылды. Оны ұйымға 1927 ж. Орынборда Көбеев тартқан. Тінту кезінде одан бір винтовка, «наган» револьверінің жеті оғы табылған. Қылмысын мойындаған Кепешовке жазасын 10 жыл мерзімде ЕТЛ-де өтеуге үкім шықты [178,л. 19-24].
Алматы облысы Қытаймен шекаралас болғандықтан айыпталушылардың арасында тұрғындарды шетелге асырып жіберушілер деген категориямен қуғындалғандар саны да аз емес еді. Солардың қатарында 1913 ж. туған байдың баласы Ұзақбаев Роза, (Ораз болуы мүмкін – Ж.С.), ферма меңгерушісі Сыбанов Ищан, байдың баласы, партия мүшесі Ахибаев Сарғабай, Касенов Молдакариз, Койчугулов Дайрабай, байдың баласы Нурбеков Джунус, бай Мамаев Багей, қуғындалған байдың баласы Нұрбеков Манан, ірі байдың баласы Күнтубаев Қазбек, ірі байдың балалары Бактияров Абылкаир мен Ильястардың ісін қараған Үштік олардың барлығын да жазасын 10 жыл ЕТЛ-де өтеуге үкім кескен [178,л. 19-24].
Транспорттағы бүлдіргіш әрекеттер үшін де жазалау іске асырылды. Түркістан-Сібір темір жолы құқық қорғау органды дайындаған байдың баласы Бекниязов Адаш транспорт жұмысын тоқтатып қойғандығы үшін жұмыстан босатылған. Халық жауы Құлымбетовтың араласуымен қайта қабылданған, тұтқынға алынғанға дейін қозғалыс бөлімінде диспечер болып қызмет істеген. Контрреволюциялық, бүлікшілдік үгітті жүйелі жүргізгендігі, Тухачевский, Құлымбетов сияқты халық жауларын мақтағандығы, транспорт жұмысында бүлдіру жұмыстарын жүргізгені үшін 10 жылға ЕТЛ-ге жіберілген [178,л. 9]. 
Ауа көшуге байланысты бай, болыс басқарушысының баласы Байпаков Ақша айыпталған. Оның Қытайда бауырлары болған, Қытайда тұрып жатқан ұйым мүшелелері және бандиттермен жасырын байланыстар жүргізгендігі үшін ату жазасына кесілген [178,л. 16]. 
Ұлтшылдыққа айыпталып, осы кезде тергеу жұмыстары жүріп жатқан қазақ қайраткерлерімен байланыстылығы үшін де айыпталып, Үштіктің жазасына ұшырағандар қатары жеткілікті. Атап айтқанда 1929 ж. кулак ретінде қуғындалған байдың баласы, тұтқындалғанға дейін Шалқұдық старатель артелінде жол көрсетуші болып жұмыс істеген Көмеков Келеке национал-фашист О.Жандосовтың агенті болғандығы, оның кеңеске қарсы және революцияға қарсы әрекеттерін әшкерелемегендігі үшін ату жазасына кесілді [178,л. 19]. Контрабандашы Кыикпаев Өтеген О.Жандосовтың тапсырмасымен Қытайға жасырын барып келді, барлау мәліметтерін жинастырып, оны ұлтшылдық ұйым мүшелеріне беріп отырды деп айыпталған [178,л. 23]. 
Егістікпен айналысатын колхоздарға қызмет көрсететін Машина-трактор станцияларының (МТС) үздіксіз қызметін қамтамасыз ету мақсатында құқық қорғау органдары бұл саланы да қатаң бақылауға алды. Бұл бағытта да маңызды саланың жұмысшылары мен қызметкерлерін үрейде ұстауды мақсат еткен әрекеттер байқалады. Соған мысал ретінде бай, контрабандашы, барымташы деп әлеуметтік тегінен кінә іздеген МТС комбайнері Ноғайбаев Төлегенге қатысты істен көреміз. Оған кеңеске қарсы үгіт жүргізумен бірге МТС қызметінде бүлдіруші әрекеттермен айналысты деген айып тағылып, 10 жылға сотталған [178,л. 3]. 
Реэмигранттар да қатаң бақылауда болды және олар алғашқы кезекте қылмысты іске күдікті болып саналды. Айталық қуғындаудан қашып, Қытайға өтіп кеткен байдың баласы Тұрғамбаев Қожабекке қосымша БК(б)П және Кеңес өкіметі басшыларының адресіне контрреволюциялық мазмұнда балағат сөздер айтқаны қосылып, 10 жыл арқалап кете барған. Байдың, молданың баласы Алкуатов Омар Сарық Қытайдағы өмірді мақтағаны үшін айыпты болып табылған [178,л. 26-27]. 
Социалистік меншікті талан-таражға салушы деген айып та қуғын-сүргіннің басты дәлелдерінің біріне айналды. ІІХК Шу аудандық бөлімі дайындаған істер бойынша бай, Болтеев Атабек тұтқынға алынғанға дейін «Красный Октябрь» колхозы төрағасының орынбасары болып қызмет істеген. Алдында екі рет колхоз мүлкін талан-тараж еткені үшін істі болған, қамаудан қашып кеткен. Кеңеске қарсы үгіт жүргізуімен бірге 10 га күнжіт егістігін судан қалдырған, колхоздың 100 қойын өлтірген, бір үйір жылқыға кесел жұқтырғаны үшін 10 жылға кесілген. Шу ауданы Мал дайындау кеңсесінің директоры Жусамбаев Бекежан, байдың баласы Альменов Қуанышбай колхоздың 40 бас қойын талан-тараж еткені үшін, кәмпескеленген байдың баласы Нажибаев Сагит (Толебаев та сол) кооператив мүлкін талан-тараж еткені үшін Үштік үкімімен 10 жылдан ЕТЛ-іне жіберілген [178,л. 29-31]. 
Ақсу ауданынан тұтқындалған бай Толумбеков Садвакас контрреволюциялық Алаш Орда ұйымына 1930 ж. бандалардың көтерілісіне қатысқандығы, колхоз төрағасы бола тұрып кеңеске қарсы ұлтшылдық ұйымның тапсырмасымен коммунистік партия мен Кеңес үкіметіне қарсы күрес жүргізгені үшін айыпталғанымен өз қылмысын мойындамаса да 10 жылға жазаға кесілген [178,л. 30]. 
Қазақ ұлтшылдық ұйымына қатысушы деген айып қылмыстық істердің арасында жиі кездеседі. «Кеңеске қарсы қазақ ұлтшылдық ұйымына қатысушы» деген айыптаумен Ақсу ауданынан бұрынғы бай, колхоз төрағасы Дихамбаев Нұрғали, Джамбинов Агадай, Ирбакиев Исахан, Бейсембаев Толқынбай, Уақбаев Ағали, Майлыбаев Ағали, Исанов Нығыметтерге 8-10 жылға ЕТЛ-інде жазасын өтеуге Үштіктің үкімі қабылданды [178,л. 32].  
1932-1953 жж. аралығында елдің басшылығы социалистік меншікті талан-тараж етуге қатысты құқық бұзушылыққа қолданылатын жазалау шараларын күшейтуге қатысты жұмыстарды жүйелі жүргізгендігі белгілі. Шетелдік тарихшы Т.С. Кондратьева «Сталиндік террор жылдары адамдар саяси қылмысқа қарағанда нашар жұмыс істегендігі, сонымен бірге қасиетті социалистік меншікке қол сұққаны үшін көбірек жазаға тартылды» [179] деп тұжырым жасағанда архив құжаттарын айналымға ұсынған жоғарыдағы таблицаларға сүйенеді. 
Біздің қолымызда Алматы облысы бойынша ондай жинақталған мәліметтер болмағанымен, облыстағы Үштіктердің құжаттарына жасалған талдау бұндай жағдайдың біздің өңірге де тән екендігін көрсетеді. Бұдан жасалатын қорытынды – кеңестік биліктің саяси қуғын-сүргін саясатындағы басты мақсаттарының бірі социалистік меншікті қорғау және сақтау болған. Шаруаларды, жұмысшылар мен қызметкерлерді қуғындаудың басты тетіктерінің бірі – олардың саяси көзқарастары ғана емес, социалистік меншікке деген қатынасы кеңінен қолданылғандығы аңғарылады. «Бес масақ заңы» міне, осы социалистік меншікке қатынасына қарай тұрғындарды үнемі үрейде ұстаудың құқықтық тетігіне айналған екен.
1937 ж 31-шілдесінде БК(б)П ОК саяси бюросы КСРО антикеңестік элементтерді «бірден және мәңгілікке жоюды» мақсат еткен ІІХК №00447 жедел (оперативный) бұйрығын бекітті. Аталған бұйрықта қуғын-сүргінге тартылатын контингенттің құрамы едәуір ұлғайтылды. Қуғын-сүргінге салынатын құрамға кулактармен бірге әртүрлі саяси партиялардың өкілдері де енгізілді. Олар: эсерлер, меньшевиктер, дашнактар, мусаватистер және т.б. бұрыңғы «ақтар», «бұрыңғы» адамдар, бандиттер, қуғын-сүргіннен бой тасалап жүрген реэмигранттар, «шіркеушілер» мен сектанттар.Бұйрықтың мазмұнынан аңғарылғандай, контингенттің ауқымының кеңеюіне жергілікті партия басшылары мен ІІХК басқармаларының бастамашылығы негіз болған.
Осы мәселеге қатысты мынандай дәйекті айта кетуге болады.
Солтүстік облыстың ІІХК басқармасының бастығы Б.А. Бак түрмедегілердің едәуір бөлігін қуғын-сүргінге тартуға болатындығын айтса, Миронов деген 10-шілдеде Үштіктің мәжілісінде Үштіктің құзыретін кеңейтіп, кулактардан басқа барлық «бұрыңғылар» мен ақгвардияшыл эсерлік активтердің де ісін қарауды сұраған [180]. Қазақ еліндегі ІІХК мекемелері тарапынан да Саяси Бюро бекіткен №00447 бұйрыққа қатысты күшейту шаралары туралы ұсыныстардың болуын жоққа шығара алмаймыз. Әйтсе де біздің қолымызға ондай құжат ілінген жоқ.
Солай дегенмен, аталған бұйрық бекітіліп, басшылыққа алынған кезде ҚКП ОК бірінші хатшысы Л.И. Мирзоянның Қазақ КСР үшін бекітілген саяси қуғын-сүргінге тартылушыларға бөлінген лимитті арттыру туралы И.Сталинге жазған хаты ғана белгілі.
Демек, ІІХК №00447 бұйрығының тек осы ведомство коридорларында ғана емес белгілі дәрежеде комунистік партия мен кеңес өкіметінің репрессиялық саясатының дұрыстығына шексіз сенген және оны іске асыруды өздеріне мәртебе санаған партиялық-мемлекеттік номенклатура өкілдерінің бастамашыл болып, қолдағандығын аңғарамыз.
Биліктің шешіміне бас жұлғып, оның тапсырмаларын мүлтіксіз орындаған осындай шенеуніктердің арасында мәселеге байыппен қарап, қуғын-сүргіннің шараларын жаппай қолданудан бас тартқандар, басқа жолды іздегендер де болды. №00447 бұйрық бойынша операциялар жүргізуден тартынған Якут АКСР Үштігінің әрекетін осыған мысал ретінде айтуға болады. «Республикалық ІІХК бастығы И.А. Дорофеев орталықта Якутияда кулактар жоқ, «оның үстіне өндіріс, әскер және әскери нысандар болмағандықтан шетелдік барлау қызметі үшін қызығушылық тудырмайды» [179,с. 146] деп сендіре алған.
Қазақ елінің жағдайында архив қорларынан бұндай батыл әрекеттің жасағандығын айғақтайтын құжаттық деректер әзірге қолымызға ілінген жоқ.
№00447 бұйрық бойынша Саяси бюро қуғынға ұшырағандардың санын 298950 адам деп бекітті. Аталған бұйрық бойынша І категориямен қуғынға ұшырағандар лимиті қыркүйек айының бас кезінде Н.Ежовтың Сталинге жолдаған баяндамасында айтылғандай «бірінші категорияға жатқызылған барынша жауыққан кулактар, қылмыскерлер және басқа да контрреволюционерлерді тұтқындау операциясы КСРО облыстарының басым бөлігінде аяқталды» [179,с. 150] деген мәліметінен аңғарамыз. Соларды төмендегі кестеге топтастырдық (кесте 6).

Кесте 6 - №00447 бұйрық бойынша қамауға алынғандар саны (31 шілде – 1 қыркүйек 1937 ж.)

	Тұтқынға алынған контингент
	Саны

	Колхоз, совхоздардағы кулактар, зиянкестер, бүлікшіл топтар мен ұйымдардың диверсанттары
	19523

	Ақгвардияшыл және әскери-казак бүлікші топтар мен ұйымдардың өкілдері
	2331

	Кеңеске қарсы партиялар ұйымдастырған топтар мен ұйымдар
	1673

	Шіркеу-сектанттық, бүлікшіл және фашистік топтар мен ұйымдар
	710

	Диверсиялық, шетелдік және террористік ұйымдар мен топтар
	467

	Ұлтшылдық топтар мен ұйымдар
	319

	Бандалық құрылымдар жасақтауға қатысушылар
	140



Алматы облыстық ІІХК басқармасының жанында жұмыс істеген Үштіктің 1937-1938 жж. аралығындағы қаралған хаттамалардың саны туралы статистикалық талдау барысында диаграмма түздік (сурет 1). Көптеген істер «шетелдік бағыттар» деп топтастырылған.
Құжаттарға талдау жасау барысында «американдық», «жапондық», «польшалық», «германиялық» және т.б. бағыттар қалай пайда болды? – деген сауалға жауап іздедік.
Жоғарыдағы аталған ІІХК №00447 бұйрығында қуғындалатындардың қатары едәуір кеңейтілгені белгілі. Солардың қатарында І дүниежүзілік соғыс кезінде тұтқынға түскен кеңеске қарсы әрекет жүргізген бұрыңғы германиялық, австриялық, жапондық, италиялық, түркиялық және т.б. әскери тұтқындар да енгізілген. «Үштіктердің» қызметінде шетелдік бағыттардың пайда болуын осы әскери тұтқындармен шатастырмау керек. Шын мәнінде аталған шетелдік бағыттар сол елдердің барлау агенттерінің арбауына түскен және сол елдерге қатысты үгіт-насихат жүргізген деп айыпталғандарды топтастырудан туындаған. Құжаттарды талдау барысында көзіміздің жеткені, айыпталғандардың арасында шетелдік азаматтар мен реэмигранттардың қатары аз болған. Осыған байланысты статистикалық мәліметтерді диаграмма түрінде жинақтадық (сурет 2).
Мәселеге айқындық беру үшін «жапон бағытына» қатысты құжаттарды талдайық.
Алматы облыстық ІІХКБ Үштігі КСРО ІІХК Арнайы бөліміне 21 қазан 1938 жылғы №1 хаттамасын жолдаған. Хаттамада І санат бойынша 56, ІІ санат бойынша 2 іс қаралғандығы айтылады.
Осы істердің арасында 1907 жылы туған Қоғалы ауданы Қызылжар селосының тұрғыны, ірі байдың баласы, колхоз мүшесі Джекбаев Нусупжан 1937 ж. жапон барлауының агенті Калиев Аязбай арқылы Жапонияның әскери көмегі арқылы буржуазиялық мемлекет құру, КСРО-ның әскери және экономикалық қуаты туралы тыңшылық мәліметтер жинау, көтерілісшіл және диверсиялық кадрлар дайындауды мақсат еткен кеңеске қарсы ұлтшылдық-диверсиялық көтерілісшіл ұйымға тартылған деп айыпталады. 
Калиевтың тапсырмасымен Джекбаев жүйелі түрде тыңшылық мәліметтер жинаған. Атап айтқанда Сарыөзек – Хоргос трактымен КСРО-дан Синьцзянға (Батыс Қытайға) әскери жүк тасыған автокөліктердің саны, әскери жүктердің сипаты, Қоғалы ауданы тұрғындарының саяси көңіл-күйі, колхоздардың экономикалық қуаты, техникамен жарақтандырылуы туралы мәліметтер жинап, сол еңбегі үшін сыйақы алып тұрған. Айыбын мойындаған және ату жазасына кесілген [181].
Осы бағыт бойынша Үштіктің 14 қазан 1938 ж. №2 хаттамасымен барлығы 43 іс қаралған. Солардың арасынан Лепсі шекаралық комендатурасы дайындаған №8706 іс бойынша Сиелканов Бекен айыпталған. Ол 1894 жылы туған, әлеуметтік тегі бай-молда, Шұбартау ауданы №8 ауылында туған, тұтқынға алынған кезде Сарқанд ауданының Покатилова ауылында молда болған. 25 сәуір 1938 жылы тұтқынға алынған.
1935 жылы Сарқанд ауданы Покатиловка ауылында контрреволюциялық тыңшылық-диверсиялық топ ұйымдастырған. Ол шекара қорған аймағы бойынша жапон барлау қызметіне беру үшін тыңшылық сипаттағы ақпарат жинаумен айналысқан. Ұйым мүшелеріне колхоз меншігіне диверсиялық әрекеттер жасауға тапсырма берген деп айыпталады. Ол Ақ-Бұлақ шекара заставасына қарулы шабуыл дайындаған, Ол жапон басқыншылығынан бағдар ала отырып, антисоветтік көтеріліс пен жеңіліске толы үгітпен айналысты. Ол кінәсін толығымен мойындаған. Сыбайластары Наврузбаевтың, Шалдамбаевтың, Тулюбаевтың, Абылдановтың, Джунусовтың, Хусайыновтың, Тұрғамбаевтың және Аликеновтың айғақтары бойынша сотталды [181,л. 31].
Түркісіб теміржолы ІІХК басқармасы дайындаған «Югославия бағыты» бойынша (Хаттама №1. 28 қазан 1938ж.) №2491 іс Величко Павел Повловичті айыптауға арналған. Ол 1896 жылы Дондағы Ростов қаласында туған, орыс, КСРО азаматы, партияда жоқ, сауатты. 9 наурыз 1938 ж. тұтқынға алынған. Империалистік соғыс кезіндегі орыс әскерінің тұтқыны ретінде 1927 жылы Кеңес Одағының Венадағы консулдығының рұқсатымен Югославиядан КСРО-ға келген. Величконың әкесі меньшевик ретінде транспорттан қуылған. Қамауға алынғанға дейін Түрксіб темір жолы Жамбыл станциясында тепловоз машинисінің көмекшісі болып жұмыс істеген. 
Величко 1927 жылдан бері югослав тыңшысы болған. Оны югослав агенті ресейлік ақ гвардия полковнигі Виноградов Апотин қаласында арбау арқылы қызметке тартқан. КСРО-ға кеткен кезде Величко Виноградовтан әскери қорғаныс нысандары туралы ақпарат жинау, соғыс уақытында диверсиялық жұмысты күшейту туралы тапсырмалар алды, сол үшін Армавир қаласында тұратын Виноградовтың діни қызметкер болған әкесімен байланыс орнатып, оған жинаған материалдарын беріп, одан тыңшылық тапсырмалар алған деп айыпталған және ату жазасына үкім шыққан [182].
Эстония да ол кезеңде Кеңес Одағының құрамына қосылмағандықтан, ол елмен байланыста болғандар да осы елге қатысты бағытқа топтастырылған. ҚКСР ІІХК Мемлекеттік қауіпсіздік басқармасы 14 қазан 1938 ж. дайындаған №0791 іс Островский Юлиан Альбертовичті айыптауға арналған. 
1899 жылы Витебск губерниясы Люсия қаласында (Латвия) туған, ұлты поляк, КСРО азаматы, үйленген, сауатты, партияда жоқ. 1918 жылдан 1923 жылға дейін Қызыл Армия қатарында қатардағы жауынгер ретінде қызмет етті, содан кейін полктік сауатсыздықты жою мектептерінде қызмет еткен. 1919-1920 жж Эстонияда тұтқынға алынды. Тұтқынға алынғанға дейін (14 шілде 1938 ж.) Алматыда тұрған, Қазақ КСР Халық Комиссарлар Кеңесі жанындағы Главдорупрда есепші болып істеген.
Островский Ю.А., 1920 жылы Эстонияда тұтқында болған кезінде эстон барлауына жұмысқа қабылданып, КСРО-ға барлау жұмыстарын жүргізуге жасырын жіберілген. Островский Ленинградта эстон барлаушысы В.Е. Гродземен байланыс орнатып, 7-армия штабының саяси бөлімінде сауат ашу курсында жүрген курсанттардың саны мен құрамы туралы ақпарат жинап, жіберген. Курстарды бітіргеннен кейін 1923 жылға дейін әртүрлі қалаларда жұмыс істеп, әскери бөлімдердің орналасқан жері, қару-жарағы, қызыл әскер мен қолбасшылық құрамының саяси-моральдық жағдайы туралы мәліметтерді жинап, жеткізумен айналысты деп айыпталып, ату жазасына кесілген. Ол кінәсін толығымен мойындаған [182,л. 205].
«Латвия бағыты» бойынша Түрксіб темір жолы Ішкі істер басқармасы 23 қазан 1938 ж. дайындаған №3138 іс бойынша Айспур Иван Иванович, 1892 жылы туған Ливанговская губерниясы Айспуря селосында туған, латыш, КСРО азаматы, сауатты, бұрынғы БК(б)П мүшесі, партияға қарсы көңіл-күйі үшін партиядан шығарылған. 18 қаңтар 1938 ж. тұтқынға алынғанға дейін Түркісіб теміржол басқармасында тежегіш жүйесі бойынша аға ревизор болып жұмыс істеген.
1935 жылдан бастап Айспур диверсиялық жұмыстар жүргізді жолдың автотежегіш жүйесінің бұзылуына, соның салдарынан 1937 жылдың қазанынан 1938 жылдың 15 қаңтарына дейін локомотив қызметінің 5-бөлімінде ғана Алматы станциясында поездардың 139 сағатқа кешігу, локомотив сорғылары зақымдануының 155 оқиғасы тіркелді, сонымен қатар маршрут бойындағы локомотив сорғыларының істен шығуы, соның салдарынан станциялар арқылы пойыздардың кешігіп келуі көп орын алған,  пойыздар аралық станцияларда қалып қойған. 1936 жылы желтоқсанда Түркісіб теміржолында локомотив шаруашылығы апатты жағдайда болды. Айспур Қазатком бригадасы қатарында, Түрксіб басқармасынан комиссия төрағасы, маман ретінде Шу станциясына апатты жағдайды жою үшін жіберілген. Онда жұмысты жандандырудың орнына жекешелер мен өндірісті бұзушыларды қорғау арқылы антисоветтік деструктивті үгіт-насихатпен айналысқан, 1936 жылы әшкереленген және жойылған тыңшылық-террорлық ұйымға қатысушы әйелінің туысы эстониялық Абель Адольфпен тыңшылық жеке байланысы болған деп айыпталып, ісін трибуналға тапсырған [182,л. 28-229].
Үштіктің құжаттарының арасында «Неміс бағыты» бойынша істердің көлемі үлкен. Ол түсінікті де. Германия мен Кеңес Одағы арасындағы шиеленіскен халықаралық жағдайға байланысты чекистер тыңшылық әрекеттердің басым бөлігін неміс барлау қызметімен байланыстырған. Үштіктің 12 қазан 1938 ж. №2 хаттамасымен құжатталған Маликов-Сергеев Максим Трофимович Талдықорғанның тумасы, кулак отбасынан шыққан. Ол 1937 жылы неміс тыңшысы Хартфельдер тарапынан Германия үшін тыңшылық ақпарат жинайтын, Германияның КСРО-ға шабуылы кезінде Кеңес өкіметіне қарсы диверсия мен қарулы көтеріліс дайындайтын тыңшылық және диверсиялық көтеріліс ұйымына арбалған. Ол тыңшылық мәліметтерді жинап, агентіне өткізіп отырған, халықтың саяси көңіл-күйі және оның Кеңес өкіметіне деген көзқарасы туралы, мұнай базасы мен Талдықорған МТС-ін өртеуге дайындық жасады, кулак Хомяковты ұйымға тартып, оған өзгелерді ұйымға тартуды тапсырған деген айып тағылып, атуға үкім шыққан [182,л. 27].
Үштіктің №3 хаттамасымен (14.10.1938 ж.) барлығы 8 іс қаралып, барлығы да ату жазасына кесілген [182,л. 257]. Маңыздылығына сай бұл істер Орталыққа жіберілген.
«Чехословак бағыты» бойынша 1901 жылы Ленинград облысы Новорожев қаласында туған жоғары білімді Валк Софья Абрамовна 1934 ж. КСРО ІІХК Ерекше Кеңесінің шешімімен 3 жылға жер аударылған. 28 мамыр 1938 жылы тұтқынға алынғанға дейін Павлодарда тұрған.
Чехословакияда тұрған кезінде С.А. Валк 1928 ж. барлау қызметіне тартылып, Сауда өкілдігіндегі қызметін пайдаланып, Кеңес Одағына тыңшыларды өткізген. Валкты 1930 ж. чех барлау орталығы КСРО-ға тыңшылық жұмысқа жіберген, ол барлау агенті Гринбергке цемент өндірісі және жаңадан салынып жатқан заводтар, ғылыми-техникалық зерттеулер туралы мәліметтерді берген деп айыпталады. Оның қылмысы 1938 ж. 28 мамырда тұтқынға алынған күйеуі М.Германның куәлігі арқылы дәлелденген [182,л. 16].
«Поляк бағыты бойынша» Үштіктің қарауына Түркісіб теміржолы ішкі істер басқармасынан түскен Савельев Николай Павлович 1921 жылы Украинаның Кременчуг қаласында туған, 15 маусым 1938 ж. тұтқынға алынғанға дейін Сарыөзек станциясында теміржол шебері болып қызмет істеген. 
Савельев Н.П. 1936 жылдан поляк тыңшысы, поляк резиденті Прежевальский басқарған тыңшылық-диверсиялық ұйымның мүшесі болған, аталған ұйым белсенді тыңшылық-диверсиялық жұмыстар жүргізіп, поездардың қирауын, паравоз паркін күйреткен, темір жол транспортын шығынға ұшыратқан, Түркісіб теміржолымен өткен әскери эшелондар туралы тыңшылық мәліметтер жинаған деп айыпталған [182,л. 188].
«Ағылшын бағыты» бойынша топтастырылған, Үштіктің қарауына Алматы облысының Қытаймен шекарадағы шекара заставалары комендатуралары ұсынған қылмыстық істер де деректік талдауды керек етеді. Сарыжар шекара заставасы комендатурасы дайындаған сондай айыпталушылардың бірі, кедей-шаруа Мусаев Джуман 1900 ж. Нарынқол ауданында туған. 1935 ж. 59-9 бабымен 6 жылға құқынан айырылған. 14 сәуір 1938 ж. тұтқындалғанға дейін Қытайда өмір сүрген.
Ол 1934 ж. халық жауы Жандосов тарапынан контрреволюциялық, ұлтшылдық-фашистік және тыңшылық ұйымға мүше болып тартылған, 1936 ж. ұйымның тапсырмасымен Батыс Қытайға өтіп, шетелдегі ағылшын агенттері болып жүрген алашордашылар Игембаев, Жайнақовтар басқарған эмиграциялық ұйыммен тұрақты байланыс орнатқан, Игембаев пен Жайнақовтың тапсырмасымен шекараны 5 рет бұзып өткен, Жандосовтың хатын  және оған жауаптар алып қайтқан, Жайнақовқа кеңестік құрылыс туралы тыңшылық мәліметтер жеткізіп отырған, 1938 ж. ұйым мүшелері Тұрлыбеков пен Есімбековтерді эмиграциядағы ұйымға қарулы көмек көрсетуге алып өткен деген айып тағылып,  ату жазасына кесілген [182,л. 258-259].
Қытайдағы контрреволюциялық ұйым басшысы, ағылшын тыңшысы Жайнақовпен байланыс орнатқан Нарынқол ауданы Үкірші ауылының тұрғыны Тастандыев Жақып та өңірдегі тыңшылық ұйымның белсенді мүшесі болып айыпталған. Аталған екі тұлғамен бірге, осы Нарынқол ауданының тұрғындары, бәрі де колхозшы, кедей-шаруа Мужуков Ешен, Анарбеков Битеман, Усембаев Тастанбай, Турлубаков Алимжан, Есимбеков Закорья, Ракымбаев Сауден ұлтшылдық контррефолюциялық ұйымға тартылып, шетелдің (ағылшындық) барлау қызметіне тыңшылық жасаған, осы мақсатта Қытайға бірнеше рет барып келген, Мусаев пен Тастандыевқа тыңшылық мәліметтер беріп отырған, елдегі колхоз құрылысына зиянкестік жасаған, кеңестік билікке қарсы үгіт жүргізген деген айыптар тағылып, ату жазасына үкім шыққан [182,л. 60-263].
Осы аталғаған іс бойынша тұтқынға алынып, тергелген және сотталғандардың 8 тұлғаның қатарында өзге ұлттан ешкім жоқ. Олардың істерін топтастырған ортақ белгі – Қытайда эмиграцияда жүрген алашордашылармен байланыста болғандығы. Ол байланыс туыстық, жерлестік, құда-жекжаттық болуы мүмкін. Тергеушілерге керегі ол емес, ең бастысы олардың Кеңес өкіметінің жауы деп жарияланған алашордашылармен Қазақстанда болсын, Қытайда болсын кездесуі. Осыны негізге алып, оларды эмиграциядағы қазақ ұлтшылдарын қолдау, олардың тапсырмасымен тыңшылық мәліметтер жинау деген сияқты айыптауларды жоғары органдардан келген тапсырмаларға сай тұтқындау, жазалау лимитін орындауға бейімдейді. Тергеу хаттамаларының, айыптау қорытындыларының, куәларды беттестіру хаттамаларының егіздің сыңарындай болып, бірін-бірі қайталайтын стандартты сөз қолданыстары тергеушілердің айыптаудың дәлел-дәйектерін «саусақ арасынан сорып алғандай» әсер қалдырады.
Қорыта айтқанда, заңнан тыс Үштіктің құжаттары Жетісу өңіріндегі жаппай саяси қуғын-сүргіннің тарихын ғылыми қалпына келтіруге мүмкіндік берді. Бұл жерде осы зерттеуімізде өңір бойынша Үштіктің қызметін толық қалпына келтірдік деп түпкілікті қорытынды жасамайтындығымызды айтқым келеді. Орасан зор құжаттық базаны толық археографиялық өңдеуден өткізуге мүмкіндік болмағандықтан да зерттеуімізде статистикалық тәсілдерді қолданып, заңнан тыс Үштіктер қызметінің сандық мәліметтерін жүйелей алдық. Осы бағыттағы жұмыстар алғаш рет орындалғандықтан да біздің назарымыздан тыс қалған деректер, құбылыстар болуы мүмкін. Ең бастысы, тақырыпқа деректік тұрғыда тарихи танымды жаңалайтын тұжырымдар ұсынатындай айқындық бере алдық деп ойлаймыз. 



























3 ЖЕТІСУ ӨҢІРІНДЕГІ САЯСИ ҚУҒЫН-СҮРГІН ТАРИХЫН ОҚЫТУ ӘДІСТЕМЕСІ 

3.1 Қазақстан тарихы курсында Жетісу өңіріндегі жаппай саяси қуғын-сүргін тарихының оқыту жайына әдістемелік талдау 
Тақырып бойынша жүргізген ғылыми ізденістер барысында Жетісу өңіріндегі жаппай саяси қуғын-сүргіннің тарихына қатысты архив деректеріне негізделген қорытындыларымызбен қол жеткен нәтижелерімізді алдыңғы тарауларда жүйеледік. Ендігі кезекте осы нәтижелерді оқу процесіне енгізу міндетін іске асыру үшін ЖЖОКБҰ білім бағдарламаларында осы тақырыптың қаншалықты  деңгейде қарастырылғанын анықтап, шолу жасаймыз. Сондай-ақ Жаңа Қазақстан жағдайында білім беру жүйесін жаңа әлеуметтік-экономикалық ортаға бейімдеу маңызды басымдықтарының бірі болып танылғандығын [183] ескере отырып, білім мазмұнын жаңалауға баса мән беруді көздедік. 
2020 жылы 24 қарашада «Саяси қуғын-сүргін құрбандарын толық ақтау» жөніндегі құрылған мемлекеттік комиссияның басты мақсаты – кеңестік билік тұсында  орын алған саяси қуғын-сүргіннен жапа шеккен қазақстандықтарға қатысты отандық және шетелдік архивтерден жаңа материалдарды анықтау және талдау арқылы барлық санаттағы саяси құрбандарға қатысты тарихи әділдікті қалпына келтіру [93,б. 5]. 
Сондықтан, Қазақстандағы саяси қуғын-сүргін жүргізудегі ерекшеліктерді ескере отырып зерттеу жүргізілуі қажеттілігі және ұсыныстар әзірлеу ең өзекті мәселелердің бірі. Осылайша, аталмыш мәселенің маңыздылығы артып, тарихшылардың саяси қуғын-сүргінді тың тарихи деректері негізінде жан-жақты зерттеулерін және әділетті бағасын алудың қажеттілігі туындайды. Қуғын-сүргінге қатысты мәселелерді обьективті анықтау үшін, ең алдымен, архивтік дереккөздерге жүгіну қажет.
Аталмыш кезеңдегі, Жетісу өңіріндегі жаппай саяси қуғын-сүргіннің объективті тарихын зерделеу және жазу үшін жаңа архивтік деректер және жазбаша материалдарды, ауызша куәліктер мен естеліктерді анықтап және кешенді зерттеумен қатар оны оқу үдерісінде тиімді әдіс-тәсілдер арқылы пайдаланудың маңызы зор. 
1990 оқу жылынан бастап «Қазақстан тарихы» курсы жоғары оқу орындарының оқу жоспарына жаңа дербес пән болып енді. Тәуелсіздік жағдайында ЖЖОКБҰ арналған Қазақстан тарихынан тұңғыш тұжырымдама, тарихи білім беру стандарты, жаңа типтік бағдарламалар мен оқулықтар дайындалды. «Қазақстан тарихын Жоғары және оқу орнындарында оқыту тұжырымдамасы» (тарих емес мамандықтар үшін) [99,б. 5], Қазақстан Республикасы Ғылым және жоғары білім министрінің 2022 жылғы 20 шiлдедегi №2 бұйрығымен бекітілген Жоғары және жоғары оқу орнынан кейінгі білім берудің мемлекеттік жалпыға міндетті стандарты [95,б. 9], «Қазақстан тарихы» оқу бағдарламаларында тарих курстары бойынша білім алушылардың   білімдерді меңгерудің, біліктердің қалыптасуының міндетті деңгейлері, білім алушыларға қойылатын талаптар анықталған [100,б. 13].
ЖЖОКБҰ Қазақстан тарихы пәнін оқытуда білім алушылардың  ойлау қабілетін дамытудың, біліктер мен дағдыларды қалыптастырудың орны ерекше. 
«Қазақстан тарихын  ЖЖОКБҰ оқыту тұжырымдамасында»  әдіснамалық және дүниетанымдық  негіздері, ұлттық тарихты оқыту үдерісіндегі тәрбиелік қызметтерін кеңейтуге бағытталған міндеттер мен курс мазмұнының негізгі бағыттары  қамтылады [99,б. 4]. 
ЖЖОКБҰ «Қазақстан тарихы» курсын оқыту білім алушылардың   Қазақстанның сонау ерте заманнан бүгінгі дейінгі сан ғасырлық тарихынан терең ғылыми білімдерді меңгеруге, олардың бойында патриотизм мен азаматтық позицияны қалыптастыруға  себін тигізеді. 
«Қазақстан тарихын  ЖОО-нда оқыту тұжырымдамасында»  әдіснамалық және дүниетанымдық  негіздері, ұлттық тарихты оқыту үдерісіндегі тәрбиелік қызметтерін кеңейтуге бағытталған міндеттер мен курс мазмұнының негізгі бағыттары  қамтылады [99,с. 436]. 
Тұжырымдама негізінде Қазақстан тарихы курсы жалпы қабылданған тарихи кезеңдерге сай құрылған, Отан тарихына қатысты ұлттық ерекшеліктер есепке алынған. «Осыған сәйкес дәстүрлі хронологиялық кезеңдер (ежелгі және орта ғасырлық, жаңа және қазіргі кезеңдегі тарих) Қазақстан тарихындағы елеулі маңызы бар және айқын көрініс тапқан кезеңдермен толықтырылады. Тарихтың қазіргі және жаңа кезеңін оқыту барысында тақырыптық-проблемалық блоктарды (экономика, саясат, әлеуметтік-мәдени үдерістер, идеология және т.б.) және негізгі уақыт кезеңдерін (мысалы, 1991-1995 жж., 1996-2001 жж., 2002-2007жж., 2010-2022 жж.) бөліп көрсету қажеттілігі» негізделеді [99,б. 8]. 
ЖЖОКБҰ стандарты жалпы білім беретін пәндер циклі міндетті компонент пәндері мен таңдау компоненттерін қамтиды [89,б. 3]. ЖЖОКБҰ стандарт негізінде «Білім алушылардың даярлық деңгейіне, мазмұнына, оқу жүктемесінің ең жоғары көлеміне, пәннің  жоспарлары мен бағдарламаларына, оқытушы мен білім алушылардың зерттеу қызметіне қойылатын оқу-әдістемелік талаптар» анықталған [95,б. 3]. 
«Қазақстан тарихы» пәнінің үлгілік оқу бағдарламасының мазмұнына қысқаша тоқталайық. 2018-2022 оқу жылдары ЖЖОКБҰ «Қазақстанның қазіргі заман тарихы» пәнінің бағдарламасы негізінде оқытылды.
2022-2023 оқу жылдарынан бастап «Қазақстан тарихы» жалпы білім беретін пәнінің оқу бағдарламасы» ЖЖОКБҰ бакалавриат білім беру бағдарламаларының білім алушыларына арналған және оқытудың мақсат-міндеттерін,  мазмұнын, әдістерін айқындайды [101,б. 6]. Бұл курстың мазмұны жалпы қабылданған тарихи кезеңдерге сәйкес құрылған, яғни еліміздің тарихы дүние жүзіндегі тарихи үдерістердің дамуына сәйкестендіріп қарастырылады. Тарихи үдерістің жалпы сипаттамалары ұйымдастырушылық және мәдени-өркениеттік өлшемдерге негізделеді [99,б. 10]. Аталған бағдарламада бірқатар өзекті  проблемалар: «саяси қуғын-сүргіннің басталуы, индустрияландырудың ерекшеліктері, қоғам қайраткерлерінің ұстанымдары, бай шаруашылықтарының тәркіленуі және т.б.» сияқты мәселелерді оқыту қарастырылған. Алайда нақты «саяси қуғын-сүргін» ұғымын ашып көрсетуге, осы саясаттың нақты облыстардағы сипаттамасы, түрлері, салдары, ерекшеліктері, нәтижелері, әр аймақтарда қалай жүргізілгендігі, осы тұста қызмет жасаған қоғам қайраткерлерінің өмірі мен қызметі, көшбасшылары туралы мүлдем қарастырылмайды. Өңір тұрғындарының сайлау құқығынан айыру, ірі байлардың мал-мүлкінің кәмпескеленуі, ауа көшу, «Бес масақ» заңы іспетті соттық қуғындау түрлері, үштік хаттамаларындағы жаппай саяси қуғын-сүргінге ұшыраған құрбандардың статистикалық анализі, кеңестік үкіметтің террорлық іс-әрекеттері жайлы мәселелер тың деректер мен құжаттар арқылы негізделмегені анықталды. Оқытушылардың арасында жүргізілген ауызша-жазбаша сауалнамаларды талдау нәтижесіне қарағанда, Қазақстан тарихының оқу бағдарламасында негізгі оқиғалар, құбылыстар, фактілер, тарихи тұлғалар туралы қарастырылғанымен, бөлінген уақыт тапшылығынан бірқатар танымдық-тәрбиелік материалдарға көңіл аударуға мүмкіндіктің жоқтығын алға тартады. Соның ішіндегі Жетісу өңіріндегі жаппай саяси қуғын-сүргін тарихына қатысты материалдарды оқып үйренудің білімдік-танымдық әлеуеті зор екенін атап көрсетіп, алайда оқу бағдарламасы мен оқулықтарда қарастырылмағанын жауаптарында көрсетеді. Қазақстан тарихы пәні еліміздегі жоғары оқу орындарында  тарихшы және тарихшы емес мамандықтарда оқитын бакалавр деңгейінде білім алушыларға арналған оқулықтарды оқытушылар, білім алушылар аудиоториялық сабақтарда кеңінен пайдаланып, өзіндік тәжірибе жинақтауда. «Қазақстан тарихы» пәнінен ЖЖОКБҰ білім алушыларға арналған бірқатар қажетті еңбектер, оқулықтар, оқу құралдар мен дәріс курстары жарық көрді [32,б. 5]. Осындай оқулықтардың авторлары Аяған Б.Ғ., Әбжанов Х.М., Махат Д.А. дайындаған [32,б. 5]. 
Оқулық мазмұны Қазақстанның қазіргі тарихының бағдарламасына сай жазылған. Кеңестік модернизация және тоталитарлық жүйе қасіреті атты тақырып мазмұнында: «...1925 жылы Қазақстан партия ұйымы басшылығына Ф.И. Голощекиннің келуімен Кеңестер одағы бойынша Сталиннің шектеусіз жеке билігін орнату процесін тереңдеткен қадам жасалды. Қуғын-сүргінге ең алдымен Алаш қозғалысының қайраткерлері ұшырады.1927 жылы Ә. Бөкейханов Қазақстаннан аластатылып, Мәскеуде мырза қамақта отыруға мәжбүрленді ...Саяси қуғын-сүргін Қазақстанның интеллектуалдық әлеуетін әлсіретіп қана жойған жоқ, адамдардың бойына үрей, қорқыныш, ертеңгі күнге сенбеу тәрізді жағымсыз қылықтарды да ұялатты» деп жазылған [32,б. 89-91].  
Қ.С. Қаражан, т.б. Қазақстан тарихы: Тарих емес факультеттердің студенттеріне арналған Қазақстан тарихынан Лекциялар курсы. - Алматы: Заң әдебиеті, 2009. – 376 б. [33,б. 2].  
12 тақырыптың «Қазақстан кеңестік тоталитарлық жүйенің қалыптасып нығаюы кезінде (1921 – 1939 жж.)» деп аталады. «...Кеңес өкіметінің өлкедегі әртүрлі айыптау науқаны жаппай саяси қуғын-сүргінге ұласты...» [33,б.  257-260].Оқулықта алғаш рет «жаппай халыққа қарсы бағытталған террор», «большевиктік жаппай репрессия саясаты, жаппай «үлкен террор» ұйымдастырылды» деген ұғымдар пайдаланылған. Зерттеу тақырыбы бойынша, тек ЖЖОКБҰ оқу-әдістемелік кешенді талдаумен шектелмедік. Сонымен қатар,  эксперименттің алғашқы кезеңінде мектептегі «Адам мен қоғам» білім саласы бойынша жаңартылған оқу бағдарламасы, оқулықтар және оқу-әдістемелік кешендерге талдау жасалды (сурет 3, 4) [34,б. 194].   



   Сурет 3 – Дүние жүзі тарихы пәні бойынша бағдарлама 10-сынып

Жаңартылған оқу бағдарламасының мазмұнына сай «Қазақстан тарихы» пәнінен жаңа мазмұндағы оқулықтар жарық көрді. 



Сурет 4 - 8-11 сынып Қазақстан тарихы оқулығының мазмұнындағы саяси қуғын-сүргін мәселелері

Еліміздегі білім беру жүйесіндегі өзгерістерге байланысты білім алушылардың  кәсіби құзырлығын дамыту мәселесіне аса мән беріліп отыр. ЖЖОКБҰ Қазақстан тарихынан білім алушыларға сапалы білім беру үдерісі «ХХІ ғасыр дағдысы», құзыреттілікті, яғни нəтижеге бағдарланған білім мазмұнын меңгертуді көздейді. Бұл өз кезегінде өзінің елін, жерін, ана тілін сүйетін – отаншыл, жаңа технологияларды игерген, команда құрамында белсенді  жұмыс  істей алатын, өз іс-әрекетіне жауапкершілікпен қарайтын, туындаған мәселелерді шешуге қабілетті, шығармашыл, жоғары білікті және мәдениетті болашақ мамандарды даярлауды талап етеді. Педагогикалық-психологиялық əдебиеттерде құзыреттілікке берілген анықтамаларда: «жан-жақты, білімді, тәжірибиесі мол, білікті маман; кәсіби теориялық білімдері мен практикалық біліктілігі, тәжірибеден өткізілген кәсіби маңызды сапа» деген мағынада пайдаланылады [48,с. 48]. Сонымен құзыреттілік  дегеніміз – білім алушының білім, білік, дағды мен іс-әрекетін өз өмірінде  қолдана білуі және мәселелерді шешу үшін адамның өзінің іс-тәжірибесінің болуы деп түйіндейміз.
Бүгінгі таңда ғалымдар құзыреттілікті нәтижеге бағдарланған жаңа білім беру жүйесінің сапалық критерийі ретінде қарастырады. Осы ретте, «Жетісу өңіріндегі жаппай саяси қуғын-сүргін тарихының архивтік деректері» атты таңдау пәнінің мазмұны мен құрылымы оқытудың нәтижесіне бағдарлау көзделді. Яғни, білім алушылардың біліктілігін, хабардарлығын, іскерлігін арттыруды талап етеді. Біз осылардың барлығын ескеріп және ғалымдардың құзыреттілікке байланысты ұсынған анықтамаларын негізге ала отырып, Жетісу өңірігіндегі жаппай саяси қуғын-сүргін тарихын оқытудың мазмұндық-құрылымдық болжамдық моделін ұсынамыз (сурет 5). Педагогикалық оқу үдерісінде модель танып, білу, үлгі, өлшем, әдіс ретінде екі аспектіде қарастырылады: 1 – оқу үдерісіндегі білімді меңгеру, 2 – оқудағы іс-әрекет элементтері [184-193]. 
Модельдеу жаңашыл әдістердің  бірі ретінде, шығармашылық субъектіні құрылымдау міндетін атқаруға бағытталады. Осы орайда, қазіргі кредиттік оқыту жағдайында оқу нәтижелеріне жету мақсатында Жетісу өңірігіндегі жаппай саяси қуғын-сүргін тарихын оқыту негізінде білім алушылардың құзіреттілігін қалыптастыруға, олардың белсенділігін, дербестігін дамытатын білім беру моделін сызба түрінде және мазмұндық сипаттама ретінде беріледі (кесте  9). 
Жетісу өңірігіндегі жаппай саяси қуғын-сүргін тарихын оқытудың тәлім-тәрбиелік мазмұндық сипаттамасы: Қазақстан тарихынан аудитория да және аудиториядан тыс білім беру, тәрбие жұмысы, мақсат, міндеттері, дидактикалық ұстанымдары, әдістері, құралдары, бағыттары ұштастырылып қарастырылады. Біздің жасаған болжамдық модель жоғары оқу орындарында Жетісу өңіріндегі жаппай саяси қуғын-сүргін тарихын оқыту арқылы білім алушылардың  елжандылық қасиеттері мен шығармашылығын дамытуға септігін тигізеді (сурет 5).  

Сурет 5 – «Жетісу өңіріндегі жаппай саяси қуғын-сүргін тарихының архивтік деректері» курсын оқытудың  мазмұндық құрылымы

Енді осы аталған компонеттерді жеке-жеке қарастырайық. Зерттеу тақырыбы бойынша әдіснамалық  тұжырымдамаларды негізге алып, өңірдегі жаппай саяси қуғын-сүргін тарихын оқыту негізінде білім алушылардың білімін, белсенділігін, дербестігін дамытатын білім беру моделі құрылып, мотивациялық, когнетивтік, мазмұндық және процессуалдық компоненттері негізделді (кесте 7).Аудиториядан тыс тәрбиелік іс -шаралар


Кесте 7 – Жетісу өңіріндегі жаппай саяси қуғын-сүргін тарихын оқыту негізінде білім алушылардың білім, білік, дағдыларды меңгеру компоненттері, өлшемдері, көрсеткіштері
 
	Компоненттер
	Өлшемдер
	Көрсеткіштер

	1
	2
	3

	Мотивациялық компонент 
Мотив – адамның обьективті мұқтаждығы мен ынтасын бейнелейтін ішкі талаптануы. Психологиялық және педагогикалық еңбектерде мотивті 2 топқа бөліп қарастырады: танымдық және әлеуметтік ретінде. Жетісу өңіріндегі жаппай саяси қуғын-сүргін тарихын оқыту білім алушылардың жаңа білімді игеруге, өздігінен білім алуға, өмір тәжірибесінде қолдануға көмектеседі. Бұл компонент тәрбиеленушінің адамгершілік қасиеттері, білімділігі, тәртібі, ұстамдылығы және т.б. ішкі дүниесінің элементтерін сипаттайды. Білім алушылардың  оқуда белсенділігін, шығармашылығын, жауапкершілігін арттырады. Ол білім алушылардың жаппай саяси қуғын-сүргін саясатының мәні мен мазмұнын түсініп, оған қызығушылығының артуын сипаттаушы компонент болып табылады.
Бұл компонент көрсеткіштері білім алушының Жетісу өңіріндегі жаппай саяси қуғын-сүргін тарихын біліп, сол арқылы білім алушының патриоттық сезімін ояту, қызығушылығын арттыру, оқу-тәрбие жұмыстарында өзара әркеттесуге ұмтылу мен жетілдірудің қажеттілігін ұғындырумен сипатталады.
	-саяси қуғын-сүргін құрбандарын білуге деген жағымды эмоционалдық көзқарасы;
-жаппай саяси қуғын-сүргіннің мәні мен мазмұнын түсініп, оған қызығушылығының артуы.
	-өз мемлекетінің  тарихын біліп, сол арқылы білім алушының патриоттық сезімін ояту, пәнге қызығушылығын арттыру; 
-өлкенің экономикалық, әлеуметтік, мәдени жетістіктеріне ұлттық мақтаныш сезімінің болуы;
-Қазақстанда мекендейтін халықтардың еркін дамуын, тілін, тарихын, салт-дәстүріне қызығушылықтың болуы.

	Мазмұндық компонент өлшемі. Жетісу өңіріндегі жаппай саяси қуғын-сүргінді
	-жаппай саяси қуғын-сүргін 
	-саяси қуғын-сүргін мен саяси қуғын-сүргін құрбандарын есте сақтау

	 оқыту арқылы білім алушының тарихи санасы мен мәдениетін қалыптастырып, дамытумен сипатталады. Оның 
	құрбандарын есте сақтау және оларды ақтау жайлы оқыту
	 және оларды ақтау жайлы мәселелерді ұғынуы арқылы, өз 

	көрсеткіші білім алушылардың  өз құқықтары мен бостандықтарын, міндеттерін жақсы меңгеруін, танымдық қабілеттерін дамытуды, оқу-қызмет тәсілдер жүйесін қамтиды. Бұл компонент  білім алушылардың саяси қуғын-сүргін тарихы бойынша  жаңа білімдер мен әрекет тәсілдерін өздігінен игеру біліктілігін айқындайды. Сонымен қатар, білім алушыларға берілетін елжандылық тәрбиенің сапалылығын қолдау мақсатында саяси қуғын-сүргін тарихын тереңірек қарастыру мақсатында жүргізілетін зерттеу жұмыстары мен тәжірибелерін сипаттайды.
	 арқылы білім алушының адами қасиеттерінің қалыптасып, дамуы. 
	құқықтары мен бостандықтарын, міндеттерін  жақсы меңгеруі;
-оқу-тәрбие жұмысында заңды және заңсыз әрекеттерді ажырата білуі; 
-ұлттық намыс, заңға жауапты көзқарасты қалыптастырудағы мүмкіншіліктерді білуі және түсінуі.

	Когнитивтік компонент білім алушылардың Жетісу өңіріндегі жаппай саяси қуғын-сүргін тарихымен танысуы, сол кезеңдегі адамдардың құқықтары мен бостандықтарын, міндеттерін білуі оларды адамгершілік, ізгілікке тәрбиелеуге ықпал етеді. Сол кезеңдегі қуғын-сүргінге қатысты басты оқиғалар мен құбылыстарды қазіргі заманмен салыстыру мүмкіндігін береді. Когнитивті компонент құрамына білім алушылардың белсенділігін, саяси қуғын-сүргінді оқыту арқылы тарихи білімі мен санасын қалыптастыру мәселелері кіреді.
	-саяси қуғын-сүргін мен саяси қуғын-сүргін құрбандарын есте сақтау және оларды ақтау жайлы маңызды құжаттардың  мазмұнын, репрессия құрбандарын білуі және практикалық іс-әрекетте пайдалануға талпынысы.
	-саяси қуғын-сүргін мен саяси қуғын-сүргін құрбандарын есте сақтау және оларды ақтау жайлы құжатарды оқыту арқылы сол кезеңдегі адамдардың құқықтары мен бостандықтарын, міндеттерін біліп, мінез-құлықта, іс-әрекетте  ұлттық намыс, мұраға, заңға жауапты көзқарас танытуы.

	Процессуалдық компонент білім алушылардың алған теориялық білімдерін аудиториядан тыс уақыттарда (таңдау пәнінде, тәрбие сағаттарында, ғылыми-зерттеу жұмыстарында) бекіту. Процессуалдық компонент өлшемі Жетісу өңіріндегі жаппай саяси қуғын-сүргінді оқыту арқылы білім алушының тарихи санасы мен мәдениетін жетілдірумен айқындалады. Бұл компонент көрсеткішіне білім алушылардың саяси қуғын-сүргін тарихын, сипаты мен ерекшеліктерін білуі, оларды позитивті жағдайда пайдалана білу, өз құқықтары мен бостандықтарын қорғау қабілетін дамыту, заңсыз әрекеттердің болуына жол бермеу қасиеттерін қалыптастыруы жатады.
	-саяси қуғын-сүргін мен саяси қуғын-сүргін құрбандарын есте сақтау және оларды ақтау жайлы  мәселелерді оқыту арқылы білім алушының өз Отанына мақтаныш сезімінің артуы, тарихи санасын жетілдіруі. 
	-саяси қуғын-сүргін мен саяси қуғын-сүргін құрбандарын есте сақтау және оларды ақтау жайлы білуі, Отанды қорғауға дайындықта белсенділігі болуы, оларды позитивті жағдайда пайдалана білуі; 
-өз құқықтары мен бостандықтарын заңды түрде қорғау қабілетінің дамуы, заңсыз әрекеттердің болуына жол бермеуі.


Зерттеу жұмысы бойынша, Жетісу өңіріндегі жаппай саяси қуғын-сүргін тарихын оқыту негізінде білім алушылардың жалпы білім деңгейлері, өлшемдері, көрсеткіштері біртұтас жүйеге келтірілді. Педагогикалық әдебиеттерде экспериментік байқаудың нәтижесін айқындауда білім алушылардың үш деңгейі: жоғары, орташа және төмен деңгейлер алу қалыптасқан. Өз зерттеуімізде тәрбиелік деңгейлер мен көрсеткіштер туралы шетелдік және отандық ғалымдардың пікірін басшылыққа ала отырып, қуғын-сүргін туралы білімдер мазмұнына қатысты салыстырмалы түрде білім алушылардың үш деңгейінің өлшемдері мен көрсеткіштері төмендегідей анықталды. 
Мұнда жалпы жаппай саяси қуғын-сүргін ұғымының мәнін, тарихын білуі, елдегі қазіргі саяси-қоғамдық оқиғалардан хабардар болуы, оның болашағына қызығушылық танытуы, саяси қуғын-сүргін құрбандарын білуі, есте сақтауы және оларды ақтау жайлы маңызды құжаттардың мазмұнын білуі, өз Отанына мақтаныш сезімінің артуы, ұлттық намыс, мұраға, заңға жауапты көзқарас танытуы, адами қасиеттердің қалыптасып, дамуы, Отанды қорғауға дайындық белсенділігін жатқыздық.
Жоғары деңгейде: жаппай саяси қуғын-сүргін ұғымдары бойынша түсінігі толық, мәнін, ерекшеліктерін түсінеді өз бойында адамгершілік, имандылық сезімдерді шынайы бағалай алады, оны одан әрі жетілдіру бойынша әрекет етуге ұмтылады; саяси қуғын-сүргін тарихы туралы білімдерін қолдануға деген белсенді, терең қызығушылығы және қажеттілігі бар; жаппай саяси қуғын-сүргін тарихының кезеңдері мен шығу тарихын, мазмұнын меңгерген; жаппай саяси қуғын-сүргін тарихының ерекшеліктерін дұрыс біледі, аудиториядан тыс жұмыстарда және сабақтарда саяси қуғын-сүргіннің зардаптарын дұрыс бағалап, меңгерген.
Орта деңгей: жаппай саяси қуғын-сүргін тарихы туралы түсінігі бар, бірақ оның мәні мен маңызын ескермейді, әрі өз бойында қалыптастыруға құлшынысы жоқ. Осы деңгейдегі білім алушылар жаппай саяси қуғын-сүргін кезеңдері, тарихы, ерекшеліктерін түсінуге талпына бермейді; саяси қуғын-сүргін тарихын жете бағалау мен ұғынуда, тақырыптың қызығушылығын оятуда шығармашылық бастамашылдықты көрсете алмайды; саяси қуғын-сүргін тарихының мәнін ішінара біледі; саяси қуғын-сүргіннен зардап шеккен құрбандары туралы жеткілікті білмейді; саяси қуғын-сүргін тарихын ашып көрсету арқылы тұлғаны интеллектуалды дамытуға бағытталған кейбір қабілет пен дағдыларға ие. 
Төмен деңгей: саяси қуғын-сүргін тарихын меңгеруге деген қажеттілік пен қызығушылық жоқ, жаппай саяси қуғын-сүргін тарихынан жалпы хабары болғанымен, ерекшелігіне мән бермейді; саяси қуғын-сүргін тақырыбына қызығушылығын дамытуға шығармашылық бастамашылдық танытпайды; жаппай саяси қуғын-сүргін тарихының кезеңдері мен шығу тарихы туралы білімі, қолданылу әдістері, тұлғаның интеллектуалды даму мүмкіндіктері төмен; саяси қуғын-сүргін тарихын ашып көрсету үшін қажетті тәжірибелік қабілет пен дағдыларға ие емес, сабақ мазмұны мен аудиоториядан тыс іс-шараларда саяси қуғын-сүргін тарихының материалдарын таңдауға қиналады. Сонымен, біз ғалым B.C. Ильиннің ғылыми зерттеуі негізінде білім алушылардың жалпы деңгейін айқындауда педагогикалық жоғары оқу орындарында қуғын-сүргін саясатының 3 деңгейін анықтадық [190,б. 57]. Жетісу өңіріндегі жаппай саяси қуғын-сүргін тарихын оқытуда ынталандыру; мазмұндық; когнитивті; эмоционалдық-құндылықтық; іс-әрекеттік-рефлексивтік саласы бойынша білім алушылардың білім деңгейін төменгіден жоғары сатыға көтеру көзделеді.
Аталмыш деңгейлер білім алушылардың жаппай саяси қуғын-сүргін тарихы мәселесін дұрыс түсініп, алған білімдерін өздерінің өмірлік тәжірибесінде пайдалануға ықпал жасайды. Сонымен, білім алушылардың құзіреттілігін қалыптастыру мәселелерін зерттеуші педагогтардың еңбектерін зерттей келе, оқу-тәрбие үдерісін ұтымды жүзеге асыруға мүмкіндік беретін моделі құрылды. Сонымен қатар, Жетісу өңіріндегі жаппай саяси қуғын-сүргін тарихын оқыту үшін құрастырылған модельді негізге ала отырып, білім алушылардың шығармашылығын дамытудың жүйесін бір қалыпқа келтірдік (сурет 6).

Сурет 6 – «Жетісу өңіріндегі жаппай саяси қуғын-сүргін тарихының архивтік деректері» курсын оқытуда өлкетану материалдарын пайдалану арқылы білім алушылардың шығармашылығын, өздігінен орындайтын жұмыстарының әдістемелік жүйесі 

Зерттеуімізде теориялық модельдеу әдісін негізге алып, Жетісу өңіріндегі жаппай саяси қуғын-сүргін тарихын оқытуды тиімді жүзеге асырудың болжамдық моделін жүзеге асыру үшін өлкетану материалдарын пайдалану арқылы білім алушылардың өздігінен орындайтын жұмыстарының әдістемелік   жүйесін құрастырдық. Бұл жүйелі жұмыс ЖЖОКБҰ Қазақстан тарихы пәнінің оқу-тәрбие үдерісінде ұйымдастырылады. Өлкетанулық білім аймақтың мәдени құндылықтарымен қамтамасыз етіп отыратын әлеуметтік-мәдени ақпарат көзінің бірі. Өлке – аймақ, өңір, атырап, дала деген сөздердің мағынасын білдіреді. Өңір-аймақ, төңірек, алқап [194].
Өлкетану – өлке, оның табиғаты, халқы, шаруашылығы, тарихы мен мәдениеті туралы білім жиынтығын қамтиды. Өлкетанудың басты мақсаты: туып-өскен өлке жөнінде, оның халқы, тарихы, шаруашылығы мен мәдениетінің дамуы, пайдалы қазбалары, тарихи ескерткіштері туралы мәліметтер жинақтау. Жастар бойында тұлғалық елжандылық құндылықтарды қалыптастыру, өлкетану материалдарын оқу үдерісінде пайдалану туралы А.Т. Қайыпбаева [192,б. 169], Н.У. Серикова [193,б. 75], Ж.А. Дәуренбаева [69,б. 24], т.б. ғалымдардың ғылыми зерттеулерінде басты назарға алынды. 
Оқу бағдарламаларын талдау нәтижесінде, ЖЖОКБҰ Қазақстан тарихы типтік оқу бағдарламасының базалық білім мазмұны жоспарында өлкетану материалдарын оқыту мәселесі қарастырылмағаны анықталды. Сондықтан эксперимент жүргізу барысында арнайы сағат бөлінді. Бұның өзі, оқытушының тарихи оқиғаларды туған жерге байланысты материалдармен кіріктіріп оқытуына жол ашады. Мысалы, Қазақстандағы саяси қуғын-сүргін тарихын оқыту үдерісінде білім алушылар Жетісу жерінің тарихы, экономикасы мен мәдени өмірімен, сол жерде мекендеген халықтардың салт-дәстүрі мен  тұрмыс-тіршілігімен терең танысуларына мүмкіндік жасалды. Оқу үдерісі аудиториялық және аудиториядан тыс уақытта жүргізілді. Аудиториялық сабақ негізінде Қазақстан тарихы, Әлем тарихы, Саясаттану, Экономика, Мәдениеттану, таңдау пәндерін пәнаралық байланысты қамту арқылы жүзеге асырылады. Ол үшін оқу үдерісінде сабақтарды әртүрлі пәндерден алынатын мәліметтер бірін-бірі толықтырып, тереңдететіндей түрде жоспарлау ұсынылды. Ал аудиториядан тыс уақыттағы тәрбие іс-шараларына ЖЖОКБҰ өтілетін тәрбие сағаттары, практикалық, конференция, диспут, пікірталас сабақтары, тәрбие сағаттары, ұжымдық, топтық, өзіндік жұмыстар, әр-түрлі ғылыми-зерттеу жұмыстарын қамтиды (сурет 7).  

                                                                                           


Сурет 7 – Жетісу өңіріндегі жаппай саяси қуғын-сүргін тарихын оқытуда өлкетану материалдарын пайдалану жолдары

Жетісудағы жаппай саяси қуғын-сүргін тарихына қатысты өлкетану  материалдарын,  әртүрлі  архив деректерін қолдану білім алушылардың түрлі өзіндік жұмыстар: ғылыми жобалар, рефераттар дайындау, қорыту, бағалау, пікір алмасу, сыни тұрғыдан талқылау дағдыларын дамытуға мүмкіндік жасалады.Жоғарыда көрсетілген механизмді жүзеге асыру арқылы білім алушылардың жаппай саяси қуғын-сүргін тарихын оқытуда өлкетану материалдарын пайдалану арқылы тарихи  білімін, белсенділігін дамытудың тиімді жолдары қарастырылады. 
Қорыта келгенде, Қазақстан тарихының оқу бағдарламалары мен оқулықтарын талдауда аталмыш мәселенің жан-жақты қырларын ашуға ұмтылыс жасалды. Жоғары оқу орындарында Отан тарихының оқу- әдістемелік кешенін одан әрі жетілдіруді талап етіледі. Аталмыш курсты оқытуға арналған типтік оқу бағдарламасының мазмұнын талдау нәтижесі, саяси қуғын-сүргін мәселесіне қатысты тақырыпты оқып үйренуге 2 сағат бөлінгені, бірқатар өзекті проблемалар қамтылғаны анықталды.Алайда, нақты «саяси қуғын-сүргін» ұғымының мәніне әр қырынан тоқталып, мазмұнын ашып көрсетуге, саяси қуғын-сүргін тарихының нақты облыстардағы сипаттамасы, жазықсыз құрбандардың өмірі мен қызметі туралы материалдарды оқып үйренудің білімдік, тәрбиелік-танымдық әлеуетінің зор екенін ескере отырып, осы мәселелерді енгізудің қажеттігі туралы қорытындыға келдік. 
Білім, білік, дағдыларды меңгеру, тәрбие беру мәселелерін зерделеген ғалым-педагогтардың еңбектерін басшылыққа алып, ЖЖОКБҰ Қазақстан тарихы пәнінің бағдарламалары мен оқулықтарын негізге ала отырып, Жетісу өңіріндегі жаппай саяси қуғын-сүргін тарихын оқыту арқылы білім алушылардың шығармашылығын дамыту үшін оқу-тәрбие үдерісін ұтымды жүзеге асыруға мүмкіндік беретін моделі құрылды. «Жетісу өңіріндегі жаппай саяси қуғын-сүргін тарихының архивтік деректері» атты таңдау пәнінің білім беру бағдарламаларының мазмұнына енгізудің қажеттігі негізделді. 
Демек, білім мазмұнын жаңалау мақсатында таңдау пәнінің мазмұнын қалыптастырып, оны оқытудың әдіс-тәсілдерін негіздеуіміз керек екендігі айқындалды. 

3.2 Жетісу өңіріндегі саяси қуғын-сүргін тарихын оқытудың заманауи әдіс-тәсілдері
Бүгінгі күндегі қоғамның үдемелі дамуы ЖЖОКБҰ оқу нәтижелерін жоспарлау міндеттерін алға қойып отыр.Өткенді зерделеу, тарихи сананы қалыптастыру, өте бай тарихи мұраларды бүгінгі күннің кәдесіне жарату, оның мәнін терең түсініп, сыни тұрғыдан бағалау, оқытудың заманауи әдістемесін ұтымды қолдануды талап етеді. Қазақстан тарихы пәнін оқытуды ұйымдастыруда оқытушылар пайдаланатын әдіс-тәсілдер оқыту үдерісінің тиімділігіне айтарлықтай әсер ететіні белгілі. Зерттеулер көрсетіп отырғандай, білім берудің «дәстүрлі» тәсілдеріне қарағанда белсенді әдіс-тәсілдер оқудағы анағұрлым жоғары нәтижелерінің болуына себін тигізеді.Өзгермелі ортада өмір сүруге бейім, бәсекеге қабілетті, құзіретті тұлғаны дамытуда Қазақстан тарихын оқыту үдерісін жаңаша ұйымдастырудың, білім алушылардың сапалы, бәсекеге қабілетті білім алуға, белсенділігін арттыруға ықпал ететін және оқытушылардың  шығармашылығын дамытудың негізгі құралы ретінде оқытудың белсенді әдістері мен педагогикалық технологияларын тиімді пайдаланудың маңызы зор.
Соңғы жылдары жылдам өзгеріп тұратын әлем және ақпараттық технологияның білім беру үрдісіне кеңінен ендіру жағдайында оқыту әдісі мен тәсілдері едеуір өзгеріске түсті. Тарихты оқытудың жаңашыл әдіс-тәсілдері, оны сабақта пайдалану жолдары, қазіргі тарих сабағына қойылатын дидактикалық және әдістемелік талаптар туралы белгілі әдіскерлер Л.Н. Алексашкина, М.Т. Студеникин, М.В. Короткова, О.Ю. Стрелова, Е.Е. Вяземский, В.В. Шоган, В.Я. Румянцев, Т.Т. Тұрлығұл, Б.С. Сарсекеев, т.б. ғалымдар  қомақты еңбектер жазды [77,с. 188].
Бүгінгі таңда оқыту әдістері өзінің көптүрлілігімен, білімнің интеграциясы және дифференциясымен ерекшеленеді. Ол оқытушының шеберлігіне, тәжірибесіне байланысты болғандықтан, мұнда ұстаздың оқу-танымдық әрекетке қаншалықты даярлығы маңызды. Оқыту әдісі түрлі когнитивті  қызметті іске асырады: оқу материалын меңгеру, оны бекіту, білім, білік, дағдыларын жетілдіру, білім алушылардың тұлғалық қасиеттерін одан әрі дамыту.ЖЖОКБҰ оқу үдерісінде білім алушылардың ұлтжандылығын, адами қасиеттерін, шығармашылығын дамыту аталмыш пәннен сабақ беретін оқытушылардың маңызды мақсатының бірі болып саналады. Оқытушы оқу бағдарламаның талаптарына сай, сабақтарды ұйымдастыру мен өткізудің әдіс-тәсілдерін еркін таңдай алады. Әрбір білім алушы ақпараттық ресурстар мен кітапхана қорын, көрнекі құралдар мен аудио-бейне материалдарын еркін пайдалануға мүмкіншіліктері мол.
ЖЖОКБҰ Қазақстан тарихын оқыту тәжірибесінде сабақ, конференция, дәріс, практикум, экскурсия, таңдау пәні арқылы оқыту түрлері және тәсілдер кеңінен пайдаланылады: әңгімелеу, сұхбат, дерекпен жұмыс істеу, АКТ оқу құралын талдау, тәжірибелік жұмыс және т.б. Жоғары білім беру үдерісіне жаңашыл оқыту әдістері мен тәсілдерін қолдану маңызды.
Педагогикалық инновация, жаңару, жаңашылдықтың ерекшеліктері, білім берудегі жаңашылдық туралы  мәселе К. Роджерс, П.Г. Шедровицкий, А. Ю Суслов, Г.К. Селевко және басқа ғалымдардың зерттеу жұмыстарында орын алған. Инновация – «жаңалық», «жаңа әдіс», «өзгеріс», «жаңашыл әдістеме» деген ұғым ретінде пайдаланылады [195,196].
Ғалымдардың еңбектерінде: белсенді емес әдіс, белсенді әдіс, интербелсенді әдістер қарастырылады [197-200].  Кредиттік оқу жүйесін енгізу жоғары оқу орындарының жұмысына едәуір өзгерістер әкелді. Білім алушыларға құзыреттілікті меңгерту көзделеді; «өмір бойы өздігінен оқып үйрену» қажеттілігі туындады. Бұндай жаңалық оқу үдерісінде білім алушыны бірінші орынға шығаруды қажет етеді. Бұның өзі әр оқытушыға білім алушыларды белсенділендіретін оқыту әдістемелерін пайдалануды міндеттейді. Интербелсенді әдіс немесе өзара белсенді әдіс. Білім алушылардың  белсенділігін арттыратын әдістерді интерактивті  әдістер деп атайды.
Оқу үдерісі білім алушыға бағытталғандықтан, білім алушының үйрену мен үйрету әрекеттері өзара қарым-қатынасқа негізделеді [199-204]. «Үйрену мен үйрету өзара белсенді әрекеттерге негізделген қарым-қатынас арқылы жүзеге асырылады». Тақырып бойынша педагогикалық еңбектерде интербелсенді әдістер оқытушының негізгі педагогикалық қызметінің жаңа әдісі ретінде қарастырылады. Білім алушы оқыту үдерісінің басты тұлғасы (субъекті) ретінде,  өзіндік жұмыс істеуге үйрену, өздігінен білім алу арқылы, білімі, ой-өрісі кеңейіп, оны өз өмірінде қолдана алады, белсенді әрекеттерге көшеді [199,б. 93]. Осындай өзгеріс оқытушыны жол көрсетуші дәрежесіне көтерілуге, ұстаздық қызметтің маңыздылығын, мәртебесін арттыруға ықпал жасайды. 
Оқытудың белсенді әдісі туралы педагогикалық-әдістемелік зерттеулерді, оқытушылардың өзіндік оңтайлы тәжірибесіне сүйене отырып, Жетісу өңіріндегі жаппай саяси қуғын-сүргін тарихы тақырыбын оқытудың мазмұны, формалары мен әдістерінің үлгісі ұсынылады. Бұл үлгіде интербелсенді әдістер оқытушының негізгі педагогикалық қызметінің жаңа әдісі ретінде сипатталады (сурет 8).  

Сурет 8 - Жетісу өңіріндегі жаппай саяси қуғын-сүргін тарихын оқытудың мазмұны мен заманауи әдістерінің үлгісі
Жүсіпбек Аймауытов «Сабақ беру – үйреншікті жай шеберлік емес, ол – үнемі жаңадан жаңаны табатын өнер» деп бекер айтпаған. Бүгінгі таңда ЖЖОКБҰ білім беру жүйесінде: дәріс, семинар, курстық, практикалық жұмыстар, БӨЖ, жоба бойынша жұмыстар, т.б. оқытудың формалары қолданылады. Интербелсенді дәріс, проблемалық, пікірталас, кеңес беру, пресс-конференция, «ми шабуылы» сияқты түрлерін қолданудың тиімділігі артуда [199,б. 448]. 
Дәріс – Қазақстан тарихын оқытудағы жұмыстың классикалық түрі.  Дәріс оқу бағдарламасына сай, теориялық жағы басым, көлемді, күрделі, әрі терең ғылыми талдауды қажет етеді. Интербелсенді дәріс – тақырыптағы көкейкесті мәселелерді игеруге бағытталған сабақ түрі. Интербелсенді дәріс білім алушылардың білімдерін тереңдетуге бағытталады. Мысалы, интербелсенді дәрісте Жетісу өңіріндегі жаппай саяси қуғын-сүргін тарихы тақырыбы бойынша білім алушыда туындаған қиын проблемаларды ашып көрсету, осы мәлімет бойынша өз пікірін білдіру, дәрістің басты тұжырымдарын өзара талқылау, кесте толтыру, жоспар жасау және т.б. тапсырмаларды шағын топ немесе жұптасып орындайды. Аталған тақырып негізінде білім алушылар дәрістің бір бөлімін оқып болған соң, өзіндік жұмыс жасап, одан кейін жұптасып ойларымен бөліседі. Сабақтың соңында білім алушыларға ауызша және жазбаша сұрақтар қою арқылы, олардың бүгінгі сабақ туралы пікірлері анықталады, яғни ой талқы нәтижесі кері байланыспен аяқталады. 
Проблемалық дәрісте Жетісу өңіріндегі жаппай саяси қуғын-сүргін тарихы тақырыбы бойынша проблемалық жағдай туындату, оның шешімдерін іздеу және жауабын табу, білім алушы проблеманың болжамын шешуге (әрекет жасауы, жолдарын ізденуі) ұмтылуы алынады [40,с. 185]. 
Пікірталас дәріс – бұл белгілі бір проблеманы, даулы сұрақтарды шешу формасы. Білім алушылар әр түрлі көзқарастарды жақтайтын топтарға бөлінеді,  талдауға бағытталған. Жетісу өңіріндегі жаппай саяси қуғын-сүргінге қатысты тарихи оқиғалар салыстырылады, ғалымдардың түрлі пікірі талқыланып, бағаланады. Пікірталас дәрістің ерекшелігі нақты проблемаға сай пікірлермен алмасу, өз пікірін қорғау, жақтау болып табылады [200,с. 66]. 
Кеңес беру дәрісінде Жетісу өңіріндегі жаппай саяси қуғын-сүргін тақырыбы бойынша талқылау, салыстыру, кеңесу жүзеге асырылады. Мысалы, білім алушыларға саяси қуғын-сүргін тақырыбы бойынша бағыт беріледі, тың құжаттар, деректер, басылымдар, ғаламтор және т.б. жұмыс ұйымдастырып, ізденіске ынталандырады. Жетісу өңіріндегі жаппай саяси қуғын-сүргін тақырыбын оқып үйренуде пресс-конференция өткізген тиімді. Білім алушылар әр түрлі топтарға бөлініп, алдын-ала тапсырма бойынша дайындалады. Мамандарға қосымша материал, әдебиет және көрнекіліктер тізімі, танымдық сұрақтар беріледі. Ақпараттық құралдар: бейне, аудио таспа бойынша таңдалған үзінді пайдаланылады. Білім алушылар «Егемен Қазақстан», «Жетісу» газеттерінің тілшілері рөлдерін орындауы мүмкін. Мәселен, журналистердің алған мәліметтер бойынша мәлімдемесі, жазған жұмыстарын оқиды, қорытынды жасалып, білімі бағаланады. «Ми шабуылында» Жетісу өңіріндегі жаппай саяси қуғын-сүргін тақырыбына қатысты ақпараттар (мәлімет, проблема, сұрақ) бойынша бар білгендерін жазбаша немесе ауызша ой салу көзделеді [199,с. 246]. Білім алушыларға саяси қуғын-сүргін  тақырыбынан сұрақ қою, проблеманы зерттеу арқылы мүмкіндігінше көптеген шешімдерді, идеялар мен пікірлерді білдіру қарастырылады. 
Диалог – Қазақстан тарихы сабағында пайдаланылатын белсенді оқу әдісі. Диалог арқылы оқытуда Жетісу өңіріндегі жаппай саяси қуғын-сүргін тақырыбы бойынша сұхбаттасу барысында оқытушы мен білім алушылардың өзара бірігіп әрекет етуі жүзеге асырылады. Бұндай әрекет: оқу үдерісінде оқытушы мен білім алушы бір кеңістікте болуы, яғни күрделі мәселелерді шығармашылықпен шешу, танымдық тапсырмаларды орындауда әдіс-тәсілдерді таңдауда өзара келісімде болуды көздейді [200,с. 66]. Білім алушылардың біріккен іс-әрекеттері нәтижесінде жаңа білімді игеріп, бір-біріне қолдау көрсетіп, білгенімен, тәжірибелерімен бөліседі, сөйтіп өзінің танымдық әрекетін дамытуға ықпал етеді. 
Интербелсенді дәріс бірнеше кезеңмен жүргізіледі: қызығушылықты ояту, білім алушыларға тапсырма беру, жеке, топтық жұмыс, қорытындылау, мағынаны ажырату, ой-толғаныс, бағалау, өздік жұмыстарын тиімді жүргізу, білімді тәжірибеде қолдану дағдысын қалыптастыру қарастырылады [195,с. 74].
Интербелсенді дәріс бірнеше кезеңмен жүргізіледі: қызығушылықты ояту, білім алушылардың тапсырма беру, жеке, топтық жұмыс, қорытындылау, мағынаны ажырату, ой-толғаныс, бағалау, өздік жұмыстарын тиімді жүргізу, білімді тәжірибеде қолдану дағдысын қалыптастыру қарастырылады [195,с. 474].
Пікірталас - оқытудың тиімді тәсілдерінің бірі. Білім алушылардың  аудиторияда не шағын топ ішінде нақты проблема бойынша дау тудыратын тақырыпты қарастыруға, талдауға бағытталған. Қазіргі кезде Қазақстан тарихы пәнінің оқытушысы өз тәжірибесінде, пікірталасты жиі қолданады. Мысалы, эксперимент топта саяси қуғын-сүргінге қатысты тарихи оқиғаларды салыстыру, ғалымдардың пікірін талдау жүзеге асырылды. Екі топтың  жарысы ұйымдастырылып, олардың  жауаптары салыстырылды. Білім алушыларда қарсы пікірлерді сараптау мен талдау арқылы, өзіндік пікір қалыптасады. Топтық пікірталастар білім алушылардың пәнге деген қызығушылығын  арттыруға мүмкіндік берді. 
Рөлдік ойындар – Қазақстан тарихын оқыту үдерісіндегі ұтымды интербелсенді әдістердің бірі. Ғалым-әдіскерлер, тарихи рөлдік ойынның белгілеріне қарай төмендегідей жіктейді: 1. Рөлдік ойындар 2. Іскерлік ойындар а) Іскерлік оқу ойындары; саяхат ойындары; блиц-ойындар; Өндірістік ойындар. 3. Имитациялық ойындар болып жіктеледі [205].
Пікір-талас тақырыбы: Алматы облысы мемлекеттік архивінің №591 қорына сай ірі байлардың мал-мүлкін тəркілеу жөніндегі құжаттар туралы.
Пікір-талас мақсаты: білім алушыларды Алматы облысы мемлекеттік архивінің 591-қорындағы ірі байлардың мал-мүлкін тəркілеу жөніндегі құжаттар мазмұнымен танысу арқылы олардың саяси қуғын-сүргін туралы білімін тереңдету. 
Пікір-талас мәні: білім алушыларды елжандылыққа, адамгершілікке тәрбиелеу, шығармашылығын дамытуға себін тигізу. Интерактивті тақтада жазылған сөйлемге білім алушылар назары аударылды: «Бұрын ғылыми айналымға енгізілмеген архивтік дереккөздерді пайдалана отырып, Жетісудағы ірі байлардың мал-мүлкін тəркілеудің нәтижесі мен сабақтарын қалай бағалайсыздар?» атты пікір-талас ұйымдастыру. 
Пікір-талас мазмұны: «Алматы облысы мемлекеттік архивінің №591 қорына сай ірі байлардың мал-мүлкін тəркілеу жөніндегі құжаттар  бойынша орталық жəне жергілікті билік органдарының тəркілеуге қатысты мемлекеттік декреттері мен нұсқаулықтары, губерниялық жəне округтік атқару комитеттері жанындағы байлардың мал-мүлкін кəмпескелеу үшін құрылған округтік комиссия отырысының хаттамалары, тәркіленген  ірі байлардың тізімі мен жеке істері туралы» мәселелер ашып көрсетіледі. 
Қазақстан тарихын жоғары оқу орындарында оқыту тұжырымдамасында: «бұрын ғылыми айналымға енгізілмеген архивтік  дереккөздерді ескере отырып, ХХ ғасырдағы Қазақстан тарихын қайта пайымдау» қажеттігі баса айтылған [99, б. 5]. Білім алушылар осы мәселе жөнінде айтылған төмендегідей: 591-қорына сай құжат материалдары және Қазақ ОАК мен ХКК-ң 1928 жылғы 27 тамыздағы «Байлардың шаруашылықтарын кəмпескелеу туралы» қаулымен танысты. Осы қаулыға сəйкес, науқан барысында ірі байларды кəмпескелеу қаншалықты жедел əрі зорлық-зомбылықпен, жалған айғақтармен, саяси қуғын-сүргінмен іске асқандығы туралы жарияланған құжаттардан мәліметтер алды [17,б. 736].
Эксперимент бойынша білім алушылар ірі байларды тәркілеу туралы құжатты материалдар мазмұнымен танысып, нақты проблема бойынша дау тудыратын тақырыпты талдады. Пікірталастың ерекшелігі нақты проблемаға сай түрлі пікірлермен алмасу арқылы, білім алушылардың   айтқан пікірлері мен ойлары және басқалардың пікірлеріне деген қатынасын білдіру. Жоғарыдағы құжаттар бойынша екі топтың жарысы ұйымдастырылып, олардың  жауаптары салыстырылды. Құжаттарды салыстырып, проблемалық сұраққа жауап іздеу, білім алушылардың проблеманы терең тануға үйретеді, басқалардың пікірлерімен санаса отырып, өзінің ойын қорғай білуіне көмектеседі. Білім алушылар таластың тууы және әр қатысушының өз пікірін қорғауы, ортақ бір мәмілеге келуі арқылы, қарастырылған проблеманың шешімін іздестірді. Мұнда білім алушылардың аталмыш проблема бойынша өзіндік пікір, көзқарасты қабылдауы, бір шешімге келуі маңызды болды. Топтық пікірталастың нәтижесінде білім алушылардың пәнге деген қызығушылығын, олардың осы сұрақтарға берген жауаптарын негізге ала отырып, бұл тақырыпты меңгеру деңгейін бағаладық. 
Пресс-конференция дәрісі білім алушыларды өзіндік тапсырмаларды орындауға жетелейді және ұйымшылдық пен белсенділігін арттыруға көмектеседі. Мысалы, эксперимент топтарда  Жетісу өңіріндегі жаппай саяси қуғын-сүргін тақырыбын оқып үйренуде пресс-конференция өткізген тиімділігін көрсетті. Оқытушы білім алушыларға шамамен 2 апта бұрын пресс-конференция сабағын өткізетінін  айтып хабарлады. Білім алушылар әр түрлі топтарға бөлініп, алдын-ала тапсырма бойынша дайындалды. Мамандарға қосымша материал, әдебиет және көрнекіліктер тізімі, танымдық сұрақтар беріледі, жұмыс регламентін белгілейді. Ақпараттық құралдар: бейне, аудио таспа бойынша таңдалған үзінді пайдаланылды. Білім алушылар дипломат, ғалым, қоғамдық ұйым өкілдері, журналистер, жай адамдар. т.б. болып рөлдерге дайындалды. Дәріске шақырылған мамандар саяси қуғын-сүргін тақырыбы бойынша білім алушылардың сұрақтарына жауап берді. Эксперимент барысында оқытушылар тәжірибесінде көбінесе, пресс-конференцияда рөлдік ойын элементтерін қолданды. Мысалы, білім алушылар сұрақ қойғанда белгілі баспасөз агенттіктері: «Қазақпарат» және «Егемен Қазақстан», «Жетісу» газеттерінің тілшілері рөлдерін орындады. Мәселен, журналистердің алған мәліметтер бойынша мәлімдемесі, жазған жұмыстарын оқыды, қорытынды жасады. Дәріс соңында оқытушы қатысушылардың көзқарастарына қорытынды жасап, білімін бағалады. 
«1929-1931 жж. аралығындағы Жетісу өңірінде орын алған Кеңес өкіметіне қарсы халық көтерілістері туралы тың деректер» атты тақырыпта өткізілген сабақ жоспарын қарастырайық.
1929-1931 жж. аралығындағы Жетісу өңірінде орын алған Кеңес өкіметіне қарсы халық көтерілістері туралы тың деректер 

1. Жетісу өңіріндегі Биен-Ақсу, Малайсары, Балқаш және Шоқпар көтерілістері: аумағы, оның себептері, сипаты, барысы, талап-тілектері мен жеңілу себептері.
2. Көтеріліс басшылары. Халық көтерілісін басып жаншуға байланысты жүргізілген саяси қуғын-сүргін 
3. Көтерілістің тарихи маңызы.
Жаңа материалды оқып үйренуде проблемалық тапсырманы ұжым болып орындау, білім алушылардың  өздігінше дерек мәтінінен негізгі ойды тауып дәлелдеуі, картамен жұмысқа,  хабарлама, реферат жазу, талдауға негізделеді. «1929-1931 жж. аралығындағы Жетісу өңірінде орын алған Кеңес өкіметіне қарсы халық көтерілістері туралы тың деректер» атты дөңгелек үстел, көтерілістің ұқсастықтары мен айырмашылықтарын таба білу дағдыларын дамытуды көздейді. Кезінде саяси билікке қарсы қарулы көтерілісті ұйымдастырған банда-шайка деп бағаланап, жүз-жүздеп ату жазасына кесілген халық көтерілістеріне қатысушылардың жазықсыз жапа шеккендерін деректік тұрғыдан дәйектейді. «Алашорда ісі 1920-1940 Құжаттар мен материалдар 11 том «Халық көтерілістері 1929-1931 жж.» атты  құжаттар жинағы [22,б. 600] бойынша тапсырмаларға жауап дайындады. 
Білім алушыларды 4-6 адамнан шағын топтарға бөліп, үш күрделілік деңгейде берілген оқу тапсырмаларын орындау тапсырылды.
Білім алушылар алдымен мынандай тапсырмалар орындады:
1 тапсырма: Елдегі ауыл шаруашылық реформалары кәмпеске, отырықшыландыру және ұжымдастырудың күштеу тәсілдерімен жүргізілуі, халықты үнемі үрейде ұстаудың мүлдем адам сенгісіз негізде орын алуы халық тарапынан наразылық туғызды. Алғашқы кезде Қазақстанның оңтүстігінен бастау алған көтерілістердің толқыны елдің бүкіл аймағын шарпыды. Солардың қатарында елеулі көтерілістердің бірі – Алматы облысы, Талдықорған ауданы аймағында болған Шоқпар, Балқаш көтерілістері еді. Алғашында жалпылама стихиялы түрде басталған көтеріліс күннен күнге ұйымдасқан сипатқа ие бола бастады. Жетісу өңіріндегі ірі көтерілістердің қатарында Бүйен-Ақсу көтерілісі еді. Кеңестік билікке қарсылық көрсетуде Бүйен-Ақсу ауданының байлары үздіксіз үгіт-насихат жүргізіп отырған. Архив құжаттарындағы деректерде көрсетілгеніндей 1930 жылдың наурыз айының басында №10 ауылдың байлары жоғалып кетіп, артынша қару-жарақпен қаруланып оралып отырған. Жетісудағы келесі бір көтеріліс ол Малайсары ауданында орын алған байлардың наразылығынан туындаған көтеріліс болатын. Малайсары көтерілісіне 43 адам қатысқан. Бұл көтерілістің Шоқпар және Биен-Ақсу көтерілістерінен басты ерекшелігі Малайсары көтерілісінің басты үндеуі көрші қытай еліне ауа көшуге шақыруымен ерекшеленеді. Жетісу өңіріндегі Биен-Ақсу, Малайсары, Балқаш және Шоқпар көтерілістерінің аумағы, оның себептері, сипаты, барысы, талап-тілектері мен жеңілу себептері. Жетісу өңіріндегі Биен-Ақсу, Малайсары, Балқаш және Шоқпар көтерілістері сипаты жағынан Кеңес өкіметіне қарсы халық көтерілістері болғанын дәлелдеңіздер. 
2 тапсырма. Архив деректері негізінде көтеріліске қатысқан 10 азаматтың жеке деректерін қарай отырып, оларға төмендегідей сипаттама беріп өтуге болады.
1.	Нұрмұхаммедов Абдулла, 36 жастағы Биен-Ақсу ауданы №10 ауылының тұрғыны. Ертеректе ірі бай болған. Оның иелігінде 700-қой, 70-жылқы, 20-түйе, 34-40 сиыр, 3-4 жалшысы болған. Бұл күнде орташа тапқа жатады. 1930 жылы кәмпескеленген екен.
2.	Толқынов Нұрпейіс Қыдырәлі руынан шыққан, үйленген, қазақ. Бұл да Ақсу-Биен ауданы №10 ауылының ірі байларының бірі. 1928 жылы кәмпескеленген, 1930 ж. қайта кәмпескеленіп отыр. 
3.	Сағитов Тұрсұн партия құрамына кірмеген, шала сауатсыз, ірі байдың баласы және өзі де ұзақ уақыт бойы ірі мал ұстап келген, 60 жастағы ақсақал. Бұл кісі де 1930 жылы кәмпескеленген. 
4.	Нұрмамбетов Мұхамедей 1867 жылы дүниеге келген, отбасылы қазақ, №10 ауылының Биен-Ақсу ауданының тұрғыны.
5.	Ербосынов Әділге 1872 жылы дүниеге келген, партия құрамында болмаған, сотталмаған отбасылы қазақ.
6.	Тұрсұнов Жалдұқан 1870 жылы туылған отбасылы, сауатсыз, партия құрамына кірмеген қазақ.
7.	Азретов Тезек 1870 жылы туылған, Биен-Ақсу ауданынан шыққан, сауаты жоқ, партия құрамына кірмеген, отбасылы қазақ.
8.	Қазымбетов Сүлей жиырма жылдай ірі бай Мамановтың шәкірті болып, соның үйінде тұрған, партия құрамына кірмеген, шала сауатты, бұрын сотталмаған, отбасылы.
9.	 Бекқабылов Жақып 21 жастағы байдың баласы, бұрын сотты болмаған, шала сауатты, партия құрамында болып көрмеген, қарамағында 800 қойы мен 80 жылқысы, он беске жуық түйесі бар орта тап өкілі. 
БМСБ Үштігі тарапынан байлардың көтерілісі қару-жарақпен қаруланып, жергілікті атқарушы билікті аяусыз ұрып соғып, Кеңестік билікке қарсы шыққан ретінде бағаланды және соған сәйкес жазаланды. 
Жетісудағы көтерілісті басып жаншуға байланысты жүргізілген шараларға сипаттама беріңіздер. Сабақта және сабақтан тыс алған білімдеріңізді пайдалана отырып, көтерілістің басшыларына баға беріңіздер. Көтерілістің тарихи маңызы неде?
3 тапсырма. Малайсары ауылының байлары Кеңестік биліктің орнатып жатқан саясатына қарсы шығып, мемлекет тарапынан белгіленген жоспарды орындамай, керісінше Қытайға көшу мақсатында бірнеше рет жасырын жиналыстар өткізіп отырған. Қытайға отбасы мүшелерімен бірге малдарын, оның ішінде әсіресе жылқы малын толық алып кетуге тырысып, алдарынан шыққан шекара күзетшілеріне қарулы қарсылық көрсеткен. 
1930 жылдың күзінде Жүз-Асу деген жерде Оразбаев Әбілхан жиналыс жасап, жергілікті халықты Қытайға ауа көшуге үгіттейді.
Сол жиналыста Оразбаев Әбілхан: «Көріп отырғандарыңыздай Қытайдан бізге КСРО-ға А. Құтанов, О. Мұртазиновтар келді. Олардың айтуынша, Қытайда өмір өте жақсы екен. Билік басында бұрынғы болыстар мен старшындар отыр екен. Олар халықтан салық алып, нанын тартып алмайды екен. Ал Кеңес билігі байлардың мал мүлкін тәркілеп, өздеріне ауыр салық салып отыр. Сондықтан да дәл қазір Қытайға көшіп, сол жақтағы туыстарымызға барайық. Олар бізді шақырып жатыр, барғандарға жер де бермекші» деп үгіттейді. 
1930-жылғы күзгі егінді жинап болған соң тағы да Б. Әкебасов пен Е. Жанғабыловтың ұйымдастыруымен екінші рет жиналыс өткізіледі. Бұл жиналыста жинаған астықтарын үкіметке өткізбей, керісінше Қытайға көшуге шешім қабылданады. Осындай мақсатпен Қытайда өмір сүріп жатқан Н. Төлемісов пен А. Рүстемов сынды байларға арнайы хатпен кезінде кәмпескеленіп, өзі қуғынға ұшыраған, еңбекпен түзеу лагерінен қашып шыққан Қарабеков Бектас делегацияның басшы ретінде жіберіледі. Ол хатта КСРО да өмір сүру мүмкін болмай кеткендігін және Қытайдан арнайы жасақ жіберіп, ауа көшкендердің Қытайға қауіпсіз өтуін қамтамасыз етуді сұрайды. Жетісу өңірінде көтерілісшілерді күшпен басу үшін қандай әркеттер жасалды? Кеңес өкіметіне қарсы халық көтерілістеріне қатысқандарға қарсы қандай жаза қолданылды? Қазақстанның басқа өңірлерінде қарулы көтерілісті ұйымдастырған, көтеріліс басшылары С. Шалақұлы, С. Кемпірбайұлы, Ж. Бәйімбетұлы, Т. Төсұлы туралы тергеу хаттамалары мен Үштіктің шешімін орындау туралы акті, айыптау актілерінің мазмұнымен танысу. Бұл құжаттардың мәнін түсіндіріңіздер. Ойларыңызды сабақта және аудиториядан алған білімдеріңізді пайдалана отырып дәлелдеңіздер.
Осындай таным сұрақтарын талдау арқылы өз ойының дұрыстығына басқалардың көзін жеткізуге тырысады.
Білім алушыларды 2 топқа  бөліп, 2 нұсқалы тест орындайды.
І нұсқа
1. 1930 жылы ақпан-наурыз айларында Алматы округі, Биен-Ақсу ауданында орын Биен-Ақсу көтерілісінің ұйымдастырушыларының бірі... 
А. Әшекейұлы Бекболат
Ә. Қылиұлы Бисетбай
Б. Әуелбекұлы Өтеп
В. Иманұлы Амангелді
	2. Қазақстан аймақтарында орын алған кеңес үкіметіне қарсы халық көтерілістері қай жылдар аралығында болды...
А.1920-1935жж.
Ә.1929-1931 жж.
Б. 1937-1938 жж.
В.1916 жылы
3. Совет үкіметіне қарсы халық көтерілісі жетекшілеріне қандай жаза тағайындалған...
А. Ең жоғарғы жаза 
Ә. 15 күндік абақты
Б. Азаматтығынан айыру
В. Айыппұл салынды 
ІІ нұсқа
1. Кеңес үкіметіне қарсы Балқаш халық көтерілісі ұйымдастырушыларының бірі...
А. Тіленшіұлы Тәуірбай
Ә. Тілемісұлы Құдайберген
Б. Қылибайұлы Нұрғали
В. Шынасұлы Әмір-Хамза 
2. БМСБ ПП үштігінің үкімі Балқаш және Шоқпар көтерілісіне қатысқан неше адамға «ең жоғарғы жаза» тағайындалды? 
А. 7 
Ә. 11
Б. 31
В. 17 
3. Кеңес үкіметіне қарсы халық көтерілістерін ұйымдастырушыларды саяси билік қалай деп атаған... 
А. Қолбасшы
Ә. Жетекші
Б. Атаман
В. Банда-шайка
Осы тест жұмысының тиімді жақтары:
1. Білім алушыны үнемі үй тапсырмасын оқып, орындауға дағдыландырады.
2. Білім алушының тез ойлап, шешу әрекетін қалыптастырады.
3.Білім алушы сұрақтарға қысқа, нақты жауап беруге жаттығады.
4.Топтағы барлық білім алушының білімін тез анықтауға мүмкіндік береді.
5.Білім алушының қай тақырыпты меңгере алмағанын анықтауға көмектеседі.
Семинар сабағы білім алушылардың  теориялық білімін практикада қолдануға, өзіндік жұмысын ұйымдастыруда тиімді болып табылады. Семинар сабақтары ұжымдық, топтық, жұптық, жеке форматта ұйымдастырылды.
Ғалым-педагогтардың еңбектеріне сүйене отырып, Жетісу өңіріндегі жаппай саяси қуғын-сүргін тарихынан семинарды дайындау мен өткізуге қойылатын  бірқатар әдістемелік талаптарды ұсынамыз (кесте 8). 

Кесте 8 - Жетісу өңіріндегі жаппай саяси қуғын-сүргін тарихын оқытуда семинарды дайындау мен өткізуге қойылатын  әдістемелік талаптар

	Жетісу өңіріндегі жаппай саяси қуғын-сүргін тарихын оқытуда семинарды дайындау мен өткізуге қойылатын  әдістемелік талаптар

	Үш-төрт апта бұрын, алдын ала білім алушыларға, саяси қуғын-сүргін тақырыбы бойынша, семинар сабағы өтілетіні және қай күні болатыны ескертіледі. 

	Білім алушыларға саяси қуғын-сүргін тақырыбы бойынша негізгі сұрақтар, қосымша және міндетті әдебиеттер тізімі беріледі. Семинарға әзірлену барысында білім алушының  жаңадан шыққан әдебиеттерді, тың дереккөздерді өздігінше оқып үйренеді. 

	Ақпараттың түрлі көздерімен жұмыс жасауда (кітап, дәріс, деректер, құжаттар, мұражай, интернет т.б.) бағыт беріледі.

	Семинарда саяси қуғын-сүргін тақырыбы бойынша жаңа материалдарды да оқып үйрену көзделеді. 

	Семинарда жоспардағы саяси қуғын-сүргін тақырыбы бойынша ұжымдық талқылау жүзеге асады.

	Семинар тақырыбы білімдік, тәрбиелік-дамытушылық жағынан маңызды әрі қызықтыратын болуы тиіс.

	Оқытушы білім алушыға саяси қуғын-сүргін тақырыбына қатысты кеңес беріп, қажетті әдебиеттерді таңдауына, кітапханада каталогтар мен ғылыми, мемуарлық әдебиеттермен жұмыс істеуіне, үзінділер, фактілер, сөздіктер алуына, библиография жасауына көмектеседі.

	Семинарға оқытушы да жақсы дайындықпен келіп, семинардың мақсат, міндеттерін, ұйымдастыру жоспарын мұқият ойластырып, уақытты тиімді пайдалануды жоспарлайды.

	Саяси қуғын-сүргін тақырыбына қатысты жоспар, тезис, конспекті, хабарлама, компьютерлік оқыту бағдарламалары бойынша слайдтар, презентациялар дайындау; жазу жұмыстары: эссе, еркін жазу, дөңгелек үстел, т.б. тәсілдері арқылы жүзеге асырылады.

	Саяси қуғын-сүргін тақырыбындағы проблемалардың шешімін табу, статистикалық көрсеткіштер, ғылыми көзқарас, тұжырым, заңнамалық ережелер, т.б. талдау, бағалау, талқылау мен оларды шешу жолдарын қарастыру, сыни ойлау қабілеттерін қалыптастыру мен жетілдіру; талқылауға тең құқылы және белсенді түрде қатысу.

	Саяси қуғын-сүргін тақырыбы бойынша жеке және бірлесе топ ішінде жұмыс жасау дағдыларын жетілдіру.


Семинар сабағында білім алушылармен Жетісу өңіріндегі жаппай саяси қуғын-сүргін тарихына арналған мәтін, архив құжаттары, көркем әдебиет, баспасөз, интернет материалынан үзінді, түрлі сандар, мәліметтер, фактілер, анықтамалық, сөздікпен жұмыс жүргізілді, өздері жазған жоспарды, тезисті кеңінен қолдана білді. Эксперимент барысында семинар сабағының білім алушылардың құжаттың, ғалымдар еңбектерінен пайдаланған үзіндінің маңызын, қажеттілігін терең түсінуге, ондағы фактілерді, басқалардың пікірін өзіндік сыни бағалау, талдау, тың дерекпен жұмыс жасау, пікірталасқа белсенді қатысу сияқты біліктерін дамытуға мүмкіншілігі мол болғандығыны анықталынды.   
Білім алушының өздік жұмысы - жеке тұлғаның шығармашылық қабілетін дамыту, алған теориялық білімдерін өмірлік тәжірибесінде пайдалану құралы болып саналады. ЖЖОКБҰ стандартында: білім алушылардың өзіндік, зерттеу қызметіне қойылатын талаптар анықталған [95,б. 5]. 
Педагог-ғалымдар «өздігінен орындайтын жұмыстар ешкімнің көмегінсіз білім алушының танымдық, шығармашылығын, ізденімпаздығын арттыратын құрал; оқыту әдісі; оқу іс әрекет түрі; оқыту түрі» деп түсіндіреді [205,б. 112]. ЖЖОКБҰ өздігінен орындайтын жұмыстардың бірқатарын біз өз тәжірибемізде кеңінен қолданып жүрміз (cурет 9).


Сурет 9 - Білім алушылардың өздігінен орындайтын шығармашылық жұмыс түрлері

Ғалымдардың тұжырымдарын ескере отырып, білім алушылардың өздік жұмысы - силлабуста белгіленген тапсырмаларды сабақта және аудиториядан тыс уақытта жеке дара орындауы деп түсінеміз. Эксперимент топтағы білім алушылар Жетісу өңіріндегі жаппай саяси қуғын-сүргін тарихы тақырыбынан: презентация, слайд, кесте дайындау, конспект, жоба, интервью, реферат, эссе, топ жұмысы туралы ақпарат, баяндама, глоссарий құрастыру, рефераттар, курстық жұмыс пен дипломдық жобаларды орындау т.б. жазбаша түрде өздік жұмыстарын  орындады (кесте 9).
                                                                                                       
Кесте 9

	БОӨЖ тақырыптарының мазмұны
	Тапсырманы орындау формасы

	1
	2

	Қазақстан Республикасының Президенті Қасым-Жомарт Тоқаевтың саяси қуғын-сүргін және ашаршылық құрбандарын еске алу күніне байланысты үндеуі. Бұл үндеудің тәлімдік- тәрбиелік маңызы. 
	Реферат

	«Саяси қуғын-сүргін құрбандарын толық ақтау жөнінде мемлекеттік комиссия туралы» Қазақстан Республикасы Президентінің 2020 ж. 24 қарашадағы № 456 Жарлығын жүзеге асыру арнасында дайындалған «Алашорда ісі 1920-1940 Құжаттар мен материалдар» атты 12 томдық еңбектің мазмұнын талдау.
	Баяндама

	 «Алашорда ісі» қазақ ұлт-азаттық қозғалысы жетекшілерінің Қызылорда қаласынан басталып, Алматыда жалғасып, Мәскеудегі  Бутырка түрмесінде аяқталған алғашқы сот процесі. Сабақта және аудиториядан тыс алған теориялық білімдеріңізді пайдалана отырып, кеңестік биліктің саяси қуғын-сүргінге сипаттама беріңіздер. 
	Ғылыми жоба

	«Алашорда ісі 1920-1940 Құжаттар мен материалдар» 1, 2 том «№ 78754 А. Байтұрсынұлы, М. Дулатов және басқаларды айыптау ісі. 1927-1930 жж.»; Алашорда ісі 1920-1940 Құжаттар мен материалдар» 3, 4 том. № 2370 М. Тынышбайұлы, М. Мурзин, Р. Урдабаев және басқаларды айыптау ісі. 1930-1932 жж. атты  жинақта айыпталған құрбандарға архив дерегіне сүйене отырып сипаттама беріңіз. 
	Шығapмa

	«Сайлау құқығынан айырылғандар. Алма-Ата, 1918-1936 жж.» атты Құжаттар мен материалдар жинағына сыни талдау жасау. Сабақта және аудиториядан тыс алған теориялық білімдеріңізді пайдалана отырып, сайлау құқығынан айырылған құрбандардың өз құқықтарын қалпына келтіру үшін жазған өтініш, арыз, хаттарының мазмұнына сипаттама беріңіздер.
	Кейс

	1932 жылы 7 тамызда халық арасында «Бес масақ заңы» атауымен қалған « Социалистік меншікті қорғау туралы заң» жарияланады. Колхоз меншігін талан-таражға салғаны үшін, әсіресе алқапқа жасырын егін бастырғандарға ату жазасына дейін жазалау туралы шаралар қоланылған. Архив құжаттары арқылы Жетісу өңіріндегі «Бес масақ» заңы және оның нәтижесі туралы құжаттың мазмұнына сипаттама.
	Құжаттың мазмұнына сипаттама

	«Уақыт пен тағдыр: Алматы округі ірі байларының өміріндегі 1928 жыл.» атты Құжаттар мен материалдар жинағының мазмұны, қарастырылған мәселелері. Оқу құралындағы құжаттардың танымдық-тәрбиелік маңызы. Құжаттар бойынша тың мәліметтерді сыни тұрғыда бағалау.
	Практикалық сабақ


9 – кестенің жалғасы

	1
	2

	№51 құжат негізінде ірі байлардың малын кәмпескелеу жұмысы туралы жаңалықтар. Жетісу өңіріндегі ашаршылық пен босқыншылық. №87 құжат бойынша «Бай баласы мектептен қуылсын», №104 «Қапал құзғындары»  деген мақала мазмұнына сипаттама. Осы құжаттармен танысудың  қажеттілігі.
	Конспект

	Ауыл шаруашылығын модернизациялау кезіндегі Жетісу өңіріндегі босқыншылық себеп-салдары тақырыбында шығарма жазу.
	Шығapмa

	Дінбасылары мен діни қайраткерлерге қарсы жүзеге асырылған қуғын-сүргін. «Сопы», «Филиал», «Құран шынжыры» операциялары. «Құжаттар сөйлейді» деген тақырыпта эссе дайындаңыздар.
	Эссе

	Қарқара, Қастек, Қаратал, Іле, Биен-Ақсу, Ембекшіқазақ ауданы бойынша кәмпескеленген ірі байлар туралы архив құжаттарының мазмұнындағы қарастырылған мәселелер. Құжаттар негізінде кәмпескеге ұшыраған ірі байлардың архив құжаттарындағы тұлғалық портреттері атты тақырыпта дөңгелек үстелге дайындалу.
	Дөңгелек үстел

	«Жігіт», «Суфи» атты чекистік операциялары тақырыбында жобалық жұмыс дайындау. Архив құжаттары сүйене отырып саяси қуғын-сүргінге ұшырағандар туралы презентация дайындау.
	Презантация 

	Жетісу өңіріндегі саяси билікке қарсы қарулы көтерілісті ұйымдастырған банда-шайка деп бағаланып, жүз-жүздеп ату жазасына кесілген халық көтерілістеріне қатысушылардың жазықсыз жапа шеккендерін деректік тұрғыдан дәйектеу. «Малайсары көтерілісі», «Биен-Ақсу көтерілісі», «Балқаш көтерілісі» және «Шоқпар көтерілісі» атты тақырыпта реферат дайындау. 
	Реферат

	БМСБ ӨӨ «Үштіктерінің хаттамалары» атты тақырып аясында үштік мәжілістерінің отырыстарының қаулыларын, жауап алу хаттамалары мен айыпталушының қолжазба айғақтарын, сотталғандардың арыздары мен шағымдары, қуғын-сүргінге ұшырағандардың туыстарының арыздарының көшірмесімен таныстыру. Дөңгелек үстелге  баяндама дайындау. 
	Дөңгелек үстел

	Жетісу «Үлкен террор» кезінде. «Жетісу өңірінде саяси қуғын-сүргінге ұшырағандар» тақырыбында ғылыми жоба дайындаңыздар. Жоғарыда танысқан құжатты материалдардағы тың мәліметтерді талдау, өз пікірін дәлелдеу.
	Ғылыми жоба



Қазіргі кезде заманауи оқыту технологиялары Шунк Дейл Х. [52,б. 608], Кларин М.В. [53,с. 80], т.б., ғалымдардың  еңбектерінде әр түрлі қырынан зерттелуде. Аталған зерттеудің аясында отандық ғалымдардың бірқатар еңбектері үлкен қызығушылық тудырады. Олардың қатарында шығармашылық тұлғаны оқыту мен дамыту үдерісі, жаңашыл оқыту технологияларды пайдалану туралы Ж. Қараев, Б. Тұрғынбаева, А. Əлімов т.б. зерттеулерді атауға болады [199,б. 448]. Инновациялық технологияларды пайдалану  оқытушылардың тəжірибесінде жақсы нəтиже көрсетіп жүргені белгілі. Заманауи білімдендірудің басым бағыттарының бірі – жаңашыл оқыту технологияларын пайдалану арқылы жас мамандарды шығармашылыққа дайындау болып саналады. Зерттеу барысында Жетісу өңіріндегі жаппай саяси қуғын-сүргін тарихын оқыту үдерісінде төмендегідей педагогикалық технологиялар түрлерін  пайдаланудың тиімділігі артқаны негізделді: 
Сын тұрғысынан ойлау технологиясы – ақпаратты алу ғана емес, алған ақпаратты сыни тұрғыдан бағалап, ой елегінен өткізу арқылы пайдалану [206]. Сын тұрғысынан ойлау – білімнің дайын күйінде берілмеуі, тапсырманың дұрыс шешімін табу, қиындықты жеңуге баулу. Мысалы, Жетісу өңіріндегі жаппай саяси қуғын-сүргін тақырыбында проблема шешуде қолданатын ойлау түрі – маңызды, қажетті ақпараттарды жинақтап, жаңа білімді бұрынғыдан ажырата алуға ықпал жасайды. Сондықтан  осы әдісті эксперимент барысында жиі пайдаландық.
Кейс стади технологиясы – білім алушылардың проблемалар немесе ситуацияларды өздігінше зерттеп, талдау, шешім қабылдау дағдыларын дамытуға ықпал ететін оқыту әдісі [207-209]. Мәселен, білім алушылар  Жетісу өңірінің тарихын, ондағы маңызды оқиғаларды зерттеп, талдау жасап, көзқарастарымен бөлісті. «Жетісу өңіріндегі саяси қуғын-сүргін науқандары» атты тақырыпты оқып үйренуде кейс стади әдісін қолдану барысында білім алушылар Жетісу өңірінің тарихын, ондағы маңызды оқиғаларды зерттеп, талдау жасап, көзқарастарымен бөлісті. «Қасіретті жылдардағы саяси қуғын-сүргінге ұшырағандардың ұстанымдары мен қызметі» атты ғылыми жобаны қорғау ұйымдастырылып, әртүрлі әдістер мен тәсілдер: ой қозғау, модельдеу, талқылау мен талдау нәтижесі білім алушыдардың  шешім қабылдау дағдыларын қалыптастыратын тиімді әдістің бірі ретінде ұсынылды.
Проблемалы оқыту технологиясы – проблемалы жағдайларды, білім алушылардың белсенді түрде шешімін іздестіруге, танымдық қызметін ұйымдастыруға негізделген технология. Оқытушы жаңа білімді дайын түрде баяндамай, проблемалы жағдай (ситуация) туғызып, оны шешімін, тәсілдерін іздеуге білім алушыларды бейімдейді [38,с. 216]. Жетісу өңіріндегі жаппай саяси қуғын-сүргін тарихын оқыту барысында, мәселен оқытушы білім алушының саяси қуғын-сүргін тақырыбында кездесетін ой, пікір қайшылықтарын дұрыс түсінуге жағдай жасап, оны шешудің жолдары мен тəсілдерін меңгертуге өздігінен ізденудің, зерттеудің амалдарын үйретуге жұмысын бағыттайды. Білім алушылардың шығармашылығы проблемалық ситуациядан басталады [39,с. 77]. Мысалы, Дистервергтің тұжырымдауынша, «жаман ұстаз  ақиқатты айта салады, жақсы ұстаз оны іздеп табуды үйретеді» – деген [210]. Жетісу өңіріндегі жаппай саяси қуғын- сүргін тақырыбы бойынша  проблемалық оқытуды пайдалану білім алушылар білімдер жүйесін ғана меңгеріп қоймай, осы нəтижелерге жету жолын, дұрыс шеше білу тəсілдерін меңгеріп, шығармашылық қабілеттерін дамытуға мүмкіндік жасалды. Эксперимент нәтижесінде білім алушылар үшін бұл әдіс пайдалы болды.
Деңгейлеп саралап оқыту – оқытушы мен білім алушының белсенді шығармашылық қызметін дамытуды көздейді. Бұл технологияда бірінші орында білім алушы тұрады және өз бетімен білім алудағы белсенділігіне аса назар аударылады [211]. Мәселен, Жетісу өңіріндегі жаппай саяси қуғын-сүргін тарихын оқытуда түрлі деңгейлік тапсырмаларды оқулықтағы, архив құжаттарындағы мәтін бойынша үзінді оқу, ұғымдармен жұмыс, диаграммаларды толтыру, жобаларды дайындау жолдарын таңдауға еркіндік берілді. Тапсырмалар нәтижесі білім алушылардың  аталмыш мәселені жақсы меңгергенін және тәжірибеде тиімді жүзеге асыра алатынын көрсетті. 
Жоба әдісі. Жетісу өңіріндегі жаппай саяси қуғын-сүргін траихы сабақтарында оқу үдерісін оңтайлы ұйымдастыру жолдарының бірі – жоба әдісі. Жоба әдісі практикаға бағытталған, білім алушылардың  бір проблеманы іздеп, тауып, шешуі, өзіндік жұмыстарын топтың және ұжымдық жұмысымен ұштастыруға, жаңа нәтиже алуды жүзеге асыруға мүмкіндік береді [212]. Мәселен, Жетісу өңіріндегі жаппай саяси қуғын-сүргін тарихы тақырыбына қатысты проблеманы шешу үшін түрлі әдіс-тәсілдерді және пәнаралық байланыста алынған білімнің интеграциясын пайдалануы ұсынылады. 
Жоба әдісі білім алушылардың өздігінше ізденуіне бағытталғандықтан, Жетісу өңіріндегі жаппай саяси қуғын-сүргін тақырыбына қатысты жоба жұмыстарын орындау барысында  білім алушылардың  тарихи оқиғаларды, құбылыстар мен үдерістерді, тарихи тұлғалардың қызметін сын тұрғысынан бағалау,  өз болжамдарын ұсыну, қорытындылар шығару,  өз ойын анық және сауатты жеткізе білу сияқты зерттеу жүргізу дағдыларын дамытудың  тиімді жолдары қарастырылады. Тәжірибелік-сынақ жұмысында білім алушылар тақырып мазмұнына сай перспективалық жоспар болжап-жобалауға, бағдарлауға және алынатын нәтижелерді дәлелдеуге машықты. 
STEEPLE - талдау әдісі. Жетісу өңіріндегі жаппай саяси қуғын-сүргін тақырыбына қатысты  мәселен: тарихи оқиғаларды талдау әдісін қолдану ұсынылды [203,б. 347]. Талдау әдісі нәтижесінде білім алушылар тек қана пәндік материалды ғана емес, Жетісу өңіріндегі жаппай саяси қуғын-сүргінге қатысты мәліметтерді жинақтау, танымдық сұрақтарды құрастыру және дерек көздермен жұмыс жасау арқылы проблемалық тапсырмаларды орындау, дереккөздерді сыни бағалау, зерттеу жоспарларын әзірлеу, нәтижелерді тексеру  көзделді.   
FILA әдісі 4 қадамға: фактілер, идеялар, оқу және әрекетке негізделеді [213- 218]. Мәселен, 1 – фактілер бойынша «№51 Ірі байлардың малын кәмпескелеу жұмысы, Қаратал ауданындағы кәмпескелеу жұмысы, Ірі байлардың тізімі, Үгітшілердің жұмысы туралы құжаттардың  мазмұны» жайлы білім алушылар алдымен  қажетті ақпаратты жинап,  саралайды. Мұнда  аталмыш тақырып бойынша, нақты мәліметтер анықталады, деректер жүйеленеді. 2 – Идеялар бойынша, ірі байлардың малын кәмпескелеу туралы жинақталған ақпарат негізінде жаңа идеялар мен балама жолдары қарастырылады, жоспар жасалады. 3 – Оқуға байланысты, «Үштіктерінің хаттамалары» атты тақырып аясында үштік мәжілістерінің отырыстарының қаулыларын, жауап алу хаттамалары мен айыпталушының қолжазба айғақтарының мазмұнымен танысып, жаңа ақпараттар меңгеріліп, курстар, тренингтер арқылы білім тереңдетіледі. 4 – Әрекет бойынша, «саяси қуғын-сүргін құрбандарының өмірі мен қызметі ел жадында. Саяси қуғын-сүргін тарихы, құрбандардың қызметін, ұстанған бағытын оқыту – өзекті мәселе» тақырыбы бойынша  сол күні  не апта соңында жоспарланған және орындалған жұмыстар, бақыланып, сарапталады, нәтижесі анықталады. Сөйтіп осы әдісті қолдану нәтижесінде эксперимент топтағы білім алушыларға жаңаны үйренуге, дағдыны жетілдіруге жол ашылды.
Ақпараттық-коммуникациялық технологиялар Жетісу өңіріндегі жаппай саяси қуғын-сүргін тарихын оқыту үдерісінде білім алушылардың ақпараттық-коммуникациялық технологияларды қолдану дағдысын дамыту үшін, түрлі ақпарат көздерінен жаңа мәліметтерді керекті материалды өздігінен іздеп табу, ақпаратты сауатты жазу, сурет, түрлі сызбалар мен карта, графиктер, кестелер т.б. жасау, мәліметтермен және идеялармен бөлісу, өз жұмысын жетілдіру үшін қажетті жағдайлар жасалуы қажет [215,с. 6]. Жетісу өңіріндегі жаппай саяси қуғын-сүргін тарихын  белсенді оқытуда АКТ-ны қолдану мүмкіндіктері өте зор. Мұндай жұмыс заманауи АКТ-ның көмегімен: архивтік құжаттық деректермен жұмыс істеу, оларды іздеу, талдау, іріктеу, қайта құру, сақтау, түсіндіру, сұрыптау және интерпретациялауға байланысты өзіндік жұмыс жасауға мүмкіндік береді. Мультимедиалық ресурстарды пайдалану, электронды оқулықтарды, компьютерлік таныстырылымдардың түрлерін пайдалана отырып, саяси қуғын-сүргін тақырыбы бойынша SMART Board сияқты интерактивті тақталарды қолдану арқылы білім алушыларға белсенді сабақтар өткізуге мүмкіндік беріледі. Эксперимент барысында АКТ мүмкіндіктерін ұтымды пайдалану білім алушылардың ынтасын арттырып, оларды оқуға ынталандыруға көмектесіп, соңғы нәтижеге жетуге ықпал етті. Бұның өзі оқу үдерісін білім алушылар үшін қызықты әрі тартымды етуге себін тигізді. «Жетісу өңіріндегі жаппай саяси қуғын-сүргін тарихының архивтік деректері» атты таңдау пәнін оқытуда қолданылатын оқыту әдістері мен технологияларды жүйелеп, төмендегі кестені құрастырдық (кесте 10).

Кесте 10 – «Жетісу өңіріндегі жаппай саяси қуғын–сүргін тарихының архивтік деректері» атты таңдау пәнін оқытуда пайдаланылатын тиімді әдіс-тәсілдер мен технологиялар

	Бағдарлама тақырыптарының атауы
	Курсты оқытуда пайдаланылатын тиімді әдіс- тәсілдер мен технологиялар

	1
	2

	Кіріспе. Таңдау пәнінің мақсаты мен міндеттері, пәні мен нысаны
	АКТ  технологиялармен топтық жұмыс жасау (оқулық,   архивтік құжаттар, мұражай және т.б.),  оқытудың жобалық, проблемалық әдістері, зерттеушілік жұмыстар.

	Алматы облыстық және аудандық архивтердің қорлары. 
Саяси қуғын-сүргін мәселесіне қатысты құқықтық-нормативтік құжаттардың мазмұны
	Деңгейлеп оқыту технологиясы. Интерактивті тақта, электронды оқулықтағы  мәтін, тест тапсырмалар,  тақырыптың күрделі жоспарын жасау, өзіндік жұмыс ұйымдастыру, түрлі деңгейдегі тапсырма бойынша әңгімелесу, тарихи деректермен оқиғаларды салыстыра отырып қорытынды жасау.




10 – кестенің  жалғасы

	1
	2

	Архив қорларындағы археографиялық жұмыстардың әдістемесі
	Жобалау оқыту технологиясы. Интерактивті тақта, бейне, аудио таспадан үзінді, түрлі деңгейдегі тапсырма бойынша сухбаттасу, өзіндік жұмыс, топпен тарихи деректермен оқиғаларды салыстыра отырып қорытынды жасау. «Архив қорларындағы археографиялық жұмыстар» атты  жоба жұмысын қорғау. 

	Архивтік іздестіру жұмыстарын жоспарлау тәжірибесі 
	Сыни тұрғыда оқыту технологиясы архивтік құжат материалдарын сыни тұрғыдан талдау, бейне,  аудио, құжат материалдары бойынша  өздігінше  шығармашылық жұмыстар.

	Жетісу өңірінің тарихы-тарихи құжаттарда

	«Қазіргі Жетісу облысы мәдениеті дамыған, экономикасы қуатты аймақ» атты  жоба жұмысын қорғау. 
Әлем тарихы, жағырафия, саясаттану пәндерінен Жетісу өңірінің жағырафиялық орны, тарихы, адамдары туралы білімдерін пайдалану, салыстырмалы талдау, картамен жұмыс.

	Сайлау құқығынан айыру және тұрғындардың әлеуметтік жіктелуі.
	STEEPLE-тарихи талдау технологиясы. Электронды оқулықтағы  мәтін, «Сайлау құқығынан айыру және тұрғындардың әлеуметтік жіктелуі» тақырыбында талдау әдісін ұйымдастыру, баяндау, суреттеу, интервью алу, көркем әдебиеттерден үзінді оқу, өздігінше құжат  бойынша  сауалдарға жауап  дайындау.

	Қазақ ұлт-азаттық қозғалысы жетекшілерінің Қызылорда қаласынан басталып, Алматыда жалғасып, Мәскеудегі  Бутырка түрмесінде аяқталған алғашқы сот процесі 
	Жобалау оқыту технологиясы. Интерактивті тақта, бейне, аудио таспа, деректер,   құжаттар, музей, баспасөз, Интернет т.б. негізінде топтық жұмыстар. «Қазақ ұлт-азаттық қозғалысы жетекшілерінің Қызылорда қаласынан басталып, Алматыда жалғасып, Мәскеудегі  Бутырка түрмесінде аяқталған алғашқы сот процесі» жайлы дайындаған ғылыми  жоба жұмыстарын  сыни талдау, рөлдік ойын арқылы пікір алмасу, кесте-сызбаны толтыру, өзінің пікірін дәлелдеу, қорытындылау.

	Жетісу өңіріндегі ірі байлардың мал-мүлкін кәмпескелеу құжаттары – саяси қуғын-сүргін тарихының дереккөзі ретінде
	Сыни тұрғыда оқыту технологиясы. «Ірі байларды кәмпескелеу, бай-кулактарды тап ретінде жою» атты  ғылыми жобаны ұйымдастыру, құжат материалдарын сыни тұрғыдан талдау, проблемалық-іскерлік салыстыру, фото материалдары бойынша  өздігінше  шығармашылық жұмыстар. «Жетісуда  ірі байлардың мал-мүлкін тəркілеудің нәтижесі мен сабақтары» атты   пікір-сайыс  өткізу, хаттамалар, жеке істерді құжаттар негізінде салыстыру, проблемалық-іскерлік жұмыстар орындау, талдау. 

	Дінбасылары мен діни қайраткерлерге қарсы жүзеге асырылған қуғын-сүргін.
«Сопы», «Филиал», «Цепь Корана» операциялары
	Кіріктірілген оқыту технологиясы. Интерактивті тақта, электронды оқулықтағы  мәтін, проблемалық-іскерлік ойындар, «Дінбасылары мен діни қайраткерлерге қарсы жүзеге асырылған қуғын-сүргін дерек көздерінде» тақырыбы бойынша әдебиет, әлем тарихы, саясаттану, жағырафия пәндерінен алған білімдерін пайдалану.


10 – кестенің  жалғасы

	1
	2

	
	 Тренинг өткізу, архив құжатынан үзінді оқу, хабарламалар тыңдау, құжатты  іріктеп оқу, өзіндік жұмыс (тарихи қайраткерлердің қызметіне баға беру),  ұйымдастыру.

	1929-1931 жж. аралығындағы Жетісу өңірінде орын алған Кеңес өкіметіне қарсы халық көтерілістері туралы тың  деректер (Биен-Ақсу, Малайсары, Балқаш және Шоқпар көтерілістері) 
	Пікір-сайыс технологиясы. Интерактивті тақта, электронды оқулықтағы  мәтін, карта, «Биен-Ақсу, Малайсары, Балқаш және Шоқпар көтерілістері деректер көздерінде» атты тақырыпта топтық пікірталастар ұйымдастыру, баяндау, суреттеу, интервью алу, көркем әдебиеттерден үзінді оқу, өздігінше құжат  бойынша  сауалдарға жауап  дайындау. «Жетісу өңірінде болған халық көтерілістері туралы тың  деректер» атты дөңгелек үстел, көтерілістің ұқсастықтары мен айырмашылықтарын таба білу. 

	1932 ж. 7 тамызда қабылданған «Бес масақ» заңы және оның салдары
	«Саяхат» сабағын өткізу: «Бес масақ» заңына сәйкес қуғын-сүргінге ұшыраған тәркілеу, жазалаудың түрлері,  салдары туралы салыстырмалы талдау, тарихи қайраткерлерді (шаруаларды) ойша елестету, сол кезеңдегі адамдармен әңгімелесу, проблемалық-іскерлік ойындар, түрлі деңгейдегі тапсырмалар бойынша жұмыс. 

	
Жетісудағы босқыншылықтың себеп-салдары 
	Дамыта оқыту технологиясы. Интерактивті тақта, бейне, аудио таспа, деректер, құжаттар, музей, баспасөз, ютуб т.б. негізінде топтық, өзіндік жұмыс, «Жетісу өңіріндегі босқыншылықтың себеп-салдары»  жайлы дайындаған ғылыми  жоба жұмыстарын  сыни талдау, топтық жұмыс бойынша пікір алмасу, кесте-сызбаны толтыру, өзінің пікірін дәлелдеу, қорытындылау.

	Жетісу «Үлкен террор» кезіндегі жаппай саяси қуғын-сүргін «Үштік хаттамалары» 
	FILA әдісі  4 қадамға: фактілер, идеялар, оқу және әрекетке негізделеді. «Үлкен террор» кезіндегі үштік хаттамалары» танысу, тарихи қайраткерлерді ойша елестету, сол кезеңдегі адамдармен әңгімелесу, проблемалық-іскерлік ойындар, түрлі деңгейдегі тапсырмалар бойынша жұмыс.

	ОГПУ-дың Алашорда жөніндегі тергеу материалдары
	Модульдік оқыту технологиясы. «1920-1940 жылдардағы Алашорда ісі -құжаттар мен материалдарда»
атты   пікір-сайыс  өткізу, хаттамалар, жеке істерді құжаттар негізінде салыстыру, проблемалық-іскерлік жұмыстар орындау, талдау.

	Қорытынды. Саяси қуғын-сүргіннің сабақтары
	Электронды оқулықтағы мәтін, карта, «Архив құжаттары негізінде саяси қуғын-сүргіннің сабақтары» атты тақырыпта пікір-сайыс ұйымдастыру, сыни тұрғыдан талдау, өздігінше құжат  бойынша презентациялар дайындау.



Әдіскер - ғалымдар еңбектерінде тарихты оқыту әдістерін төмендегідей жіктеп- талдайды (сурет 10).  

Сурет 10 – Тиімді әдіс-тәсілдер
 
Бүгінгі таңда оқыту әдістері өзінің көптүрлілігімен, білімнің интеграциясы және дифференциясымен ерекшеленеді. Ол оқытушының шеберлігіне, тәжірибесіне байланысты болғандықтан, мұнда ұстаздың оқу-танымдық әрекетке қаншалықты даярлығы маңызды. Оқыту әдісі түрлі когнитивті қызметті іске асырады: оқу материалын меңгеру, оны бекіту, білім, білік, дағдыларын жетілдіру, білім алушылардың тұлғалық қасиеттерін одан әрі дамыту, әлеуметтік-кәсіби іс-әрекетке дайындау. Сөйтіп, оқыту әдісі педагогикалық өнердің ең жоғары тұғыры болып табылады. Эксперимент барысында қолданылған тиімді әдістерді шартты түрде былай деп топтастырдық (сурет 11).



Сурет 11 - Эксперимент барысында қолданылған тиімді әдіс-тәсілдер

Сондықтан эксперимент барысында жоғарыда аталған бірқатар заманауи әдіс-тәсілдерді қолдану өз нәтижесін берді және тиімділігі анықталынды.  
Таңдау пәнінің басты контенттерінің бірі – архив құжаттарымен жұмыс болғандықтан да деректермен жұмыс жасаудың тәсілдерін де меңгерту басты міндеттердің бірі болмақ. Білім алушылардың арасында жүргізілген архив материалдарын пайдалануға қатысты ауызша және жазбаша жұмыстарды талдау нәтижесінде, олардың басым көпшілігі құжаттардың білім алушылардың білім сапасын арттыруға және сыни тұрғыда бағалау дағдыларын дамытудағы басты дерек көзі екенін атап өтті. Алайда, Қазақстан тарихы пәнін оқыту үдерісінде бірқатар білім алушылардың архив материалына деген қызығушылығы төмендігі және сыни тұрғыда бағалау дағдыларының жеткіліксіздігі анақталды. Сондықтан да Жетісу өңіріндегі жаппай саяси қуғын-сүргін тарихы, ірі байлардың мал-мүлкін тəркілеу, қуғынға ұшыраған тарихи қайраткерлер жайлы архив материалын пайдаланудың тәрбиелік-танымдық мәні зор. Архивте әр кезеңдегі тарихи оқиғалар, дипломатиялық қарым-қатынастар, қоғамның саяси-әлеуметтік, экономикалық бағыттары жөнінде құнды құжаттар сақталады. Еліміздің өткен тарихын, әлеуметтік, экономикалық және мәдени дамуын зерттеп білу үшін архив құжаттарының орны ерекше. 
Тарихты оқытуда құжат материалымен жұмыс істеудің рөліне А.А. Вагин [70,с. 351], Т.Т. Тұрлығұл [75,б. 256], А.Г. Голиков [86,с. 224], Г.Б. Жакибаева [6,с. 145] және т.б ғалымдар зерттеулерін арнаған. Архив құжаттарынан алынған мәліметтер айырықша нанымды, әсерлі болуы, сол кезеңнің тілімен «білім алушылармен сөйлесіп», дәуірдің өзіндік бейнесін түсінуге көмектеседі, білімді меңгерудің әсерлілігін арттырады. Мәселен, оқытушы архив құжаттарын пайдаланғанда алдымен қуғын-сүргін ұғымының мағынасын, мәнін түсіндіру үшін бағдарлама мазмұнына сай материалды өз дәрісінде тұтасынан немесе үзіндісін пайдалану барысында түрлі әдістер қолдануы мүмкін. Архивтік құжаттарды тарихи дерек көзі ретінде талдаудың жолға қойылуы тоталитарлық мемлекеттің адам құқығын шектеу жолында жасаған қылмыстарын әшкерелеуге мүмкіндік береді. Төмендегі суреттің негізінде зерттеуде қолданылған тиімді әдістерді іске асыру жолдары ұсынылады (сурет 12).  



Сурет 12 - Жетісу өңіріндегі жаппай саяси қуғын-сүргін тарихын оқытуда  архив құжаттарын пайдалануға қойылатын талаптар

Осы талаптарға сай білім алушылардың архив құжаттарымен жұмыс жасауына қойылатын талаптарды төмендегі кесте бойынша былайша жіктедік (сурет 13).  
                                                                      

Сурет 13 - Архив құжаттарын пайдалану әдістері

Архив құжаттарын тиімді қолдану нәтижесінде Қазақстан тарихының «ақтаңдақ» беттерін ашуға жол ашылады. Соның ішінде, біз зерттеп отырған Жетісу өңіріндегі жаппай саяси қуғын-сүргін тарихын зерттеуде архив құжаттарын жинақтап жазып, ғылыми нысанаға айналдыру қазіргі таңда өзекті болып табылады. Мәселен, тарихи құжаттарды талдау барысында: тарихи дерекпен жұмыс біртіндеп жеңілден қиынға қарай күрделене береді. Тарихи деректерден үзінді қолдануды жүйелі түрде жүргізу арқылы түрлі сұрақтар қойылады, «сатылап сұрақ қою» әдісін қолдану ұсынылды. Осы орайда, мысалы Жетісу өңіріндегі жаппай саяси қуғын-сүргін тарихын оқытуда тарихи құжаттар бойынша білім алушыларға сыни тұрғыда  өздігінше пікір жазу, рецензент болу, ойын жүйелеу, жобалық жұмыс дағдыларын дамытуға мүмкіндік беріледі. 
«Жетісу өңіріндегі «Бес масақ» заңы және оның салдардары» атты сабақты оқытуда сын тұрғысынан ойлау технологиясы пайдаланылды.  «Құжаттар сөйлейді» атты тақырыпты сыни тұрғыдан талдау, «Бес масақ» заңына қатысты тың құжатарды зерттеу, бақылау, талдау, әртүрлі стратегиялар арқылы білім алушылардың сыни тұрғыда проблема шешуде қолданатын ойлау түрлері: проблемалық-іскерлік салыстыру, бейне, аудио таспа материалдары бойынша өздігінше  шығармашылық жұмыстар іске асырылды. «Жетісу өңіріндегі жаппай саяси қуғын-сүргін тарихының архивтік деректері» атты таңдау пәнінің семинар-практикалық сабақтары жоспарланды (кесте 11).

Кесте 11 - «Жетісу өңіріндегі жаппай саяси қуғын-сүргін тарихының архивтік деректері»» атты таңдау пәнінің семинар-практикалық сабақтары 

	Семинар-практикалық сабақтар мазмұны
	Сағат саны

	1
	2

	«Жетісу өңіріндегі жаппай саяси қуғын-сүргін тарихының архивтік деректері» атты таңдау пәнінің білімдік-тәрбиелік мақсаты және оның кешенді сипаттамасы
Жоспар
1.Курстың білім алушыларға тарихи білім мен тәрбие беру жүйесіндегі орны. 
2.Курстың негізгі ұғымдары мен идеялары. Таңдау пәнінің білім берудегі өзектілігі. 
3. Өлкетану материалдарын пайдалану.
4. Таңдау пәнінің мазмұнының қоғамдық өмірмен байланысы, курстың білім алушыларды елжандылыққа, азаматтылыққа тәрбие беру жүйесіндегі орны.
	1

	Мемлекет басшысы Қасым-Жомарт Тоқаевтың Саяси қуғын-сүргін және ашаршылық құрбандарын еске алу күніне байланысты үндеуінің мазмұны
Жоспар
1.Саяси қуғын-сүргін құрбандарын толық ақтау жөнінде мемлекеттік комиссия туралы Ережені қабылдаудың мақсат-міндеттері, қызметі. Мемлекеттік комиссияның негізгі міндеті саяси қуғын-сүргін құрбандарын заңдық және саяси тұрғыдан толық ақтау.  
2.Саяси қуғын-сүргін құрбандарын еске алу үндеуінің және  оларды толық ақтау жөніндегі мемлекеттік комиссия туралы құжаттардың  тәлімдік- тәрбиелік маңызы.
	1

	Жетісудағы саяси қуғын-сүргін тарихының деректері және архив қорларымен жұмыс
Жоспар
	1


11 – кестенің  жалғасы

	1
	2

	1.Жетісудағы саяси қуғын-сүргін тарихының деректерін жіктеу мен жүйелеу
2.Алматы облыстық және аудандық архивтердің қорлары.
3.Архив қорларындағы археографиялық жұмыстардың әдістемесі.
4. Архивтік іздестіру жұмыстарын жоспарлау тәжірибесі.
	

	Қазіргі Жетісу облысы - мәдениеті дамыған, экономикасы қуатты аймақ
Жоспар
1.Жетісудің тарихи-географиялық аумағы, халқы.
2.Жетісу өңірінің тарихында болған маңызды оқиғалар.
	1

	3.Қазіргі Жетісу облысының біртұтас мемлекеттіміздің мәдениеті дамыған, экономикасы қуатты аймағына айналуы.
4.Саяси-әлеуметтік, экономикалық және мәдени өмірі. Әкімшілік-аумақтық құрылысы.
5.Тарихи- мәдени орындары.
	

	Сайлау құқығынан айыру және тұрғындардың әлеуметтік жіктелуі
Жоспар
1.Сайлау құқығынан айыру және тұрғындардың әлеуметтік жіктелуі. 
2.Сайлау құқығынан айыру – Кеңес Одағында 20-30 жж. орын алған сайлау құқығынан айыру жаппай саяси қуғын-сүргіннің формасы мен тәсілі билікке, оппозициядағы азаматтарға қатысты қолданған сондай «жұмсақ» қуғындау түрі ретінде. 
3.Сайлау құқығынан айыру – саяси қуғын-сүргін тәсілі. 
	1

	Жетісу өңіріндегі  ірі байлардың мал-мүлкін кәмпескелеу,  қарқыны, жазалаудың  түрлері 
Жоспар
1.Қазақ ауылын кеңестендіру саясаты.
2. Жетісу өңіріндегі бай шаруашылықтарының тәркіленуі.
3.1928 жылғы 27 тамыздағы «Байлардың шаруашылығын тәркілеу туралы» қаулыға сəйкес ірі байларды тәркілеу. 
4.Жетісу аймағындағы 1930 ж. басталған байларды тап ретінде жою науқаны, жаңа қарқыны, жазалаудың  түрлері. 
5. №51 Ірі байлардың малын кәмпескелеу жұмысы, Қаратал ауданындағы кәмпескелеу жұмысы, Ірі байлардың тізімі, Үгітшілердің жұмысы туралы құжаттардың  мазмұны.
6.Жетісу аймағында қазақ байларының жеке істері туралы іріктеліп алынған 803 деректік құжаттардың сипаттамасы. 
7. Ірі байлардың шаруа қожалықтарын тәркілеу саясатына байланысты орталық жəне жергілікті билік органдарының тəркілеуге қатысты мемлекеттік декреттері мен нұсқаулықтары, губерниялық жəне округтік атқару комитеттері жанындағы байлардың мал-мүлкін кəмпескелеу үшін құрылған округтік комиссия отырысының хаттамалары, тәркіленген  ірі байлардың тізімі мен жеке істері туралы тың деректер.
	1

	Шоқпар көтерілісін - архивтік құжаттар бойынша талдау
Жоспар
1.«Уақыт пен тағдыр: Алматы округі ірі байларының өміріндегі 1928 жыл. Құжаттар мен материалдар жинағының мазмұны мен идеялары. (-Алматы., 2022.-4...б.) еңбегі негізінде Жетісу өңіріндегі азаттық қозғалыс туралы тың деректерді талдау.
	1

	 Жетісу тұрғындарының саяси қуғын-сүргінге қарсылығы. 
2.Жетісу аймағындағы Шоқпар көтерілісі, сипаты, барысы, тарихи маңызы. 
3.Көтерілістің басшылары және көтерілісшілердің рөлі
	

	Биен-Ақсу көтерілісін архивтік құжаттар  бойынша негіздеу 
Жоспар
1. Құжаттар мен материалдар жинағының мазмұны мен идеялары негізінде тың деректер бойынша салыстырмалы қорытындылау. 
	1

	2.Жетісу аймағындағы Биен-Ақсу көтерілістің себептері, қозғаушы күштері  мен нәтижесі. 
3.Жетісу өңіріндегі репрессиялық шаралар. Көтерілістің жеңілу себептері мен тарихи маңызы.
	

	Малайсары көтерілісін архивтік құжаттар негізінде сипаттау
Жоспар
1. Құжаттар мен материалдар жинағының мазмұны бойынша Жетісу өңіріндегі  көтерілісті тың деректер бойынша ашып көрсету. 
2.Жетісу аймағындағы Малайсары көтерілісінің себептері, қозғаушы күштері,  барысы мен нәтижесі. 
3.Көтерілістің басшылары және көтерілісшілердің рөлі. Көтерілістің жеңілу себептері мен тарихи маңызы.
	1

	Жетісу өңіріндегі  босқыншылық 
Жоспар
1.«Босқындар» ұғымы. 
2.Ұжымдастырудың демографиялық салдарлары. 
3.Қуғын-сүргінге ұшыраған Жетісу өңіріндегі қазақтардың  ауа көшуі, босқын қазақтардың жағдайы.
4.Жетісу өңіріндегі ауа көшу қасіреттері: саны, қырылғаны, Қытайда қалғаны туралы мәліметтер.
	1

	1920-1940 жылдардағы Алашорда ісіне қатысты құжаттар мен материалдарды талдау
Жоспар
1. «Саяси қуғын-сүргін» ұғымының мағынасы, анықтамасы. 
2.«Саяси қуғын-сүргін, Алашорда ісі» туралы жазылған тарихи құжаттар  мен еңбектерге талдау.
3. А. Байтұрсынұлы, М. Дулатов және басқаларды айыптау ісі. 
4.М. Тынышбайұлы, М. Мурзин, Р. Урдабаев және басқаларды айыптау ісі». Ұлт зиялыларының өмірі мен қызметі- жастарға үлгі.
5.Дінбасылары мен діни қайраткерлерге қарсы жүзеге асырылған қуғын-сүргін. «Сопы», «Филиал», «Цепь Корана» операцияларының мазмұны.
6.30-жылдардың басында саяси айыпталғандарды қамауда ұстайтын еңбекпен түзеу лагерьлері.  
	1

	Жетісу өңіріндегі «Бес масақ» қаулысы негізінде 
жаппай саяси қуғын-сүргіннің жүргізілуі
Жоспар:
1.1932 жылы 7 тамызда қабылдаған («Бес масақ» заңы) қаулысының негізінде сталиндік репрессиялық саясаттың ауылдық жерлерде шаруаларға қарсы жаппай жүргізілуі.
2. «Бес масақ» заңы бойынша Алматы облысында сотталған шаруалар, жазаланған
	1

	адамдар, жазалау шаралары.Бұл баппен сотталған шаруаларды  ақтау – өзекті мәселе.
	

	Жетісу өңіріндегі  заңнан тыс Үштіктің құжаттарының мазмұны
Жоспар
1. Заңнан тыс үштіктің құжаттары – саяси қуған-сүргіннің дереккөзі ретінде.   
2.Заңнан тыс Үштіктің құжаттарының мазмұны. 
3.Жетісу өңіріндегі «Үлкен террор» саяси қуғын-сүргіннің жаңа қарқыны. 
	1

	Алматы округінен тәркіленген ірі байлардың архив құжаттарындағы тұлғалық портреттері
Жоспар
1. Мал-мүлкі тәркіленген байлардың жеке істеріне қатысты құжаттар: байлардың қай руға жататындығы, отбасы мүшелерінің саны мен аты-жөндері, қазақша жəне орысша сауаттылығы, ескі билік тұсындағы қандай марапаттар мен лауазым иесі болғандығы туралы мінездемелер, меморандумдар жəне иелігіне тиесілі мал саны туралы мәліметтер. 
2. Алматы округінің Алакөл, Шоқпар, Еңбекші қазақ, Қордай,  Қарқара, Биен-Ақсу, Қаратал, Балқаш, Бəрібай, Қастек, Іле, Октябрь, Малай Сары аудандарындағы тәркілену шаралары. 
3. Алматы округіндегі тәркілену саясатының құрбандары. «№ 87 Бай баласы мектептен қуылсын» «№ 104 Қапал құзғындары»  т.б. құжаттардың мазмұны.  Құжаттар бойынша «қазақ байларының саяси портреттері». 
4. Байлардың жазалануы, құқығынан айырылып, жер аударылуы.
	1

	Саяси қуғын-сүргін туралы құжаттар мен материалдар жинағы
Жоспар
1. Жаппай саяси қуғын-сүргін мәселесін оқытудың өзектілігі. 
2. Алаш ісі 1920-1930 жж. ОГПУ жүргізген жасанды тергеу ісінің құжаттары мен материалдары. В двух томах – Алматы: ТОО «Издательство LEM», 2022. – 984 б.
3. Уақыт пен тағдыр: Алматы округі ірі байларының өміріндегі 1928 жыл. Құжаттар мен материалдар жинағы. – Алматы: «Ұлағат» баспасы, 2022. – 736 б.
4. Сайлау құқығынан айырылғандар. -Алма-Ата, 1918-1936 жж. Құжаттар мен материалдар жинағы» – Алматы: «Bonum Art», 2023. – 236 б.
5. Саяси қуғын-сүргін құрбандарын толық ақтау жөніндегі Мемлекеттік комиссияның материалдары (ХХ ғасырдың 20-50 жылдары). Т. 24: Реабилитация жертв политических репрессий в Казахстане: документы, материалы городской комиссии по вопросам реабилитации жертв политичческих репрессий при акимате города Алматы. – Астана, 2022. – 320 с.
6.  Саяси қуғын-сүргін құрбандарын толық ақтау жөніндегі Мемлекеттік комиссияның материалдары (ХХ ғасырдың 20-50 жылдары). Т. 51: Время террора: массовые политические репрессии в Казахстане. г. Алматы – Астана, 2023. – 488 с.
7. Алашорда ісі 1920-1940 жж. Құжаттар мен материалдар. 9 том «Алашорда жағындағы дәулеттілер» – Алматы: Kitap, 2023. – 484 б., сур. 16 б. 
8. Жинақтардың білімдік, тәрбиелік-танымдық мақсаты және сипаттамасы. Жинақтағы қуғын-сүргін мәселесіне қатысты құжаттармен танысу. 
9. Жетісу өңірінің өлкетану материалдарын, тың құжаттарды пайдаланудың білім алушыларды отаншылдыққа, ізгілікке тәрбие беру жүйесіндегі орны.
	1

	Барлығы: 15
	



Қорыта келгенде, Жетісу өңіріндегі жаппай саяси қуғын-сүргін тарихын оқыту үдерісінде оқыту әдістерін таңдау және тиімді пайдаланудың маңызы зор. Саяси қуғын-сүргін мәселесіне қатысты әр ғылым саласы бойынша еңбектерді зерделей келе, ол тарих, әдебиет ғылымдары саласында мейлінше жақсы зерттелгенін, педагогика, әдістеме ғылымдары бойынша әлі де әр қырынан зерттеудің қажеттілігі негізделді. Аталмыш мәселенің педагогикалық негіздерін зерттеудің нәтижесіне сүйеніп, Жетісу өңіріндегі жаппай саяси қуғын-сүргін тарихына қатысты материалдарды оқып үйренудің білім алушыларды елжандылыққа, азаматтылыққа тәрбиелеуге себін тигізетіні туралы қорытынды жасалды.
 
3.3 «Жетісу өңіріндегі жаппай саяси қуғын-сүргін тарихының архивтік деректері» атты таңдау пәнінің мазмұны мен оқыту әдістемесі 
Бүгінгі таңда, Қазақстандағы жаппай саяси қуғын-сүргін тарихын зерттеу және оқыту мәселесі қоғам үшін маңызды болып табылады. 
Қазақстан тарихы пәнін оқытудың мақсаты – білім алушылардың кәсіби жетістіктерге тұрақты мотивацияны қалыптастыру,  өзін-өзі қалыптастыруды жүзеге асырудың жоғары көрсеткіштеріне қол жеткізу, өзін-өзі бақылау дағдыларын меңгерту болып табылады. Қазақстан тарихы пәнінің оқу бағдарламасы мен оқулықтарының мазмұнына талдау жасау, білім алушылардың білімдік-тәрбиелік деңгейін тексеру нәтижесі, олардың бірқатары саяси қуғын-сүргін туралы түсінігі бар болғанымен, оның мәні мен маңызын ескермейтіні, жаппай саяси қуғын-сүргіннің кезеңдері, тарихы, ерекшеліктерін түсінуге талпына бермейтіні, саяси қуғын-сүргінді бағалауда қиналатыны, зардап шеккен құрбандардың өмірі мен қызметі туралы жеткілікті білмейтіні, осы мәселені оқуға қызығуы орнықты еместігі анықталды. Сондықтан «Жетісу өңіріндегі жаппай саяси қуғын-сүргін тарихының архивтік деректері» атты таңдау пәнінің оқу бағдарламасы даярланып, білім алушылардың назары осы мәселеге аударылды. Оқу бағдарламалары мен оқулықтардағы сағат көлемі мен онда Қазақстандағы жалпы саяси қуғын-сүргін мәселесі мазмұнының шектеулі болуы, арнайы оқу-әдістемелік оқу құралдарының болмауы себепті білім алушылардың шығармашылығын дамытуда, бізге таңдау пәнінің арнайы эксперименттік сабақ жоспарларын жасаудың қажеттілігін тудырды.  
Ғалымдар: Синглтон Ройс А., Стрэйтс Брюс С., В.В. Краевский, және т.б. еңбектерінде  «элективті курс», «таңдау бойынша курс», «қолданбалы курс» атты ұғымдар пайдаланылады [217,с. 6]. Синглтон Ройс А., Стрэйтс Брюс С., В.В. Краевский, және т.б. еңбектерінде  «элективті курс», «таңдау бойынша курс», «қолданбалы курс»  атты ұғымдар пайдаланылады [219].
Таңдау пәндері – білім беру ұйымдарының компоненттерінен білім алушылардың таңдауы бойынша жүргізілетін міндетті оқу пәндері: 
1) «Қазақстан тарихы» пәнінен Мемлекеттік емтиханды ойдағыдай тапсыру үшін қосымша дайындық алу, аралас оқу пәндерін зерделеу, базалық оқу пәндердің бірінің мазмұнын дамыту; 
2) аталмыш пән бойынша саяси қуғын-сүргін тақырыбын толықтай тереңдетіп оқыту; 
3) білім алушылардың шығармашылығын, қызығушылығын қанағаттандыру». Элективті курс грек тілінен аударғанда «арнаулы, таңдаулы» дегенді білдіреді [95,с. 85]. 
Таңдау пәні жоғары оқу орындарында оқытудың құрамына кіретін, компонентінің оқу жоспарының есебінен жүзеге асырылады. Таңдау пәні курстың мазмұнын толықтырады; базистiк курстардың бiрiнiң мазмұнын жетiлдiредi; жекелеген білім алушының танымдық қызығушылығын арттырады.
Білім алушыны субьект, әрі өзін-өзі жетілдіруші тұлға ретінде қарастыру арқылы, зерттеу тақырыбын төмендегі құрылымдық блоктар бойынша көрсетуге болады: кәсіби өзіндік анықталу; саяси қуғын-сүргін тарихының объективті және субъективті кеңістігі; оқыту әдістері. Осылайша, білім алушылар өздерінің қызығушылығына, қабiлеттілігіне сәйкес таңдап алған таңдау пән дері олардың өздігінше білім алуына, дәрісте игерген және аудиториядан тыс алған білімдерін жаңа жағдайларда қолдануына, шығармашылық іс-әрекет тәжірибесімен, оқу орнынан кейінгі білімін жалғастыру үшін қажет түйінді құзырлармен қарулануына ықпал ететін болады [50,с. 29].
Жетісу өңіріндегі жаппай саяси қуғын-сүргін тарихы бойынша таңдау пәнінің білім мазмұнын таңдап алу мен oның құрылымын түзудің тұжырымдамалық негіздері тарихи білім беруді құзыреттілік тәсіл негізінде оқытуға мүмкіндік береді. Түйінді құзыреттілікпен қатар жеке пәндік салалар аясында пәндік құзыреттілік қалыптасу көзделеді: арнайы білімді игеру, меңгеру, оқу пәні шеңберіндегі дағдылар [95,б. 25]. Түйінді және пәндік құзыреттілігі қалыптасқан білім алушылар игерілген білімді тәжірибеде тиімді пайдалануға және әлеуметтік бейімделуде қабілетті болады. Ғалымдардың пікірінше, білім алушылардан жауапкершілікті талап ете отырып, үздіксіз білім қорын байыту мен дамытуда оларды еңбекке және өмірге дайындау, қабілеттілігін, қызығушылығын және көзқарасын мейлінше дамытуға болады [185,с. 275]. 
«Жетісу өңіріндегі жаппай саяси қуғын-сүргін тарихының архивтік деректері» тақырыбы бойынша таңдау пәнінің мақсаты, міндетті мен мазмұны – тарихи білім жүйесін жүйелі түрде игеруге, білуге, дағдылануға, құндылықтарға, амалдарына бағытталған сапалы білім беруді көздейді. Жетісу өңіріндегі жаппай саяси қуғын-сүргін тарихы тақырыбы бойынша озық білім беру үдерісі белсенді әдіс-тәсілдерді тиімді қолдануды қажеттілігінен туындайды. Олай болса, «Жетісу өңіріндегі жаппай саяси қуғын-сүргін тарихының архивтік деректері» пәні бойынша төмендегі кестеде курсқа қойылатын білімдік, құзыреттілік талаптар негізделеді. 


Кесте 12 - «Жетісу өңіріндегі жаппай саяси қуғын-сүргін тарихының архивтік деректері»  атты таңдау пәніне қойылатын білімдік, құзыреттілік талаптар 
 
	«Жетісу өңіріндегі жаппай саяси қуғын-сүргін тарихының архивтік деректері» атты таңдау пәніне 
қойылатын білімдік, құзыреттілік  талаптар

	1
	2
	3
	4

	Курстың білімділікке қойылатын талаптары
	Курстың әлеумет
тік-этикалық  құ
зыреттерге қойыла
тын талаптары
	Курстың ұйымдасты
рушылық құзырет
теріне қойыла
тын талаптары  
	Курстың әлеуметтік ұтқырлыққа байланыс
ты дайындыққа қойылатын талаптары

	 Ойлау мәдениеті және дүниетанымы жоғары білімді тұлғаның қалыптасуына ықпал ететін Қазақстан тарихынан  базалық білімінің болуы
	Қоғамдық көзқа
расқа, салт-дәстүр
ге негізделген әлеумет-тік-этика
лық құндылықтар
ды білу және өзінің кәсіби қыз
метінде оларды басшы-лыққа алу 
	Саяси қуғын- сүргін, оның мазмұны мен ерекшеліктері  туралы ғылыми түсінігінің болуы
	Ақпараттық технологияны қолдануы, өзгеріп отыратын құбылыстар мен процестерге бейімделу

	Жетісу өңіріндегі 1920-1930 жж. Жаппай саяси қуғын-сүргін тақырыбы бойынша тың деректер, құжаттар
мен таныстыру нәтижесінде мазмұны, сипаты, ерекшеліктері туралы білімінің болуы
	«саяси қуғын-сүргін» түсінігін аймақтың тарихи және географиялық ерекшеліктерін сипаттау үшін пайдалану.
	Жетісу өңіріндегі 1920-1930 жж. жаппай саяси қуғын-сүргін тақырыбы бойынша тың деректер, құжаттар
мен таныстыру нәтижесінде мазмұ
ны, сипаты, ерекше
ліктері туралы білімінің болуы 
	«саяси қуғын-сүргін» түсінігін аймақтың тарихи және географиялық ерекшеліктерін сипаттау үшін пайдалану

	Тарихи дерек көздерді талдау негізінде «саяси қуғын-сүргін» ұғымының мәнін түсіндіру арқылы мағынасын түсінуі;
	Саяси қуғын-сүргін туралы ғалымдардың пікірін зерттеу
	Жетісу өңіріндегі саяси қуғын-сүргіннің ерекшеліктерін сипаттауы
	Көшбасшы болу, өңірдегі саяси қуғын-сүргін мәселесі бойынша  тәуелсіз шешім қабылдау қабілеті

	Картаны пайдаланып Жетісу өңіріндегі саяси қуғын-сүргіннің тарихи-географиялық аймағын,  негізгі кезеңдерін, объективті
	Әртүрлі көзқарастарды талдау арқылы  өңірдегі саяси қуғын-сүргіннің барысын сыни
	Жетісу өңіріндегі саяси қуғын-сүргін туралы ұлттық зиялылардың қоғамдық-саяси көзқарастарын 
	Шығармашылық және әлеуметтік белсенділік қабілеті;
Қазақстан тарихынан  топта, ұжымда  жұмыс істеуге қабілетті болу,

	көрсетуі
	 бағалау
	салыстыру
	өзінің көзқарасын әдеппен дәлелдеу, жаңа шешімдер қабылдай алу

	Тарихи өлкетану аймақтық дамудың дәстүрлері мен
	Тарихи өлкетану-тарих ғылымының бір бөлігі болып
	Жетісу өңіріндегі
тарихи жағдайлардың алуан
	Өлке материалдарын оқуға деген қызығушылықты 


12 – кестенің жалғасы

	1
	2
	3
	4

	
тенденцияларының практикалық арнасы
на айналуын сыни талдау негізінде тари
хи өткеннің құбылыс
тары мен оқиғалары
ның әлемдік  тарихи дамуының ортақ ұстанымдары мен ұштастыра білу
	 табылады және маңызды функцияларды орындайды  
	 түрлілігін, халықтың шығармашылығын, ерекшеліктерді ескере отырып, қоғам дамуының жалпы заңдылықтарын зерттеу
	дамыту

	«Алаш» ұлттық идеясының тарихи негіздерін, өзекті мәселелерді зерттеу барысында аналитикалық және аксиологиялық талдау дағдыларын игеруі
	Қазақстандағы қо
ғамдық-саяси ой
дың дамуына тарихи қайраткер
лердің қосқан үлесін бағалау. Жетісу өңіріндегі саяси қуғын-сүргінге ұшыраған тарихи тұлғалар
дың өмірі мен қызметін сипаттау және бағалай білу
	Жетісу өңіріндегі саяси қуғын-сүргінге ұшыраған тарихи қайраткерлер жайлы белгілі тарихшылардың көзқарастарына талдау жасау, дәлелдер жасай білу.
	Кәсіби және тұлғалық тұрғыдан өсуге ұмтылу

	Қазақстан тарихы пәнінен   заманауи ақпараттық технологияларды қолдана алуы
	Қазақстан халқының тарихын, дәстүрі мен мәдениетін білу, құрметтеу; басқа халықтардың дәстүрі мен мәдениетіне толеранттылық
	Саяси қуғын-сүргіннің мақсаттары мен әдістерін, механизмін білу және түсіну; білім алушылардың әлеуметтенуін, интеграциялануын және жеке дамуын қамтамасыз ететін жаңашыл педагогикалық технологиялардың кең ауқымын игеру
	кәсіби тұрғыда түрлі жағдайларда икемді және ұтқыр болу

	Қазақстан тарихынан саяси қуғын-сүргін мәселесі туралы білімдерді жүйелеу және  күнделікті өмірде жаңа білімді меңгеру дағдысының болуы
	Жылдам өзгеріп отырған өмірде саналы түрде дұрыс бағыт ұстану
	Қазақстан тарихынан  ортақ келісімге келу, өз пікірін ұжым пікірімен ұштастыру
	Дұрыс шешімдер қабылдау дағдыларының болуы


«Жетісу өңіріндегі жаппай саяси қуғын-сүргін тарихынының архивтік деректері» атты таңдау пәнінің бағдарлама тақырыптары бойынша  мазмұны мен оқыту әдістері анықталды (кесте 13). 
Тақырыптың мақсат-міндеттері мен мазмұнына сай  тәжірибелік-эксперимент жүргізілді. Эксперимент белгілі бір құбылыстарды зерттеу мақсаттарына сәйкес келетін жаңа жағдайлар жасаумен оларға белсене ықпал ету арқылы немесе процесті зерттеу [218,с. 210], кешенді зерттеу әдісі, педагогикалық әрекет нәтижесіне ықпал жасайтын және нәтижеге жетудің факторы  ретінде  қарастырылады [220-228]. 
Айқындау экспериментінде зерттеу тақырыбына қатысты  саяси қуғын-сүргінге байланысты өткізетін білімдік-тәрбиелік жұмыстар тәжірибелік-эксперименттер жүргізетін оқу орындары анықталды, түрлі  зерттеу әдістері пайдаланылды. Қалыптастыру экспериментінің 1-2кезеңінде «Жетісу өңіріндегі жаппай саяси қуғын-сүргін тарихының архивтік деректері» атты таңдау пәні бағдарламасы бойынша 1 курс студенттеріне сабақтар жүргізілді  (кесте 13).

Кесте 13 - «Жетісу өңіріндегі жаппай саяси қуғын-сүргін тарихының архивтік деректері» атты таңдау пәнінің мазмұны мен жоспары  

	№
	
Курс мазмұны
	Дәріс
	Практика
лық
	БОӨЖ
	БӨЖ

	1 -Модуль.  Саяси қуғын-сүргін және архив мекемелері

	1
	2
	3
	4
	5
	6

	1
	Кіріспе. Таңдау пәнінің мақсаты мен міндеттері, пәні мен нысаны
	1
	1
	1
	

	2
	Алматы облыстық және аудандық архивтердің қорлары.
Саяси қуғын-сүргін мәселесіне қатысты құқықтық-нормативтік құжаттардың мазмұны
	1
	1
	1
	

	3
	Архив қорларындағы археографиялық жұмыстардың әдістемесі
	1
	1
	
	1

	4
	Архивтік іздестіру жұмыстарын жоспарлау тәжірибесі
	1
	1
	
	

	5
	Жетісу өңірінің тарихы – тарихи құжаттарда
	1
	1
	1
	

	2-Модуль. Жетісудағы саяси қуғын-сүргіннің архивтік деректері

	6
	Сайлау құқығынан айыру және тұрғындардың әлеуметтік жіктелуі.
	1
	1
	1
	

	7
	Қазақ ұлт-азаттық қозғалысы жетекшілерінің Қызылорда қаласынан басталып, Алматыда жалғасып, Мәскеудегі  Бутырка түрмесінде аяқталған алғашқы сот процесі [220,б. 484]
	1
	1
	
	1

	8
	Жетісу өңіріндегі  ірі байлардың мал-мүлкін кәмпескелеу құжаттары – саяси қуғын-сүргін тарихының дереккөзі ретінде
	1
	1
	1
	

	9
	Дінбасылары мен діни қайраткерлерге қарсы жүзеге асырылған қуғын-сүргін.
«Сопы», «Филиал», «Цепь Корана» операциялары
	1
	1
	1
	


13 – кестенің жалғасы

	1
	2
	3
	4
	5
	6

	10
	 1929-1931 жж. аралығындағы Жетісу өңірінде орын алған Кеңес өкіметіне қарсы халық көтерілістері туралы тың  деректер (Биен-Ақсу, Малайсары, Балқаш және Шоқпар көтерілістері) 
	1
	1
	1
	

	10
	Кеңестік ауыл шаруашылық реформалары
	1
	1
	
	1

	3-Модуль. Жетісу өңіріндегі саяси қуғын-сүргін: себептері мен салдары

	11
	1932 ж. 7 тамызда қабылданған «Бес масақ» заңы және оның салдары
	1
	1
	1
	

	12
	Жетісудағы босқыншылықтың себеп-салдары 
	1
	1
	
	1

	13
	Жетісу «Үлкен террор» кезіндегі «Үштік хаттамалары» жаппай саяси қуғын-сүргін
	1
	1
	1
	

	14
	ОГПУ-дың Алашорда жөніндегі тергеу материалдары
	1
	1
	
	1

	15
	Қорытынды. Саяси қуғын-сүргіннің сабақтары
	1
	1
	1
	

	Барлығы:
	15
	15
	10
	5



Осы құрылымға лайықталған және пәннің мазмұнын қамтитын мынадай оқу бағдарламасы түзілді: 
«Жетісу өңіріндегі жаппай саяси қуғын-сүргін тарихының архивтік деректері» атты таңдау пәнінің бағдарламасының мазмұндық сипаттамасы
1 -Модуль. Саяси қуғын-сүргін және архив мекемелері
Кіріспе. Таңдау пәнінің мақсаты мен міндеттері, пәні мен нысаны
Таңдау пәні бағдарламасының өзектілігі, құрылымы мен мазмұны, ерекшеліктері. Курстың білімдік – тәрбиелік мақсаты және оның кешенді сипаттамасы. Курстың негізгі ұғымдары мен идеялары. «Тарих» білім беру бағдарламалары тобының білім алушылары үшін Қазақстан тарихын тереңдетіп оқу. Өлкетану материалдарын пайдалану. Таңдау пәні мазмұнының қоғамдық өмірмен байланысы, курстың білім алушыларды елжандылыққа, азаматтылыққа тәрбие беру жүйесіндегі орны.
Алматы облыстық және аудандық архивтердің қорлары. 
Саяси қуғын-сүргін мәселесіне қатысты құқықтық-нормативтік құжаттардың мазмұны
«Алматы облысының мәдениет, архивтер және құжаттама басқармасы» мемлекеттік мекемесі  Алматы облысында мәдениет саласында, сонымен қатар, архив ісі және құжаттама жасау қызметін мемлекеттік реттеу функцияларын жүзеге асыруға Алматы облысының әкімдігі уәкілеттік берген Қазақстан Республикасының мемлекеттік органы болып табылады. Облыстық архив мекемелерінің желісіне Алматы облысының мемлекеттік архиві және оның 18 аудандық және қалалық филиалдары, Талдықорған мемлекеттік архиві кіреді. 
Алматы облыстық Мемлекеттік архиві (АОМА) бойынша Жетісу облыстық революциялық трибуналы қоры, Жұмысшы, шаруа, қызыләскер және мұсылман депутаттары кеңестерінің Жетісу облыстық-қалалық атқару комитеті қоры, Жетісу облысы әскери-революциялық комитеті қоры, Алматы облыстық прокуратурасы қоры, Алматы облыстық жер бөлімі қоры, Алматы округтік жер басқармасы қоры, Алматы округтік атқару комитеті жанындағы байларды тәркілеу комитеті қоры, Жетісу облыстық жер бөлімі қорлары.
Жетісу өңіріндегі саяси қуғын-сүргін тарихының деректерін жіктеу мен жүйелеу Аталмыш құжаттардың  тәлімдік-тәрбиелік маңызы. Алматы облыстық және аудандық архивтердің қорлары; Алматы облыстық және аудандық архивтердің қорлары; Архив қорларындағы археографиялық жұмыстардың әдістемесі; Архивтік іздестіру жұмыстарын жоспарластыру тәжірибесі;
Білім мен тәрбие берудің негізгі міндеттері, саяси қуғын-сүргін тарихын оқыту технологияларына қатысты нормативті-құқықтық құжаттар, тарихи, педагогикалық еңбектер. Аталмыш мәселеге байланысты мемлекеттік комиссия туралы Ереже, Мемлекет басшысының үндеуінің мазмұны. 
Архив қорларындағы археографиялық жұмыстардың әдістемесі
Қазіргі тарих ғылымында архив қорларындағы құжаттарды ғылыми айналымға енгізу маңызды орын алады. Археография архивтік құжаттарды іздестіру, сипаттау, жүйелеу және жариялаумен айналысады. Қазақстан архивтеріндегі археографиялық жұмыстар ұлттық тарихты зерттеудің деректік негізін қалыптастыруға бағытталған. Археография – тарихи құжаттарды ғылыми тұрғыдан жариялаудың теориясы мен тәжірибесін зерттейтін ғылым саласы. Архив ісінде археография құжаттардың мазмұнын ашып, олардың ғылыми құндылығын арттыруға қызмет етеді. Қазақстан архивтерінде археографиялық жұмыстар: тарихи деректерді сақтау; құжаттарды ғылыми айналымға енгізу; зерттеушілерге қолжетімді ету міндеттерін атқарады. Архив қорларындағы археографиялық жұмыстардың негізгі кезеңдері; құжаттарды іздестіру және іріктеу; археографиялық сипаттама жасау; мәтінмен жұмыс істеу; құжаттарды жүйелеу және жариялау әдістемесі; Археографиялық жұмыстардың нәтижесінде: құжаттар жинақтары жарық көреді; архивтік анықтамалықтар жасалады; цифрлық архивтер қалыптасады; отандық тарих ғылымының деректік базасы кеңейеді.
Архив қорларындағы археографиялық жұмыстар – тарихи деректерді ғылыми тұрғыдан зерттеудің маңызды саласы. Қазақстан архивтеріндегі археографиялық әдістемелерді жүйелі қолдану ұлттық тарихты объективті түрде зерделеуге мүмкіндік береді. Бұл жұмыстар тарихи мұраны сақтаумен қатар, оны ғылыми айналымға енгізудің тиімді жолы болып табылады.
Архивтік іздестіру жұмыстарын жоспарлау тәжірибесі
Архив материалдарының көптігі мен құрылымдық күрделілігі архивтік іздестіру жұмыстарын алдын ала ғылыми тұрғыда жоспарлауды қажет етеді. Жоспарлы архивтік іздестіру дереккөздерді мақсатты түрде анықтауға, зерттеу уақытын оңтайландыруға және алынған нәтижелердің ғылыми дәйектілігін арттыруға мүмкіндік береді. Архивтік іздестіруді жоспарлау архивтану, деректану және археография ғылымдарының теориялық қағидаттарына сүйенеді. Жоспарлау үдерісі зерттеу объектісіне сәйкес архивтік ақпараттық кеңістікті құрылымдауға бағытталады. Бұл дереккөздерді іріктеудің ғылыми өлшемдерін қалыптастырып, зерттеудің эмпирикалық базасының репрезентативті болуын қамтамасыз етеді. Архивтік іздестіру жұмыстарын жоспарлау тарихи зерттеудің сапасын айқындайтын маңызды ғылыми кезең болып табылады. Ғылыми негізде жасалған жоспар архив қорларын тиімді пайдалануға, дереккөздерді жүйелі түрде анықтауға және зерттеу нәтижелерінің дәйектілігін қамтамасыз етуге мүмкіндік береді. Осы тұрғыдан алғанда архивтік іздестіруді жоспарлау тарихи ғылымдағы әдістемелік мәдениеттің маңызды құрамдас бөлігі болып саналады [222,б. 5].
Жетісу өңірінің тарихы - тарихи құжаттарда 
Жетісу – тарихи-географиялық аймақ. Жетісу өңірінің тарихы-архивтік құжаттарда, естеліктерде, тарихи-әдеби шығармаларда, БАҚ, интернет желісінде, т.б. Жетісудің табиғи-географиялық жағдайы. Аумағы, халқы. 1867 ж. Жетісу облысының құрылуы. 1860 ж. аяғында Жетісудың патшалық Ресейдің отарына айналуы. Жетісу облысының 1917 жылға дейін 1891 жылғы «Дала ережесі» бойынша басқарылуы. 1924-25 ж. Орта Азия республикаларында жүргізілген ұлттық – мемлекеттік межелеуден кейін Жетісу Қазақстан мен Қырғызстан құрамында. Жетісу өңірінің тарихында болған маңызды оқиғалар. Қазіргі Жетісу облысының біртұтас мемлекеттіміздің мәдениеті дамыған, экономикасы қуатты аймағына айналуы. Облыстың тарихи-мәдени орындары.
2-Модуль. Жетісудағы саяси қуғын-сүргіннің архивтік деректері
Сайлау құқығынан айыру және тұрғындардың әлеуметтік жіктелуі
Кеңес Одағында 20-50 жж. орын алған жаппай саяси қуғын-сүргіннің формалары мен тәсілдері алуан түрлі болды. Осы формалар мен тәсілдерді топтап, «жұмсақ» және «қатаң» деп топтастыруға болады. Билікке, оппозициядағы азаматтарға қатысты қолданған сондай «жұмсақ» қуғындау түрінің бірі – сайлау құқығынан айыру. Бұл әдіс кеңестік саяси қуғындау тәжірибесіне берік енген болатын.
Кеңестік қоғамның тарихында саяси қуғындаудың бұл формасы 1917 жылғы ақпан төңкерісінен соң билікке өлермендікпен ұмтылған большевиктердің ұстанған саяси тұғырнамасынан бастау алады. 
Сайлау құқығынан айыру жүйесі азаматтарды қуғындалған, «екінші сортты» адамдарға айналдырды. Көп жағдайда сайлау құқығынан айыру ол адамды одан әрі қуғындау әрекетіне негіз болды.
Саяси қуғын-сүргін тәжірибесінде сайлау құқығынан айырылғандардың саны алғашқы кезде салыстырмалы түрде аз болатын. Сондықтан ол аса бір үлкен саяси қауіп туғыза қоймайтын еді. Әйтсе де, билік осы бір адамдықтан жұрдай қуғындау тәсілін 20-30 жылдары ғана қолданғанымен, оның саяси жаңғырығы азаматтардың өмірбаянында 1960 жылдарға дейін көрініс тапты. Оның себебі, «Біріншіден, большевиктер өздерінің шексіз билікке жетуіне белсенді немесе самарқау түрде кедергі келтіреді деген әлеуметтік топтарға қатысты бітіспес позиция ұстанды. Екіншіден, партия-кеңес функционерлерінің, тұтастай алғанда кеңестік билік тұрғындардың елеулі бөлігінің алдында беделі тым жоғары бола қоймады. Содан да құқығын шектеудің басты мақсаты саяси өмірден елеусіз және қауқарсыз әлеуметтік топтарды емес, білімді де беделді, соңына өзгелерді ерте алатындарды оқшаулау болатын». Бұл ең алдымен ескі қоғамның зиялыларына, дінбасыларға және өз аяғынан тік тұрған ауыл қожайындарына қатысты болды. Бұл әлеуметтік топтар сайлау науқандарында большевиктердің «бас ауруына» айналғандықтан оларды сайлау құқығынан айыру шаралары күшейе берді, сайлау құқығынан айырылғандар категориясының қамту аймағы кеңейе түсті. 
Қазақ ұлт-азаттық қозғалысы жетекшілерінің Қызылорда қаласынан басталып, Алматыда жалғасып, Мәскеудегі  Бутырка түрмесінде аяқталған алғашқы сот процесі
Қазақ ұлт-азаттық қозғалысы жетекшілерінің республиканың сол кездегі астанасы Қызылорда қаласында басталып Алматыда жалғасып, Мәскеудегі Бутырка түрмесінде аяқталған алғашқы сот процесіне қатысты құжаттар. Аталмыш тергеу істері бойынша бұрынғы алаштықтармен қатар байлар да, ишандар да айыпталды. Қазақ зиялыларына, байларына, діни ағымдағы қызметкерлерге қарсы қуғын-сүргін кенеттен пайда болған жоқ. Айыптаулар әлде қайда ертеректе, Қазақстандағы кеңестік биліктің орнығуы мен нығаюының әр түрлі кезеңдерінде орын алған еді [226,б. 304]. 	
Жетісу өңіріндегі  ірі байлардың мал-мүлкін кәмпескелеу құжаттары – саяси қуғын-сүргін тарихының дереккөзі ретінде
Ірі байлардың шаруа қожалықтарын тәркілеу саясатына байланысты орталық жəне жергілікті билік органдарының тəркілеуге қатысты мемлекеттік декреттері мен нұсқаулықтары, губерниялық жəне округтік атқару комитеттері жанындағы байлардың мал-мүлкін кəмпескелеу үшін құрылған округтік комиссия отырысының хаттамалары, тәркіленген  ірі байлардың тізімі мен жеке істері туралы. 
Алматы округіне қарасты 21 ауданның, 13 ауданында қыркүйек айының басынан бастап үш ай көлемі аралығында ірі байларды екі санатқа бөліп кәмпескелеу басталды. Санаттарына сәйкес аса қауіпті антисоветтік элемент ретінде Алматы округінің 13 ауданынан 82 ірі байдың шаруашылықтары кәмпескеленеді.
Дінбасылары мен діни қайраткерлерге қарсы жүзеге асырылған қуғын-сүргін «Сопы», «Филиал», «Цепь Корана» операциялары
Дін қайраткерлерінің мәртебесі 1918 жылы  Кеңес Одағанаң бірінші Конституциясында айқындалды. 65-бапта діни қызметкерлер сайлау құқығынан айырылғандардың қатарына жатқызылды. 1918 жылы  23 қаңтарда қабылданған Халық Комиссарлар Кеңесінің «Ар-Ождан бостандығы туралы» Декретіне сәйкес шіркеу мемлекеттен бөлініп шықты. Бұл құжат бойынша шіркеуден барлық мүлік алынды, оның ішінде шіркеулер, діни қызметкерлерді дайындауға, мектептерде Құдай заңын оқытуға және т.б. оқу орындарын ашуға тыйым салынды. Діни мекемелердің тәркіленген мүлкі режимнің ішкі ресурстарының бір бөлігіне айналды. Барлық діндер қудалауға және физикалық қудалауға ұшырады. Саяси режим 1924 жылы ислам (шариат) және рулық (әдет құқығы бойынша) соттар жойылғаннан кейін, 1928 жылы барлық деңгейдегі мұсылман мектептерін (төменгі мектептер, орта медреселер) жабылғаннан кейін белсенді түрде исламға қарсы әрекет ете бастады. 
Кеңес үкіметі жүргізген саясатының нәтижесінде, дін өкілдеріне қатысты қуғын-сүргін 20-ж. соңы мен 1930 ж. басында қазақ байлары мен сопы шейхтары – ишандардың жойылуына алып келді. 1920 ж. БМСБ/IIXK-ның ойдан шығарған операциялары бойынша ишандар/молдалар/сопыларға қатысты істер – «Филиал», «Сопы» операциялары; 1930 жж. басында ишандар/молдалар/сопыларға қатысты істер – 1920 ж. соңындағы істердің жалғасы ретінде танылған «Ынтымақ» операциясы. КСРО-ғы мұсылман орталығы – «Құран тізбегін» жою аясындағы саяси қуғын-сүргін [21,б. 496]. 
1929-1931 жж. аралығындағы Жетісу өңірінде орын алған Кеңес өкіметіне қарсы халық көтерілістері туралы тың  деректер (Биен-Ақсу, Малайсары, Балқаш және Шоқпар көтерілістері)
Жетісу өңіріндегі Биен-Ақсу, Малайсары, Балқаш және Шоқпар көтерілістері: аумағы, оның себептері, сипаты, барысы, талап-тілектері мен жеңілу себептері. Көтерілістің басшылары. Халық көтерілісін басып жаншуға байланысты жүргізілген саяси қуғын-сүргін. Көтерілістің тарихи маңызын ашатын архив құжаттары. Кезінде саяси билікке қарсы қарулы көтерілісті ұйымдастырған банда-шайка деп бағаланып, жүз-жүздеп ату жазасына кесілген халық көтерілістеріне қатысушылардың жазықсыз жапа шеккендерін деректік тұрғыдан дәйектеу.
Кеңестік ауыл шаруашылық реформалары
Жетісу өңірінде 1920-1930 жылдары жүргізілген кеңестік ауылшаруашылық реформалары дәстүрлі шаруашылық жүйесін өзгертіп, жоспарлы социалистік модульге көшіруді басты мақсат еткен болса, бұл тарихи процесстің күштеу, мәжбүрлеу, қорқыту тәсілдері арқылы іске асырылуы аталған реформалардың қаншалықты игі мақсаттарды көздегеніне қарамастан, халыққа қарсы сипат алды. Архивтік деректер арқылы талдау. 
3-Модуль. Жетісу өңіріндегі саяси қуғын-сүргін: себептері мен салдары
1932 ж. 7 тамызда қабылданған «Бес масақ» заңы және оның салдары
1932 жылы 7 тамыздағы «Мемлекеттік кәсіпорындардың, колхоздардың және кооперациялардың мүлкін қорғау және қоғамдық (социалистік) меншікті қорғау туралы» қабылдаған қаулысының негізінде сталиндік репрессиялық саясаттың шаруаларға қарсы жаппай жүргізілуі. «Социалистік меншікті қорғау туралы» заң немесе халық арасында «Бес масақ» атанған Заңның аясында колхоз меншігін талан-таражға салғаны үшін, әсіресе алқапта жасырын егін бастырғандарға ату жазасына дейін жазалау шаралары кеңінен қолданылды.
Социалистік меншікті қорғау туралы» заң немесе халық арасында «Бес масақ» атанған қаулының негізінде сталиндік репрессиялық саясаттың мазмұны. 
«Төңкеріс заңы» аталып кеткен «Социалистік меншікті қорғау туралы» 1932 жылы 7 тамызда қабылдаған қаулысы негізінде соттау арқылы қуғын-сүргінге ұшырату. 
Жетісу өңіріндегі босқыншылықтың себеп-салдары
Жетісу өңіріндегі босқыншылық 1918-1920 жылдарда большевиктік билік қысымы салдарынан Қытайға кеткен босқындардың белгілі бір бөлігі 1916 жылғы ұлт-азаттық көтерілісінен кейін Қытайға кетіп, қайта оралған топтар. ірі байларды тәркілеу науқаны барысында халықтың Қытайға босуы жиіледі. Астық дайындау, мал алымы сияқты шаруашылық-саяси науқандар да босқыншылықты күшейтті. Халық наразылығы ХХ ғасырдың 20-жылдарының аяғында ұйымдасқан қарулы босқыншылыққа ұласты.
Астық, мал дайындау науқандары, күштеп ұжымдастыруға наразылық халық көтерілістеріне ұласты. Халық көтерілістеріне қатысушыларды сот шешімінен тыс жазалау тәжірибесі үдеді [8,б. 229].
Жетісу «Үлкен террор» кезіндегі «Үштік хаттамалары» жаппай саяси қуғын-сүргін
Заңнан тыс үштіктің құжаттары – саяси қуған-сүргіннің дереккөзі ретінде.   Заңнан тыс Үштіктің құжаттарының мазмұны. Үлкен террор кезіндегі Жетісу өңірі бойынша НКВД үштіктерінің хаттамасынан үзінділер, саяси қуғын-сүргінге ұшыраған жеке әулеттерге жасалған қиянат, репрессияға ұшыраған тұлғалардаң отбасы мүшелерінің тағдыры [224,б. 532]. 
ОГПУ-дың Алашорда жөніндегі тергеу материалдары
1937-1938 жж. Үлкен террордың қазақ өркениетіне әкелген зардаптары деректік тұрғыдан дәйектелген. Күштік құрылымдардың тұтқындауы мен бұлтартпау шарасын таңдау туралы қаулылары, тергеу хаттамалары, олардың өз қолдарымен жазған көрсетулері, Үштік шешімін орындау туралы актілер. Ә. Бөкейханов, М. Шоқай, У. Танашев, Х. Досмұхамедов, А. Бірімжанов, Б. Мәметов, Ә. Ермеков, С. Аманжолов, К.Абдуллин және т.б. Алашорда үкіметінің мүшелерін тергеу материалдары [226,с. 5].«Саяси қуғын-сүргін, Алашорда ісі» туралы жазылған тарихи құжаттар  мен еңбектердің мазмұны. «№78754 А. Байтұрсынұлы, М. Дулатов және басқаларды айыптау ісі. 1927-1930 жж.»; № 2370 М. Тынышбайұлы, М. Мурзин, Р. Урдабаев және басқаларды айыптау ісі». «Алашорда ісі 1920-1940. Құжаттар мен материалдар» атты жинақта айыпталған құрбандар архив деректерінде. Ұлт зиялыларының өмірі мен қызметі-жастарға үлгі.
Қорытынды. Саяси қуғын-сүргіннің сабақтары
Жетісу «Үлкен террор» кезінде. Саяси қуғын-сүргін шаралары мен салдары. «Құжаттар сөйлейді». Құжаттар мен материалдардың білімдік, тәрбиелік-танымдық мақсаты және сипаттамасы. Саяси қуғын-сүргін мәселесін оқытудың өзектілігі. Жетісу өңірінің материалдарын пайдалану. Тың құжаттар мен архив  материалдарын пайдаланудың білім алушыларды отаншылдыққа, ізгілікке тәрбиелеудегі орны.
Тәжірибелік-эксперимент жүргізу үшін оқытушыға әдістемелік нұсқаулық тапсырылады [217,б. 68]. Оқытушыларға ұсынылатындар: курс бағдарламасы, дәріс, прoблемалық мәселелер мен интербелсенді тапсырмалар, кеңесу элементтері, кестемен, карта, аудио, видео таспа материалдары, презентациялар, графикалық көрнекіліктермен жұмыс, т.б. Білім алушылармен архив құжаттары, өлкетану, баспасөз, бұқаралық ақпарат, интернет, т.б жұмыс жүргізіледі. 
«Жетісу өңіріндегі жаппай саяси қуғын-сүргін тарихының архивтік деректері» атты таңдау пәнінің мақсаты: білім алушылардың туған өлкеге сүйіспеншілігін тәрбиелеу, Отан тарихын, дәстүрі мен мәдени мұра нысандарын құрметтеу, тарихи тұлғаларды бағалау, архив материалдарын жинақтау, талдау дағдыларын дамыту. 
Таңдау пәнінің міндеттері: Жетісу өңіріндегі жаппай саяси қуғын-сүргін тарихын, кезеңдерін, мазмұнын, ерекшеліктерін меңгерту; саяси қуғын-сүргін ұғымдары бойынша түсінігін кеңейту, мәнін ұғындыру; білім алушылардың бойында адамгершілік, имандылық сезімдерді шынайы бағалай алу дағдысын қалыптастыру; білім алушылардың саяси қуғын-сүргін туралы қызығушылығын арттыру. 
Таңдау пәні бойынша мынадай қабілетті меңгеруі тиіс: «жаппай саяси қуғын-сүргін, босқын, жер аударылған халықтар, сайлау құқығынан айырылған, қылмыстық-әкімшілік жаза» т.б. ұғымдарының мазмұны мен мәнін түсіндіру; саяси қуғын-сүргін тарихын эмоционалды ашып көрсету арқылы білім алушылардың алған білімдерін өз өмірінде қолдануы; пәнге терең қызығушылығын арттыру. 
Курстың ceминap caбaқтapындa саяси қуғын-сүргін тарихы тaқыpыптapының мaзмұнынa eнeтiн маңызды мәceлeлep тaлқылaнып, пiкip-caйыcтap өткiзiліп, білім алушылардың бaяндaмaлapы мeн ғылыми xaбapлapы тыңдaлды. Caбaқтap icкepлiк oйындap фopмacындa (ceминap, дөңгeлeк үстел, кeздecулep, диcпут, пpecc-кoнфepeнция жәнe т.б.) ұйымдacтыpылды.
Білім алушылардың өздігінше  opындaғaн  хабарлама, баяндама, peфepaт, эcce, шығapмa түpiндeгi жұмыcтapының нәтижeci тaлдaу apқылы бaғaлaнaды. БӨОЖ ұйымдастыру барысында білім алушылардың жинақталған материалдар «портфолио» негізінде білім деңгейлерін бағалауға мүмкіндік болады. «Портфолиоға» білім алушылардың өздігінше орындайтын жұмыстары жинақталады. Білім алушылардың  түрлі өздігінше жұмысты атқаруға оқу үрдісі мен тәрбиелік міндеттерді ойдағыдай жүргізуге оқытушы мен білім алушылардың өзара белсенді әрекетінің, шығармашылығының  арқасында жетуі мүмкін. Таңдау пәнінің мазмұнымен танысу арқылы өңірдегі жаппай саяси қуғын-сүргіннің мәні, тарихы, жазаға ұшырағандар, жазалану түрлері, ірі байлардың малын кәмпескелеу туралы жаңалықтармен танысып, ұcынылғaн мaзмұнды түciнiп, мeңгepеді. Білім алушыларды саяси қуғын-сүргінге ұшырағандардың ұлтжaндылық өнeгeci apқылы oтaнcүйгiштiккe, aдaмгepшiлiкке тәpбиeлeуге, тұлғaлық қасиеттерін қaлыптacтыpуға бағытталады.
Қоғамның жаңаруы, экономикалық саладағы өзгерістер, демократиялық, құқықтық мемлекет құру ісінде әлеуметтік әрекеттің саналы субъектісі ретінде тұлғаның қалыптасуы мен дамуы басты болып табылады. Бүгінгі таңда құқықтық мемлекет болуға ұмтылып отырған шақта жас ұрпаққа адамгершілік,  құқықтық тәрбие берудің  маңызы зор. 
[bookmark: _Hlk222672909]Зерттеу барысында жоғарыда аталған педагог-ғалымдардың тұжырымдарын ескере отырып [43,с. 122], «Жетісу өңіріндегі жаппай саяси қуғын-сүргін тарихын оқытудағы тәрбиелік іс-шаралар» атты тәрбие сабақтарының бағдарламасын құрастырдық тәрбие жоспары нәтижесі (кесте 14). Таңдау пәнінің тәрбиелік мүмкіндіктерін ойдағыдай іске асыру мақсатында эксперимент барысында сабақта және аудиториядан тыс жұмыстарды ұштастыру негізінде зияткерлік дамыту ортасын құруға назар аударылды. 

Кесте 14 - «Жетісу өңіріндегі жаппай саяси қуғын-сүргін тарихын оқытудағы тәрбиелік іс- шаралар» атты курстың тәрбие сабақтарының жоспары

	Тәрбиелік сабақтар мазмұны
	Іс-шара

	1
	2

	«Жетісу өңіріндегі жаппай саяси қуғын-сүргін тарихының архивтік деректері» атты таңдау пәнін  оқытудың  тәрбиелік- танымдық маңызы
Жоспар:
1.Курстың білім алушыларға тарихи білім мен тәрбие берудегі маңызы. 
2.Курстың білім алушыларды елжандылыққа, азаматтылыққа тәрбие беру жүйесіндегі орны.
	Тарихшы, заңгер ғалымдармен кездесу

	Саяси қуғын-сүргін мәселесіне қатысты құқықтық-нормативтік құжаттардың мазмұны
Жоспар:
1.Мемлекет басшысы Қасым-Жомарт Тоқаевтың Саяси қуғын-сүргін және ашаршылық құрбандарын еске алу күніне байланысты үндеуінің мазмұны. 
2.Саяси қуғын-сүргін құрбандарын еске алу үндеуінің және оларды толық ақтау жөніндегі мемлекеттік комиссия туралы құжаттардың тәлімдік- тәрбиелік маңызы.
	Ғылыми- практикалық конференция

	Жетісудағы саяси қуғын-сүргін тарихының деректері 
Жоспар
1.Жетісудағы саяси қуғын-сүргін тарихының деректеріне сипаттама.
2. Жетісудағы саяси қуғын-сүргін тарихының деректерімен жұмыс әдістемесі.
	Пікір-талас

	Жетісудағы саяси қуғын-сүргін тарихының архив қорлары
Жоспар
1.Алматы облыстық және аудандық архивтердің қорлары.
2.Архив қорларындағы археографиялық жұмыстардың әдістемесі.
3. Архивтік іздестіру жұмыстарын жоспарлау тәжірибесі.
4. Алматы облыстық және аудандық архивтер мұражайына саяхат.
	Архивтер мұражайына саяхат

	Жетісу өңірінің тарихи- мәдени орындарына саяхат
Жоспар:
1.Қазіргі Жетісу облысы: мәдениеті дамыған, экономикасы қуатты аймақ.
	Тарихи- мәдени орындарына саяхат

	2.Тарихи-мәдени орындарына саяхат.
Жетісу өңірінде болған Шоқпар, Биен-Ақсу, Малайсары көтеріліс басшыларының өмірі мен қызметі жастарға үлгі 
Жоспар:
1.Көтеріліс басшыларының өмірі мен қызметі.
2.Көтеріліске қатысқандар архив құжаттарында
	Рөлдік ойын

	Жетісу өңіріндегі босқын қазақтардың жағдайы 
Жоспар
1.Жетісу өңіріндегі босқыншылық.
2.Босқын қазақтардың  жағдайы. Жетісу өңіріндегі ауа көшу қасіреттері. 
	Пресс конференция

	Жетісу өңірі «Үлкен террор» кезінде 
Жоспар
1. 1920-1930 жж. Жетісу өңіріндегі халықты қудалаудағы саяси қуғын-сүргіннің түрлері 
2.Алаш қозғалысына қатысқан қайраткерлердің жаппай тұтқындалуы. Ұлт зиялыларын жаппай қуғындаудың салдары. 
	Пікірталас

	Жетісу өңіріндегі саяси қуғын-сүргін науқандары, салдары
Жоспар:
1.1930-жылдардағы қазақстандық қасірет: қоғамдық-саяси өмірдегі, мәдениеттегі, білім мен ғылымдағы салдары. 
2.1920-1930 жылдардағы елдегі сталиндік қуғын-сүргін
	Дөңгелек стол

	Жетісу өңіріндегі жаппай саяси қуғын-сүргін кезеңіндегі адам құқықтары мен бостандықтары
Жоспар
1.«Бес масақ» заңы қаулысының негізінде сталиндік қуғын-сүргіннің ауылдық жерлерде шаруаларға қарсы жаппай жүргізілуі.
	Тренинг

	Жетісу өңіріндегі  ірі байлардың малын кәмпескелеу:  адамдардың құқықтары мен  заңсыз әрекеттер
Жоспар:
1.Жетісу аймағындағы 1928 ж. басталған байларды тап ретіне жою науқаны, адамдардың құқықтары мен  заңсыз әрекеттері. 
2.Жетісу аймағында қазақ байларының жеке істері туралы іріктелген деректік құжаттар. 
3.№51 Ірі байлардың малын кәмпескелеу жұмысы туралы құжаттардың  танымдық- тәрбиелік мазмұны.
4.Адамдардың өзіндік, әлеуметтік, саяси құқықтары мен бостандықтары. Олардың шектелуі.
	Пікір талас

	Алматы округінен тәркіленген ірі байлардың архив құжаттарындағы тұлғалық портреттерін сипаттау
Жоспар
1.Мал-мүлкі тәркіленген байлардың жеке істеріне қатысты құжаттар, адам құқығының бұзылуы.
2.Алматы округіндегі тәркілеу саясатының құрбандары. 
Құжаттартар бойынша «қазақ байларының саяси портреттері» оларды бағалау. 
3.Байлардың жазалануы, құқығынан айырылып, жер аударылуы.
	Дөңгелек үстел

	Саяси қуғын-сүргін тақырыбына арналған тың  құжаттар мен материалдар жинақтарының білімдік, тәрбиелік-танымдық маңызы
Жоспар
1.Сайлау құқығынан айырылғандар. Алма-Ата, 1918-1936 жж. Құжаттар мен материалдар жинағы – Алматы: «Bonum Art», 2023. – 236 б.
2.Алаш ісі 1920-1930 ж.ж. ОГПУ жүргізген жасанды тергеу ісінің құжаттары мен материалдары – Алматы: ТОО «Издательство LEM», 2022. – 236 б.
3.Уақыт пен тағдыр: Алматы округі ірі байларының өміріндегі 1928 жыл. Құжаттар мен материалдар жинағының мазмұны мен идеялары.
4.Жинақтардың білімдік, тәрбиелік-танымдық маңызы  мен сипаттамасы. 
	Тарихшы, әдебиетші, заңгер ғалымдармен кездесу,пікір алмасу

	1929-1931 жж. аралығындағы Жетісу өңірінде орын алған Кеңес өкіметіне қарсы халық көтерілістері туралы тың  деректер 
Биен-Ақсу, Малайсары, Балқаш және Шоқпар көтеріліс құрбандарына тағзым
Жоспар:
1.Қазақстандағы көтерілістің салдары.
2. Көтеріліске қатысқандардың өмірі мен қызметі. 
3. Халық көтерілісіне қатысты тың құжаттардың негізінде жастарды ізгілікке, адамгершілікке тәрбиелеу.
	Пікір талас

	Саяси қуғын-сүргін құрбандарының жүріп өткен тар жолдары –бүгінгі ұрпақтың жүрегінде, мәңгі есінде
Жоспар
1.Саяси қуғын-сүргін құрбандарының өмірі мен қызметі ел жадында. 
2.Саяси қуғын-сүргін тарихы, құрбандардың қызметін, ұстанған бағытын оқыту – өзекті мәселе.
3.Тың құжаттар мен материалдардың білім алушыларды отаншылдыққа, имандылыққа  тәрбиелеудегі мәні.
	дөңгелек үстел 


   
Тәрбиелік бағдарлама негізінде, қамтылған бірқатар іс-шаралар жайлы материалдар.
Эскперименттің анықтаушы кезеңінде жүргізілген сауалнамалар мазмұны: 
1.Тәуелсіз Қазақстан жағдайындағы Қазақстан тарихын оқытудың танымдық-тәрбиелік маңызы. 
2. Сіздер саяси қуғын-сүргін құрбандарын есте сақтауға қатысты қандай іс-шараларға тікелей қатыстыңыздар? 
Эскперименттің анықтаушы кезеңінде жүргізілген сауалнамалар нәтижесі, білім алушылардың Қазақстан тарихын оқытудың танымдық-тәрбиелік мәнін ашып көрсетіп, олардың көпшілігі өздері қатысқан 31 мамырдағы саяси қуғын-сүргін құрбандарын еске алу күніне арналған іс-шаралар мен мұражайларға жорықты ғана атап өтті. Осыған байланысты, Жетісу өңіріндегі жаппай саяси қуғын-сүргінді оқытуға қатысты интеллектуалдық-дамытушылық бағыттағы сабақтар, тәрбиелік іс-шаралар, зерттеу жұмыстары, өлкетану, құжаттық материалдарды іріктеп, пайдалану арқылы ендіруге аса мән берілді. 
Эксперимент сабақтарын жоспарлау және ұйымдастыру барысында оқытудың тәрбиелік компонентіне ерекше назар аударылды. Материал мазмұны Отанымыздың патриоттарын, жеке адамның құқықтары мен бостандықтарын құрметтейтін, адамгершілігі мол, толерантты азаматтарын тәрбиелеуге, қазақстандық қоғамның негізгі құндылықтарын бекітуге бағытталды. Осы мақсатта курстың мазмұнына толықтырулар жасалды: Мемлекет басшысының аталмыш мәселе бойынша үндеуінің мазмұны мен мемлекеттік комиссия туралы құжаттардың тәлімдік-тәрбиелік маңызы туралы материалдарды, Жетісу өңіріндегі жаппай саяси қуғын-сүргін науқандары туралы архивтік тың деректерді пайдаландық. Мәселен, тың құжаттар мен өлкетану материалдарды пайдаланудың білім алушыларды отаншылдыққа, ізгілікке тәрбиелеу жүйесіндегі орны мен маңызы айқындалды. Тәрбиелік жұмысты оңтайландыру мақсатында білім алушылармен эдвайзерлермен жүйелі іс-шаралар жоспары жасалды. Ғылыми жобалар, оқулар, сұрақ-жауап кештері, пікірталас, дөңгелек үстелдер өткізілді. Білім алушылармен өткізілген «Жетісу өңіріндегі жаппай саяси қуғын-сүргін тарихы», «Саяси қуғын-сүргін құрбандарының жүріп өткен тар жолдары – бүгінгі ұрпақтың жүрегінде, мәңгі есінде» атты тақырыптарда дөңгелек үстел жүргізілді. Зерттеу барысында аудиториядан тыс уақытта жүргізілетін тәлім-тәрбиелік жұмыстар мен іс-шаралардың сапасын арттырудың қажеттігі айқындалды. Пpaктикaлық caбaқтapда білім алушының құжаттық дepeктiк, өлкетану материалдарын сыни тұpғыдa тaлдaуғa жәнe бaғaлaуғa басымдық беріледі. 
Қорыта келгенде, «Жетісу өңіріндегі жаппай саяси қуғын-сүргін тарихының архивтік деректері» атты таңдау пәнінің тaқыpыптық жocпapы: дәріс, ceминap, БОӨЖ caбaқтapы жәнe өздiгiнeн opындaйтын тaқыpыптap, мазмұны мен оқытудың тиімді әдістемесі анықталынды.
Сонымен қатар, тәрбие сабақтарының бағдарламасы даярланды,  мазмұны бойынша тәрбиелік бағыттағы жұмыстар ұйымдастырылды. Тиімділігі эксперимент нәтижесінде негізделді. Таңдау пәні бойынша caбaқтapда  білім алушылардың құжаттық дepeктiк, өлкетану материалдарын сыни тұpғыдa тaлдaуғa жәнe бaғaлaуғa басымдық берілді. Өлкетану материалдарын пайдалану арқылы экcкуpcия caбaқтың тaнымдық-тәpбиeлiк әлeуeтiн арттыру көзделді.
Жетісу өңіріндегі жаппай саяси қуғын-сүргінді оқытуда icкepлiк oйындap фopмacындa (ceминap, дөңгeлeк үстел, кeздecулep, диcпут, пpecc-кoнфepeнция, тәрбие сағаттары, практикалық, әр-түрлі ғылыми-зерттеу жұмыстары, кіріктірілген сабақтар жәнe т.б.) өткізілді. Білім алушылардың шығармашылығын дамытудың тиімді мазмұндық үлгісі іске асырылды. Осылайша, білім алушыларды саяси қуғын-сүргінге ұшырағандардың  ұлтжaндылық өнeгeci apқылы oтaнcүйгiштiккe, aдaмгepшiлiкке тәpбиeлeуге, тұлғaлық қасиеттерін қaлыптacтыpуға бағытталды. 
Таңдау пәнінің мaзмұнын меңгepудeгi қoлдaнылғaн жұмыc түpлepi мeн әдic-тәciлдepi, танымдық-тәрбиелік іс-шараларды үйлесімділікпен ұштастыру Жетісу өңірінде жаппай саяси қуғын-сүргіннің мәні, тарихы, ірі байлардың малын кәмпескелеу туралы cтудeнттepдiң бiлiмiн тoлықтыpуғa, oлардың шығapмaшылық дaғдылapын қaлыптacтыpуғa септігін тигізеді. Білім алушыларға Жетісу өңірінде жаппай саяси қуғын-сүргінге жазықсыз қуғынға ұшырағандардың қызмeтiндeгi eлжaндылық, ұлтжaндылық, адамгершілік, ізгілік cияқты pуxaни құндылықтapдың өнeгeciн ашып көрсету бapыншa тиiмдi және тәрбиелік міндеттерді іске асыруға мүмкіндік беретіні негізделді.

3.4 Жетісу өңіріндегі жаппай саяси қуғын-сүргін тарихын оқытудағы тәжірибелік-эксперименттік жұмыстардың сипаттамасы мен нәтижесі
Тәжірибелік-эксперименттік жұмыстардың 2016-2024 оқу жылдарындағы, яғни алғашқы кезеңдегі білім алушылардың білімдік деңгейлерін анықтау жұмыстарының қорытындылары бойынша, білім алушылардың бастапқыдағы Қазақстандағы жаппай саяси қуғын-сүргін тақырыбына қатысты бірқатар білім алушылардың білім деңгейінің жеткіліксіздігі, мәселеге  жалпылама сипатта беріп, оның мәнін түсінбеуі, қызығушылығы мен шығармашылық мүмкіндіктерінің төмендігі анықталды. 
Осы мәселенің шешімін табу мақсатымен білім алушылардың білімдерін кеңейту, өз елінің тарихына құрмет сезімін қалыптастыру, оқыту үдерісінде түрлі белсенді оқу-тәрбие әдістерін меңгерту мақсатында таңдау пәнінің бағдарламасы жасалды. Сонымен қатар сабақтан тыс жұмыстардың тәрбиелік-танымдық мүмкіндіктерін іске асыру жүзеге асырылды. Тәжірибелік-эксперимент жұмысы шартты түрде: айқындау, қалыптастыру және қорытындылау кезеңдерін қамтиды. 
Бірінші кезеңдегі айқындау экспериментінің міндеттері: – пәнінің  оқу-әдістемелік кешеніне сараптамалық талдау жасау, саяси қуғын-сүргін тақырыбының  мүмкіндіктерін анықтау; білім алушылардың саяси қуғын-сүргін тақырыбына  қатысты білімдік деңгейін анықтау мақсатында эксперименттің анықтаушы кезеңі мына білім беру мекемелерінде жүргізілді (сурет 14).  
 


Сурет 14 - Эксперимент жүргізілген базалық білім беру мекемелері

Жетісу өңіріндегі жаппай саяси қуғын-сүргін тақырыбын оқытуға қатысты жүргізілген эксперименттік-тәжірибе жұмыстарына: Абай атындағы қазақ ұлттық педагогикалық университеті, Ғұмарбек Дәукеев атындағы Алматы энергетика және байланыс университеті және Алматы гуманитарлы-экономикалық университеті оқытушылары мен білім алушылары қамтылды (Қосымша А). Эксперимент жұмысы барысында бұл үдеріске қатысушы 267 білім алушыға (158 білім алушы – эксперименттік топ, 109 білім алушы – бақылау тобы) білімдік, тәлім-тәрбиелік бағыттағы іс-шаралар жоспарланып жүргізілді. Сонымен қатар, сарапшы, кеңесшы ретінде 25 гуманитарлық мамандықтардың оқытушылары қатыстырылды (кесте 15).

Кесте 15 – Жетісу өңіріндегі жаппай саяси қуғын-сүргін тақырыбына  қатысты тәжірибелік эксперимент жоспары
 
	Жетісу өңіріндегі жаппай саяси қуғын-сүргін тақырыбына қатысты эксперименттік жұмыс және бақылау түрлері

	Жұмыс кезеңдері
	Эксперименттік жұмыс түрі
	Бақылау түрі

	1
	2
	3

	Анықтау кезеңі

	Бірінші кезеңде дайындық жұмыстары жүргізіледі. Эксперимент өткізуші оқытушы алдымен «Жетісу өңіріндегі жаппай саяси қуғын-сүргін тарихының архивтік деректері» тақырыбы бойынша дайындалған әдістемелік нұсқаумен жан-жақты танысып, басшылыққа алады. Зерттеу жұмысының мақсат-міндеттері, оның мәні, ерекшелігі, қандай проблемаларға ерекше назар аудару қажет, ұйымдастыру жолдары, білім алушылар білімі мен біліктерін тексеруге арналған сұрақ- тапсырмалар, анкеталық-сауалнамалармен танысып, өткізеді. Білім алушылардың Қазақстан тарихы, әлем тарихы бойынша дәрісте алған білімдерін айқындау.
	Зерттеуге қатысты тарихи, педагогикалық-психологиялық зерттеулерді талдау, тәжірибелік-эксперимент жүргізетін ЖЖОКБҰ анықтау, бұл үдеріске қатысатын білім алушылар санын белгілеу.
Кешенді мәліметтерді жинау әдістері: сауалнама, тестілеу, бақылау, әңгімелесу, талдау, білім алушылардың шығармашылық жұмыстары; әдістерді өңдеу мен мәліметтерді біріктіру;   сынақтан өткізу, саяси қуғын-сүргін тақырыбы бойынша жұмыс жүргізу
 әдістерінің тиімділігін байқау. 

	Қалыптастыру кезеңі
	Эксперименттің екінші кезеңінде «Жетісу өңіріндегі жаппай саяси қуғын-сүргін тарихының архивтік деректері» атты таңдау пәнінің тақырыбы бойынша сабақ жоспарлары негізінде қалыптастырушы сынақ жүргізіледі. 
Зерттеуші ЖЖОКБҰ Қазақстан
	Білім алушылардың  жаппай саяси қуғын-сүргін тарихы тақырыбы бойынша компоненттерді меңгерудің өлшемдері мен көрсеткіштерін айқындау, білімдерінің, тәрбиеліктің деңгейін бағалау. Білім алушылардың шығармашылық жұмыстарын талдау, әдістерді өңдеу мен мәліметтерді біріктіру: статистикалық және талдамалық әдістер, салыстырмалы талдау.


15 – кестенің  жалғасы

	1
	2
	3

	
	тарихынан бағдарлама, оқу кешендеріндегі өзгерістерді ескере отырып, оқытушылар мен білім алушылар арасында ауызша және жазба жұмыстар, анкеталық - сауалнамалар өткізіп, пікір алмасып, оның нәтижелерін қорытындылайды. Эксперимент жүргізеді. 
	

	
Қорытынды кезеңі
	Үшінші кезеңде эксперимент топтарда «Жетісу өңіріндегі жаппай саяси қуғын-сүргін тарихының архивтік деректері» тақырыбы бойынша дайындалған таңдау пәнінің анықталған тақырыптарды тәжірибеден өтікізеді. «Жетісу өңіріндегі жаппай саяси қуғын-сүргін тарихының архивтік деректері» тақырыбы бойынша дайындалған эксперименттік материалға көптеген өзгерістер, қосымшалар енгізілді. Қосымша материалдар, сабақ жоспарлары, білім мазмұнын, оқулықтарды жетілдіру, білім алушылардың өзіндік жұмыстарын
 ұйымдастыру, сұрақтар мен тапсырмалар жүйесін, түрлі тың құжат, деректер, өлке материалдары, әдеби-тарихи шығармалардан үзінділер, иллюстрациялар, кесте, сызба, диаграмма, карта, жоспар пайдалану, нәтижесін қорытындылау.
«Жетісу өңіріндегі жаппай саяси қуғын-сүргін тарихын оқытудағы
 тәрбиелік іс-шаралар» атты тәрбие сабақтарының бағдарламасын даярлау, мазмұны бойынша тәрбиелік бағыттағы жұмыстар ұйымдастыру, нәтижесін қорытындылау.
	Тәжірибелік-эксперименттік жұмыс нәтижелерінің нанымдылығы эксперименталды-қорытындылау кезеңінде анықтау.



Осы жоспар бойынша жүргізілген эксперименттік жұмыс нәтижесі пайыздық (%) көрсеткіш негізінде берілді. Білім алушылардан алынған тест сұрақтары және тапсырмалар осы көрсеткішке негізделді.
Білім алушылар «Қазақстан тарихы» пәнін және «Жетісу өңіріндегі жаппай саяси қуғын-сүргін тарихының архивтік деректері» атты таңдау пәнін оқу негізінде білім алып, аудиториядан тыс тәрбиелік іс-шараларға қатысулары арқылы жүзеге асатын айқындау, қалыптастыру, қорытындылау кезеңдерінде тәжірибелік-эксперименттен өтті (сурет 15).  
                                                                                   



Сурет 15 -  Эксперименттің кезеңдері

ЖЖОКБҰ Қазақстан тарихы пәнінен жаңа бағдарламалар, оқулықтар құрылымы мен мазмұны жағынан үлкен өзгерістерге ұшырады. Міне, сондықтан да зерттеу барысында «Жетісу өңіріндегі жаппай саяси қуғын-сүргін тарихының архивтік деректері» тақырыбы бойынша дайындалған эксперименттік материалға көптеген өзгерістер, қосымшалар енгізілді. Қосымша материалдар, сабақ жоспарлары, білім мазмұнын, оқулықтарды жетілдіру, онымен білім алушылардың өзіндік жұмысын ұштастыру үшін интерактивті сұрақтар мен тапсырмалар жүйесін, түрлі тың құжат, деректер, өлкетану материалдары, әдеби-тарихи шығармалардан үзінділер, иллюстрациялар, кесте, сызба, диаграмма, карта, жоспар пайдалануға арналған нұсқаулық дайындалды [217,б. 68]. 
Жетісу өңіріндегі жаппай саяси қуғын-сүргін тарихы тақырыбы бойынша тәжірибелік-эксперименттік жұмысты ұйымдастыру барысында төмендегідей қағидалар басшылыққа алынды (сурет 16).  



 



Сурет 16 - Эксперимент жүргізуде қолданылған әдістемелік қағидалар

Эксперимент жүргізілетін топтағы білім алушылар арасында бақылау жұмысын жүргізгенде үш мақсат қойылды: а) білім алушылар жоғарыда қарастырылған тақырыптарды бағдарламаға сәйкес білім мен білікке қойылатын талаптарды, міндетті деңгейді қандай дәрежеде меңгергенін; білімнің толық, терең, жүйелі, берік меңгерілгенін анықтау; ә) білім алушылардың тарихи білім мен тәсілдерді пайдалана білу біліктерін, мәліметтерді сыни әрі аналитикалық талдау, өзінің білімі мен құнды ой-пікірін жаңа жағдайда шығармашылықпен пайдалана білу, дәлелдеу деңгейін анықтау; б) Қазақстан тарихын оқыту барысында білім алушылардың шығармашылық іздену қызметін, дайындық деңгейін анықтау.
Жетісу өңіріндегі жаппай саяси қуғын-сүргін тарихын оқыту мәселесі 1-кезеңде, яғни айқындаушы экспериментте ұйымдастырылды. Білім алушылардың Қазақстандағы жаппай саяси қуғын-сүргін тарихы мәселесін қазіргі заманда оқытудың маңыздылығын, қызығушылығын анықтау мақсатында «Қазақстандағы жаппай саяси қуғын-сүргін мәселесін қазіргі заманда оқытудың қажеттігі қандай?» тақырыбында сауалнама өткізілді (Қосымша Ғ-Е). Сауалнаманы тәжірибелік эксперименттің басында бір және жоғарыда аталынып өткен таңдау пәнін өткеннен кейінгі кезде екінші қайталап алдық. Бұл сауалнама нәтижесінде Қазақстандағы саяси қуғын-сүргін тарихы мәселесін қазіргі заманда оқытудың маңыздылығы анықталынып, оқыту үдерісін жетілдіру ұйымдастырылды (кесте 16).

Сурет 17 – «Қазақстандағы саяси қуғын-сүргін мәселесін қазіргі заманда оқытудың қажеттігі қандай?»

Сауалнама қорытындысы пайыздық көрсеткіш негізінде берілген. 
Бұл суреттен зерттеу мәселесін оқыту қажеттілігі анық көрінеді. Мәселен, «Саяси қуғын-сүргін тақырыбына қатысты сауалдарға жауап бере аласыз ба? деген сауалға сынақтың басында эксперименттік және бақылау тобындағы білім алушылар шамамен бірдей (57,5-57,9) ия деп жауап берген. Ал эксперименттік жұмыстан кейінгі көрсеткіші 82,5% және 63,1 % көрсетті. 

Сурет 18
Екінші сұраққа «Сіз үшін, Қазақстан тарихы оқулығындағы саяси қуғын-сүргін тарихының зерттелуі мен оқытылуы маңызды ма? - деген сұрақ бойынша екі топтағы білім алушылардың бастапқыда жауап деңгейі бірдей 49,5-49,7 болса, соңында эксперимент топ 85,5 %, деңгейді, ал бақылау тобында 57,1 жеткен.  

Сурет 19

Үшінші сұрақ бойынша басында эксперимент топтағы білім алушылар  а) 20%-51%; ә) 23%-52%; б) 20%-50%; в) 21%-51%; г) 52%-0% көрсетсе, бақылау тобында а) 22%-38%; ә) 26%-44%; б) 22%-37%; в) 24%-40%; г) 52%-50% жетті. 

Сурет 20
Төртінші сұраққа эксперимент топтағылар  56,3% иә десе , соңында   26,6% жеткен, ал бақылау тобында 56,7-57,8 көрсетті. 

Сурет 21

Бесінші сұраққа эксперименттік жұмыстың басында білім алушылардың басым көпшілігі ұғымдардың анықтамасын білмеді, төмен деңгейді көрсетсе, эксперименттік жұмыстан кейінгі көрсеткіші ЭТ а) саяси қуғын-сүргін 37,4%-88,23%; ә) ауа көшу; босқын 36,%-81,1%; б) «сайлау құқығынан айырылғандар 23,5%-89,9% жеткен. Демек, глоссарий бойынша базалық білім мен эксперимент барысында игерген білімдердің арасында өсу динамикасы анық байқалады.

Сурет 22
Эксперимент топ білім алушылары «Қазақстанда алғашқы саяси қуғын-сүргін құрбандары кімдер?» сұрағына бастапқыда 51,1% көрсеткен болса, соңында 89,9% құрады, олар алғашқы саяси қуғын-сүргіннің құрбандарын дұрыс атаған және неліктен қуғын-сүргінге душар болғаны туралы жазған. 

Сурет 23

Жетінші сұрақ бойынша 73,6% алаш  қозғалысының қуғын-сүргінге ұшыраған өкілдерінің өмірі мен қызметі жайлы қысқаша баяндаған. Сонымен қатар «қуғын-сүргін жылдардағы тарихи қайраткерлердің қызметіне жоғары баға беріп, автономия, азаматтың негізгі құқықтары, жер, сот мәселесі туралы Алаш партиясының бағдарламасында жарияланғанын және оларды еліміздің тәуелсіздігі, болашағы үшін күрескерлер» деп атаған. 

Сурет 24
Сегізінші сұраққа эксперимент соңында орта есеппен ЭТ 42%-ға, ал БТ 31%-ға дұрыс жауап берген.

Сурет 25

Тоғызыншы сұраққа ЭТ білім алушылары а) саяси қуғын-сүргін мәселесін оқыту нәтижесінде халықтың қасіретін, тарихын терең білуге себін тигізеді,  яғни тәрбиелік маңызы зор» бар деп сынақтың соңында 88,6% көрсетсе, ә) саяси қуғын-сүргін мәселесінің тәрбиелік маңызы бар, алайда тақырып тәрбие мәселелерін қарастырмайды» деп 9,74% жауап жазған. 

Сурет 26
Оныншы сұраққа сынақ соңында 78,8% болады, 21,2% болмайды, 9,7% жауап беруге қиналамын деп жауап жазған. 

Сурет 27

Он бірінші сұраққа сынақ соңында 87,6% болады, 21,% болмайды, 2,8% жауап беруге қиналамын деп жауап жазған. 

Сурет 28
Он екінші сұрақ бойынша сұралғандардың ішінен сауалға  басында 57,3%, ал соңында 91,5% ,-ия деп жауап берсе; жоқ деп басында-34,5% ал, соңында 7,7% жауап жазған. 
Бақылау топтағы білім алушылардың жоғарыдағы сауалдар бойынша  айтарлықтай өзгеріс болған жоқ, көрсеткіштері 56,7-58,5% орташа деңгейдегілерді көрсетті. Эксперимент барысында сауалнамаға оқытушыларда тартылды. Оқытушылар мен тәжірибелі ұстаздар Қазақстан тарихы  бағдарламасы мен оқулығына, қуғын-сүргінге қатысты төмендегідей пікір білдірді: «ЖЖОКБҰ арналған Қазақстан тарихы оқулығының материалы бағдарламаға сәйкес келеді ме? Қандай материал сәйкес келмейді?» деген сұраққа 87% иә, 9% жауап беруге қиналамын, 4% білмеймін деп жауап берген, «Оқулықтағы Қазақстандағы 1920-1930 жж. жаппай қуғын-сүргінге арналған материалдар толыққанды, тартымды берілген деп ойлайсыз ба?» 47% материалдар толық, түсінікті жазылған, 53% тың құжаттар, қосымша мәліметтер енгізу керек деп жауап жазған. «Оқулықта жаппай саяси қуғын-сүргінге арналған қандай оқу материалдары жеткіліксіз деп ойлайсыз?» деген сауалға 79% сыни тұрғыда  өздігінше пікір жазу, рецензент болуға  мүмкіндік берілетін архив құжаттары, 21% жобалық жұмыс дағдыларын дамытуға арналған  қосымша материалдар енгізу қажет. «Оқулықтағы қуғын-сүргінге арналған терминдер, адам аттары тағы басқа мәліметтер туралы пікіріңіз?» 67% терминдерге анықтама берілмейді, мағанасы ашылмайды десе, 33% адам аттары жазылғанымен өмірі мен қызметі туралы әсерлі мәліметтер шамалы деп жауап берген. «Жетісу өңіріндегі жаппай саяси қуғын-сүргін тарихының архивтік деректері» атты таңдау пәніне қатысты сұрақтар мен тапсырмалар жайында не айтасыз?» деген сауалға 68% білім алушылардың танымдық белсенділігін арттыруға ықпал жасайды, ал 32% сабақ мақсатын нақтылауға көмектеседі, «Жетісу өңіріндегі жаппай саяси қуғын-сүргін тарихының архивтік деректері» атты таңдау пәніне қатысты қандай әдіс-тәсілдерді пайдаланудың тиімділігі анықталды? 79% сабақ жоспары бойынша қамтылған әдіс-тәсілдерді атаса, 21% өз тәжірибелерінде қолданып жүрген әдістерді сипаттайды. «Жетісу өңіріндегі жаппай саяси қуғын-сүргін тарихының архивтік деректері» атты таңдау пәніне қатысты өлкетану материалдары туралы пікіріңіз» сауалына 84% өлкетану материалдары отаншылдыққа, ел тарихын терең меңгеруге, 16% аймақтың тарихи және географиялық ерекшеліктерін сипаттау үшін пайдалануға бағытталған деп жазады. «Жетісу өңіріндегі жаппай саяси қуғын-сүргін тарихының архивтік деректері» атты таңдау пәніне қатысты проблемалық, танымдық тапсырмалар жеткілікті ме?» 86% ия жеткілікті десе, 14% маңызды құжаттардың мазмұнын түсінуге көмектеседі дейді. «Жетісу өңіріндегі жаппай саяси қуғын-сүргін тарихының архивтік деректері» атты таңдау пәніне қатысты қандай тақырыптар енгізу қажет деп ойлайсыз?» деген сауал бойынша 86% жеткілікті, ал 14% аудандар бойынша мәліметтер берілсе деген пікір білдірген. «Таңдау пәніне енгізілген архивтік құжаттар, деректер жеткілікті ме?» 89% ия жеткілікті, архив құжаттарынан  тың үзінділер берілген, ұғымдармен жұмыс, диаграммаларды толтыру, жобаларды дайындау жолдарын таңдауға еркіндік беріледі, ал 11% тарихи қайраткерлердің қосқан үлесін сипаттауға арналған мәліметтер маңызды деген. «Жетісу өңіріндегі жаппай саяси қуғын-сүргін тарихының архивтік деректері» атты таңдау пәнінің тақырыбында тарихи қайраткерлерге берілген сипаттаманың тәрбиелік, танымдық мәні қалай ашылып көрсетілген? Тұлғалардың өмірі мен қызметі жайлы мәлімет жеткілікті ма?» 82% жеткілікті, қуғын-сүргінге ұшыраған тарихи қайраткерлер жайлы белгілі тарихшылардың көзқарастарына талдау жасау, дәлелдер жасай білуге, ал 18% оқу-танымдық және тәрбиелік қасиеттерді қалыптастыруға себін тигізеді деген. «Қазақстан тарихы оқулығын қандай бағытта жетілдіру керек деп ойлайсыз?» 
91% әр облыс бойынша тақырып мазмұнына сай материалдар берілсе, ал 9% шығармашылық сұрақ-тапсырмалар қажет деген пікір білдірген.
Оқытушылармен сауалнама және сұхбат барысында да ұстаздар  тақырыптың  тәлімдік-танымдық маңызы зор екендігін, маңызды тың мағлұматтар алғанын атап көрсетті (Қосымша Ә; Б). Эксперимент бойынша теориялық және қолданбалы міндеттерді шешу үшін: теориялық және салыстырмалы талдау, бақылау, әңгімелесу, сауалнамалық педагогикалық құжаттарды оқып танысу, модельдеу, эксперимент қолданылды.
Эксперименттік және бақылау топтарындағы білім алушыларға «Қазақстан тарихы» пәнін және «Жетісу өңіріндегі жаппай саяси қуғын-сүргін тарихының архивтік деректері» атты таңдау пәні бойынша өткізілген топтардағы жұмыстардың нәтижесін, яғни білім алушылардың тарихи білімдерін тест сұрақтары, жаңа деректерді пайдалана отырып проблемалық тапсырмалардың шешуін табу сияқты тапсырмаларды орындау деңгейіне байланысты бағаладық. 
Эксперимент топтағылар екі нұсқадағы тапсырмаларды орындады, онда білім алушылар білім мен білікке қойылатын міндетті деңгейді қалай меңгергенін: (факті, оқиға, ұғым т.б.), толық, терең, білімдер дәрежесі анықтау белгіленеді; саяси қуғын-сүргін тақырыбын оқытуда модельдеу тапсырмалар тарихи білімдегі, тірек категориялар: тарихи уақыт, тарихи кеңістік, тарихи қозғалыс бойынша оқыту нәтижелерін тексеруге арналған сұрақтар мен тапсырмаларды қамтыды.
2019-2021 оқу жылдары эксперименттің қалыптастырушы кезеңі жүргізілді. Мынадай міндеттер алға қойылды: 1. Жетісу өңіріндегі жаппай саяси қуғын-сүргін тарихына білім алушылардың зерттеу қызығушылығын қалыптастыру; 2. Білім алушылардың Жетісу өңіріндегі жаппай саяси қуғын-сүргін тарихы бойынша аналитикалық талдау жасау біліктерін, меңгерген тәжірибелік білімдерін, шығармашылығын анықтау; 3. Сабақта және аудиториядан тыс жұмыстарда алған білімдерін өмірлік тәжірибесінде пайдалану.  
Қазақстан тарихы курсының бағдарламасына, оқулықтары мен тарихи білім деңгейін меңгеруге жасалған талдау, бірқатар білім алушылардың жаппай саяси қуғын-сүргіннің мәнін түсінбеуі, танымдық қызығушылығы төмендігі және шығармашылық мүмкіндіктерінің жеткілікті деңгейде қамтылмайтындығын, бұл материалдар  оқулықта тарихи-хронологиялық жалпылама сипатта берілгенін анықтадық. Сондықтан, эксперименттің қалыптастыру кезеңінде оқу-тәрбие үдерісінде «Жетісу өңіріндегі  жаппай саяси қуғын-сүргін тарихының архивтік деректері» атты таңдау пәнінің мазмұны негізінде оқытылды. 
Жетісу өңіріндегі жаппай саяси қуғын-сүргін тарихын оқытуға қатысты зерттеу жұмысында (қалыптастырушы эксперимент) білім алушылардың тарихи білімдерін тексеру мақсатында ауызша, жазбаша, тест сұрақтары, архив құжаттарынан, ғаламтордан үзінділер, проблемалық тапсырмалар берілді. Тарихи білімнің жаңа мазмұнына сай оқиғалар, фактілерді толық зерделеуден гөрі, оларды пайымдауға ерекше назар аударылып, білім алушылардың тарихи ойлау дағдыларын дамытуды  көздедік.
Эксперименттің жоспарына сай «Жетісу өңіріндегі жаппай саяси қуғын-сүргін тарихының архивтік деректері» атты таңдау пәнінің мазмұны бойынша сабақ өткіздік. Онда, Жетісу өңіріндегі жаппай саяси қуғын-сүргін тарихын оқытуға қатысты зерттеу жұмыстарында өлкетану, архивтік материалдарды іріктеп, пайдалану арқылы ендіруге аса мән берілді. Қалыптастыру эксперименті кезеңінде: 1. Мемлекет басшысының саяси қуғын-сүргінге байланысты үндеуінің мазмұны. 2. ҚР Президентінің 2020 жылдың 24 қарашадағы №456 Мемлекеттік комиссия құру туралы Жарлығы. 3. Жетісу өңіріндегі жаппай саяси қуғын-сүргін тарихын және ақтаңдақ беттері. Күштік құрылымдардың тұтқындауы және Үштік шешімінің хаттамалары. 4. Жетісу өңіріндегі 1928 жылғы ірі байларды тәркілеу, мал, астық және шикізат өнімдерінен алым жинайтын шаруашылық-саяси науқандардың әлеуметтік-экономикалық зардаптары тереңірек тоқталып,  «саяси қуғын-сүргін, сайлау құқығынан айырылған, ауа көшу, босқын» ұғымының мағынасы, анықтамасы ашып көрсетіліп, саяси қуғын-сүргін туралы жазылған еңбектерге шолу жасалды. Мысалы, Бірінші және екінші тақырыптың мазмұнына біз Бірінші және екінші тақырыптың мазмұнына біз ҚР-ның Президентінің үндеуінің мазмұны мен мемлекеттік комиссия туралы құжаттардың тәлімдік-тәрбиелік маңызы туралы материалдарды ендірдік. Үшінші тақырып бойынша Жетісу «Үлкен террор» кезінде Үштік шешімін орындау туралы хаттамалары туралы мәліметтер пайдаланылды. Төртінші тақырып бойынша Жетісу өңіріндегі  жаппай саяси қуғын-сүргін науқандары туралы архивтік тың деректер ендірдік. Мәселен, тың архивтік құжаттар мен өлкетану материалдарды пайдаланудың білім алушыларды отаншылдыққа, ізгілікке тәрбие беру жүйесіндегі орны мен маңызын айқындадық. Білім алушылар тарихи білім қорын дамытты, шығармашылық дамуының деңгейі көтеріле түсетіні анықталды. Зерттеу барысында білім алушылардың теориялық білімді меңгеруі, «миға шабуыл», тренинг, эссе, шығармалар және т.б. енгізу, білім алушылардың  саяси қуғын-сүргін, халық жауларын қудалау мәселесін тереңірек түсінуі, саяси қуғын-сүргін, сайлау құқығынан айырылған, ауа көшу, босқын» ұғымының мағынасы ашып көрсету, жазылған еңбектерді талдау нәтижесінде олардың шығармашылығын, оқу-танымдық қызметін белсендендіру деңгейі көтерілді.Эксперимент топта таңдау пәнінің бағдарламасы бойынша семинар өткіздік. Эксперимент тобындағы білім алушыларға (бір не екі апта бұрын) алдын ала бір тақырыпқа арналған сұрақ-тапсырма берілді, оны іздейді, өз жұмысын жүйеге келтіреді, жобаны қорғауға дайындалады. Сөйтіп, осы әрекеттер негізінде: білім алушы дәрісте меңгерген білімдерін жетілдірді, өздігінен тың құжаттармен жұмыс жасауға машықтанды, шығармашылық қабілеті мен дағдыларын дамытуға септігін тигізеді. Осыны негізге ала отырып, саяси қуғын-сүргін, халық жауларын қудалауға қатысты тақырыптағы жобалық шығармашылық тапсырмаларды ұсындық (Қосымша Ж).  
Эксперименттің қорытындылаушы кезеңінде білімалушылардың білім деңгейінің динамикасын анықтау мақсатында оларға тапсырмалар берілді.
Мұндай жобалық тапсырмалар таңдау пәнінің шеңберінде сынақтан өтті. Экспериментті жүзеге асыру барысында білім алушылар алдына қойылған мақсат-міндетін орындауда жауапкершілік қабілетінің жоғарлауы байқалды. Қазақстан тарихын оқуға деген қызығушылығы, өз елінің тарихын, соның ішінде саяси қуғын-сүргін мәселесін терең меңгеруге ынтасы артқаны байқалды.
Эксперимент барысында В.С. Аванесовтың тестілеу, оқу сапасы мен білім деңгейін айқындау және т.б. әдістері негізге алынды [227,с. 6]. Білім алушылардың «саяси қуғын-сүргін, сайлау құқығынан айырылған, ауа көшу, босқын» сияқты ұғымдарды түсіну деңгейін анықтауға арналған, 34 сұрақтан тұратын тесттік тапсырмалардың үлгісі берілді. Тест қорытындысы бойынша білім алушылардың зерттеу мәселесіне қатысты білімдерінің біршама жоғарылағаны байқалды. Ал реферат тақырыптарын білім алушыларға ұсынудағы мақсатымыз – олардың ізденушілік біліктері мен шығармашылық қасиеттерінің деңгейін анықтау болатын. 
Білім алушылардың білім динамикасын тексерудің бір түрі ретінде оларға реферат тақырыптары ұсынылды (Қосымша И).
Өткен ғасырдың 1920-1940 жылдарындағы Жетісу өңіріндегі жаппай саяси қуғын-сүргін тарихын оқыту арқылы,  ұлттық намыс, заңға жауапты көзқарасты қалыптастыру мақсатында білім алушыларға ұсынылған тақырыптар кең деңгейдегі ізденіс жұмыстарын шығармашылықпен жүргізуді талап етеді. Аталған тапсырмалармен 12 тақырып бойынша 143 білім алушы реферат жазды. Рефераттар төмендегідей өлшемдермен бағаланды: 
1. Саяси қуғын-сүргінге арналған тақырып мазмұнының толық ашылуы
2. Ғылыми, деректік материалдардың жеткіліктілігі 
3.Жүйелілік тәртібінің сақталуы 
4. Саяси қуғын-сүргін тақырыбына қатысты жаңа деректердің баяндалуы 
5. Саяси қуғын-сүргіннің зардабы туралы фактілердің дәлелденуі 
6. Зерттеушілік, шығармашылық ізденістердің көрінуі 
7. Білім алушының саяси қуғын-сүргінге арналған рефератты өзіндік сыни көзқарасымен тұжырымдауы. Білім алушылармен жүргізілген тәжірибелік зерттеу жұмыстарының нәтижесінде, біз білім алушылардың ізденушілік, зерттеушілік дағды, біліктерінің қалыптасып дамуын оқу жылының аяғында олардың ғылыми-практикалық конференцияда ғылыми жобаларды қорғау кезінде байқадық. Студенттер мен магистранттардың №76 «Мәңгілік ел жастары – тәуелсіздік кепілі» атты ғылыми-теориялық конференцияға қатысып, жүлделі орындарға иеленді. Қатысушы білім алушылардың тақырыптары төмендегідей: 1. 1928-1929 жылдары қазақ байларының тәркіленуі, 2. ГУЛАГ жүйесіндегі еңбекпен түзету лагерьлерінің тарихы, 3. ХХ ғасырдың 20-30 жылдарындағы саяси қуғын-сүргін: себептері және салдары, 4. XX ғасырдың 20-30 жылдарындағы дін өкілдерінің қудалануы, 5. Қытайдағы қазақ диаспорасының тарихы [228,с. 4]. 
Эксперименттік топтардағы білім алушылардың шығармашылық жұмыстарының қорытынды іс-шарасына оқытушылармен қатар эдвайзерлер да қатысты. Білім алушылардың мазмұнды, ғылыми ізденіс жұмыстарының нәтижесі үнемі назарда болып, қорытындыланып отырылды. Білім алушылардың жаппай қуғын-сүргінге арналған тақырып бойынша деңгейінің жоғарылағаны білім алушылардың өзін-өзі жетілдіру белсенділіктері артуынан, сабаққа ынтасының жоғарлауы сияқты өзгерістерден көрінді.
Қалыптастырушы эксперимент жұмыстардың нәтижесінде білім алушылардың  жаппай саяси қуғын-сүргін мәселесі бойынша компоненттердің (мотивациялық, когнетивтік, мазмұндық және процессуалдық) даму деңгейлерін анықтауда О.С. Гребенюктың  сауалнамалық тесті басшылыққа алынды [229,с. 501]. Эксперимент жұмыстардың нәтижесінде білім алушылардың саяси қуғын-сүргін мәселесі бойынша берілген компоненттердің (мотивациялық, когнетивтік, мазмұндық және процессуалдық) даму деңгейлерін анықтадық (сурет 29).  

Сурет 29 - Білім алушылардың саяси қуғын-сүргін мәселесі бойынша  компоненттерінің даму деңгейінің салыстырмалы көрсеткіштері (%)
Осы сурет бойынша көрсетілген пайыздық көрсеткіштер білім алушылардың сабақта  және аудиториядан тыс уақытта алған білімдері мен тәрбиелік деңгейінің қорытындылары негізінде анықталынды. Эксперименттік қорытынды нәтижесі бойынша білім алушылардың қуғын-сүргін мәселесі бойынша білімдік, тәрбиелік деңгейі анықталды. Мәселен, мотивациялық компонент бойынша экспериментті топтағы білім алушылардың жоғары деңгейі эксперимент басында 1,8% болса, эксперименттік жұмыстан кейінгі көрсеткіші 25,3%-ға болды, орташа деңгейі эксперимент басында 54,7% болса, соңында 36,73%, төменгі деңгейі басында 19,5%, соңында 2,3% болды, бақылау тобындағы білім алушылардың жоғары деңгейі эксперимент жұмыстарының басында 1,4%, соңында 4,2%, орташа деңгейі басында 49,2%, төменгі деңгейі басында 27,8%, соңында 28,0% соңында деңгейді көрсетті (сурет 17).
Жетісу өңіріндегі жаппай саяси қуғын-сүргін тарихы тақырыбы   бойынша білім алушылардың шығармашылық деңгейін анықтау үшін, олардың тақырыптың өзі үшін мәнді екенін түсіну, ұсынылған өлшемдер негізінде өз жұмысының нәтижесін талдап, бағалай білу және сондай өлшемдерді өзі құра білу, «миға шабуыл», «жобалау» т.б. әдістерін меңгеру, ғылыми баяндама, эссе, шығарма, курстық жұмыстар жазу, проблемаларды табу, әр білім алушының идеясын ұсынуы, гипотеза ұсыну, жоспарлау, зерттеу жүргізу, тарихи құжаттарды ұжым болып талқылау және шешімнің дұрыс нұсқасын қабылдау, тапсырмаларды орындаудың ортақ амалдарын табу, оларды топтастыра білу, бақылау сұрақтарын құру, оқиғаларды жүйелі талдау, қайшылықтарды шешу тәсілдерін меңгеру, жұмыс нәтижесін салыстырмалы талдау, өз зерттеуінің нәтижесін дәйекті баяндау бойынша жұмыстар жүргізілді.  
«Жетісу өңіріндегі жаппай саяси қуғын-сүргін тарихын оқытудағы тәрбиелік іс-шаралар» атты курс мазмұны бойынша танымдық-тәрбиелік бағыттағы жұмыстар іс-тәжірибеге енгізілді. Тәжірибелік-экспериментке қатысқан 267 білім алушының эксперименттің алғашқы кезеңінде тек 43%-ның ғана білімдік, тәрбиелік көрсеткіштері жоғары деңгейде, 26%-ныкі орташа, ал 31%-нікі төмен болса, эксперименттің қалыптастыру кезеңінде бұл көрсеткіштер 8%-ға, қорытынды кезеңде 21%-ға артып, эксперименттің тиімділігін негіздеді.
Жұмыстың нәтижелілігіне көз жеткізу үшін, білім алушылармен эдвайзерлермен жүйелі іс-шаралар жоспары жасалды. Ғылыми жобалар, оқулар, сұрақ-жауап кештері, пікірталас, дөңгелек үстелдер өткізу белгіленді, оның сапалы өткізілуі бақыланды. Білім алушылармен өткізілген «Жетісу өңіріндегі жаппай саяси қуғын-сүргін тарихы», «Саяси қуғын-сүргін құрбандарының жүріп өткен тар жолдары – бүгінгі ұрпақтың жүрегінде, мәңгі есінде» атты тақырыптарда өткізілген дөңгелек үстел барысында пікір алмасулар оң нәтижелілігін көрсетті. Болашақта аудиториядан тыс уақытта жүргізілетін тәлім-тәрбиелік жұмыстары мен іс-шараларды саны ғана емес, сапасы жағынан да арттырудың қажеттігі айқындалды. 
2016-2024 оқу жылында жүргізілген эксперименттік жұмыс бойынша алынған мәліметтер білім алушылардың білімдері мен іскерлік деңгейлерінің біршама жоғары екендігі айқындалды (сурет 30). 

Сурет 30 – «ХХ ғасырдың 20-30 жылдарындағы Кеңестік билік тұсындағы, Қазақстандағы және Жетісу өңіріндегі саяси қуғын-сүргін» тақырыбы бойынша білім алушылардың  тарихи  ұғымының қалыптасу деңгейі

Білім алушылардың саяси қуғын-сүргін мәселесі бойынша берілетін білім мен тәрбиелеу әдіс-тәсілдерінің жүйесін заман талабына байланысты одан ары жетілдіру қажеттілігі туындайды. Осындай жұмыстарды жетілдіру нәтижесінде білімді, елжанды азаматтың тұлғасы қалыптасып, дамиды деп санаймыз. 
Білім алушылардың саяси қуғын-сүргінге арналған тақырып бойынша деңгейін түрлі әдіс-тәсілдермен диагностикалауға тырыстық. «Жетісу өңіріндегі жаппай саяси қуғын-сүргін тарихының архивтік деректері» атты таңдау пәнінің бағдарламасы бойынша білім алушылармен жүргізілген тәрбие жұмыстарының нәтижесін анықтау мақсатында өткізілген іс-шаралардан кейін сауалнамалар жүргізілді.
Сауалнамаға эксперименттік топтан 158 білім алушы, бақылау топтарынан 109 білім алушы қатысты. Сауалнама сұрақтары «Қосымша – Ғ» берілді.
Сауалнама жауаптарының қорытындысына тоқталатын болсақ: 1 сұраққа білім алушылардың 47% «Тәуелсіз Қазақстан жағдайындағы Қазақстан тарихын оқытудың танымдық-тәрбиелік маңызы өте зор. Отан тарихын оқып-үйрету туған жерге, халқына құрмет пен мақтаныш сезімді арттырады» деген жауап айтып, 58% «таңдау пәнінің тақырыбында тарихи қайраткерлерге берілген сипаттаманың тәрбиелік, танымдық мәні зор, түсінікті ашылып көрсетілген» деп жауап берген. 43% «тұлғалардың өмірі мен қызметі жайлы мәлімет жеткілікті» десе, 39% «ҚР-нда саяси қуғын-сүргін құрбандарын ақтау жайлы маңызды құжаттарды оқып үйренудің тәрбиелік, танымдық мәні өте жоғары, мазмұнын білу керек» дейді. 73% алғашқы қуғын-сүргіннің құрбандарын дұрыс атаған, ал 57% Алаш қозғалысының қуғын-сүргінге ұшыраған өкілдерінің өмірі мен қызметі жайлы қысқаша баяндаған. 53% «Қазақстан тарихы пәнін оқу арқылы ежелгі заманнан бүгінге дейінгі тарихта болған маңызды мәселелермен танысамыз, елжандылыққа тәрбиелеуде маңызы зор» деген пікір білдірген. 79% «Қазақстан тарихы оқулығы пәнге қызығушылықты арттыруға бағытталған, пән ұнайды, қызықтырады. «Иә» деп көпшілігі жауап берген. Ал, 34% «оқулық материалы тәрбиелік-дамытушылық міндеттердің талаптарын жүзеге асырады» деген. 38% «Кеңестік кезеңдегі Қазақстандағы: ұжымдастыру, индустрияландырудың салдарын, мазмұнын ашып көрсеткен». 48% «сол жылдардығы жазықсыз жазаға ұшырағандардан мысал келтіріп, құқық бұзушылыққа төзбей қарау қажеттігін ұғындыруға тырысқан». Ал 46% «заңды құрмет тұтатын әрбір азамат басқаның құқықтарын бұзбауға, қоғамдық орындарда тәртіп сақтауға тиіс» деген тұжырым жасаған. 
Бақылау тобында айтарлықтай өзгеріс болған жоқ. Жетісу өңіріндегі жаппай саяси қуғын-сүргін тарихын оқытуға байланысты іс-шараларды ұйымдастыруда жеке тұлғалық амал қағидасын басшылыққа алдық, білім алушыларды субъект ретінде бағалау; олардың жеке мүмкіндіктері, қабілеттері ескеріліп, өмірлік тәжірибелеріне сүйену, практикалық жұмыста пайдалану; білім алушылармен өзара түсіністік пен сенімге негізделген өзара іс-әрекетті қалыптастыру; шығармашылыққа жағдай туғызуды қарастырдық. Таңдау пәнінің жоспарға сай жүргізілуі және білім алушылардың бірлесіп, өзара қолдау көрсетіп жұмыс істеуі жақсы нәтижеге жеткізді деп ойлаймыз. Қазақстан тарихын оқыту барысында саяси қуғын-сүргін құрбандарын, жазықсыз жазаға ұшырағандардың өмірі мен шығармашылығын зерттеу барысында білім алушылар түрлі ізденіс жасады, тың құжатты материалдармен танысып, мәліметтер қорын жинақтап, шығармашылық қабілеттерін дамытты. 
Кестеден көрініп тұрғандай «Жетісу өңіріндегі жаппай саяси қуғын-сүргін тарихының архивтік деректері» курсын оқыту негізінде анықталған білім алушылардың тарихи білімі мен тәрбиелік дамуы деңгейін төмендегі кестеден көруге болады (сурет 31).  

Сурет 31 - «Жетісу өңіріндегі жаппай саяси қуғын-сүргін тарихының архивтік деректері» пәнін оқыту негізінде анықталған білім алушылардың тарихи білімі мен тәрбиелік дамуы деңгей

Эксперимент топтағы 67,04% 1937-1938 жылдарындағы Жетісу өңіріндегі жаппай саяси қуғын-сүргін тарихына сипаттама» берген. 73,9% Жетісу тұрғындарының саяси қуғын-сүргінге қарсылығы және Шоқпар көтерілісі, Биен-Ақсу көтерілісі, Малайсары көтерілістері туралы мысалдар келтірген. 67,4% Жетісу өңіріндегі босқыншылықтың себеп-салдарын атап көрсеткен, 69,5% «Үлкен террор» деп жауап қайтарған. 67,4% Жетісу өңіріндегі босқыншылықтың себеп-салдарын атап көрсеткен». 59,3% Жетісу өңіріндегі дінбасылары мен діни қайраткерлерге қарсы жүзеге асырылған саяси қуғын-сүргін туралы жазған. 61,4% архив құжаттары арқылы Жетісу өңіріндегі «Бес масақ заңының» мазмұны мен оның нәтижесі туралы сипаттама берген. 53,8% Үштік құрылымдардың тұтқындауы және Үштік шешімдерінің хаттамалары туралы жазған.
Тәжірибелік-эксперимент жұмысының соңғы кезеңінде анықтау сынағындағы тапсырмалар қайта ұсынылды. Мұнда, біз саяси қуғын-сүргін құрбандарының психологиялық ерекшеліктеріне мән бердік:  қасіретті жылдар туралы қосымша деректі мәтінді меңгеру, жазықсыз жазаланғандардың жан-күйіне қатысты ұтқырлығы ескерілді. 
Жетісу өңіріндегі жаппай саяси қуғын-сүргін тарихын оқыту үдерісі тақырыптардың мазмұнын толықтыра отырып меңгертілді. Осылайша, «Жетісу өңіріндегі жаппай саяси қуғын-сүргін тарихының архивтік деректері» атты пәннің мазмұнына енгізілген толықтырулар мен өзгерістерге байланысты білім алушылардың білімі тереңдеді; «жаппай саяси қуғын-сүргін саясаты, босқындар, қоныс аударылғандар» жайлы ұғымдары кеңейді; шығармашылық даму деңгейлері жоғарылады. Олардың жаппай саяси қуғын-сүргіннің мазмұны, мәні мен сипатын жете түсіну қабілеттері едеуір тереңдетілді. Танымдық, әсерлі, нақты, тың құжаттар, өлкетану материалдары, естеліктерден үзінділер бойынша өзіндік және топтық жұмыстарды ұйымдастыру нәтижесінде білім алушылардың білімдерінің артуы, аталмыш мәселеге қызығушылығы өскені байқалды. 
Тәжірибелік-эксперименттік жұмыстың барысында білім алушылардың «жаппай саяси қуғын-сүргін, сайлау құқығынан айыру, босқын, қудалау, құқықтық мемлекет, заңды құрметтеу, азамат, жауапкершілік, азаматтың құқықтары мен міндеттері» сияқты ұғымдар туралы түсініктері кеңіп, оларды салыстыру, ара жігін ажырату, саналы қабылдау әрекеттері қалыптасты.
Тәжірибелік-эксперименттік жұмыстың қорытындылау кезеңіндегі білім алушылардың білімдік, тәрбиелік деңгейлерінің сапасының көрсеткіші ретінде саяси қуғын-сүргін тарихына қатысты материалдарды оқу-тәрбие үдерісіне кешенді пайдалану жұмыстары оң нәтиже берді және білім алушылардың көзқарастарын, өзіндік пікірін арттырып, шығармашылық, интеллектуалдық деңгейінің жоғарылауына әсер етті деген қорытындыға келдік (сурет 32).  

Сурет 32 - Білім алушылардың саяси қуғын-сүргін тарихын оқуға деген танымдық белсенділігінің дамуы деңгейінің көрсеткіштері
Суреттен көрініп тұрғандай  білім алушылардың саяси қуғын-сүргін тарихын оқуға деген танымдық белсенділік деңгейі: білім алушылардың эксперимент басында белсенділік деңгей 49,3% болса, соңында – 67,0%-ға жетті. Біз жасаған саяси қуғын-сүргін тарихын оқытуға арналған курстың кешенді бағдарламасының және онда қолданылған әдіс-тәсілдердің тиімділігін эксперимент тобының нәтижесімен бақылау тобының нәтижесін салыстырғанда көз жеткіздік. 
Айқындау сынақта төмен деңгейді көрсеткен білім алушылардың қорытындылау кезеңінде орта деңгейге көтерілуіне байланысты ол көрсеткіштің азайғандығы байқалады (65,37%-дан 3,78%-ға дейін). Бұндай өзгерістер бақылау тобында да ішінара орын алды. Эксперимент тобындағы білім алушылар көбінесе жоғары белсенділікпен, тарихи білім мазмұнын тереңдеуімен, тұлғалық өсуімен ерекшеленді. Бақылау тобының білім алушылары аталмыш мәселе бойынша деңгейі даму көрсеткіші жағынан аздаған өзгерістерді ғана байқатты.
Таңдау пәнінің нәтижесін сараптау қорытындысында білім алушылардың  саяси қуғын-сүргін туралы білімі мен тәрбиелік деңгейінің өскенін анықтадық. Саяси қуғын-сүргін тарихын оқытуда тақырып мазмұнындағы толықтырулардың тиімділігі және білім алушылардың адамгершілікке, ізгілікке тәрбиелеу сапасындағы оңды өзгерістер көрініс тапты. Мәселен, тың архив құжаттары мен өлкетану материалдарын пайдаланудың білім алушыларды отаншылдыққа, ізгілікке тәрбие беру жүйесіндегі орны мен маңызын айқындадық. Мұндай танымдық тапсырмаларды орындау кезінде білім алушылардың сараптамалық, зерттеушілік дағдылары, шығармашылық қабілеттері дами түсті. Өйткені, бұл материалдардың мазмұнын түсінуде білім алушылар тарихи білімін толықтырып қана қоймайды, оларды эмоционалдық қабылдау мен шығармашылық дамуының деңгейі көтеріле түсетіні анықталды. «Жетісу өңіріндегі жаппай саяси қуғын-сүргін тарихын оқытудағы тәрбиелік іс-шаралар» атты курс  мазмұны бойынша танымдық- тәрбиелік бағыттағы жұмыстар ұйымдастырылып, іс-тәжірибеге енгізу өз нәтижесін берді. Сонымен, Жетісу өңіріндегі жаппай саяси қуғын-сүргін тарихын оқытуда таңдау пәнінің жоспары, тың архив құжаттары негізінде мазмұнын толықтырулар енгізу арқылы қосымша мағлұматтар алды, білім алушылардың шығармашылығын дамытудың тиімді мазмұндық үлгісі жүзеге асырылды. Білім алушылар зерттеушілердің еңбектері мен мұрағат құжаттарын пайдалана білуге үйренді. Білім алушылардың түрлі дерек көздерін оқып үйрену арқылы отаншылдық, елжандылық, туған жерге деген патриоттық көзқарастары қалыптасты.
Сонымен, эксперимент нәтижесінде Жетісу өңіріндегі жаппай саяси қуғын-сүргін тарихын оқытуға бағытталған тәжірибелік-эксперимент барысында таңдау пәнін оқытудың әдістемелік тиімділігі айқындалды: Білім алушылар жаппай саяси қуғын-сүргін тарихын оқытудың қажеттілігін түсінді; - білім алушыларды субъект ретінде бағалау нәтижесінде білім алушылардың алған теориялық білімдерін, өмірлік тәжірибелеріне сүйену арқылы практикалық жұмыста пайдаланады; білім алушылармен өзара түсіністік пен сенімге негізделген іс-әрекетті меңгеру арқылы толерантты қарым-қатынас қалыптасады; басқаның құқықтарын сыйлауға, ізгілікке, жеке, топпен, ұжыммен жұмыс жасау біліктерін дамытуға толық мүмкіндіктер жасалады; білім алушылар түрлі ізденіс жасады, тың құжатты материалдармен танысып, мәліметтер қорын жинақтап, шығармашылық қабілеттерінің дамуына оң ықпал етуі негізінде олардың танымдық белсенділігі артты.
Педагогикалық эксперимент жұмыстарын қорытындылай келе, біздің зерттеуіміздің ғылыми болжамы дәлелденді деп айтуымызға жеткілікті негіз бар. Білім алушылардың Жетісу өңіріндегі жаппай саяси қуғын-сүргін тарихын оқытуда жоғарыда қарастырылған мәселелер өз шешімін тапты. Бұл, жалпы алғанда, біздің диссертациялық зерттеуіміздің ғылыми-практикалық маңыздылығын танытады.

ҚОРЫТЫНДЫ

Жетісу өңіріндегі жаппай саяси қуғын-сүргін тарихын зерттеу және оның оқытылуы мәселесін деректік тұрғыда зерделеу және тәжірибелік-эксперимент жұмысының нәтижелері төмендегідей қорытынды жасауға мүмкіндік берді:
Тарихи және педагогикалық зерттеулер барысында қол жеткен нәтижелерді оқу процесіне енгізуге қатысты «Жетісу өңіріндегі жаппай саяси қуғын-сүргін тарихының зерттелуі мен оқытылуы» тақырыбында дайындалған таңдау пәнінің оқу-әдістемелік кешені құрастырылып, білімалушылардың дәстүрлі тарихи танымды жаңалайтын ғылыми тұжырымдар жасалды. 
Тарихи зерттеуімізге өзек болған Жетісу өңіріндегі саяси қуғын-сүргін тарихының мазмұны мен сипатындағы өңірлік ерекшеліктер байлар мен жартылай феодалдары кәмпескелеу, азаматтарды сайлау құқығынан айыру, «Бес масақ» заңының қолданылуы, Шоқпар, Биен-Ақсу, Малайсары көтерілістерінің тарихы бойынша көптеген архивтік деректердің негізінде айқындалды. Аталған өңірлік ерекшеліктер бойынша ғылыми баға беріліп, тың тұжырымдар жасалды. Осы кезге дейін қолжетімсіз болып келген заңнан тыс Үштіктің құжаттарының мәліметтері де Жетісу өңіріндегі жаппай саяси қуғын-сүргіннің тарихын ғылыми қалпына келтіруге мүмкіндік берді. Ең бастысы, тақырыпқа деректік тұрғыда тарихи танымды жаңалайтын тұжырымдар ұсынатындай айқындық бере алдық.
Жетісу өңірінде 1920-1930 жылдары жүргізілген кеңестік ауыл шаруашылық реформалары дәстүрлі шаруашылық жүйесін күйретіп, жоспарлы социалистік модульге көшіруді басты мақсат еткен болса, бұл тарихи процестің күштеу, мәжбүрлеу, қорқыту тәсілдері арқылы іске асырылуы аталған реформалардың қаншалықты игі мақсаттарды көздегеніне қарамастан халыққа қарсы сипат алғандығы тұжырымдалып, тарихи танымды жаңалайтын білім контентіне топтастырылды. Айналымға ұсынған тың архивтік деректердің мәліметтері білімалушылардың кеңестік идеологиямен қалыптасқан дәстүрлі тарихи санасының сарқыншақтарын жойып, тәуелсіз таным қалыптастыруға бағытталды. 
Жетісу өңірі тұрғындардың жаппай саяси қуғын-сүргінге қарсылығы ізсіз кетпеген. Сол қарсылықтың салдары – өңірдегі саяси қуғын-сүргінді күшейте түсуге тікелей ықпал етсе, екінші жағынан кеңестік билік – орталықтағысы болсын, жергіліктісі болсын, өздерінің ауыл шаруашылық реформаларын жүргізу кезінде асыра сілтеу әдістеріне жол бергендігін жария түрде ресми мойындамаса да, елде жүргізетін реформалық өзгерістеріне түзетулер енгізуге мәжбүр болған. Біз өзімізге дейін жүргізілген зерттеулерді қайталамау мақсатында бұрын зерттеу нысанына айналмаған және жеткілікті деңгейде ғылым қалпына келтірілмеген тың архивтік құжаттарын талдау арқылы мәселеге айқындық берілді.
Жоғары оқу орындарында Қазақстанның қазіргі заман тарихын оқыту арқылы білім алушылар бойында азаматтылық пен елжандылық позициясын, олардың тарихи танымын қалыптастыруға ықпал ететін болғандықтан да зерттеу нәтижелерін оқу процесіне енгізу бағытында педагогикалық зерттеулермен бірге педагогикалық эксперименттер жүргіздік. 
Білім, білік, дағдыларды игеру, елжандылық, адамгершілікке тәрбиелеу мәселелерін зерделеген ғалым-педагогтардың еңбектерін басшылыққа ала  отырып, ЖЖОКБҰ Қазақстан тарихы пәнінің бағдарламалары мен оқулықтарын талдау негізінде, Жетісу өңіріндегі жаппай саяси қуғын-сүргін тарихын оқыту арқылы білім алушылардың шығармашылығын дамыту үшін  оқу-тәрбие үдерісін ұтымды жүзеге асыруға мүмкіндік беретін моделі жасалды. «Жетісу өңіріндегі жаппай саяси қуғын-сүргін тарихының архивтік деректері» атты таңдау пәнін оқытуда білім алушылардың өздігінен орындайтын жұмыстарының  әдістемелік жүйесінің тиімділігі негізделіп,  оқу үдерісіне енгізілді. Нәтижесінде мотивациялық, когнетивтік, мазмұндық және процессуалдық компоненттердің өзара байланыстылығын тұтастай ескеру, оң нәтижелерге жетуге мүмкіндік берді.
«Жетісу өңіріндегі жаппай саяси қуғын-сүргін тарихын оқытудағы тәрбиелік іс-шаралар» атты курс бойынша танымдық-тәрбиелік бағыттағы жұмыстар іске асырылды. Бұндай тәлімдік-тәрбиелік маңызды материалдарды пайдаланудың білім алушыларды отаншылдыққа, ізгілікке тәрбиелеу жүйесіндегі орны мен маңызы айқындалды. Білім алушылар мен оқытушылардың бірлескен іс-әрекетінің нәтижесі білім алушылардың Жетісу өңіріндегі жаппай саяси қуғын-сүргін тарихын, мазмұнын, сипатын меңгергенін көрсетті және шығармашылық дамуы деңгейі көтеріле түсетіні анықталды. 
Зерттеу барысында білім алушылардың  қуғын-сүргін, халықты қудалау мәселесін тереңірек түсінуі, «қуғын-сүргін» ұғымының мағынасын ашып көрсету, саяси қуғын-сүргін туралы жазылған еңбектерді талдау, олардың қызығушылығын дамытуға, оқу-танымдық қызметін белсенділендіру деңгейін көтеруге септігін тигізді.   
Таңдау пәнінің мазмұнымен танысу жәнe өзiндiк жұмыcтapды opындaу бapыcындa, білім алушылар бaғдapлaмaдaғы әpбip тaқыpыптa мaзмұндaлғaн Жетісу өңірінде жаппай қуғын-сүргіннің мәні, тарихы, жазаға ұшырағандар, жазалану түрлері, ірі байлардың малын кәмпескелеу жұмысы туралы жаңалықтармен танысып, ұcынылғaн мaзмұнды түciнiп, мeңгepуi оқыту үдерісін жетілдірудің негізгі шарты болып табылады. Білім алушыларды қуғын-сүргінге ұшырағандардың ұлтжaндылық өнeгeci apқылы oтaнcүйгiштiккe, aдaмгepшiлiкке тәpбиeлeу, ұлт зиялыларының ұлттық идeялap мaзмұнымeн таныcу жәнe oл идeялapдың қaзipгi уақыттағы caбaқтacтығын caлыcтыpa бaғaлaйтын тұлғaлық қасиеттерін қaлыптacтыpуға бағытталды. 
ЖЖОКБҰ Қазақстан тарихы пәнін оқытудың жаңа мазмұнының ерекшеліктерінің бірі - тарих ғылымын пәнаралық байланыста кіріктірілген тәсілін қолдану арқылы оқыту қарастырылады. «Қазақстан тарихы» курстарында саяси қуғын-сүргін тарихы, тарихи тұлғалар тақырыптары кіріктіре оқыту білім алушылардың тарихи танымын жаңалауға қол жеткізді.
Тақырыптың педагогикалық негіздері, оқыту әдістемесі бойынша оқу бағдарламалары мен оқулықтарға жасалған талдаулар білім мазмұнын жаңалау мен оқытудың заманауи тәсілдерін қолдану қажеттігіне көз жеткізді. Саяси қуғын-сүргін тарихының жекелеген аймақтағы ерекшеліктері, сол кезеңде қызмет жасаған қоғам қайраткерлерінің өмірі мен қызметі, көшбасшылары туралы материалдарды оқып үйренудің білімдік, тәрбиелік-танымдық әлеуетін танып білуге деген сұранысты ескеріп, мәселенің әдістемелік негіздері әзірленді. Тәжірибелік-эксперимент барысында Жетісу өңіріндегі 1920-1930 жж. жаппай саяси қуғын-сүргін тарихына қатысты материалдарды оқып үйренудің білім алушыларды елжандылыққа, азаматтылыққа тәрбиелеуге себін тигізетіні туралы қорытынды жасалды. 
Жетісу өңіріндегі жаппай саяси қуғын-сүргін тарихының жаңаланған білім мазмұны бойынша дайындалған оқу-әдістемелік кешенінің тиімділігі педагогикалық эксперимент барысында тексеріліп, сыннан өтті.
Педагогикалық эксперимент барысында таңдау пәні мaзмұнын игepудeгi қoлдaнылғaн жұмыc түpлepi мeн әдic-тәciлдepi Жетісу өңірінде жаппай саяси қуғын-сүргін тарихының мәні мен мазмұнын, себеп-салдарлы байланыстарын игеруге ықпaл eтті. Білім алушылар Жетісу өңіріндегі жаппай саяси қуғын-сүргін тарихын архив деректері негізінде танып, білу мақсатында жүргізілетін деректанулық әдіс-тәсілдер мен құжаттарды өңдеудің дағдыларын меңгерді. Архив құжаттарымен жұмыс істей алу біліктілігі олардың өздерінің дербес тарихи зерттеулер жүргізуіне жол ашып, тарихи танымға шығармашылық ізденістер арқылы қол жеткізуіне мүмкіндік береді.
Зерттеуіміздегі қол жеткен осындай жетістіктер зерттеу нәтижелерінің қолданданбалық бағыттағы міндеттерін шешуге мүмкіндік берді. 
Жүргізілген тарихи және педагогикалық зерттеу нәтижелері бойынша ұсыныстарымызды былайша топтастырдық:
- зерттеу барысында жасалған «Жетісу өңіріндегі жаппай саяси қуғын-сүргін тарихының архивтік деректері» атты таңдау пәнін тарихи білім беру бағдарламаларына енгізуге болады;
- ХХ ғасырдың 20-30 жылдарындағы саяси қуғын-сүргін тарихын жекелеген өңірге қатысты деректік негізде тереңдей зерттеу барысында қол жеткен ғылыми, танымдық және әдістемелік жаңалықтарды жалпы білім беретін мектептер, колледждерде өлкетану бағытындағы оқу-тәрбиелік шараларға пайдалануды ұсынамыз. 
Қарастырылып отырған мәселе күрделі, әрі тың болғандықтан, бір диссертацияның аясында толығымен шешімін тапты деуге болмайды. Келешекте осы бағыттағы Қазақстан тарихын оқытудың әдістемелік негіздерін: саяси қуғын-сүргін тарихын оқыту арқылы білім алушылардың кәсіби құзыреттілігін қалыптастыру, тұлғаны тәрбиелеу, жасанды интелект бойынша білім алушылардың өзіндік жұмыстарын ұйымдастыру және т.б. проблемалар дербес зерттеуді қажет етеді.

Ендіру актілері

ҚОСЫМША  Ә

САУАЛНАМАЛАР
Қазақстан тарихы пәнінен сабақ беретін  
эксперимент жүргізуші оқытушыға арналған 

САУАЛНАМА
Құрметті профессор-оқытушы! Ұсынылып отырған «Жетісу өңіріндегі жаппай саяси қуғын-сүргін тарихының архивтік деректері» атты сауалнамаға жауап беру ерікті түрде жүргізіледі. Біздің зерттеу тақырыбымызға қатысты, сауалнама сұрақтары бойынша өз пікіріңізбен бөлісуіңізді сұраймыз.

Зерттеу жұмысына қатысқаныңыз үшін алғыс білдіреміз!
1. ЖЖОКБҰ арналған Қазақстан тарихы оқулығының авторы... Оқулық материалы бағдарламаға сәйкес келеді ме? 
а) иә; ә) жоқ
2. Қандай материал сәйкес  келмейді?
	а) иә; ә) жоқ
3. Сізді, Қазақстан тарихы оқулығының мазмұны мен құрылымындағы материалдар  қанағаттандырады ма? 
а) иә; ә) жоқ
4. Оқулықта Қазақстандағы 1920-1930 жж. жаппай қуғын-сүргінге арналған материалдар толыққанды, тартымды берілген бе?
5. а) иә; ә) жоқ
6. Қазақстан тарихы оқулығының материалы тәрбиелік, дамытушылық міндеттердің талаптарын қаншалықты жүзеге асырады?
а) толық; ә) толық емес
7. Оқулықтағы қуғын-сүргінге арналған терминдер, тұлғалар тағы басқа мәліметтер туралы пікіріңіз? 
а) толық; ә) толық емес
8. «Жетісу өңіріндегі жаппай саяси қуғын-сүргін тарихының архивтік деректері» атты таңдау пәніне қатысты сұрақтар мен тапсырмалар жайында не айтасыз? 
а) толық қамтылған; ә) толық қамтылмаған
9. «Жетісу өңіріндегі жаппай саяси қуғын-сүргін тарихының архивтік деректері» атты таңдау пәніне қатысты қандай әдіс-тәсілдерді пайдаланудың тиімділігі анықталды? 
а) анықталды; ә) анықталмады
10. «Жетісу өңіріндегі жаппай саяси қуғын-сүргін тарихының архивтік деректері» атты таңдау пәніне қатысты өлкетану материалдары туралы пікіріңіз.  
а) қамтылған; ә) қамтылмаған
11. «Жетісу өңіріндегі жаппай саяси қуғын-сүргін тарихының архивтік деректері» атты таңдау пәніне қатысты проблемалық,  танымдық тапсырмалар жеткілікті ме? 
а) жеткілікті; ә) толықтыруды қажет етеді
12. «Жетісу өңіріндегі жаппай саяси қуғын-сүргін тарихының архивтік деректері» атты таңдау пәніне қатысты қандай тақырыптар енгізу қажет деп ойлайсыз? 
а) қажет етеді; ә) қажет етпейді
13. Таңдау пәніне енгізілген архивтік құжаттар, деректер жеткілікті ме? 
а) жеткілікті; ә) жеткіліксіз
14. «Жетісу өңіріндегі жаппай саяси қуғын-сүргін тарихының архивтік деректері» атты таңдау пәнінің тақырыбында тарихи қайраткерлерге берілген сипаттаманың тәрбиелік, танымдық мәні қалай ашылған ба?  
а) ашылған; ә) ашылмаған
15.  Таңдау пәнінің оқу әдістемелік кешенін жетілдіру керек деп ойлайсыз ба? 
а) иә; ә)жоқ


























ҚОСЫМША Б

Сауалдар

Ескерту: сауалдарға еркін жауап беріңіз 
1. Тәуелсіз Қазақстан жағдайындағы Қазақстан тарихын оқытудың танымдық-тәрбиелік маңызы?
2. «Жетісу өңіріндегі жаппай саяси қуғын-сүргін тарихының архивтік деректері» атты таңдау пәнінің тақырыбында тарихи қайраткерлерге берілген сипаттаманың тәрбиелік-танымдық мәні қалай ашылып көрсетілген? 
3. Тұлғалардың өмірі мен қызметі жайлы мәлімет жеткілікті ме?
4. Қазақстан Республикасында саяси қуғын-сүргін құрбандарын есте сақтау және оларды ақтау жайлы маңызды құжаттарды оқып үйренудің қандай тәрбиелік, танымдық мәні бар? Құжат мазмұнына сипаттама беріңіз? 
5. Қазақстан тарихын білу не үшін қажет? Осы пәннің қандай маңызы бар? 
6. Қазақстан тарихы оқулығы пәнге қызығушылықты арттыруға бағытталған ба? 
7.Бұл пән сізге ұнайды ма, қызықтырады ма? 
а) иә; ә) жоқ. 
8. Қазақстан тарихы оқулығының материалдары тәрбиелік, дамытушылық міндеттердің талаптарын қаншалықты жүзеге асырады?






















ҚОСЫМША В

Кесте Г.1 – Эксперимент жүргізуші оқытушыға арналған

	Өтілетін күн 
	Тақырыптың аты
	Жетісу өңіріндегі жаппай саяси қуғын-сүргін туралы мәтін түсінікті жазылған немесе түсініксіз қиындықтар келтірілді, көлемі көп т.б.
	Жетісу өңіріндегі жаппай саяси қуғын-сүргін материалдарындағы сұрақтар мен тапсырмалар білім алушылардың біліктілігі мен дағдыларын қалыптастыруға көмектеседі ме?
	Тақырыпқа енгізілуге ұсынылған материалдар.
	Эксперименттегі жетістіктер мен кемшіліктер

	1
	2
	3
	4
	5

ҚОСЫМША Г

Сауалнама

Эксперимент қорытындысы бойынша сауалнамалар:
1 Сіздің ойыңызша эксперимент сабақтарында қандай материал сәтті берілген, неліктен? Ал қандай материал өндеуді қажет етеді, ол қай бағытта жүргізілуі керек және не себепті? Осы материалды пайдалану оқыту мен тәрбиелеу үрдісінде Сізге көмектесті ме?
2 Қандай сұрақтар мен тапсырмалар сәтті берілген? Ал қандай сұрақтар қиындық тудырады,  сәтсіз енгізілген?
3 Жаңадан енгізілген мәтіндер білім алушыларға түсінікті болды ма? Қандай қиындықтар кездесті?
4 Жаңадан енгізілген көрнекілік, иллюстративтік материалдар білім алушыларға қалай әсер етті? 
5 Оқу мәтінінің мазмұнына байланысты пікіріңіз? 
6 Жетісу өңіріндегі жаппай саяси қуғын-сүргін тарихын оқытуда көрнекілікке қатысты білім алушылардың ойлау қызметін күшейтетін сұрақтар мен тапсырмалар жеткілікті ме? 
7 Жетісу өңіріндегі жаппай саяси қуғын-сүргін тарихын оқытуда жаңадан енгізілген құжаттық материалды түгел беру қажет пе? Әлде көркем әдебиеттен үзіндіні берген орынды ма? 
8  Тақырып мазмұнына сай құжатты деректермен жұмыс жасағанда қандай әдіс-тәсілдерді пайдаланған тиімді болды? 
9  Жетісу өңіріндегі жаппай саяси қуғын-сүргін тарихын оқытуда қандай білім беру технологияларын  қолдану  тиімділігін көрсетті?

Ескерту: сауалдарға еркін жауап беріңіз.














ҚОСЫМША Ғ

Экспериментті ұйымдастыру барысында білім алушыларға ұсынылған

Сауалнама

Құрметті білім алушы! Ұсынылып отырған «Жетісу өңіріндегі жаппай саяси қуғын-сүргін тарихының архивтік деректері»  атты сауалнамаға жауап беру ерікті түрде жүргізілді ме?. 
Берген жауаптарыңыз үшін алғыс білдіреміз!
1. Қазақстан Республикасында саяси қуғын-сүргін  құрбандарын есте сақтау және оларды ақтау жайлы маңызды құжаттарда не туралы айтылған? Мазмұнына сипаттама беріңіз? 
2. Саяси қуғын-сүргін құрбандарына байланысты материалдар жеткілікті ме?
3. Неліктен 1937-1938 жылдарды  «үлкен террор» деп атайды?
4.Қазақстанда алғашқы саяси қуғын-сүргін құрбандары кімдер?
5. Сіз  саяси қуғын-сүргінге ұшырағандардың өмірі мен қызметі туралы не айта аласыз? Аты жөні, туған жылы, қызметі, жазған еңбектері, т.б.
6. Жаппай саяси қуғын-сүргін деген ұғымды қалай түсінесіз?
7. Қазақстанға күштеп қоныс аударылғандар туралы баяндаңыз?
Ескерту: сауалдарға еркін жауап беріңіз. 
Зерттеуші туралы мәлімет: Саурыкова Жанар Сансызбаевна 
Телефон: +701 177 72 76  





















ҚОСЫМША Д

Оқыту нәтижелерін тексеруге арналған жазбаша сұрақтар мен тапсырмалар

ҚҰРМЕТТІ  БІЛІМ АЛУШЫ!
1. Қазақстан  Республикасында жаппай саяси қуғын-сүргін  құрбандарын ақтау жайлы қандай маңызды құжаттар қабылданды? Бұл құжаттар қашан қабылданды?  
[bookmark: OLE_LINK50]2. ҚР-нда саяси қуғын-сүргін құрбандарын есте сақтау және оларды ақтау жайлы маңызды құжаттар қай жылы қабылданды?  Құжатта не туралы айтылған? Мазмұнына сипаттама беріңіз?
3. Неліктен 1937-1938 жылдарды  «Үлкен террор» деп атайды? 
4. Қазақстанда алғашқы саяси қуғын-сүргіннің құрбандары кімдер?
5.Сіз  саяси қуғын-сүргінге ұшырағандардың өмірі мен қызметі туралы не айта аласыз?Аты жөні, туған жылы, қызметі, жазған еңбектері, т.б.
6. Жаппай саяси қуғын-сүргін, депортация деген ұғымды қалай түсінесіз? 
7. Қазақстанға күштеп қоныс аударылғандар туралы баяндаңыз. 
Ескерту: сауалдарға еркін жауап беріңіз.
























ҚОСЫМША Е

Оқу-әдістемелік материалдар 

Білім алушыларға ұсынылған жобалық сұрақтар мен тапсырмалар 
1. «Қазақ ұлт-азаттық қозғалысы жетекшілерінің Қызылорда қаласынан басталып, Алматыда жалғасып, Мәскеудегі Бутырка түрмесінде аяқталған алғашқы сот процесі» тақырыбында ғылыми жоба дайындаңыздар. 
2. 1937-1938 жж. Үлкен террордың зардаптары туралы архив деректерін талда 
3. 1929-1931 жылдар аралығында Жетісу өңірінде (Алматы округінде) орын алған совет үкіметіне қарсы халық көтерілістерінің (Шоқпар, Биен-Ақсу, Малайсары көтерілістері) архивтік деректерін жүйеле. 
4. ХХ ғасырдың 20-40 жж. дінбасылары мен діни қайраткерлерге қарсы жүзеге асырылған қуғын-сүргінге қатысты архив құжаттары туралы мағлұматтарды топтастыр. 
5. Жоғарыда танысқан архивтік құжаттардың Сіздерге пайдасы болды ма? Құжаттарды оқу арқылы қандай тың мәліметтер алдыңыздар? (эссе) 
6.Архивтік құжаттардың дамытушылық бағыттығын (танымдық, ұлтжандылық, адамгершілік, ізгілік және т.б.) сипаттаңыздар. (эссе) 
7. Туған өлкедегі мұражайға саяхат әсерлері. (эссе) 
8. Тақырыпқа қатысты негізінде далалық экспедиция материалдарын жинақтау (құжаттар, суреттер, естеліктер, сұхбаттар т.б.). 
9. Туған өлкедегі саяси қуғын-сүргін құрбандары туралы мағлұматтарды жинақтап және мазмұнын сипатта. 
10. «Жетісу өңіріндегі Алашорда үкіметінің қызметіне белсене араласқан, демеушілік жасаған байлардың қуғындалуы (сайлау құқығынан айырылуы, мал-мүлкінің кәмпескеленуі, жер аударылуы, лагерьлерге қамалуы)» жайлы ғылыми мақалалар, рефераттар, эссе әзірлеу.


ҚОСЫМША Ж

Реферат тақырыптары

1. Қазақ ұлт-азаттық қозғалысы жетекшілерінің Қызылорда қаласынан басталып, Алматыда жалғасып, Мәскеудегі Бутырка түрмесінде аяқталған алғашқы сот процесі туралы деректер.
2. Алашорда үкіметі мүшелері мен осы ұстанымдағы тұлғаларды жою шаралары. 
3. 1937-1938 жж. Үлкен террордың зардаптары туралы деректер.
4. Жетісу өңірінде орын алған совет үкіметіне қарсы 1929-1931 жж. аралығындағы халық көтерілістері туралы тың деректер (Шоқпар, Бүйен-Ақсу, Малайсары көтерілістері). 
5. Саяси қуғын-сүргін құрбандарын есте сақтау және оларды ақтау жайлы құжаттар мазмұнымен танысу арқылы, адамның өз құқықтары мен бостандықтарын қорғауы. 
6. Жетісу өңіріндегі тәркіленген ірі байлардың архив құжаттарындағы тұлғалық портреттері. 
7. 1928 жылғы ірі байларды тәркілеу, мал, астық және шикізат өнімдерінен алым жинайтын шаруашылық-саяси науқандары. 
8. 1932 ж. 7 тамызда КСРО ХКК «Мемлекеттік кәсіпорындардың, колхоздардың және кооперациялардың мүлкін қорғау және қоғамдық (социалистік) меншікті қорғау туралы» қабылдаған қаулысының негізінде саяси қуғын-сүргіннің іске асыру жолдары. 
9. Жетісу өңіріндегі дінбасылары мен діни қайраткерлерге қарсы жүзеге асырылған саяси қуғын-сүргін.
10. Жетісу өңіріндегі ауыл шаруашылығын модернизациялау кезіндегі босқыншылық (1926-1932 жж.).
11.  «Үлкен террор» кезіндегі Жетісу өңіріндегі жаппай саяси қуғын-сүргін архив құжаттарында.
12. Жетісу өңірінің дінбасылары мен діни қайраткерлеріне қарсы жүзеге асырылған саяси қуғын-сүргін туралы деректер. 



ҚОСЫМША И

Оқыту нәтижелерін тексеруге арналған жазбаша сұрақтар мен тапсырмалар

1. Саяси қуғын-сүргін ұғымын қалай түсінесіз?
2. Кеңестік биліктің саяси қуғын-сүргін саясатына сипатттама беріңіз?
3. Қазақстандағы саяси қуғын-сүргіннің мәні мен механизмі туралы не айтасыз?
4. Қазақстандағы саяси қуғын-сүргіннің ерекшеліктерін сипаттаңыз.
5. Қазақстандағы  саяси қуғын-сүргінге қарсылықтар туралы не білесіз?
6. Жетісу облысы қашан құрылды? Жетісу облысының  тарихы туралы не білесіз?  Жетісу облысы қанша ауданды қамтиды?
7. Жетісу өңіріндегі 1920-1930 жж. жаппай саяси қуғын-сүргін тарихына сипаттама беріңіздер.
8. Жетісу өңірінде жаппай саяси қуғын-сүргінді жүргізуде қандай  шаралар  жүзеге асырылды?
9. «Жетісу өңіріндегі жаппай саяси қуғын-сүргін тарихы» тақырыбында ғылыми жоба дайындаңыздар.
10.  Жетісу өңіріндегі жаппай саяси қуғын-сүргіннің алғашқы құрбандары туралы не білесіздер? Олар неліктен қуғын-сүргінге ұшырады?
11. Жетісу өңіріндегі жаппай саяси қуғын-сүргін жылдарындағы тарихи қайраткерлердің қызметіне баға беріңіздер. Олар неліктен ел есінде?








ҚОСЫМША К

Толтырылатын кестелер

Кесте К.1 -  КСРО, Қазақстандағы және Жетісу өңіріндегі 1920-1930 жж. жаппай саяси қуғын-сүргін саясатын салыстырыңыздар (кестені толтырыңыздар) 

	КСРО бойынша саяси қуғын-сүргінге сипаттама
	Қазақстандағы саяси қуғын-сүргінге  сипаттама
	Жетісу өңіріндегі саяси қуғын- сүргінге  сипаттама
	Ерекшелігі

	Ортақ
белгілері


	
	
	
	
	



Кесте К.2 -  Жетісу өңіріндегі жаппай саяси қуғын-сүргінге сипаттама 

	Көтеріліс
болған
жыл
	Көтеріліс
басшылары

	Көтеріліс мақсаты

	Ерекшелігі

	Ортақ
белгілері


	
	
	
	
	


  



10 сынып білім алушысы


«Ресей және КСРО (2 сағат) 


КСРО-ның құрылуы. 


1924 ж. Конституция. 


Индустрияландыру. Ұжымдастыру. 


30-жыл­дардағы аштық. 


Жоспарлы экономиканың құрылуы. 


Жаппай жазалаулар. ГУЛАГ» т.б. мәселелерін оқыту көзделген.


Әміршілдік-әкімшілдік жүйенің орнауы және И.В. Сталин­нің жеке билігінің күшеюі. 



8-9 – сыныбына арналған оқулық


Отан тарихының 1900-1945 жылдар аралығындағы  маңызды оқиғалар мен құбылыстар оқытылады.


10 – сыныпқа  арналған оқулық


Қазақстанның сонау тас дәуірінен ХІХ ғасырдың соңына дейінгі кезеңдер (хронологиялық шеңбері) қамтылады. 


11-сыныпқа арналған оқулық


Қазақстан аумағындағы әртүрлі тарихи кезеңдеріндегі этникалық, саяси, экономикалық, мәдени дамуы және т.б. мәселелер қамтылған. 


 «Қазақстан КСРО құрамындағы кезеңдегі, кеңестік тоталитарлық жүйе жағдайындағы Қазақстан, ұлттық мемлекеттігін қалпына келтіруі, қоғамдық-саяси, әлеуметтік және мәдени-рухани дамуы» сияқты тақырыптарда қамтылады[8].  


«Сталиндік жаппай репрессия, қазақтардың жаппай көші-қоны» сияқты сөз тіркестері пайдаланылады.


Кеңес кезеңдегі Қазақстан, кеңестік мәдениет, тәуелсіздікке жол, ұлттық мемлекеттілік, қайта жаңғыруы, 


Ұлттық жаңғыру кезеңіндегі мәдениет сияқты тақырыпшаларда ашып көрсетілген[9]. 


Қазақ халқының тарихындағы көкейкесті мәселелер: Қазақстандағы қазіргі замандағы әлеуметтік-экономикалық даму, 


Қазақстандағы полиэтникалық қоғамның қалыптасу тарихы, 


ҚР этносаралық қатынастар саласындағы саясаты, т.б. деген тақырыптарды оқу қарастырылған.



Жетісу өңіріндегі жаппай саяси қуғын-сүргін тарихын
оқытуда өлкетану материалдарын
пайдалану

Туған өлкенің салт-дәстүрі, өңір адамдары туралы білімдерін  кеңейту
	
. 


"Суреттер сөйлейді" әдісін пайдалана отырып өлкеде саяси қуғын-сүргінге ұшыраған адамдар, өлке өмірінің дамуына үлес қосқан тарихи тұлғалардың өнегелі өмірі , қызметі туралы білімдерін арттыру

"Өлкетану мұражайына" саяхат өткізу арқылы "Саясаттану", "Әлеуметтану", "Экономика", "Мәдениеттану" сияқты пәндерден алған білімдеріне сүйену.  



Отаншылдыққа, адамгершілікке тәрбиелеу, тарихи тұлғалардың өмірі мен шығармашылығын терең зерделеу
Туған жер тарихындағы маңызды оқиғалар мен құбылыстар туралы білімін арттыру 


Жетісу өңіріндегі жаппай саяси қуғын-сүргін тарихын оқыту арқылы аймақтың негізгі даму кезеңдеріндегі әлеуметтік-экономикалық, мәдени дамуының маңызды мәселелері туралы объективті тарихи білім беру; білім алушылар бойында азаматтылық пен елжандылық позицияны қалыптастыру, олардың шығармашылық мүмкіндіктерін дамыту.


Педагог – «ұйымдастырушы», «бағыт-бағдар беруші»,  «үйлестіруші», «жетекші», «жол көрсетуші», «ынталандырушы». 
Білім алушы-оқыту үдерісінің басты тұлғасы (субъект) 


Жетісу өңіріндегі жаппай саяси қуғын-сүргін тарихын оқытуда: дәріс, семинар, курстық, практикалық жұмыстар, оқытушы басшылығымен жұмыс,  білім алушының өзіндік жұмысы, тәжірибелік зерттеулер, курстық, жоба бойынша жұмыстар, т.б. оқытудың  формаларын қолдану.


Жетісудағы жаппай саяси қуғын-сүргін тарихын оқытудың интербелсенді әдістері: проблемалық дәрістер, проблемалық семинарлар, тақырыптық топтық пікірталастар, ой қозғау, дөңгелек үстел, нақты ситуацияларды талдау (кейс-стади), тренингтер, рөлдік ойындар, проблемалық-іскерлік ойындар,  жобалау, компьютерде өткізілетін  жаттығулар т.б.


Жетісу өңіріндегі жаппай саяси қуғын-сүргін тарихын оқып-үйрену барысында білім алушылардың өздік жұмысын  мынадай  тұпнұсқалармен:
а) оқулық 
ә) тарихи көздер мен материалдар:  архивтік құжаттар, фотоқұжаттар, статистика; 
б) өлкетану материалдары; 
в) анықтамалық, қоғамдық-саяси, ғылыми-көпшілік әдебиеттер; 
г) күнделікті бұқаралық  ақпарат құралдары және баспасөз материалдары; 
ғ) иллюстрация, нобай, диаграмма, кесте, т.б.;  
д) интернет, жасанды интелект,  компьютер және басқалармен ұштастыру.


Жетісу өңіріндегі жаппай саяси қуғын-сүргін саясаты тақырыбын  оқытуда (саясаттану, мәдениеттану, лингвистика, дінтану, тарихи география және т.б.) пәнаралық байланыстарды нығайту. Сабақта оқытудың кіріктірілген тәсілін қолдану арқылы түрлі пәндерден алынатын мәліметтер бірін-бірі толықтырып, тереңдету қарастырылады. Мәселен, «Қазақстан тарихы» мен дүниежүзі тарихының кейбір тақырыптарын кіріктіріп оқыту нәтижесінде, КСРО дағы саяси қуғын-сүргін тарихы, Қазақстандағы саяси қуғын-сүргін, Жетісудағы саяси қуғын-сүргін тарихы, тарихтағы жеке тұлғалар т.б. тақырыптарын кіріктіре оқыту.


Тарихи құжат, архив материалдары  бейнелі, әсерлі мазмұны cтуденттердің жадында жақсы сақталып, белсенділігін, шығармашылық қиялын арттырады. Әртүрлі тарихи деректермен жұмыс істеу, тарихи ақпаратты іздеу, талдау, сыни тұрғыда бағалау және жүйелеу дағдыларын, жобалық  жұмыс және тарихи реконструкция дағдыларын дамыту.


«Өлке тарихы - Қазақстан тарихы - Дүниежүзі тарихы жүйесінде үйлесімділікпен оқыту». «Туған жер» тарихын оқып үйрену білім алушыларды отаншылдыққа, адамгершілікке тәрбиелеуге, тарихи тұлғалардың өмірі мен шығармашылығын терең зерделеуге бағытталған. «Жетісу өңіріндегі жаппай саяси қуғын-сүргін тарихының архивтік деректері» курсын оқытуда өлкетану материалдарын пайдалану арқылы білім алушылардың өздігінен орындайтын жұмыстарының  әдістемелік  жүйесі: аудиториялық және аудиториядан тыс уақыттағы тәрбие іс-шаралары, тәрбие сағаттары, практикалық,  конференция, диспут, пікірталас сабақтары, тәрбие сағаттары, ұжымдық, топтық, өзіндік жұмыстар, әр-түрлі ғылыми-зерттеу жұмыстары,  кіріктірілген сабақтарды қамтиды. 


Білім алушының тарихи санасын, қазақстандық патриотизмін, өз елінің тарихына деген кұрмет сезімін тәрбиелеу, ұлттық және жалпы адами құндылықтарға баулу, коммуникативтік және зерттеушілік дағдыларды дамыту.



Білім алушылардың өздігінен орындайтын шығармашылық жұмыс түрлері


Ғылыми мақала, эссе, пікір


АКТ жұмыс


Ғылыми үйірмедегі жұмыстар, ғылыми жоба


Интервью, презентация, слайд, кесте дайындау





Архив құжаттарымен жұмыс, оқулық, тарихи- әдеби еңбектер т.б.  


Курстық жұмыс, дипломдық жұмыс


Реферат, тезис, конспект 



- тарихи материалды ауызша хабарлау әдістері: ұстаздың баяндауы, әңгімесі, түсіндіруі, лекция,  білім алушылармен әңгімелесуі;





-тарихты көрнекі құралдардың көмегімен оқыту әдістері: түрлі-түсті, боялы суреттер, оқулықтағы иллюстрациялармен жұмыс жүргізу әдістері және портретті, карикатураны, картаны, экрандық және басқа да оқу-техникалық құралдарды пайдалану; 





-тарихты оқытуда түрлі мәтіндермен жұмыс істеу әдістері: оқулықпен, тарихи құжаттармен, көркем әдебиетпен, баспасөз материалдарымен жұмыс істеу әдістері [65; 67].






Пікірталас әдісі (дискуссиялық, ойталқы);


Ойын әдістері (рөлдік ойын, іскерлік ойындар, саяхат ойындар, блиц-ойындар, имитациялық ойындар);


АКТ қолдануда білім алушының білімдерін кеңейту үшін мультимедиялық ресурстарды тиімді пайдалану, презентацияларды қолдану, таңдалған тақырыптар бойынша шығармашылық жұмыстар жасау, сандық білім беру ресурстары материалдары, т.б. 


Жобалау, кейс стади, smart, STEEPLE - талдау әдісі, FILA әдісі- проблемаларды анықтау, өз ой-пікірлерін айту, гипотеза ұсыну, жоспарлау, зерттеу жүргізу, дәлелдеу қабілеттерін дамытатын ынталандырушы–проблемалық, ситуациялық жағдай туғызу, т.б.;


Тренингтер (семинар-тренингтер, релакциялық тренингтер) т.б.


Проблемалық әдіс - белгілі бір тақырып бойынша «миға шабуыл» т.б. әдістерін ұйымдастыру (проблемаларды табу, әр білім алушының идеясын ұсынуы, талқылау, оны талдау және шешімнің дұрыс нұсқасын қабылдау);


Тиімді әдіс-тәсілдер



Архив құжаттарын пайдалану талаптары


Құжаттың  оқу  бағдарламасына, тақырып мазмұнына   сай болуы


Дәлелдеу, қорытынды жасау, сыни тұрғыда бағалау


Тәрбиелік- танымдық әсерлі үзінділерді іріктеуі


Қысқа, түсінікті болуы


Бірнеше құжаттарды   іріктеп алып, болжам жасау 



Архив құжаттарын пайдалану  әдістері


Материалдарды жинау мен реттеу әдістері


Дамытушылық тапсырмаларды  орындау


«Сұрақ- жауап қатынас», «елестету көрінісі», «архивке ойша саяхат», «тұлғаға хат»


Зерттеу жоспарларын әзірлеу, материалдарды жинақтау және нәтижелерді тексеру, қорытындылау 


Құжатты материалдар бойынша реферат, эссе, жоба, ғылыми баяндама, шығарма жазу



Айқындау эксперименті 


Абай атындағы қазақ ұлттық педагогикалық университеті 


Ғұмарбек Дәукеев атындағы Алматы энергетика және байланыс университеті 


Алматы гуманитарлы-экономикалық университеті



Айқындау


Айқындау экспериментінде зерттеу тақырыбына қатысты тарихи, педагогикалық-психологиялық зерттеулер талданды, саяси қуғын-сүргін тарихына байланысты өткізетін білімдік-тәрбиелік жұмыстар тәжірибелік-эксперименттер жүргізетін ЖЖОКБҰ мен арнайы топтар анықталды. Бұл үдеріске қатысатын білім алушылар саны белгіленді. Осы кезеңде білім алушылар алғаш рет жоғары оқу орындарында саяси қуғын-сүргін тарихына қатысты өз білімідерінің даму деңгейін өзіндік анықтауға мүмкіндік алады. 


Қалыптастыру


Қалыптастыру экспериментінде саяси қуғын-сүргін тарихы бойынша компоненттерін меңгерудің өлшемдері мен көрсеткіштері айқындалды. Мазмұндық-құрылымдық моделі мен жүйесі анықталды, білім алушылардың саяси қуғын-сүргін тарихы мәселесіне қатысты бағалау әдістемесі нақтыланды, ауызша, жазбаша және тест сұрақтары бекітілді, оқу-әдістемелік нұсқаулық дайындалды, «Жетісу өңіріндегі жаппай саяси қуғын-сүргін тарихының архивтік деректері» атты таңдау пәнін оқу үдерісіне енгізіліп, оған арналған жұмыс бағдарламасы жасалынды. «Жетісу өңіріндегі жаппай саяси қуғын-сүргін тарихын оқытудағы тәрбиелік іс-шаралар» атты тәрбие сабақтарының бағдарламасы даярланып, мазмұны бойынша танымдық-тәрбиелік бағыттағы жұмыстар ұйымдастырылды.


Қорытындылау


Тәжірибелік-эксперименттік жұмыс нәтижелерінің нанымдылығы эксперименталды-қорытындылау кезеңінде айқындалды. Қорытындылау кезеңінде байқалған нәтижелермен, айқындау кезеңінде алынған мәліметтерді салыстыратын болсақ, білім алушылардың қуғын-сүргін тарихы туралы іс-әрекеттік-рефлексивтік компоненті дамуының сандық жағынан өзгерісін айқындадық. Оқу-әдістемелік кешені жасалды және зерттеу нәтижелерін енгізуге және оқыту әдістемесін жетілдіруге қатысты педагогикалық зерттеулер мен тәжірибелік-эксперимент жқмыстардың нәтижелері сарапталып, қорытындылар жасалды.



Жетісу өңіріндегі жаппай саяси қуғын-сүргін тарихы тақырыбы бойынша тәжірибелік-эксперименттік жұмысты ұйымдастыру барысында төмендегідей қағидалар басшылыққа алынды 


табиғилылық (жас, тұлғалық ерекшеліктер); 
•мәдени сәйкестілік (жалпы адамзаттық, ұлттық, аймақтық ерекшеліктер); 
•гуманистік бағыт (жеке тұлғаға ізгілікпен, құрметпен қарау, субъект субъектілік қатынас); 
•сабақтастық; 
•жүйелілік; 
•ғылымилылық; 
•өмірмен байланыстылық; 
•кешенділік [218].



Зерттеу тақырыбына қатысты, ғалым-педагогтардың еңбектерінде негізделген төмендегідей амалдар қолданылды


•әрекеттік амал; 


•жүйелілік амалы; 


•тұлғаға бағдарланған амал; 


•шығармашылық амал; 


•орта амалы; 


•құндылық амал [219]. 

EHAIPY AKTICI

Byn enzipy axrici, Akanemuk T.C. CazpikoB aTsmnarbi KazakcraH Tapuxsi
xadenpackiHbiH ara okeirymbicsl JK.C. Cayprikosanbie «XKericy emipinaeri
JRanmaif  casicH KYFbIH-CYPTiH TapHXbIH 3epTTelyi MeH OKBITBLIYBD
TaKBIPHIOBIH/IAFEl  3€PTTEY JKYMBIChIHAa caif 2017-2023 OKy KBUINapbIHIa
3KCIIEPHMEHT XYPIi3UIreH/IiriH XoHe FhUIBIMH-3eTTey HOTHKeEPiHiH OKy- TopGHe
Yaepicine eHaipinrenis pacTaiaer.

Ismenymi JK.C. CaypbiKoBaHBIH FBUIBIMH-3€PTTEY JKYMBICH GoibIHIIA
a3ipiieHreH «YaKsIT eH TaEAbIp: AJIMaThl OKpyTi ipi GaiinapsiHbi emipinzeri 1928
xbuL. Kyxattap Men Matepuaniap skuHarst = Bpems u cyns6st: 1928 roa B xusnn
KpYNHBIX GaeB AnMa-ATHHCKOTO okpyra. CGOpHHK JOKYMEHTOB M MaTeDHAJOB.
Asnmarsl: «¥naram» Gacniacsl, 2022. — 736 6. «XKericy eipinzeri xannaii cascu
KYFBIH-CYPIiH CascaTbl» aTTHl TAKBIPHIITA ToKipHGe-3KCIEPUMEHT YHEIMAACTHIDY
Typabl JicTeMeITiK HYCKayJIbIKKa caiikec, «5B011400-Tapux», SB020300-Tapux»,
«6B01606-Tapux-reorpadus» MaMaHIBIKTapHIHBIH JIEKUMs JKOHE MNPAKTHKAJBIK
cabakTapblHa eHri3iigi JkoHe GiniM  amylbUTapABIH  NAaWBIHABIK  JeHreifin
JKOFApJIaTyFa BIKIAN eTTi.

FruibiMu-3epTTey HOTHXeNepiH Toxipubere eHAipy CTyNeHTTepMiH GimiMin
apTTBIPyFa koHEe EKAHMIBUIEIK TeH a3aMaTTHIK KACHETTEPiH KaNbINTaCThIpyFa
cenTiris THri3i.

Axanemuk T.C. CagbiKoB aTbIHAAFbI

Kazakcran Tapuxni kadeapachinbin
MeHrepyuici, T.F./1., A01eHT L2 B. XKauryrrun

